Datasets:

haohaa

/

shan-news-taifreedom_com

like 0

2024-03-16T11:48:06

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%81%b6-2/

ၵူၼ်းမိူင်းရၢတ်ႉသျႃး ၶဝ်ႈတွတ်ႈၶႅပ်းၵၢင်ၸႂ် သိုပ်ႇဢႃႇၼႃႇပူႇတိၼ်ႇ လႆႈထႅင်ႈ 6 ပီႊ

ရၢတ်ႉသျႃး ၸတ်းႁဵတ်းပၢင်လိူၵ်ႈတင်ႈၸွမ်ၸိုင်ႈရၢတ်ႉသျႃးၵေႃႉမႂ်ႇသေ လၢမ်းၶၢတ်ႈ ဝႃႈ ပူႇတိၼ်ႇ တေလႆႈသိုပ်ႇပဵၼ်ၸွမ်ၸိုင်ႈၵႂႃႇထႅင်ႈ 6 ပီႊတၢင်းၼႃႈ ၼႆယဝ်ႉ။ မိူဝ်ႈဝႃးဝၼ်းထီႉ 15 March 2024 (လိူၼ်သီႇမႂ်ႇ 6 ၶမ်ႈ ပီႊတႆး 2118 ၼီႈ) ၼၼ်ႉ ၵူၼ်းမိူင်းရၢတ်ႉသျႃး ဢွၼ်ၵၼ်ၶဝ်ႈတွတ်ႈၶႅပ်းၵၢင်ၸႂ် တႃႇလိူၵ်ႈၸွမ်ၸိုင်ႈၵေႃႉမႂ်ႇ လႄႈ လၢမ်းၶၢတ်ႈဝႃႈ ၽွၼ်းၵၢၼ်လိူၵ်ႈတင်ႈၵေႃႈ တေဢွၵ်ႇမႃးလူၺ်ႈဢမ်ႇမီးၽၢႆႇ လႂ်သၢၼ်ၶတ်း တႃႇ ၸွမ်ၸိုင်ႈ ပူႇတိၼ်ႇ တေသိုပ်ႇယိပ်းၵမ်ဢႃႇၼႃႇၵႂႃႇထႅင်ႈ ယွၼ်ႉပိူဝ်ႈပႃႇတီႇၽၢႆႇၵၢၼ်မိူင်း ဢၼ်သၢၼ်ၶတ်းၼၼ်ႉ ထုၵ်ႇၵုမ်းၶင်ဝႆႉ လႄႈ ၵမ်ႈၽွင်းပၢႆႈဢွၵ်ႇၼွၵ်ႈမိူင်း၊ ဢၼ်ၵိုတ်းယူႇၼၼ်ႉၵေႃႈ ထုၵ်ႇလူင်ပွင်ၸိုင်ႈ ရၢတ်ႉသျႃး ၵႅတ်ႇႁႄႉၵူႈလၢႆတၢင်း သေဢမ်ႇၵႃး မိူဝ်ႈၼႂ်းလိူၼ် February 2024 ၼၼ်ႉၵေႃႈ Alexei Navalny ၽူႈၼမ်းၽၢႆႇဢမ်ႇၸႂ်ႈလူင်ပွင်ၸိုင်ႈ (Opposition) ဢၼ်တေႃႇသူႈသၢၼ်ၶတ်းပူႇတိၼ်ႇၼၼ်ႉ လႆႈလူႉတၢႆ လူၺ်ႈဢမ်ႇႁူႉလွင်ႈတၢင်း လႄႈ ၽၢႆႇပႂ်ႉတူၺ်းၸွမ်းငဝ်းလၢႆးၵၢၼ်လိူၵ်ႈတင်ႈၵေႃႈ ဢမ်ႇမုင်ႈမွင်းဝႃႈ ပၢင်လိူၵ်ႈ တင်ႈၸွမ်ၸိုင်ႈပွၵ်ႈၵမ်းၼႆႉ တေမီးလွင်ႈလွတ်ႈလႅဝ်း လႄႈ ၽဵင်ႇပဵင်းထမ်းတြႃး ဝႃႈၼႆ။ ဢွၼ်တၢင်းပၢင်လိူၵ်ႈတင်ႈၼၼ်ႉၵေႃႈ ယူႇတီႈၸွမ်ၸိုင်ႈရၢတ်ႉသျႃး ပူႇတိၼ်ႇ လႆႈလၢတ်ႈဝႃႈ ၵူႈၵေႃႉၵေႃႈ တေႁူႉလီယဝ်ႉဝႃႈ ၸိုင်ႈမိူင်းႁဝ်းတိုၵ်ႉၽၢၼ်ႇပူၼ်ႉ ၶၢဝ်းယၢမ်းဢၼ်တုၵ်ႉၶၵႃႈႁိုဝ် လႄႈ လွင်ႈၶဵင်ႇတႃႉထႅင်ႈလၢႆလၢႆၽၢႆႇ ယွၼ်ႉၼၼ် တႃႇၵႄႈပၼ်ႁႃ တင်း ဢဝ်ပေႉတၢင်းတုၵ်ႉၶတင်းလၢႆၼၼ်ႉ ႁဝ်းၸမ်ပဵၼ်တေလႆႈ ဢွမ်လွင်ႈၽွမ်ႉၵၼ် လႄႈ ယုမ်ႇယမ်တူဝ်ၵဝ်ႇ ၼႆယဝ်ႉ။ ၼွၵ်ႈလိူဝ်သေၼႆႉ ယူႇတီႈၸဝ်ႈၼႃႈတီႈၼႂ်းဝဵင်းလူင် Moscow မိူင်းရၢတ်ႉသျႃး လႆႈဢွၵ်ႇပၼ်ၾၢင်ႉထိုင်ၵူၼ်းမိူင်းဝႃႈ ယႃႇပေၶဝ်ႈႁူမ်ႈပၢင်ၼႄၵၢင်ၸႂ်သၢၼ်ၶတ်း ၽွင်းယၢမ်းတိုၵ်ႉမီးပၢင်လိူၵ်ႈတင်ႈ ၼႂ်းဝၼ်းထီႉ 15−17 March 2024 ဝၢႆးသေမီးၵၢၼ် ႁွင်ႉႁူမ်ႈတူဝ်ၵၼ် ဢွၵ်ႇသၢၼ်ၶတ်း ၸွမ်ၸိုင်ႈရၢတ်ႉသျႃး ပူႇတိၼ်ႇ ၼႂ်းဝၼ်းမိူဝ်ႈ ၽုၵ်ႈ ဝၼ်းထီႉ 17 March 2024 ၼၼ်ႉ ဝႃႈၼႆ။ ပၢင်လိူၵ်ႈတင်ႈၸွမ်ၸိုင်ႈရၢတ်ႉသျႃး ၼႂ်းဝၼ်းဢွၼ်တၢင်းသုတ်း ၽၢႆႇတၢင်းပလိၵ်ႈ ရၢတ်ႉသျႃး တီႉၺွပ်းလႆႈၵူၼ်းဢၼ်သၢင်ႈလွင်ႈသုၵ်ႉယုင်ႈ ၼႂ်းဢွင်ႈတီႈပၢင် လိူၵ်ႈတင်ႈ လူၺ်ႈဢဝ်ၾႆးၽဝ်၊ ပွႆႇမၢၵ်ႇ လႄႈ ဢဝ်ၼမ်ႉမိုၵ်ႉထွၵ်ႈသႂ်ႇၼႂ်းပုင်းတွတ်ႈ ၶႅပ်းၵၢင်ၸႂ် ၸႃႉၵႂႃႇၸိူဝ်းၼႆႉတင်းမူတ်း 13 ၵေႃႉယဝ်ႉ ဝႃႈၼႆ။ ၸိူင်ႉႁိုဝ်ၵေႃႈ ၽၢႆႇတၢင်းလူင်ပွင်ၸိုင်ႈရၢတ်ႉသျႃး လၢတ်ႈဝႃႈ ပႅၵ်ႉသမ်ႉတေမီးလွင်ႈ သုၵ်ႉယုင်ႈဢူၼ်ၵဝ်း လႄႈ လွင်ႈႁၢႆႉႁႅင်းၵေႃႈယဝ်ႉ တိုၵ်ႉတေသိုပ်ႇၸတ်းပၢင်လိူၵ်ႈ တင်ႈၵႂႃႇမိူၼ်ၵဝ်ႇၵူၺ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-15T14:40:20

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%82%81%e1%80%b5%e1%80%90%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%81%b5%e1%80%af/

သိုၵ်းမၢၼ်ႈႁဵတ်းပၢင်ၵုမ် တႃႇၵဵပ်းသိုၵ်းမႂ်ႇ

ၸဵမ်မိူဝ်ႈသိုၵ်းမၢၼ်ႈဢွၵ်ႇပၵ်းပိူင်မႂ်ႇဝႃႈ ​​တေၵဵပ်းသိုၵ်း ၼိုင်ႈပီႊလႂ် 50,000 ​​ၵေႃႉ ၼႆၼၼ်ႉ​​သေ သိုၵ်းမၢၼ်ႈၸင်ႇႁဵတ်းပၢင်ၵုမ်ဢဝ်သၢႆမၢႆၵူၼ်းမိူင်း ဝႃႈၼႆ။ မိူဝ်ႈဝၼ်းထီႉ 14 March 2024 (လိူၼ်သီႇမႂ်ႇ 5 ၶမ်ႈ ပီႊတႆး 2118 ၼီႈ) ၵူၼ်းၼႂ်းပိုၼ်ႉတီႈလၢတ်ႈဝႃႈ ဢုၵ်ႉၵထဝဵင်းမိူင်းၵူၵ်း ​လႄႈ ဢုၵ်ႉၵထဢိူင်ႇမိူင်းလုင်း လႆႈၵႂႃႇၶဝ်ႈႁူမ်ႈပၢင်ၵုမ် တီႈဝဵင်းမိူင်းသၢတ်ႇ လွင်ႈတၢင်းမၼ်းတႄႉ ႁႂ်ႈၵဵပ်းသၢႆမၢႆႁူဝ်ၵူၼ်း ဢၼ်ပဵၼ် ၵူၼ်းၸၢႆးဢႃႇယု 18 – 35 ပီႊ လႄႈ ယိင်းဢႃႇယု 18 – 27 ပီႊ ဝႃႈမီးလၢႆ​ၵေႃႉ ပၼ်ၶၢဝ်းယၢမ်းၵဵပ်းသၢႆမၢႆမၼ်းထိုင် ၼႂ်းဝၼ်းထီႉ 18 – 20 March 2024 ႁႂ်ႈၵဵပ်းယဝ်ႉ​​သေ သူင်ႇပၼ်တီႈလုမ်းလူင်ဝဵင်းမိူင်းသၢတ်ႇ ​ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ပေႃးလႆႈသၢႆမၢႆမၼ်းယဝ်ႉ ထုၵ်ႇလီၵဵပ်းထႅင်ႈၸိူင်ႉႁိုဝ်​ၼႆၼၼ်ႉ ​တေပွင်ႇလႅင်းထႅင်ႈၵမ်းၼိုင်ႈ ​ဝႃႈၼႆ။ ထိုင်မႃးဝၼ်းထီႉ 15 March 2024 ၼႆႉ ဢုၵ်ႉၵထ ​လႄႈ ပူႇႁဵင် ​တေႁွင်ႉၵူၼ်းဝၢၼ်ႈ ဢိူင်ႇလႂ်ဝၢၼ်ႈၼၼ်ႉ​​သေ မႃးဢုပ်ႇဢူဝ်းသပ်းလႅင်းလွင်ႈၵၢၼ်ၼႆႉၵႂႃႇယူႇ ၼႆလၢတ်ႈ​​ၼႄၼင်ႇၼႆ။ ၸွမ်ၼင်ႇယိူင်းဢၢၼ်းသိုၵ်းမၢၼ်ႈ ​​တေၵဵပ်းသိုၵ်းမႂ်ႇ တႃႇ​​တေတိုၵ်းၶိုၼ်းၸုမ်း PDF လႄႈ ၸုမ်းယိပ်းၵွင်ႇၵၢင်ႇၸၢဝ်းၶိူဝ်း ၼႆၼၼ်ႉ​​သေ မိူဝ်ႈလဵဝ်သိုၵ်းမၢၼ်ႈ ​​တႄႇၵဵပ်းသၢႆမၢႆမၼ်းၵႂႃႇဝႆႉယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-03-15T12:48:20

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%81%b5%e1%80%ad%e1%81%bc%e1%80%ba%e1%80%a2%e1%81%bc%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ae%e1%80%b8%e1%80%95%e1%81%bc/

တၢင်းၵိၼ်ဢၼ်ၵူၼ်းမီးပၼ်ႁႃလုပ်ႇဢမ်ႇလီ လီလႆႈႁူႉ

မိူဝ်ႈဢႃႇယုဢသၢၵ်ႈယႂ်ႇမႃး ထဝ်ႈမႃးယဝ်ႉၼၼ်ႉ ပၢႆးယူႇလီၵေႃႈယူပ်ႈယွမ်းလူင်း ၵႂႃႇလႄႈ ၵမ်ႈၼမ်ၵေႃႈတေၵႆႉပဵၼ် လုပ်ႇၵပ်းလုပ်ႇတေႃႇဢမ်ႇလီမႃးၸိူဝ်းၼႆႉယူႇ။ ယွၼ်ႉၼၼ် ၼင်ႇႁိုဝ်တေႁႄႉၵင်ႈ ဢမ်ႇၼၼ် ၸွႆႈလုမ်းလႃးပၼ်ၵူၼ်းပဵၼ် ႁႂ်ႈပေႃးဢမ်ႇႁၢႆႉႁႅင်းမႃးၼႃႇလိူဝ်ၵဝ်ႇထႅင်ႈၼၼ်ႉၵေႃႈ ၸင်ႇလႆႈဢဝ်လွင်ႈတၢင်းၵိၼ် ဢၼ်ပၼ်ၽွၼ်းလီတေႃႇလုပ်ႇၼၼ်ႉ မႃးလၢတ်ႈၼႄၵႂႃႇယူႇ။ တၢင်းၵိၼ်လႄႈၵူၼ်းမီးပၼ်ႁႃလုပ်ႇဢမ်ႇလီၼၼ်ႉ မၼ်းၵဵဝ်ႇၶွင်ႈၵၼ်ၸိူင်ႉႁိုဝ်လႃႇ ပေႃးဝႃႈၼႆ လၢတ်ႈလႆႈဝႃႈ ဢမ်ႇမီးတၢင်းၵိၼ်ဢၼ်လႂ် တေၸၢင်ႈၸွႆႈႁႂ်ႈတၢင်းပဵၼ်လုပ်ႇဢမ်ႇလီၼၼ်ႉ ၸိုၼ်ႈၶႅၼ်းႁၢႆၵႂႃႇလႆႈမိူၼ်ၵဝ်ႇ ၵူၺ်းၵႃႈ မိူဝ်ႈႁဝ်းလိူၵ်ႈၵိၼ်ပၼ်တၢင်းၵိၼ်မၢင်မဵဝ်း လႄႈ ငိူင်ႉဝႄႈတၢင်းၵိၼ်မၢင်မဵဝ်းၼၼ်ႉ မၼ်းၵေႃႈ တေၸွႆႈႁႄႉၵင်ႈ လုမ်းလႃးပၼ် ၸွမ်းလုပ်ႇၸွမ်းၶေႃႈ ႁႂ်ႈမီးလွင်ႈၵႅၼ်ႇၶႅင်မႃးလႆႈယူႇၼၼ်ႉယဝ်ႉ။ တၢင်းၵိၼ်ဢၼ်ၵူၼ်းမီးပၼ်ႁႃလုပ်ႇဢမ်ႇလီ ထုၵ်ႇလီလႆႈၵိၼ်ၼၼ်ႉ မိူၼ်ၼင်ႇ− ပႃဢၼ်မီး Omega-3 ၼမ် Omeaga-3 ပဵၼ်ထၢတ်ႈဢၼ်ပၼ်ၽွၼ်းလီ ၸွႆႈႁႄႉၵင်ႈလွင်ႈၸဵပ်းသႅပ်ႇ ၼႂ်းတူဝ်ၶိင်းလႄႈ လီတွၼ်ႈတႃႇၵူၼ်းပဵၼ် လုပ်ႇၵပ်းလုပ်ႇတေႃႇဢမ်ႇလီ ၼၼ်ႉ လီလႆႈၵိၼ်ပၼ် ပႃ sardines (ပႃမဵဝ်းဢၼ်ပိူၼ်ႈဢဝ်ႁဵတ်းပႃဢႅပ်ႇ)၊ ပႃထူးၼ tuna ၊ ပႃ Salmon ၊ ပႃ Mackerel ယွၼ်ႉပိူဝ်ႈပႃၸိူဝ်းၼႆႉမီး Omeag-3 ၼမ်လိူဝ်သေပႃတၢင်ႇမဵဝ်းယဝ်ႉ၊ လိူဝ်သေပႃယဝ်ႉ ယင်းမီးထႅင်ႈတီႈ ၼမ်ႉမၼ်းပႃ၊ ၼမ်ႉမၼ်းတူၼ်ႈၸိူဝ်းၼႆႉပႃးယူႇယဝ်ႉ။ ၼမ်ႉမၼ်းဢၼ်လႆႈမႃးတီႈတူၼ်ႈ ၼမ်ႉမၼ်းဢၼ်လႆႈမႃးတီႈတူၼ်ႈလၢႆလၢႆမဵဝ်း ဢမ်ႇဝႃႈတေပဵၼ်ၼမ်ႉမၼ်း မၢၵ်ႇထေႃးပၢတ်ႈ၊ ၼမ်ႉမၼ်းမၢၵ်ႇၵွၵ်ႇ ၸိူဝ်းၼႆႉ ၸွႆႈလူတ်းယွမ်းလွင်ႈၸဵပ်းသႅပ်ႇလႄႈ လူတ်းယွမ်းပႃး ၶႆမၼ်းၼႂ်းလိူတ်ႈသုင် လႆႈထႅင်ႈလူးၵွၼ်ႇယဝ်ႉ။ တၢင်းၵိၼ်ဢၼ်မႃးတီႈၼူမ်း တၢင်းၵိၼ်ဢၼ်ႁဵတ်းမႃးတီႈၼမ်ႉၼူမ်း ဢမ်ႇဝႃႈတေပဵၼ် ၼူမ်းႁႅင်ႈ၊ ၼူမ်းဝူဝ်း၊ ၼိူၺ်း၊ ၼူမ်းသူမ်ႈ၊ Cheese ၸိူဝ်းၼႆႉ မၼ်းယင်းမီးပႃး ဝီႇတမိၼ်ႇ D လႄႈ Calcium ဢၼ်ပၼ်ၽွၼ်းလီတေႃႇ လုပ်ႇ၊ ၶဵဝ်ႈ၊ ၶေႃႈတေႃႇၼႂ်းတူဝ်ၶိင်း ယင်းမီးပႃး Protein ႁဵတ်းႁႂ်ႈၵၢမ်ႈၼိူဝ်ႉၵႅၼ်ႇၶႅင်လီထႅင်ႈလူးၵွၼ်ႇ ၵွပ်ႈၼၼ်လႄႈ ၵူၼ်းပဵၼ်တၢင်းပဵၼ်လုပ်ႇၵပ်းလုပ်ႇတႃႇဢမ်ႇလီၼၼ်ႉ လီလႆႈၵႆႉၵိၼ်ပၼ်ယူႇတႃႇသေႇယဝ်ႉ။ ၽၵ်းဝႂ်သီၶဵဝ်ၵႄႇ ၽၵ်းၸိူဝ်းၸႃႉဢၼ်မီးဝႂ်သီၶဵဝ်ၵႄႇ ဢမ်ႇဝႃႈတေပဵၼ် ၽၵ်းၶၼႃႉ၊ ၽၵ်းၶူမ်၊ ၽၵ်းၵၢတ်ႇလုင်း၊ ၽၵ်းၵၢတ်ႇမွၵ်ႇၶဵဝ် တႄႇၵႂႃႇထႅင်ႈတင်းၼမ် ပဵၼ်ၽၵ်းဢၼ်မီးထၢတ်ႈ Antioxidants ၊ ဝီႇတမိၼ်ႇ D, K, C ၸိူဝ်းၼႆႉ မီးၼမ်ႉၵတ်ႉ ၸွႆႈၸုပ်ႇပၼ်ထၢတ်ႈ Calcium လႆႈလီ ယင်းၵမ်ႉထႅမ်ပၼ်ႁႅင်းၶၢမ်ႇတူဝ် ႁႂ်ႈၵႅၼ်ႇၶႅင်မီးႁႅင်းလီထႅင်ႈလူးၵွၼ်ႇ။ ထူဝ်ႇၵူႈမဵဝ်း ထူဝ်ႇပဵၼ်မဵဝ်းဢၼ်မီးထၢတ်ႈဢႁႃႇရတင်းၼမ် လႄႈ ၼႂ်းၼၼ်ႉၵေႃႈတေမီးပႃး ထၢတ်ႈ Calcium လႄႈ Protein မၼ်းလီတေႃႇလုပ်ႇဢိၵ်ႇတင်းၵၢမ်ႈၼိူဝ်ႉသေ ယင်းၸွႆႈႁႄႉၵင်ႈ လုပ်ႇဢမ်ႇလီလႆႈထႅင်ႈလူးၵွၼ်ႇ။ လိူဝ်သေမီးတၢင်းၵိၼ်ဢၼ်ပၼ်ၽွၼ်းလီတွၼ်ႈတႃႇ လုပ်ႇ လႄႈ ၵၢမ်ႈၼိူဝ်ႉ ႁႄႉၵင်ႈလွင်ႈပဵၼ်ၸဵပ်းယဝ်ႉ ယင်းၸွႆႈလူတ်းယွမ်း လွင်ႈပဵၼ်လုပ်ႇဢမ်ႇလီထႅင်ႈၼၼ်ႉ မၼ်းၵေႃႈယင်းမီးတၢင်းၵိၼ် ဢၼ်တေလႆႈၾၢင်ႉ မိူၼ်ၼင်ႇ တၢင်းၵိၼ်ဢၼ်မီး Omeag-6 ဢၼ်လႆႈမႃးတီႈ မွၼ်းၶႆႇၵႆႇလႄႈၼိူဝ်ႉဝူဝ်း၊ တၢင်းၵိၼ်ဢၼ်လႆႈၶူဝ်ႈဢဝ်ၵူႈမဵဝ်း ၸၢင်ႈႁဵတ်းႁႂ်ႈပဵၼ်လုပ်ႇဢမ်ႇလီလႆႈ၊ တၢင်းၵိၼ်ဢၼ်မီးၵိူဝ်ဝၢၼ်ၼမ်၊ တၢင်းၵိၼ်ဢၼ်မီးၶႆမၼ်းဢၼ်ဢမ်ႇလီၼမ် ၸႃႉၵႂႃႇၸိူဝ်းၼႆႉ လူတ်းယွမ်းၵိၼ်လႆႈၵေႃႈယွမ်း ငိူင်ႉဝႄႈလႆႈၶႅၼ်းလီၼၼ်ႉယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-03-15T12:38:19

https://taifreedom.com/%e1%80%9a%e1%80%b0%e1%82%87%e1%81%b6%e1%80%9b%e1%80%b5%e1%81%bc%e1%80%ba%e1%80%b8-%e1%80%9e%e1%80%b0%e1%80%84%e1%80%ba%e1%82%87%e1%80%90%e1%80%9b%e1%80%b0%e1%81%bc%e1%80%ba%e1%80%b8-%e1%80%9c%e1%82%84/

ယူႇၶရဵၼ်း သူင်ႇတရူၼ်း လႄႈ ယိုဝ်းမၢၵ်ႇမိတ်ႉသႆး ၶဝ်ႈၼႂ်းမိူင်းရၢတ်ႉသျႃး

မိူဝ်ႈဝၼ်းထီႉ 14 March 2024 (လိူၼ်သီႇမႂ်ႇ 5 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ႁွင်ႈၵၢၼ်လူင်ၽၢႆႇၵႅတ်ႇၶႄရၢတ်ႉသျႃး ဢွၵ်ႇမႃးလၢတ်ႈဝႃး တပ်ႉသိုၵ်းရၢတ်ႉသျႃး ယိုဝ်းတူၵ်းလႆႈ တရူၼ်း 15 လမ်း လႄႈ ယိုဝ်းၵႅတ်ႇလႆႈ မၢၵ်ႇမိတ်ႉသႆး 8 လုၵ်ႈ ဢၼ်ယူႇၶရဵၼ်းသူင်ႇၵႂႃႇပိုတ်းယိုဝ်း ၼႂ်းမိူင်းရၢတ်ႉသျႃး ဢၼ်တိတ်းၸပ်းၸွမ်း လႅၼ်လိၼ် မိူင်းယူႇၶရဵၼ်းၼၼ်ႉသေ ႁဵတ်းႁႂ်ႈမီးၵူၼ်းလူႉတၢႆ 1 ၵေႃႉ၊ မၢတ်ႇၸဵပ်း ထႅင်ႈလၢႆလၢႆၵေႃႉ ယွၼ်ႉတရူၼ်းယူႇၶရဵၼ်း ၼႆယဝ်ႉ။ ၼွၵ်ႈလိူဝ်သေၼႆႉ တပ်ႉသိုၵ်းရၢတ်ႉသျႃး ယင်းယိုဝ်းတူၵ်းလႆႈတရူၼ်း ဢၼ်ယူႇၶရဵၼ်းသူင်ႇမႃးပိုတ်းယိုဝ်းတီႈၼႂ်းဝဵင်း Belgorod 12 လမ်း လႄႈ ၼႂ်းပွတ်းတွၼ်ႈ Kursk ထႅင်ႈ 3 လမ်း မိူင်းရၢတ်ႉသျႃးပွတ်းဝၼ်းတူၵ်းၼႆ ႁွင်ႈၵၢၼ်ၽၢႆႇၵႅတ်ႇၶႄရၢတ်ႉသျႃး သိုပ်ႇလၢတ်ႈထႅင်ႈၼင်ႇၼႆ။ ၸိူင်ႉႁိုဝ်ၵေႃႈလီ ၵဵဝ်ႇလူၺ်ႈပၢင်တိုၵ်းၼႂ်းမိူင်ယူႇၶရဵၼ်းၼၼ်ႉသေ ယူႇတီႈၽူႈၼမ်းၼႂ်းၵူႈလွင်ႈလွင်ႈ ၸုမ်း NATO လႆႈလၢတ်ႈဝႃႈ ၸွမ်းလူၺ်ႈလုၵ်ႈၸုမ်း NATO ဢမ်ႇလႆႈသူင်ႇၸွႆႈထႅမ်မၢၵ်ႇမိုဝ်ႉၸိုမ်းယၢမ်းပၼ်ယူႇၶရဵၼ်းလႆႈ ၼင်ႇတဵမ်ထူၼ်ႈလႄႈ ႁဵတ်းႁႂ်ႈရၢတ်ႉသျႃး ၵႅတ်ႇႁႄႉလႆႈၵၢၼ်ပိုတ်းယိုဝ်းတုမ်ႉတွပ်ႇၶွင်ယူႇၶရဵၼ်းၼၼ်ႉ ဝႃႈၼႆ။ ယၢမ်းၽွင်းတေႃႈလဵဝ် ယွၼ်ႉပၼ်ႁႃၵၢၼ်မိူင်းသေ ႁဵတ်းႁႂ်ႈလွင်ႈၸွႆႈထႅမ်တီႈ ဢမေႇရိၵၢၼ်ႇၼၼ်ႉၵေႃႈ ၵိုတ်းယိုတ်းၵႂႃႇပႅတ်ႈ သေဢမ်ႇၵႃး ဢၼ်ပဵၼ်လုၵ်ႈၸုမ်း ႁူမ်ႈတုမ်ယူးရူပ်ႇၼၼ်ႉၵေႃႈ ထူပ်းၺႃးပၼ်ႁႃ တႃႇယုၵ်ႉၸၼ်ႉဢိတ်ႇဢွၵ်ႇမၢၵ်ႇမိုဝ်ႉ ၸိုၼ်းယၢမ်းမိူၼ်ၵၼ်လႄႈ ႁဵတ်းႁႂ်ႈလွင်ႈၸွႆႈထႅမ်ယူႇၶရဵၼ်းၼၼ်ႉ ၸိူင်ႉထိူင်းလူင်း ၵႂႃႇလွႆးလွႆး ၼႆယဝ်ႉ။ ၽၢႆႇတၢင်းၸဝ်ႈၼႃႈတီႈယူႇၶရဵၼ်း တင်း မိူင်းဝၼ်းတူၵ်းၵေႃႈ ယွမ်းႁပ်ႉဝႃႈ ယွၼ်ႉလွင်ႈၸွႆႈထႅမ် တီႈၸိုင်ႈမိူင်းဢၼ်ၵမ်ႉထႅမ်ယူႇၶရဵၼ်းၼၼ်ႉ ဢေႇလူင်းၵႂႃႇ လႄႈ တေႃႈလဵဝ် တပ်ႉသိုၵ်းယူႇၶရဵၼ်း မီးၶိူင်ႈယိပ်းဢေႇလိူဝ်ရၢတ်ႉသျႃး ဝႃႈၼႆ။ ၽူႈၼမ်းၼႂ်းၵူႈလွင်ႈလွင်ႈ ၸုမ်း NATO လၢတ်ႈထႅင်ႈဝႃႈ ၸိုင်ႈမိူင်းဢူၺ်းလီတင်း မူတ်း လူဝ်ႇလႆႈၶတ်းၸႂ်သူင်ႇလွင်ႈၸွႆႈထႅမ်ပၼ်ယူႇၶရဵၼ်းႁႂ်ႈဝႆး လႄႈ လွင်ႈၸိူင်ႉထိူင်းၼၼ်ႉ တေႁဵတ်းႁႂ်ႈမီးၽွၼ်းတုမ်ႉယွၼ်ႈၼႂ်းပၢင်တိုၵ်း ၵွပ်ႈၼၼ် ၼႆႉမၼ်းပဵၼ်ၶၢဝ်းယၢမ်းလွင်ႈယႂ်ႇလႄႈ သင်ပိုတ်ႇတၢင်းႁႂ်ႈၸွမ်ၸိုင်ႈရၢတ်ႉသျႃး ပူႇတိၼ်ႇ ဢွင်ႇပေႉပၢင်တိုၵ်းၼႆၸိုင် မၼ်းတေပဵၼ်လွင်ႈၽိတ်းပိူင်ႈယႂ်ႇလူင် ဢၼ်ဢမ်ႇယၢမ်ႈမီးမႃးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-15T10:56:27

https://taifreedom.com/%e1%81%b6%e1%80%ad%e1%80%99%e1%80%ba%e1%80%b8-%e1%81%b5%e1%80%bb%e1%80%bd%e1%80%84%e1%80%ba%e1%80%b8%e1%80%a2%e1%80%ad%e1%80%af%e1%81%bc%e1%80%ba%e1%80%b8-%e1%80%9e%e1%80%84%e1%80%ba%e1%82%87%e1%80%90/

ၶိမ်း ၵျွင်းဢိုၼ်း သင်ႇတပ်ႉသိုၵ်းၽွမ်ႉၶဝ်ႈပၢင်တိုၵ်း

ၽူႈၼမ်းသုင်သုတ်းၵူဝ်းရီးယႃးႁွင်ႇ ၶိမ်း ၵျွင်းဢိုၼ်း ၶဝ်ႈႁူမ်ႈပၢင်ၽိုၵ်းၽွၼ်ႉသေ သင်ႇႁႂ်ႈတပ်ႉသိုၵ်း ၽွမ်ႉတူဝ်ႈတၼ်းတွၼ်ႈတႃႇၶဝ်ႈပၢင်တိုၵ်း။ သိုဝ်ႇၶၢဝ်ႇၵူဝ်းရီးယႃးႁွင်ႇ KCNA လၢႆးငၢၼ်း မိူဝ်ႈဝႃးဝၼ်းထီႉ 14 March 2024 (လိူၼ်သီႇမႂ်ႇ 5 ၶမ်ႈ ပီႊတႆး 2118 ၼီႈ) ၼၼ်ႉဝႃႈ ၽွင်းယၢမ်းဢၼ်ၵူဝ်းရီးယႃးၸၢၼ်း တင်း ဢမေႇရိၵၢၼ်ႇ ၽိုၵ်းၽွၼ်ႉသိုၵ်းႁူမ်ႈၵၼ်ယဝ်ႉတူဝ်ႈၵႂႃႇယဝ်ႉၼၼ်ႉ ယူႇတီႈ ၶိမ်း ၵျွင်းဢိုၼ်း ၽူႈၼမ်းသုင်သုတ်းၵူဝ်းရီးယႃးႁွင်ႇ လႆႈၶဝ်ႈႁူမ်ႈပၢင်ၽိုၵ်းၽွၼ်ႉ ၸၢမ်းၵႃးၵၢပ်ႇလဵၵ်းသႅၼ်းမႂ်ႇၶွင်ၵူဝ်းရီးယႃးႁွင်ႇ လႄႈ ၶိုၼ်ႈႁေႃႈၵႃးၵၢပ်ႇလဵၵ်း လူၺ်ႈတူဝ်ၵဝ်ႇသေ လၢတ်ႈယုၵ်ႉယွင်ႈဝႃႈ ၵႃးၵၢပ်ႇလဵၵ်းသႅၼ်းမႂ်ႇၼႆႉ မီးၼမ်ႉၵတ်ႉ ၶိုၵ်ႉၶႅမ်ႉလိူဝ်ပိူၼ်ႈသုတ်းၼႂ်းလုမ်ႈၾႃႉသေ သင်ႇလၢတ်ႈ ႁႂ်ႈတပ်ႉသိုၵ်း ၽိူမ်ႉတၢင်း ႁတ်းႁၢၼ် တႃႇတေႃႇသူႈ လႄႈ ၽွမ်ႉတူဝ်ႈတၼ်းတွၼ်ႈတႃႇၶဝ်ႈပၢင်တိုၵ်း ၼႆယဝ်ႉ။ ၽၢႆႇတၢင်းၵူဝ်းရီးယႃးၸၢၼ်း လႆႈဢွၵ်ႇမႃးလၢတ်ႈဝႃႈ ပေႃးတူၺ်းၸွမ်းၼင်ႇ ၶႅပ်းႁၢင်ႈၵႃးၵၢပ်ႇလဵၵ်းသႅၼ်းမႂ်ႇ ဢၼ်ၵူဝ်းရီးယႃးႁွင်ႇ ပိုၼ်ၽႄႈၼႄဢွၵ်ႇမႃးၼၼ်ႉ မီးပႃးမူၵ်ႇတေႃႈတႃႇယိုဝ်းမၢၵ်ႇမိတ်ႉသႆး ဢၼ်ပဵၼ်ၶူင်ႉသၢင်ႈၶိူင်ႈယိပ်း ၼႂ်းပၢၼ် သူဝ်ႇပီႇယႅတ်ႉ ၸႂ်ႉတိုဝ်းၼႂ်းပီႊ 1970 ၼၼ်ႉ ဝႃႈၼႆ။ ၵဵဝ်ႇလူၺ်ႈဢမေႇရိၵၢၼ်ႇ တင်း ၵူဝ်းရီးယႃးၸၢၼ်း ၽိုၵ်းၽွၼ်ႉသိုၵ်းႁူမ်ႈၶၢဝ်းတၢင်း 11 ဝၼ်း တႄႇဝၼ်းထီႉ 4-14 March 2024 ၼၼ်ႉသေ ယူႇတီႈႁွင်ႈၵၢၼ်လူင် ၽၢႆႇၵႅတ်ႇၶႄၵူဝ်းရီးယႃးႁွင်ႇ ဢွၵ်ႇမႃးသႄႉသွမ်းလၢတ်ႈဝႃႈ မၼ်းပဵၼ်ၵၢၼ်ၽိုၵ်း ၽွၼ်ႉတႃႇၶဝ်ႈပူၼ်ႉပႅၼ်ၵူဝ်းရီးယႃးႁွင်ႇသေ လွၵ်ႇငိူတ်ႈတေတုမ်ႉတွပ်ႇၽၢႆႇ တၢင်းၵၢၼ်သိုၵ်းၵႂႃႇၶိုၼ်း ၼႆယဝ်ႉ။ ၸိူင်ႉႁိုဝ်ၵေႃႈလီ မိူဝ်ႈၼႂ်းဝၼ်းထီႉ 13 March 2024 ၼၼ်ႉ ယူႇတီႈၽွင်းလူင်ၽၢႆႇ ၵႅတ်ႇၶႄ ၵူဝ်းရီးယႃးၸၢၼ်း ဢွၵ်ႇၶေႃႈၸီႉသင်ႇတီႈ တပ်ႉသိုၵ်းၶိုၵ်ႉတွၼ်း ၵူဝ်းရီး ယႃးၸၢၼ်းဝႃႈ သင် ၶိမ်း ၵျွင်းဢိုၼ်း ၽူႈၼမ်းသုင်သုတ်းၵူဝ်းရီးယႃးႁွင်ႇ တႄႇႁဵတ်း ပၢင်တိုၵ်းၼႆၸိုင် ၸွမ်းလူၺ်ႈပဵၼ်တပ်ႉၶိုၵ်ႉတွၼ်းၼၼ်ႉ တေလႆႈပဵၼ်ၸုမ်းဢၼ် ၵႅၼ်ႇၶႅင်လိူဝ်ပိူၼ်ႈ တႃႇၶႃႈႁႅမ်ပႅတ်ႈၽူႈၼမ်းၽူႈၶဵၼ် ႁႂ်ႈဝႆးၽႂ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-03-14T15:07:32

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-25/

ၽူႈမီးၼမ်ႉၸႂ် ၸွႆႈထႅမ်ႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈ လွႆတႆးလႅင်း

ၸဝ်ႈတူၼ်ၶူးလူင်လၢႆလၢႆပႃး တီႈၼႂ်းမိူင်းထႆး လႆႈဢွၼ်ၵၼ်မႃးလႄႇယဵမ်ႈတူၺ်း ဢွင်ႈတီႈႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈ လွႆတႆးလႅင်း သေ ၸွႆႈထႅမ်ငိုၼ်းတွင်း ဢိၵ်ႇတင်းၶဝ်ႈမုၼ်းၶဝ်ႈပွင်းၸိူဝ်းၼႆႉ ၵႂႃႇယူႇယဝ်ႉ။ မိူဝ်ႈဝၼ်းထီႉ 12 March 2023 (လိူၼ်သီႇမႂ်ႇ 3 ၶမ်ႈ ပီႊတႆး 2118 ၼီႈ) ၸဝ်ႈတူၼ်ၶူးလူင် ၶဝ်ၸဝ်ႈလၢႆလၢႆပႃး ႁူမ်ႈတင်း တၵ်ႉၵႃႇ တီႈၼႂ်းမိူင်းထႆးၼၼ်ႉ လႆႈဢွၼ်ၵၼ်မႃးလႄႇယဵမ်ႈ တီႈႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈ လွႆတႆးလႅင်းသေ လႆႈမႃးတွၼ်ႈပၼ် ၶဝ်ႈမုၼ်း တႃႇ 160 ထူင် လႄႈ 6 ပုင်း ဢိၵ်ႇတင်း ၵမ်ႉၸွႆႈပႃးငိုၼ်းထႆး 2 သႅၼ်ဝၢတ်ႇ ၵႂႃႇယူႇယဝ်ႉ။ ယူႇတီႈၵႅမ်ၽူႈၵွၼ်းႁူင်းႁဵၼ်း ၶူးၼၢင်းဢူႉၵေႃႈ လႆႈဢွၼ်ၸုမ်းၶူးသေ ႁပ်ႉတွၼ်ႈၵႂႃႇလႄႈ လႆႈၵၢပ်ႈသွမ်းဝၼ်းတီႈ ၸဝ်ႈၶူးၶဝ် ဢိၵ်ႇတင်း လဵင်ႉလူပီႈၼွင်ႉၶႅၵ်ႇၶဝ်ၵႂႃႇပႃး ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-03-14T12:03:57

https://taifreedom.com/%e1%80%95%e1%80%b0%e1%82%87%e1%80%90%e1%80%ad%e1%81%bc%e1%80%ba%e1%82%87-%e1%80%95%e1%81%bc%e1%80%ba%e1%81%be%e1%81%a2%e1%80%84%e1%80%ba%e1%82%89-%e1%81%bd%e1%80%bd%e1%80%99%e1%80%ba%e1%82%89%e1%80%90/

ပူႇတိၼ်ႇ ပၼ်ၾၢင်ႉ ၽွမ်ႉတႃႇႁဵတ်းပၢင်တိုၵ်းၼိဝ်းၶလီးယႃး

ပူႇတိၼ်ႇ လၢတ်ႈပၼ်ၾၢင်ႉမိူင်းဝၼ်းတူၵ်း လွင်ႈဝႃႈရၢတ်ႉသျႃးၼၼ်ႉ ၽွမ်ႉယဝ်ႉ တွၼ်ႈတႃႇႁဵတ်းပၢင်တိုၵ်းၼိဝ်းၶရီးယႃး။ မိူဝ်ႈဝၼ်းထီႉ 13 March 2024 (လိူၼ်သီႇမႂ်ႇ 4 ၶမ်ႈ ပီႊတႆး 2118 ၼီႈ) ၸွမ်ၸိုင်ႈရၢတ်ႉသျႃး ဝလႃႇတီႇမီရ်ႇ ပူႇတိၼ်ႇ လႆႈပၼ်ၾၢင်ႉထိုင်မိူင်းဝၼ်းတူၵ်းဝႃႈ ရၢတ်ႉသျႃးၽွမ်ႉတူဝ်ႈတၼ်းတွၼ်ႈတႃႇႁဵတ်းပၢင်တိုၵ်းၼိဝ်းၶလီးယႃး သင်ဝႃႈ ဢမေႇရိၵၢၼ်ႇ သူင်ႇသိုၵ်းၵႂႃႇၸွႆႈၼႂ်းယူႇၶရဵၼ်းၼၼ်ႉၵေႃႈ လႆႈဝႃႈပဵၼ်လွင်ႈယုၵ်ႉၸၼ်ႉပၢင်တိုၵ်း ၶိုၼ်ႈမႃးထႅင်ႈၼႆယူႇယဝ်ႉ။ ၽၢႆႇတၢင်းဢမေႇရိၵၢၼ်ႇၵေႃႈ လၢတ်ႈဝႃႈ ဢမ်ႇမီးၽႅၼ်ၵၢၼ် တႃႇတေသူင်ႇသိုၵ်းၵႂႃႇၼႂ်းမိူင်းယူႇၶရဵၼ်း ၼႆယူႇ။ ၵူၺ်းၵႃႈလႆႈလၢတ်ႈထိုင် လွင်ႈတႃႇတေပၼ်ၶႂၢင်ႉ ၸွႆႈထႅမ်ယူႇၶရဵၼ်း တႃႇႁႂ်ႈယုမ်ႇၸႂ်ဝႃႈ သိုၵ်းယူႇၶရဵၼ်းၼၼ်ႉ တေလႆႈႁပ်ႉၶိူင်ႈၵွင်ႈၵၢင်ႇ ဢၼ်လူဝ်ႇသိုပ်ႇႁဵတ်းပၢင်တိုၵ်းၵႂႃႇထႅင်ႈ ၼႂ်းပီႊထီႉ 3 ၼႆႉ ၼႆယဝ်ႉ။ ၸိူင်ႉႁိုဝ်ၵေႃႈလီ ၽၢႆႇတၢင်းဢမေႇရိၵၢၼ်ႇၵေႃႈ ဢမ်ႇလႆႈတုမ်ႉတွပ်ႇၶိုၼ်း တၢင်းႁၼ်ထိုင်ၵဵဝ်ႇလူၺ်ႈလွင်ႈၼႆႉ။ ၵူၺ်းၵႃႈ ၽၢႆႇတၢင်းႁိူၼ်းႁေႃၶၢဝ်တႄႉ ယၢမ်ႈလၢတ်ႈဝႆႉဝႃႈ ဢမ်ႇႁၼ်ငဝ်းလၢႆး လွင်ႈဝႃႈရၢတ်ႉသျႃးၼၼ်ႉ တေႁၢင်ႈႁႅၼ်းၸႂ်ႉတိုဝ်းမၢၵ်ႇၼိဝ်းၶလီးယႃး ဝႃႈၼႆ။ မိူဝ်ႈပူၼ်ႉမႃးၼၼ်ႉ ပူႇတိၼ်ႇ လႆႈဢွၵ်ႇမႃးပၼ်ၾၢင်ႉယူႇလၢႆပွၵ်ႈ လွင်ႈဢၼ်ဝႃႈ တေၸၢင်ႈမီးပၢင်တိုၵ်းၼိဝ်းၶရီးယႃး၊ ၵူၺ်းၵႃႈ ယင်းလၢတ်ႈမႃးတႃႇသေႇဝႃႈ ဢမ်ႇၸမ်ပဵၼ်တေလႆႈၸႂ်ႉတိုဝ်း မၢၵ်ႇၼိဝ်းၶလီးယႃး ၼႂ်းပၢင်တိုၵ်းယူႇၶရဵၼ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-03-14T11:54:49

https://taifreedom.com/%e1%82%81%e1%80%ad%e1%80%b0%e1%81%bc%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%ba%e1%82%83%e1%80%b8%e1%81%bd%e1%80%9d/

ႁိူၼ်းၵူၼ်းမိူင်းၺႃးၽဝ်တင်းဝၢၼ်ႈလႄႈ ၸုမ်းသိုၵ်းၶဵင်ႇၼႄးၵၼ်

ႁိူၼ်းၵူၼ်းမိူင်း ၸိူဝ်းမီးဝႆႉတီႈဝၢၼ်ႈၼမ်ႉႁူး ၼႂ်းထုင်ႉလွႆမႄးၼႄႇ ၸႄႈဝဵင်းႁူဝ်ပူင်း ၸႄႈတွၼ်ႈတူၼ်ႈတီးၼၼ်ႉ ထုၵ်ႇၺႃးၽဝ်တင်းဝၢၼ်ႈလႄႈ ၸုမ်းသိုၵ်းမၢၼ်ႈ တင်း သိုၵ်းပဢူဝ်း PNLA ၵုမ်ႇၼႄးတၢင်းၽိတ်းသႂ်ႇၵၼ် ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ၸုမ်းသိုၵ်းပဢူဝ်း PNLA ပိုၼ်ၽၢဝ်ႇၵႂႃႇဝႃႈ မိူဝ်ႈဝၼ်းထီႉ 12 March 2024 ႁိူၼ်းၵူၼ်းမိူင်း ဝၢၼ်ႈၼမ်ႉႁူးၼၼ်ႉ ထုၵ်ႇၺႃးသိုၵ်းမၢၼ်ႈ ဢဝ်ၾႆးၸုတ်ႇၽဝ်ပႅတ်ႈ မူၺ်ႉတင်းဝၢၼ်ႈယဝ်ႉ လႄႈ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ၸုမ်းသိုၵ်းမၢၼ်ႈ ၸိူဝ်းပၵ်းဝႆႉတီႈ ဝၢၼ်ႈသၢႆးၶၢဝ် ၼၼ်ႉၵေႃႈ ယိုဝ်းမၢၵ်ႇလူင်ၶဝ်ႈၵႂႃႇ ၼႂ်းဝဵင်းသီႇသႅင်ႇ 80 ပၢႆသေ မၢၵ်ႇတူၵ်းတႅၵ်ႇသႂ်ႇႁိူၼ်းၵူၼ်းမိူင်း လူႉၵွႆၵႂႃႇဢမ်ႇယွမ်း 14 လင် ဝႃႈၼႆ။ တၢင်းၽၢႆႇသိုၵ်းမၢၼ်ႈၵေႃႈ ပိုၼ်ၽၢဝ်ႇဝႃႈ ႁိူၼ်းၵူၼ်းမိူင်း တီႈဝၢၼ်ႈၼမ်ႉႁူးၼၼ်ႉ ထုၵ်ႇၺႃးၸုမ်းသိုၵ်းလုၵ်ႉၽိုၼ်ႉတေႃႇၸဝ်ႈၼႃႇဢႃႇ ၸုတ်ႇၽဝ်ပႅတ်ႈ တင်းဝၢၼ်ႈယဝ်ႉ ဝႃႈၼႆ။ ယွၼ်ႉသိုၵ်းသွင်ၽၢႆႇပဵၼ်ပၢင်တိုၵ်းၵၼ် ဢမ်ႇထၢတ်ႇဢမ်ႇဝၢႆးလႄႈ ၵူၼ်းမိူင်းၼႂ်းပိုၼ်ႉတီႈ ၸိူဝ်းဢမ်ႇမီးတၢင်းၽိတ်းသင် လႆႈယူႇၼႂ်းၵႄႈၵၢင်သေ ထုၵ်ႇၺႃးၸုမ်းသိုၵ်းတင်းသွင်ၽၢႆႇထၢင်ႇထိူမ်သေလွင်ႈလွင်ႈ လႄႈ မၢင်ၸိူဝ်းထုၵ်ႇၺႃးမတ်ႉၸႅတ်ႈထၢမ် ပေႃႉထုပ်ႉထိုင်တီႈသမ်ႉပေႃးသုတ်းသဵင်ႈ သၢႆၸႂ်ၵေႃႈမီး၊ တီႈယူႇတၼ်းသဝ်းၵေႃႈ လႆႈထုၵ်ႇဢဝ်ၾႆးၸုတ်ႇပႅတ်ႈ လႄႈ ဢမ်ႇမီးၸုမ်းလႂ်ႁပ်ႉဢဝ်ပုၼ်ႈၽွၼ်း သၢႆႈတႅၼ်းပၼ်ၶိုၼ်း ၼႆယဝ်ႉ။ ဝၢၼ်ႈၼမ်ႉႁူးၼႆႉ မီးလင်ႁိူၼ်းတမ်း မွၵ်ႈ 100 လင် လႄႈ တီႈဝၢၼ်ႈၵေႃႈ ဢမ်ႇမီးပၢင်တိုၵ်းသင်သေ ထုၵ်ႇၺႃးဢဝ်ၾႆးၸုတ်ႇပႅတ်ႈတင်းဝၢၼ်ႈ၊ ထႅင်ႈလွင်ႈၼိုင်ႈၵေႃႈ ၵူၼ်းမိူင်းဝၢၼ်ႈၼမ်ႉႁူး ပၢႆႈၵႂႃႇယူႇဝႆႉတီႈလႂ်ယဝ်ႉၼႆၼၼ်ႉ ဢမ်ႇပႆႇလႆႈႁူႉၸွမ်း။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-03-14T11:59:58

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%81%b8%e1%81%a2%e1%81%bc%e1%80%ba%e1%80%b8%e1%80%9c%e1%81%a2%e1%80%90%e1%80%ba%e1%82%88-%e1%80%9e/

ၵူဝ်းရီးယႃးၸၢၼ်းလၢတ်ႈ သင်ပဵၼ်ပၢင်တိုၵ်းမႃး ႁႂ်ႈႁႅမ်တၢႆၽူႈၼမ်း ၵူဝ်းရီးယႃးႁွင်ႇၵမ်းလဵဝ်

ၽွင်းလူင်ၽၢႆႇၵႅတ်ႇၶႄ ၵူဝ်းရီးယႃးၸၢၼ်း သင်ႇ သင်ပၢင်တိုၵ်း ၵူဝ်းရီးယႃးသွင်ၸိုင်ႈမိူင်းၵိူတ်ႇၶိုၼ်ႈမႃး ယွၼ်းႁႂ်ႈလႆႈၶႃႈႁႅမ်ပႅတ်ႈ ၽူႈၼမ်းၵူဝ်းရီးယႃးႁွင်ႇၵမ်းလဵဝ် ဝႃႈၼႆ။ ၽွင်းလူင်ၽၢႆႇၵႅတ်ႇၶႄ ၵူဝ်းရီးယႃးၸၢၼ်း Shin Won-sik လႆႈဢွၵ်ႇၶေႃႈၸီႉသင်ႇ မိူဝ်ႈဝၼ်းထီႉ 13 March 2024 (လိူၼ်သီႇမႂ်ႇ 4 ၶမ်ႈ ပီႊတႆး 2118 ၼီႈ) ပၼ်တီႈ တပ်ႉသိုၵ်းၶိုၵ်ႉတွၼ်း ၶွင်ၵူဝ်းရီးယႃးၸၢၼ်းၼၼ်ႉဝႃႈ သင် ၶိမ်း ၵျွင်းဢိုၼ်း ၽူႈၼမ်းၵူဝ်းရီးယႃးႁွင်ႇ တႄႇႁဵတ်းပၢင်တိုၵ်းၸိုင် ၸွမ်းလူၺ်ႈပဵၼ်ၸုမ်းသိုၵ်းၶိုၵ်ႉတွၼ်းၼၼ်ႉ တေလႆႈပဵၼ် ၸုမ်းဢၼ်ၵႅၼ်ႇၶႅင်လိူဝ်ပိူၼ်ႈ တွၼ်ႈတႃႇႁႅမ်တၢႆပႅတ်ႈၽူႈၼမ်းၽူႈၶဵၼ် ႁႂ်ႈဝႆးၽႂ်း ဝႃႈၼႆ။ လွင်ႈၼႆႉၵေႃႈ လႆႈလၢတ်ႈမိူဝ်ႈၽွင်း ဢွၵ်ႇၶၢဝ်းတၢင်းၵႂႃႇလႄႇယဵမ်ႈတီႈၸုမ်း ၶွမ်ႇမၢၼ်ႇတူဝ်ႇ ၼႂ်းပိုၼ်ႉတီႈဢၼ်ဢမ်ႇပေႃးၵႆ ဝဵင်းလူင်သူဝ်းၼၼ်ႉ လႄႈ ပဵၼ်ၽွင်းဢၼ် ၵူဝ်းရီးယႃးၸၢၼ်း တင်း ဢမေႇရိၵၢၼ်ႇ ၽိုၵ်းၽွၼ်ႉသိုၵ်းႁူမ်ႈၵၼ်ယူႇ ၼၼ်ႉယဝ်ႉ။ ယင်းလႆႈလၢတ်ႈပႃး လွင်ႈၵၢၼ်ၽိုၵ်းၽွၼ်ႉသိုၵ်းႁူမ်ႈၵၼ်ၼၼ်ႉ မိူၼ်ၼင်ႇလပ်ႉၶူမ်းႁႂ်ႈၽၢႆၽၢႆ တွၼ်ႈတႃႇၵႂၢတ်ႇလၢင်ႉပႅတ်ႈၽေး မၢၵ်ႇၼိဝ်းၶလီးယႃး လႄႈ မၢၵ်ႇမိတ်ႉသႆးၵူဝ်းရီးယႃးႁွင်ႇ ဢိၵ်ႇတင်း တိုၵ်းတေႃးၽူႈၶဵၼ်ၵူႈပွတ်းတွၼ်ႈ ဢမ်ႇဝႃႈ ၼိူဝ်လိၼ်၊ ၼႂ်းၼမ်ႉ၊ ၵၢင်ႁၢဝ်၊ သၢႆလူမ်း ဢိၵ်ႇတင်း Cyber ၸိူဝ်းၼႆႉ ၸမ်ပဵၼ်တေလႆႈထႅမ်ႁႅင်းႁႂ်ႈၵႅၼ်ႇၶႅင် တွၼ်ႈတႃႇတေဢဝ်ပေႉၸုမ်းၶဝ်လႆႈ ဝႃႈၼႆ။ လွင်ႈၶဵင်ႈၶႅင်ၵူဝ်းရီးယႃးသွင်ၸိုင်ႈမိူင်းၼႆႉ လႆႈဝႃႈတိူဝ်းၼမ်မႃးႁႅင်းတႄႉတႄႉ တႄႇၸဵမ်မိူဝ်ႈပီႊ 2023 ၽွင်းဢၼ်ၵူဝ်းရီးယႃးႁွင်ႇ ၵႆႉၵႆႉၸၢမ်းမၢၵ်ႇမိတ်ႉသႆးၼႃႇလႄႈ ၵူဝ်းရီးယႃးၸၢၼ်းတင်းဢမေႇရိၵၢၼ်ႇၵေႃႈ ၵႆႉၽိုၵ်းၽွၼ်ႉသိုၵ်းႁူမ်ႈၵၼ်မႃးၼႃႇၼၼ်ႉယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-14T10:51:56

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af%e1%80%99%e1%80%ba-%e1%80%9c-7/

ၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆး ၺႃးတီႉၺွပ်းထႅင်ႈတင်းၼမ်

ၶၢဝ်းတၢင်း 2 ဝၼ်း ၸဝ်ႈၼႃႈတီႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ်လၵ်ႉၶဝ်ႈ မိူင်းထႆး လူၺ်ႈၽိတ်းမၢႆမီႈထႅင်ႈ 35 ၵေႃႉ။ မိူဝ်ႈဝႃးဝၼ်းထီႉ 13 March 2024 (လိူၼ်သီႇမႂ်ႇ 4 ၶမ်ႈ ပီႊတႆး 2118 ၼီႈ) ၼၼ်ႉ ၸဝ်ႈၼႃႈတီႈထႆး လႆႈႁပ်ႉၶၢဝ်ႇ တေမီးလွင်ႈတေႃႉသူင်ႇၵူၼ်းလၵ်ႉၶဝ်ႈမိူင်း ၼႂ်းပိုၼ်ႉ တီႈၸႄႈဝဵင်းထွင်းၾႃၽုမ်းသေ ၸင်ႇလႆႈဢွၵ်ႇၵူတ်ႇထတ်း ၸွမ်းသဵၼ်ႈတႃႈ သၢႆတၢင်း တေႃႇပေႃးထိုင်တီႈၼႂ်းထိူၼ်ႇ တၢင်းၶိုၼ်ႈဝတ်ႉပုတ်ႉထပေႃႈရီႈသတ်ႇ ပွၵ်ႉ 2 ဢိူင်ႇထႃႉၶၼုၼ် ၸႄႈဝဵင်းထွင်းၾႃၽုမ်း ၸႄႈတွၼ်ႈၵၢၼ်ႇၸၼပူးရီးၼၼ်ႉ လႆႈႁၼ်ႁွႆးတိၼ်ပေႃးတဵမ်ၵႂႃႇမူတ်း လႄႈ သမ်ႉမီးၵႃးၵိုတ်းဝႆႉသေ ၸဝ်ႈၼႃႈတီႈထႆး ၸင်ႇၶဝ်ႈၵႂႃႇၵူတ်ႇထတ်းၸွမ်းႁိမ်းႁွမ်းၸိူဝ်းၼၼ်ႉသေ ထူပ်းႁၼ်ၵူၼ်းမိူင်းႁူမ်ႈ တုမ်တင်းမူတ်း 22 ၵေႃႉ၊ ပဵၼ်ၸၢႆး 17 ၵေႃႉ၊ ယိင်း 5 ၵေႃႉ ၵူၼ်းႁေႃႈၵႃးတေႃႉသူင်ႇ တႄႉ ပၢႆႈလွတ်ႈၵႂႃႇလႆႈ ၼႆယဝ်ႉ။ တေႃႈၼင်ႇၼၼ် ၼႂ်းဝၼ်းထီႉ 12 March 2024 ၼၼ်ႉၵေႃႈ ၸဝ်ႈၼႃႈတီႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းထႆး လူၺ်ႈၽိတ်းမၢႆမီႈ တီႈႁိမ်း ဝၢၼ်ႈသၽၢၼ်းလၢဝ်း ဢိူင်ႇသႁႃႇၵွၼ်းၼိၶူမ်း ၸႄႈဝဵင်းထွင်းၽႃၽုမ်း ထႅင်ႈ 13 ၵေႃႉ ႁူမ်ႈပႃးၵူၼ်းတေႃႉသူင်ႇ 1 ၵေႃႉ ဝႃႈၼႆ။ ၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းထႆးသေ ထုၵ်ႇတီႉၺွပ်းပွၵ်ႈၵမ်းၼႆႉ လႆႈၸၢႆႇ ၵႃႈၵႃးတီႈၼၢႆးၼႃႈ 1 ၵေႃႉလႂ် 13,000−15,000 ဝၢတ်ႇ လႄႈ ၽၢႆႇတၢင်းၸဝ်ႈၼႃႈတီႈ ထႆးၶဝ်ၵေႃႈ တေႁဵတ်းသၢင်ႈၵႂႃႇၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-14T10:00:30

https://taifreedom.com/%e1%81%be%e1%82%86%e1%80%b8%e1%80%99%e1%82%86%e1%82%88%e1%80%9d%e1%80%90%e1%80%ba%e1%82%89%e1%81%b5%e1%80%bb%e1%80%bd%e1%80%84%e1%80%ba%e1%80%b8-%e1%81%b8%e1%80%9c%e1%81%a2%e1%82%86%e1%80%b8%e1%81%b6/

ၾႆးမႆႈဝတ်ႉၵျွင်း ၸလၢႆးၶုမ်ႇ ဝဵင်းလၢႆးၶႃႈ မီးလွင်ႈလူႉသုမ်းၼမ်

ယွၼ်ႉၾႆးသႅင်လႅတ်ႇ ဢမ်ႇၼၼ် သူဝ်ႇလႃႇ(Solar)သျွတ်ႉ ပဵၼ်လွင်ႈၾႆးလုၵ်ႉမႆႈ တီႈဝတ်ႉၵျွင်းၸလၢႆးၶုမ်ႇ ၽၢႆႇဢွၵ်ႇဝဵင်းလၢႆးၶႃႈသေ ၶူဝ်းၶွင်ဢၼ်မီးၼႂ်းဝတ်ႉၵျွင်းၼၼ်ႉ လႆႈလူႉသုမ်းပဵၼ်ၽဝ်ႇမူတ်း ၼႆယဝ်ႇ။ မိူဝ်ႈဝႃးဝၼ်းထီႉ 13 March 2024 (လိူၼ်ႇသီႇမႂ်ႇ 4 ၶမ်ႈ ပီႊတႆး 2118 ၼီႈ) ၶၢဝ်းယၢမ်းဝၢႆးဝၼ်း 15:15 မူင်း ပဵၼ်လွင်ႈၾႆးလုၵ်ႉမႆႈတီႈ ဝတ်ႉၵျွင်းၸလၢႆးၶုမ်ႇ ဢၼ်မီးဝႆႉၽၢႆႇဢွၵ်ႇဝဵင်းလၢႆးၶႃႈ ယၢၼ်ၵႆဝဵင်းမွၵ်ႈ 14 လၵ်းၼၼ်ႉသေလႄႈ ယွၼ်ႉၾႆးမႆႈပွၵ်ႈၼႆႉ မီးလွင်ႈလူႉသုမ်းယႂ်ႇလူင် တေႃႇထိုင်ၶၢဝ်းယၢမ်း 17:00 ပၢႆပၢႆ ၾႆးၸင်ႇမွတ်ႇယဵၼ်ၵႂႃႇ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ၸဝ်ႈၶူးပၼ်ႇတိ ၵွင်းမူးမၢၵ်ႇႁိၼ်ၼမ်ႉ လႆႈလၢတ်ႈၼႄတီႈသိုဝ်ႇၶၢဝ်ႇတႆးလွတ်ႈလႅဝ်းဝႃႈ “ဢၼ်ၾႆးလႆႈမႆႈၼႆႉ ပဵၼ်ယၢမ်းဝၢႆးဝၼ်း 15:15 မူင်းၼႆႉ မၼ်းပဵၼ်ယွၼ်ႉၾႆးသႅင်လႅတ်ႇ (Solar) ဢၼ်တၢပ်ႈဝႆႉၼိူဝ်လဵၵ်းမုင်းၵျွင်းၼၼ်ႉၼႃႇၼေႃႈ၊ သၢႆမၼ်းသမ်ႉထူင်ႇမႃး ၼႂ်းလုၵ်းၼွၼ်းၸဝ်ႈသၢင်ႇၶဝ်လႄႈ ၾႆးတေတႄႇမႆႈၼႂ်းလုၵ်းၼွၼ်းၸဝ်ႈသၢင်ႇ ၶဝ်ၼၼ်ႉၵႃႈ၊ ၵွပ်ႈပိူဝ်ႈၼႂ်းလုၵ်းၼၼ်ႉသမ်ႉ မီးၽႅၼ်ႇ၊ ၽႃႈႁူမ်ႇၶူဝ်းၼွၼ်း မဵဝ်းၾႆးမႆႈငၢႆႈလၢႆလၢႆ၊ မိူဝ်ႈၾႆးမႆႈၼၼ်ႉ မႅၼ်ႈၽွင်း ၸဝ်ႈသြႃႇသုၽေႃးထ ၽူႈၵွၼ်းဝတ်ႉၸလၢႆးၶုမ်ႇ လႄႈၸဝ်ႈသၢင်ႇၶဝ် ဢွၼ်ၵၼ်ၵႂႃႇၶပ်ႉၽိုၼ်းၶဝ် ႁိမ်းဝတ်ႉၼၼ်ႉလႄႈ ၽိူဝ်ႇဝႃႈႁၼ်ၾႆးလုၵ်ႉမႆႈၵေႃႈ သမ်ႉပေႃးဢမ်ႇၸၢင်ႈၶဝ်ႈၶႄယဝ်ႉ” လၢတ်ႈၼႄၼင်ႇၼႆ။ သိုပ်ႇလၢတ်ႈထႅင်ႈဝႃႈ “ဢၼ်လႆႈလူႉသုမ်းၵႂႃႇၸွမ်းၾႆးၼၼ်ႉမီးၼမ်ၼႃႇ ၶဝ်ႈပိူၵ်ႇ 120 ထူင်၊ ၶဝ်ႈသၢၼ်မွၵ်ႈ 2 ၸေႃး၊ လူတ်ႉၶိူင်ႈ 3 လမ်း၊ ၽႃႈႁူမ်ႇၶူဝ်းၼွၼ်းတင်းၼမ် ဢိၵ်ႇပႃး ႁုၼ်ႁၢင်ႈၽြႃး၊ ပပ်ႉထမ်းတြႃး ၸိူဝ်းၼႆႉလႄႈ ၶူဝ်းၵၢၼ်ႇၶူဝ်းၵျွင်း ၵူႈလွင်ႈလွင်ႈဢၼ်မီးၼႂ်းဝတ်ႉၵျွင်းၼၼ်ႉပႃးၵႂႃႇၸွမ်းၾႆးမူတ်း ဢမ်ႇတၼ်းလႆႈသင်သေမဵဝ်း မိူဝ်ႈၽၢႆႇၶႄၾႆးၶဝ်မႃးထိုင်ၵေႃႈ ၾႆးပေႃးၸမ်မွတ်ႇယဝ်ႉ” လၢတ်ႈၼႄၼင်ႇၼႆ။ ၸဝ်ႈၶူးပၼ်ႇတိ သိုပ်ႇလၢတ်ႈပၼ်ၾၢင်ႉဝႃႈ “ၽႂ်ၵေႃႈလီ ပေႃးတေၸႂ်ႉတိုဝ်းၾႆးၾႃႉ၊ ၾႆးသႅင်လႅတ်ႇ ၸိူဝ်းၼႆႉ လီလႆႈႁွင်ႉၵူၼ်းဢၼ်လူင်ႉလႅၼ်ႇမၼ်းမႃးႁဵတ်းပၼ်လီလီ ၵွပ်ႈၾႆးၼႆႉၸၢင်ႈပဵၼ်ၽေး လႃႈလီႈၸၢပ်ႈသေ ပွႆႇသၢႆမၼ်းထူင်ႇထူင်ႇထဵဝ်ႈထဵဝ်ႈ ဢမ်ႇလႆႈ ပေႃးပဵၼ်ၼႆမႃး ဢမ်ႇဢဝ်သင်လႆႈၶိုၼ်းလႄႈ ပဵၼ်လွင်ႈလူႉယႂ်ႇသုမ်းလူင်တႃႇႁဝ်းတႄႉတႄႉ” ၼႆယဝ်ႉ။ ဝတ်ႉၵျွင်းၸလၢႆးၶုမ်ႇၼႆႉ မိူဝ်ႈဢွၼ်တၢင်း ပဵၼ်ဝတ်ႉၵျွင်းပႅၼ်ႈသေ ထိုင်ပီႊ 2003 ၼၼ်ႉ ၶိုၼ်းမႄးႁဵတ်းပဵၼ်ၵျွင်းဢုတ်ႇတေႃႇထိုင်ယၢမ်းလဵဝ်လႄႈ မိူဝ်ႈလဵဝ်မီးဝႆႉ ၸဝ်ႈသြႃႇသုၽေႃးထ ၽူႈၵွၼ်းဝတ်ႉလႄႈ ၸဝ်ႈသၢင်ႇ 5 ပႃး ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၽေးသၽႃႇဝ']

2024-03-13T12:42:29

https://taifreedom.com/%e1%81%b6%e1%82%84%e1%82%87%e2%88%92%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8%e2%88%92%e1%80%a2%e1%80%ae%e1%82%87%e1%80%9b%e1%81%a2%e1%81%bc%e1%80%ba%e1%82%87-2/

ၶႄႇ−ရၢတ်ႉသျႃး−ဢီႇရၢၼ်ႇ ႁူမ်ႈၵၼ်ၽိုၵ်းၽွၼ်ႉသိုၵ်းၼႂ်းပၢင်ႇလၢႆႇ

တပ်ႉၼမ်ႉၶႄႇ၊ ရၢတ်ႉသျႃး လႄႈ ဢီႇရၢၼ်ႇ 3 ၸိုင်ႈမိူင်း ႁူမ်ႈၵၼ်ၽိုၵ်းၽွၼ်ႉသိုၵ်း တီႈၼႂ်းဢၢဝ်ႇဢူဝ်ႇမၢၼ်ႇ ဝႃႈၼႆ။ သိုဝ်ႇၶၢဝ်ႇၼွၵ်ႈမိူင်း ဢွၵ်ႇဝႆႉမိူဝ်ႈဝႃးဝၼ်းထီႉ 12 March 2024 (လိူၼ်သီႇမႂ်ႇ 3 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈႁွင်ႈၵၢၼ်လူင်ၽၢႆႇၵႅတ်ႇၶႄမိူင်းၶႄႇ ဢွၵ်ႇသပ်းၸႅင်ႈ ၶၢဝ်ႇၼၼ်ႉဝႃႈ တပ်ႉၼမ်ႉၶႄႇ၊ ရၢတ်ႉသျႃး တင်း ဢီႇရၢၼ်ႇ လႆႈႁူမ်ႈၵၼ်ၽိုၵ်းၽွၼ်ႉ သိုၵ်းတီႈၼႂ်းဢၢဝ်ႇဢူဝ်ႇမၢၼ်ႇ (Gulf of Oman) သေ လႆႈတႄႇၽိုၵ်းၽွၼ်ႉမႃး မိူဝ်ႈဝၼ်းထီႉ 11 March 2024 လႄႈ တေၽိုၵ်းၽွၼ်ႉၵႂႃႇတေႃႇထိုင်ၼႂ်းဝၼ်းထီႉ 15 March 2024 လူၺ်ႈမီးၸိုဝ်ႈဝႃႈ Security Bond-2024 သေ မီးယိူင်းဢၢၼ်း တႃႇႁူမ်ႈၵၼ်ပႂ်ႉပႃး လွင်ႈမၼ်ႈၼိဝ်းသဝ်းၼႂ်းပၢင်ႇလၢႆႇ တင်း ၵႅၼ်ႇၶႄႁႄႉၵင်ႈ ၵၢၼ်ပၢႆးမၢၵ်ႈမီးၼႂ်းပၢင်ႇလၢႆႇ ႁႂ်ႈမီးလွင်ႈလွတ်ႈၽေး ဝႃႈၼႆ။ ၼွၵ်ႈလိူဝ်သေၼႆႉယဝ်ႉ ယင်းမီးတူဝ်တႅၼ်းတပ်ႉၼမ်ႉ ပႃႇၵိတ်ႇသတၢၼ်ႇ၊ ၵႃႇသၢၵ်ႉသ်တၢၼ်ႇ၊ ဢႃႇသိူဝ်ႇပႆႇၵျၢၼ်ႇ၊ ဢူဝ်ႇမၢၼ်ႇ၊ ဢိၼ်းတီးယႃး လႄႈ ဢႅပ်ႇၾရိၵၸၢၼ်း ၸိူဝ်းၼႆႉ ၶဝ်ႈႁူမ်ႈပဵၼ်ၽူႈလဵပ်ႈႁဵၼ်းတူၺ်းၸွမ်းငဝ်းလၢႆး ၼႂ်းပၢင်ၽိုၵ်းၽွၼ်ႉပွၵ်ႈၼႆႉပႃး ၼႆယဝ်ႉ။ ပၢင်ၽိုၵ်းၽွၼ်ႉသိုၵ်း ၶႄႇ၊ ရၢတ်ႉသျႃး လႄႈ ဢီႇရၢၼ်ႇ ပွၵ်ႈၵမ်းၼႆႉၵေႃႈ လႆႈမီးမႃး ၽွင်းဢၼ် လွင်ႈၶဵင်ႈၶႅင်ၼႂ်းပွတ်းတွၼ်ႈႁၢႆႉႁႅင်းၶိုၼ်ႈမႃး ႁူမ်ႈပႃး ပၢင်တိုၵ်းၼႂ်းပိုၼ်ႉ တီႈၵႃႇၸႃႉ တင်း လွင်ႈၸုမ်းလုၵ်ႉၽိုၼ်ႉႁူႇတီႇပိုတ်းယိုဝ်းသႂ်ႇႁိူဝ်းတေႃႉတၢင်ႇၵုၼ်ႇ ၼႂ်းပၢင်ႇလၢႆႇလႅင်ၼၼ်ႉထႅင်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-13T12:35:28

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%b6/

ရၢတ်ႉသျႃး ပိုတ်းယိုဝ်းၶိူင်ႈႁႄႉၵင်ႈၽေးၵၢင်ႁၢဝ်ၶွင်ယူႇၶရဵၼ်း မီးလွင်ႈလူႉသုမ်းၼမ်

ရၢတ်ႉသျႃး ပိုတ်းယိုဝ်းမၢၵ်ႇမိတ်ႉသႆးသႂ်ႇ တီႈဝႆႉၶိူင်ႈၵွင်ႈၵၢင်ႇၶွင်ယူႇၶရဵၼ်းလႄႈ ပဵၼ်ဢၼ်လူႉသုမ်းယႂ်ႇၼမ်တႄႉတႄႉ ယူႇယဝ်ႉ။ ၸွမ်းၼင်ႇသိုဝ်ႇၶၢဝ်ႇ MGR Online ဢွၵ်ႇဝႆႉမိူဝ်ႈၼႆႉ ဝၼ်းထီႉ 13 March 2024 (လိူၼ်သီႇမႂ်ႇ 4 ၶမ်ႈ ပီႊတႆး 2118 ၼီႈ) ႁွင်ႈၵၢၼ်ၽၢႆႇၵႅတ်ႇၶႄရၢတ်ႉသျႃး ဢွၵ်ႇမႃးလၢတ်ႈဝႃႈ လႆႈၸႂ်ႉမၢၵ်ႇမိတ်ႉသႆး Hypersonic လုၵ်ႈၼိုင်ႈ ပိုတ်းယိုဝ်းသႂ်ႇ တီႈဝႆႉၶိူင်ႈၵွင်ႈၵၢင်ႇယူႇၶရဵၼ်း ဢၼ်ဝူၼ်ႉဝႃႈ လႅပ်ႈတိူဝ်ႉမႅၼ်ႈၺႃး ၶိူင်ႈယိုဝ်းမၢၵ်ႇမိတ်ႉသႆး S-300 ၼၼ်ႉ ၼႆယူႇ၊ ၵူၺ်းၵႃႈ မိူဝ်ႈလႆႈထတ်းသၢင်တူၺ်းၶိုၼ်းထႅင်ႈၼၼ်ႉ မိူၼ်ဝႃႈတေပဵၼ် ၶူင်ႉသၢင်ႈႁႄႉၵင်ႈမၢၵ်ႇမိတ်ႉသႆး MIM-104 PATRIOT ဢၼ်ၵျႃႇမၼီႇႁႃမႃးပၼ် ဝႃႈၼႆ။ လႆႈဝႃႈယူႇၶရဵၼ်း လႆႈလူႉသုမ်းၵႂႃႇ ၶိူင်ႈႁႄႉၵင်ႈၽေးတၢင်းၵၢင်ႁၢဝ် ဢၼ်မီးၵႃႈၶၼ်လိူဝ်ပိူၼ်ႈ ၼင်ႇ MIM-104 PATRIOT လႄႈပဵၼ်ၼႂ်းၶိူင်ႈႁႄႉၵင်ႈ ၽေးတၢင်းၵၢင်ႁၢဝ် ဢၼ်မီးယူႇတင်းမူတ်း 3 ဢၼ်သေယဝ်ႉ ယင်းလႆႈလူႉသုမ်းပႃး ၵႃးၵၢပ်ႇလဵၵ်း ဢၼ်ဢမေႇရိၵၢၼ်ႇႁႃမႃးပၼ်ၼၼ်ႉ 3 လမ်း ဢိၵ်ႇတင်း ၶိူင်ႈယိုဝ်းမၢၵ်ႇၼူၾႆးၶၢႆႉတီႈလႆႈ HIMARS ၼိုင်ႈဢၼ် ယူႇယဝ်ႉ။ လႆႈဝႃႈပဵၼ်ပွၵ်ႈဢွၼ်တၢင်းသုတ်း ဢၼ်ယူႇၶရဵၼ်းလႆႈလူႉသုမ်း ၶိူင်ႈႁႄႉၵင်ႈၽေးတၢင်းၵၢင်ႁၢဝ် ဢၼ်မီးၵႃႈၶၼ်ယူႇမွၵ်ႈ 400 လၢၼ်ႉတေႃႇလႃႇ လႄႈ ပဵၼ်ၶိူင်ႈၵွင်ႈၵၢင်ႇဢၼ်လမ်ႇလွင်ႈတွၼ်ႈတႃႇၼႂ်းပၢင်တိုၵ်း မႃးၶၢဝ်းတၢင်း 2 ပီႊၼႆႉသေ လိူဝ်သေႁႄႉၵင်ႈၽေးတၢင်းၵၢင်ႁၢဝ်ယဝ်ႉ ယင်းလႆႈယိုဝ်းႁိူဝ်းမိၼ်ရၢတ်ႉသျႃးႁူင်ႈတူၵ်းၵႂႃႇ လၢႆသိပ်းလမ်း ႁူမ်ႈပႃးတရူၼ်း လႄႈ မၢၵ်ႇမိတ်ႉသႆးလႆႈ ၼပ်ႉႁူဝ်ပၢၵ်ႇ ယူႇယဝ်ႉ။ လွင်ႈဢၼ်ၶိူင်ႈၵွင်ႈၵၢင်ႇၶွင်ယူႇၶရဵၼ်းလူႉသုမ်းၵႂႃႇၼႆႉ ႁဵတ်းႁႂ်ႈၼမ်ႉၵတ်ႉ တႃႇၵႅတ်ႇၶႄမိူင်း ဢၼ်မီးယူႇဢိတ်ႉၼိုင်ႈၵူၺ်းၼၼ်ႉ ယိုင်ႈၶႅၼ်းလူတ်းယွမ်းမႃးထႅင်ႈ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-03-13T12:21:04

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e1%80%90%e1%80%84%e1%80%ba%e1%82%88%e1%81%b5%e1%80%bd%e1%80%84%e1%80%ba%e1%80%90%e1%80%ad/

ဢမေႇရိၵၢၼ်ႇတင်ႈၵွင်တိုၼ်းၶူင်ႉသၢင်ႈပိုၼ်ႉထၢၼ်မႂ်ႇ ၶႄႉၶဵင်ႇၶႄႇ

ဢမေႇရိၵၢၼ်ႇ တေၸႂ်ႉၶိူင်ႈမိုဝ်းၵူႈမဵဝ်းမဵဝ်း ၼင်ႇၵႃႈၸႂ်ႉလႆႈ တွၼ်ႈတႃႇတေဢဝ်ပေႉ လွင်ႈၶႄႉၶဵင်ႇတင်းၶႄႇၼၼ်ႉ ၼႆယူႇ။ မိူဝ်ႈဝၼ်းထီႉ 11 March 2024 (လိူၼ်သီႇမႂ်ႇ 2 ၶမ်ႈ ပီႊတႆး 2118 ၼီႈ) ၵႅမ်ၽွင်းလူင်ၽၢႆႇၼွၵ်ႈမိူင်းဢမေႇရိၵၢၼ်ႇ လႆႈဢွၵ်ႇမႃးလၢတ်ႈဝႃႈ ဢမေႇရိၵၢၼ်ႇၼၼ်ႉ လူဝ်ႇၸႂ်ႉၶိူင်ႈမိုဝ်းၵူႈလွင်ႈ ဢၼ်ၸၢင်ႈဢဝ်မႃးၸႂ်ႉတိုဝ်းလႆႈ တွၼ်ႈတႃႇဢဝ်ဢွင်ႇပေႉၶႄႇ ၵူႈၽၢႆႇၽၢႆႇဢၼ်ပဵၼ်ၵႂႃႇလႆႈ လႄႈ ၵႅတ်ႇၶႄၽွၼ်းလီၶွင်ဢမေႇရိၵၢၼ်ႇဝႆႉဝႃႈၼႆ။ လူင်ပွင်ၸိုင်ႈဢမေႇရိၵၢၼ်ႇ ပၢၼ် ၵျူဝ်း ပၢႆႇတႅၼ်ႇ ၼၼ်ႉၵေႃႈ လႆႈဢွၵ်ႇမႃးပိုတ်ႇလၢတ်ႈ လွင်ႈငူပ်ႉငိုၼ်း ၼႂ်းၽႅၼ်ၵၢၼ်တွၼ်ႈတႃႇ ပီႊ 2025 ၼၼ်ႉ တေၸတ်းႁႃငိုၼ်းမွၵ်ႈ 4,000 လၢၼ်ႉတေႃႇလႃႇ တႃႇၸႂ်ႉတိုဝ်းၼႂ်းၶၢဝ်းတၢင်း 5 ပီႊ ႁႂ်ႈဢဝ်ပေႉလႆႈၶႄႇ ဝႃႈၼႆ။ ၼႂ်းငိုၼ်းၶိုင်ႈၼိုင်ႈ 2,000 လၢၼ်ႉတေႃႇလႃႇၼၼ်ႉ တေဢဝ်ၵႂႃႇႁဵတ်းပဵၼ်ၵွင်တိုၼ်းၶူင်ႉသၢင်ႈပိုၼ်ႉထၢၼ် မိူင်းတေႃႇမိူင်းမႃးထႅင်ႈမႂ်ႇ၊ တႃႇပဵၼ်ၵၢၼ်ၵမ်ႉထႅမ် ငိုၼ်းတိုၼ်းၽၢႆႇၶူင်ႉသၢင်ႈပိုၼ်ႉတီႈ ဢၼ်ယုမ်ႇယမ်လႆႈ လႄႈပိုင်ႈဢိင်လႆႈ ႁႂ်ႈပေႃးပဵၼ်တၢင်းလိူၵ်ႈ တွၼ်ႈတႃႇလၢႆလၢႆမိူင်းသေ ပဵၼ်ၵၢၼ်တိူဝ်းၶႂၢၵ်ႈလွၵ်းၵၢတ်ႇမႃးထႅင်ႈလႄႈ ပၼ်တိုဝ်ႉတၢင်း ပၢႆးမၢၵ်ႈမီးၶွင်ဢမေႇရိၵၢၼ်ႇ ပေႃးတေၵမ်ႉၸွႆႈပၼ်ၶူင်ႉသၢင်ႈပိုၼ်ႉထၢၼ် ဢၼ်ယႂ်ႇလူင်ၼၼ်ႉ ၵႂႃႇလႆႈယိုၼ်းယၢဝ်း ဝႃႈၼႆ။ ၸွမ်းၼင်ႇၽူႈလူင်ႉလႅၼ်ႇၶွင်ဢမေရိၵၢၼ်ႇ လၢတ်ႈဝႆႉမိူဝ်ႈပီႊပူၼ်ႉၼၼ်ႉဝႃႈ ၽၢႆႇၵၢၼ်ငိုၼ်းမိူင်းၶႄႇၼၼ်ႉ လႆႈပွႆႇပၼ်ငိုၼ်းၵူႈလႆႈထိုင် 1.34 လၢၼ်ႉလၢၼ်ႉ တေႃႇလႃႇ ပၼ်တီႈမိူင်း ဢၼ်တိုၵ်ႉပူၵ်းပွင်ယူႇ ၼႂ်းၶၢဝ်းတၢင်း ပီႊ 2000-2021 ပူၼ်ႉမႃးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-12T13:39:07

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%90%e1%80%ad%e1%80%af%e1%81%b5%e1%80%ba%e1%80%b8/

ဢိတ်ႇသရေး သိုပ်ႇတိုၵ်းယိုဝ်းၼႂ်းတွၼ်ႈၵႃႇၸႃႉပႆႇၵိုတ်းလိုဝ်ႈ

ဢိတ်ႇသေရေး ယင်းတိုၵ်ႉသိုပ်ႇတိုၵ်းယိုဝ်း ၼႂ်းတွၼ်ႈၵႃႇၸႃႉထႅင်ႈလႄႈ ဢမ်ႇပႆႇၵိုတ်းလိုဝ်ႈလႆႈ။ မိူဝ်ႈဝၼ်းထီႉ 10 March 2024 (လိူၼ်သီႇမႂ်ႇ 1 ၶမ်ႈ ပီႊတႆး 2118 ၼီႈ) ၸွမ်ၽွင်းလူင်ဢိတ်ႇသရေး ဢွၵ်ႇမႃးပိုၼ်ၽၢဝ်ႇဝႃႈ တေသိုပ်ႇၶိုပ်ႈၼႃႈ ၶဝ်ႈတိုၵ်းၼႂ်းတွၼ်ႈၵႃႇၸႃႉပွတ်းၸၢၼ်းထႅင်ႈလႄႈ ဢိတ်ႇသရေးၼၼ်ႉၵေႃႈ လႆႈၶႃႈတၢႆၸုမ်းသိုၵ်းႁႃးမၢတ်ႉသ်ၵႂႃႇယဝ်ႉ 13,000 ၵေႃႉ ဝႃႈၼႆ။ တႄႇၸဵမ်မိူဝ်ႈပဵၼ်ပၢင်တိုၵ်းၸုမ်းႁႃးမၢတ်ႉသ် လႄႈ ဢိတ်ႇသရေး တႄႇပဵၼ်မႃးၶိုၼ်းႁၢဝ်ႈႁႅင်း ၼႂ်းၶၢဝ်းတၢင်း 5 လိူၼ်ၼႆႉ ၵူၼ်းမိူင်းပႃႇလႅတ်ႉသတၢႆး ၼႂ်းတွၼ်ႈၵႃႇၸႃႉ လႆႈလူႉသဵင်ႈတၢႆၵႂႃႇယဝ်ႉ 31,000 ၵေႃႉ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-12T13:16:21

https://taifreedom.com/%e1%80%9c%e1%80%ad%e1%81%bc%e1%80%ba%e1%81%b5%e1%80%b0%e1%80%99%e1%80%ba%e1%82%87%e1%81%b5%e1%80%b0%e1%81%bc%e1%80%ba%e1%82%87%e1%80%95%e1%80%84%e1%80%ba%e1%80%b8%e1%80%90%e1%80%ae%e1%82%88%e1%81%bd/

လိၼ်ၵူမ်ႇၵူၼ်ႇပင်းတီႈၽႃၵၢၼ်ႉ မီးၵူၼ်းႁၢႆ 20 ပၢႆ

သိုဝ်ႇၶၢဝ်ႇ RFA ဢွၵ်ႇဝႆႉဝႃႈ မိူဝ်ႈၼႆႉဝၼ်းထီႉ 12 March 2024 (လိူၼ်သီႇမႂ်ႇ 3 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၸဝ်ႉမိူင်းပႆႇလႅင်း မွၵ်ႈ 04:30 မူင်းၼၼ်ႉ လိၼ်ၵူမ်ႇၵူၼ်ႇပင်း ဢွင်ႈတီႈၶုတ်းသႅင် ဝၢၼ်ႈမၼ ဢိူင်ႇဢေးမျႃႉတႃႇယႃႇ ၸႄႈဝဵင်းၽႃၵၢၼ်ႉ ၸႄႈမိူင်းၶၢင် လႄႈ မီးၵူၼ်းႁၢႆလၢႆဝႆႉတင်းၼမ်။ ၵူၼ်းမိူင်းၼႂ်းပိုၼ်ႉတီႈလၢတ်ႈဝႃႈ ဢွင်ႈတီႈလိၼ်ၵူမ်ႇၵူၼ်ႇပင်းၼၼ်ႉ ပဵၼ်ဢွင်ႈတီႈၶုတ်းသႅင် ၶွမ်ႇမၼီႇဢူးၶျူဝ်ႇ လႄႈ မီးၵူၼ်းႁၢႆလၢႆဝႆႉ မွၵ်ႈ 20 ၵေႃႉၼႆႉ၊ ၼွင်ၵူမ်ႇၼၼ်ႉသမ်ႉ ယူႇၽၢႆႇၼိူဝ်ဢွင်ႈတီႈၵူၼ်းႁဵတ်းၵၢၼ်ၶုတ်းသႅင် လႄႈ ၵမ်းၼၼ်ႉလိၼ်ၵူမ်ႇၵူၼ်ႇပင်းသေ ဢဝ်ထူမ်ႈပႅတ်ႈၸိူဝ်းၶဝ်မူတ်း၊ ၵႃးၶုတ်းလိၼ် (Backhoe) ၵေႃႈထူမ်ႈပႃးၵႂႃႇယဝ်ႉ၊ ထိုင်ယၢမ်းၵၢင်ၼႂ်ၵဝ်ႈမူင်း ၽူႈမီးပုၼ်ႈၽွၼ်းၶဝ် ႁႃႁၼ်ၶၢပ်ႈတူဝ်ၵူၼ်း 1 ၵေႃႉ လႄႈ ၵူၼ်းမၢတ်ႇၸဵပ်းထႅင်ႈ 4 ၵေႃႉသေ ဢဝ်တူဝ်သူင်ႇႁူင်းယႃဝႆႉယဝ်ႉ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ မိူဝ်ႈလဵဝ် တၢင်းၽၢႆႇၽူႈမီးပုၼ်ႈၽွၼ်းၶဝ် တိုၵ်ႉသိုပ်ႇႁႃတူဝ် ၵူၼ်းၸိူဝ်းႁၢႆလၢႆဝႆႉၼၼ်ႉယူႇ၊ ၼႂ်းၵူၼ်း 20 ၵေႃႉၼၼ်ႉ ပဵၼ်ၵူၼ်းႁေႃႈၵႃးၶုတ်းလိၼ် (Backhoe)၊ လႄႈ ၵူၼ်းပွႆႇမၢၵ်ႇ ဢွင်ႈတီႈၶုတ်းသႅင်၊ ၵူၼ်းႁေႃႈၵႃးၸိူဝ်းၼႆႉ ဝႃႈၼႆ။ ၸွမ်းၼင်ႇ RFA ၵဵပ်းဝႆႉၶေႃႈမုၼ်းၼၼ်ႉတႄႉ တင်ႈတႄႇ ပီႊ 2018 ထိုင် 2023 ၼၼ်ႉ လိၼ်ၵူၼ်ႇပင်း ဢမ်ႇယွမ်းမွၵ်ႈ 10 ပွၵ်ႈယဝ်ႉလႄႈ မီးၵူၼ်းမိူင်းလႆႈတၢႆၵႂႃႇ ၸမ် 600 ၵေႃႉ ၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-12T12:42:06

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-49-%e1%81%b5%e1%80%b1%e1%82%83%e1%82%89-%e1%80%90%e1%81%a2%e1%82%86%e1%80%9a%e1%80%bd%e1%81%bc/

ၵူၼ်းမိူင်း 49 ၵေႃႉ တၢႆယွၼ်ႉပၢင်တိုၵ်း

ၸုမ်းသိုၵ်းမၢၼ်ႈ တင်း ၸုမ်းသိုၵ်းပဢူဝ်း PNLA ပဵၼ်ပၢင်တိုၵ်းၵၼ် တီႈၼႂ်းၸႄႈဝဵင်းႁူဝ်ပူင်း လႄႈ ၸႄႈဝဵင်းသီႇသႅင်ႇၼၼ်ႉ မီးၵူၼ်းမိူင်းၸိူဝ်း ဢမ်ႇမီးတၢင်းၽိတ်းသင် လႆႈတၢႆၵႂႃႇ 49 ၵေႃႉ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ တၢင်းၽၢႆႇၸုမ်းၵူၼ်းၼုမ်ႇပဢူဝ်း PYO ပိုၼ်ၽၢဝ်ႇၵႂႃႇဝႃႈ ယွၼ်ႉပၢင်တိုၵ်းၸဵမ်မိူဝ်ႈဝၼ်းထီႉ 22 January 2024 ထိုင် 11 March 2024 ၼႆႉ မီးၵူၼ်းမိူင်း လႆႈတၢႆၵႂႃႇ 49 ၵေႃႉ၊ မၢတ်ႇၸဵပ်း 60 ၵေႃႉ၊ ၵူၼ်းပၢႆႈမိူဝ်ႈလဵဝ်မီးယူႇ မွၵ်ႈ 100,000 ၵေႃႉ ဝႃႈၼႆ။ ၼႂ်းၵူၼ်းမိူင်းၸိူဝ်းလႆႈလူႉတၢႆၵႂႃႇ 49 ၵေႃႉ (ပႃးလုၵ်ႈဢွၼ်ႇ 5 ၵေႃႉ) ၼၼ်ႉ ၵမ်ႈၽွင်ႈလႆႈတၢႆယွၼ်ႉ ႁိူဝ်းမိၼ်၊ တရူၼ်း၊ ၵွင်ႈလူင်/မၢၵ်ႇလူင် ၶွင်သိုၵ်းမၢၼ်ႈ၊ ၵမ်ႈၽွင်ႈသမ်ႉ ထုၵ်ႇသိုၵ်းမၢၼ်ႈ ပေႃႉထုပ်ႉၸႅတ်ႈထၢမ်သေ လူႉတၢႆၵေႃႈမီး၊ ၵူၼ်းမိူင်းၸိူဝ်းမၢတ်ႇၸဵပ်း 60 ၵေႃႉၼၼ်ႉသမ်ႉ ၵမ်ႈၽွင်ႈယဵပ်ႇၺႃး/ၽႃႇၺႃးမၢၵ်ႇ၊ ၵမ်ႈၽွင်ႈတိူဝ်ႉၸပ်းၺႃးမၢၵ်ႇၵွင်ႈ/ၸၢၵ်ႇမၢၵ်ႇလူင် ၸိူဝ်းၼႆႉယူႇယဝ်ႉ။ ယွၼ်ႉပၢင်တိုၵ်းၼႂ်းပိုၼ်ႉတီႈလႄႈ ၵူၼ်းမိူင်းၵမ်ႉၼမ် ဢွၼ်ၵၼ်ပၢႆႈၶဝ်ႈၵႂႃႇပိုင်ႈဢိင် ယူႇသဝ်းဝႆႉ ၸွမ်းၼႂ်းဝဵင်းလူင်တူၼ်ႈတီး လႄႈ မၢင်ၸိူဝ်းသမ်ႉပၢႆႈၶဝ်ႈထိူၼ်ႇသေ ႁႃလၢႆးဢဝ်တူဝ်လွတ်ႈႁင်းၽႂ်ႁင်းမၼ်းၵေႃႈမီး ၼႆယဝ်ႉ။ ထႅင်ႈလွင်ႈၼိုင်ႈၵေႃႈ ၼႂ်းလိူၼ် March 2024 ၼႆႉ ၸုမ်းသိုၵ်းမၢၼ်ႈဢဝ်မၢၵ်ႇမဵဝ်းမီးၵွင်ႉ ပွႆႇသႂ်ႇတီႈၼႂ်းၸႄႈဝဵင်းႁူဝ်ပူင်း လႄႈ ဝဵင်းသီႇသႅင်ႇသေ တုမ်ႉယွၼ်ႈတိူဝ်ႉပႃးၵူၼ်းမိူင်း ၸိူဝ်းၶမ်ဝႆႉၼႂ်းၵႄႈ ပၢင်တိုၵ်းၼၼ်ႉယူႇၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-03-12T11:51:55

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e2%88%92%e1%80%a2%e1%80%84%e1%80%ba%e1%80%b8%e1%81%b5%e1%80%ad%e1%80%90%e1%80%ba%e1%82%89-%e1%82%81/

ဢမေႇရိၵၢၼ်ႇ−ဢင်းၵိတ်ႉ ႁူမ်ႈၵၼ်သိုပ်ႇပိုတ်းယိုဝ်းၸုမ်းႁူႇတီႇထႅင်ႈ

တႃႇပဵၼ်ၵၢၼ်ႁႄႉၵင်ႈသဵၼ်ႈတၢင်းလႅၼ်ႈႁိူဝ်းၼႂ်းပၢင်ႇလၢႆႇၼႆသေ ဢမေႇရိၵၢၼ်ႇ တင်း ၵင်းၵိတ်ႉ ႁူမ်ႈၵၼ်ပိုတ်းယိုဝ်းၸုမ်းလုၵ်ႉၽိုၼ်ႉႁူႇတီႇ ၼႂ်းမိူင်းယေႇမႅၼ်ႇ။ မိူဝ်ႈဝၼ်းထီႉ 11 March 2024 (လိူၼ်သီႇမႂ်ႇ 2 ၶမ်ႈ ပီႊတႆး 2118 ၼီႈ) ၼၼ်ႉ ဢမေႇရိၵၢၼ်ႇ တင်း ဢင်းၵိတ်ႉ ႁူမ်ႈၵၼ်သိုပ်ႇပိုတ်းယိုဝ်းၸုမ်းလုၵ်ႉၽိုၼ်ႉႁူႇတီႇ တီႈၼႂ်းမိူင်းယေႇမႅၼ်ႇပွတ်းဝၼ်းတူၵ်းသေ ႁဵတ်းႁႂ်ႈမီးၵူၼ်းလူႉသဵင်ႈတၢႆတီႈဢေႇ သုတ်း 11 ၵေႃႉ၊ မၢတ်ႇၸဵပ်း 14 ၵေႃႉ လူၺ်ႈဢၢင်ႈပဵၼ်ၵၢၼ်ၵႅတ်ႇၶႄႁႄႉၵင်ႈ လွင်ႈပိုတ်းယိုဝ်းသႂ်ႇႁိူဝ်းတေႃႉတၢင်ႇၵုၼ်ႇၼႂ်းပၢင်ႇလၢႆႇလႅင် ၼႆယဝ်ႉ။ ၸိူင်ႉႁိုဝ်ၵေႃႈလီ ပႅၵ်ႉသမ်ႉဢမေႇရိၵၢၼ်ႇ တင်း ဢင်းၵိတ်ႉ ႁူမ်ႈပႃးတပ်ႉၼမ်ႉထႅင်ႈ လၢႆလၢႆၸိုင်ႈမိူင်း တေပိုတ်းယိုဝ်းတုမ်ႉတွပ်ႇ ၼႆသေတႃႉ ၸုမ်းလုၵ်ႉၽိုၼ်ႉႁူႇတီႇ ယင်းတိုၵ်ႉသိုပ်ႇယုၵ်ႉၸၼ်ႉပိုတ်းယိုဝ်းသႂ်ႇႁိူဝ်းတေႃႉတၢင်ႇၵုၼ်ႇ ၼႂ်းပၢင်ႇလၢႆႇလႅင် ထႅင်ႈယူႇ ဝႃႈၼႆ။ ယွၼ်ႉၸုမ်းႁူႇတီႇ ပိုတ်းယိုဝ်းသႂ်ႇႁိူဝ်းတၢင်ႇၵုၼ်ႇ ဢမ်ႇထၢတ်ႈဢမ်ႇဝၢႆးလႄႈ ယၢမ်းလဵဝ် ႁိူဝ်းတေႃႉတၢင်ႇၵုၼ်ႇ ဢွၼ်ၵၼ်ဢွမ်ႈၵႂႃႇတၢင်းပၢင်ႇလၢႆႇဢႅပ်ႇၾရိၵ ဢၼ်ၵႆ လႄႈ လႆႈၸႂ်ႉငိုၼ်းတိုၼ်းၼမ်လိူဝ်ၵဝ်ႇ တႃႇငိူင်ႉဝႄႈသဵၼ်ႈတၢင်းလႅၼ်ႈ ႁိူဝ်းဢၼ်မီးၽေး တီႈၼႂ်းဢၢဝ်ႇ Aden တင်း ၼႂ်းပၢင်ႇလၢႆႇလႅင်ၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-12T10:35:26

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8-4/

သိုၵ်းထႆး ပိုတ်းယိုဝ်းၸွမ်းၵူၼ်းၵႃႉယႃႈ တီႈလႅၼ်လိၼ် တႆး−ထႆး မီးလွင်ႈလူႉတၢႆ

တႃႇၵႅတ်ႇၶႄႁႄႉၵင်ႈၽေးယႃႈမဝ်းၵမ်ၼႆသေ သိုၵ်းထႆး ဢၼ်ဢွၵ်ႇလဵပ်ႈယၢမ်း ၼၼ်ႉ လႆႈပိုတ်းယိုဝ်းၸွမ်းၵူၼ်းၵႃႉယႃႈမဝ်းၵမ် လႄႈ မီးလွင်ႈလူႉတၢႆ တီႉၺွပ်း လႆႈပႃးယႃႈမဝ်းၵမ်တင်းၼမ်။ မိူဝ်ႈဝႃးဝၼ်းထီႉ 11 March 2024 (လိူၼ်သီႇမႂ်ႇ 2 ၶမ်ႈ ပီႊတႆး 2118 ၼီႈ) ၼၼ်ႉ သိုၵ်းထႆး လႆႈႁပ်ႉၶၢဝ်ႇ တေမီးလွင်ႈတေႃႉသူင်ႇယႃႈမဝ်းၵမ်ၼႆသေ ၸင်ႇဢွၵ်ႇလဵပ်ႈ ယၢမ်းတူင်ႉၼိုင်ၸွမ်းလႅၼ်လိၼ် တႆး−ထႆး ၼႂ်းပိုၼ်ႉတီႈ ဢိူင်ႇမႄႈသလွင်းၼႂ်း ၸႄႈဝဵင်းမႄႈၾႃႉလူင် ၸႄႈတွၼ်ႈၵဵင်းႁၢႆး လႄႈ ထူပ်းႁၼ်ၵူၼ်းဢၼ်မီးလွင်ႈထၢင်ႇ ထိူမ်မွၵ်ႈ 7 ၵေႃႉ ပႆၶၢမ်ႈလႅၼ်လိၼ် ၶဝ်ႈၵႂႃႇၼႂ်းလိၼ်မိူင်းထႆးသေ ၽၢႆႇတၢင်းသိုၵ်းထႆး တေဢၢၼ်းၶဝ်ႈၵူတ်ႇထတ်း ၵူၺ်းၵူၼ်းၸိူဝ်းၼၼ်ႉသမ်ႉပိုတ်းယိုဝ်းသႂ်ႇသိုၵ်းထႆး ဢွၼ်တၢင်းလႄႈ သွင်ၽၢႆႇလႆႈပိုတ်းယိုဝ်းၵၼ်ႁိုင်မွၵ်ႈ 5 မိၼိတ်ႉၼႆႉ ဝႃႈၼႆ။ ဝၢႆးသေသဵင်ၵွင်ႈယဵၼ်ၵႂႃႇယဝ်ႉၼၼ်ႉ ၽၢႆႇတၢင်းသိုၵ်းထႆး ၸင်ႇၶဝ်ႈၵူတ်ႇထတ်း ၼႂ်းပိုၼ်ႉတီႈဢၼ်ပိုတ်းယိုဝ်းၵၼ်ၼၼ်ႉသေ ထူပ်းႁၼ်ထူင်ၵေႃႇၸၢၼ်ႈ 4 ထူင် ဢၼ်သႂ်ႇယႃႈမဝႆႉတင်းမူတ်း 450,000 မဵတ်ႉ တင်း တူဝ်တၢႆၵူၼ်းတေႃႉသူင်ႇယႃႈ 1 ၵေႃႉ၊ ၵွင်ႈ 1 လဝ်း ၼႆယဝ်ႉ။ ၼႂ်းဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ တီႈလႅၼ်လိၼ် တႆး−ထႆး ၼႂ်းပိုၼ်ႉတီႈ ဝၢၼ်ႈပူၼႃႉ ဢိူင်ႇထိူတ်ႉထႆး(ႁိၼ်တႅၵ်ႇ) ၸႄႈဝဵင်းမႄႈၾႃႉလူင် ၸႄႈတွၼ်ႈၵဵင်းႁၢႆး ၼၼ်ႉၵေႃႈ သိုၵ်းထႆးလႆႈမီးလွင်ႈပိုတ်းယိုဝ်းၸွမ်း ၵူၼ်းတေႃႉသူင်ႇယႃႈမဝ်းၵမ် ၶဝ်ႈၵႂႃႇၼႂ်းမိူင်းထႆးမိူၼ်ၵၼ်သေ တီႉၺွပ်းလႆႈယႃႈမတင်းမူတ်း 1,600,000 မဵတ်ႉ ၵူၺ်းၵူၼ်းတေႃႉသူင်ႇတႄႉ တၼ်းပၢႆႈလွတ်ႈၵႂႃႇလႆႈ ဝႃႈၼႆ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2024-03-11T13:34:03

https://taifreedom.com/pnla-%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87%e1%80%9d%e1%82%83%e1%82%88-%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2/

PNLA ပိုၼ်ၽၢဝ်ႇဝႃႈ သိုၵ်းမၢၼ်ႈဢဝ်မၢၵ်ႇမဵဝ်းမီးၵွင်ႉပွႆႇသႂ်ႇ ၼႂ်းဝဵင်းႁူဝ်ပူင်း လႄႈ သီႇသႅင်ႇ

ၵူၼ်းမိူင်းၼႂ်းပိုၼ်ႉတီႈ ၸိူဝ်းယူႇသၢင်ႈၵိၼ်သဝ်း ၸွမ်းဝၢၼ်ႈၼွၵ်ႈၼႃးပၢင်ႇ လႄႈ ၸိူဝ်းတိုၵ်ႉၵိုတ်းဝႆႉၼႂ်းဝဵင်းႁူဝ်ပူင်းၼၼ်ႉ ထုၵ်ႇၺႃးသိုၵ်းမၢၼ်ႈ ဢဝ်ႁိူဝ်းမိၼ်/ တရူၼ်း ပွႆႇမၢၵ်ႇသႂ်ႇ ႁၢဝ်ႈႁၢဝ်ႈႁႅင်းႁႅင်းသေ သိုၵ်းမၢၼ်ႈ ၸႂ်ႉပႃးမၢၵ်ႇမဵဝ်းမီးၵွင်ႉ ၼႆယဝ်ႉ။ တၢင်းၽၢႆႇသိုၵ်းပဢူဝ်း PNLA ပိုၼ်ၽၢဝ်ႇၵႂႃႇဝႃႈ မိူဝ်ႈဝၼ်းထီႉ 8 March 2024 (လိူၼ်သၢမ်လွင်ႈ 13 ၶမ်ႈ ပီႊတႆး 2118 ၼီႈ) ယၢမ်းၵၢင်ဝၼ်း 11:00 မူင်း ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်တိုၵ်းၵႂႃႇပွႆႇမၢၵ်ႇသႂ်ႇ တီႈၼႂ်းဝၢၼ်ႈၵျွၵ်ႉၵၶျႃး ဢိူင်ႇသၢမ်ပူး ၸႄႈဝဵင်းႁူဝ်ပူင်း 2 ပွၵ်ႈ လႄႈ ၸၢၵ်ႇမၢၵ်ႇတိူဝ်ႉၸပ်းၺႃး ဢူးၶုၼ်ႇထုၼ်း ဢႃႇယု 50 ပီႊ လႆႈလူႉသဵင်ႈၵႂႃႇ၊ ပိုၼ်ႉတီႈၵျွၵ်ႉၵၶျႃးၼႆႉ ဢမ်ႇမီးပၢင်တိုၵ်းသင်လႄႈ ၵူၼ်းသိုၵ်း PNLA ၵေႃႈ ဢမ်ႇလႆႈပၵ်းတပ်ႉပၢင်သဝ်းသင်သေ သိုၵ်းမၢၼ်ႈတင်ႈၸႂ်ဢဝ်ၵူၼ်းမိူင်း ႁဵတ်းပဵၼ်ပဝ်ႉမၢႆၵူၺ်း ဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင်ၶဝ်ႈ လႄႈ ၸႂ်ႉတရူၼ်း ပွႆႇမၢၵ်ႇ 100 ပၢႆ တီႈၼႂ်းဝဵင်းႁူဝ်ပူင်းသေ ႁိူၼ်းၵူၼ်းမိူင်းလူႉၵွႆၵႂႃႇ 10 လင်၊ လိူဝ်ၼၼ်ႉသိုၵ်းမၢၼ်ႈ ၸႂ်ႉတရူၼ်းပွႆႇမၢၵ်ႇမဵဝ်းမီးၵွင်ႉ 1 လုၵ်ႈ လႄႈ ႁဵတ်းႁႂ်ႈၵူၼ်းမိူင်း တင်း ၵူၼ်းသိုၵ်း PNLA လႆႈႁပ်ႉၽေးၽွၼ်းၸႃႉမၼ်း ၼႆယဝ်ႉ။ ၵူၼ်းသိုၵ်း/ၵူၼ်းမိူင်း ၸိူဝ်းၺႃးၽွၼ်းယွၼ်ႈ မၢၵ်ႇမဵဝ်းမီးၵွင်ႉၼၼ်ႉ တေမီးၾၢင်ႁၢင်ႈ ၶူႈၼင်တႅၵ်ႇဢွၵ်ႇလိူတ်ႈ၊ ၼိူဝ်ႉၼင်ၶူမ်း/ၵၢႆး၊ မဝ်း၊ ထူၺ်ႈၸႂ်ဝႆးလိူဝ်ၵဝ်ႇ၊ ၸႂ်တွတ်ႇလိူဝ်ၵဝ်ႇ၊ ႁိူဝ်ႉ၊ ဢွၵ်ႇသီႇၵျိၼ်ႇတူၵ်း လႄႈ လႆႈၶၢမ်ႇတၢင်းၶၢၼ်ၸႂ်ထႅင်ႈလၢႆလၢႆလွင်ႈဝႆႉ ဝႃႈၼႆ။ မိူဝ်ႈဝၼ်းထီႉ 6 March 2024 ၼၼ်ႉၵေႃႈ ၸုမ်းသိုၵ်းမၢၼ်ႈ ဢဝ်မၢၵ်ႇမဵဝ်းမီးၵွင်ႉ 2 လုၵ်ႈ ပွႆႇသႂ်ႇတီႈၼႂ်းဝဵင်းသီႇသႅင်ႇမိူၼ်ၵၼ်ၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-03-11T12:37:26

https://taifreedom.com/%e1%80%9c%e1%80%bd%e1%80%84%e1%80%ba%e1%82%88%e1%80%90%e1%81%a2%e1%80%84%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%82%81%e1%82%82%e1%80%ba%e1%82%88%e1%80%95%e1%80%b5%e1%81%bc-2/

လွင်ႈတၢင်းႁဵတ်းႁႂ်ႈပဵၼ်ၵူၼ်းဢႅဝ်ယၢဝ်းၶီႈၶၢၼ်ႉ

ယုမ်ႇဝႃႈတၢင်းၶၢၼ်ႉၼၼ်ႉ ပဵၼ်လွင်ႈဢၼ်ဢမ်ႇလီသေၵႃႈႁိုဝ် လႄႈ မၼ်းယင်းၸၢင်ႈတုမ်ႉတိူဝ်ႉထိုင် လွင်ႈႁဵတ်းၵၢၼ်၊ လွင်ႈၸမ်ၸႂ်တင်းၵူၼ်းႁိမ်းႁွမ်း လိူဝ်သေၼၼ်ႉ ယင်းႁဵတ်းႁႂ်ႈမီးလွင်ႈသုၵ်ႉယုင်ႈၶမ်ၸႂ်မႃးလႆႈထႅင်ႈလူးၵွၼ်ႇ။ ၵူၺ်းၵႃႈ ၸွင်ႇယၢမ်ႈႁူႉႁိုဝ်ဝႃႈ လွင်ႈဢၼ်ၶၢၼ်ႉထိုင်တီႈဢမ်ႇၶႂ်ႈလုၵ်ႉဢွၵ်ႇၽႃႈ ထိုင်တီႈဢမ်ႇၶႂ်ႈႁဵတ်းသင်ၼၼ်ႉ မေႃယႃပၢႆးၸႂ်ၶဝ်ဝႃႈ မၼ်းမႃးၸွမ်း “ပၢႆးၸႂ်” ၼႆယူႇယဝ်ႉ။ ဢိမ်ႇမိူဝ်ႇၸွမ်းၵၢၼ်ၸႂ်ႉၸၢတ်ႈပၢၼ် ဢၼ်လႆႈၸႂ်ႉၸၢတ်ႈပၢၼ်ယူႇၵူႈဝၼ်းဝၼ်း ႁဵတ်းၸွမ်းပၵ်းၵဝ်ႇပိူင်ၵဝ်ႇၵူႈဝၼ်း ၼၼ်ႉ တေႁဵတ်းႁႂ်ႈမိူၼ်ထုၵ်ႇၶင်သေယဝ်ႉ ဢမ်ႇၼၼ်ၵေႃႈ ဝူၼ်ႉဝႃႈ ဢမ်ႇၸၢင်ႈပၢႆႈၵႂႃႇလႂ်လႆႈၼႆ သမ်ႉဝႃႈၸပ်းၶၢၼ်ႉမႃးၵေႃႈ ဢမ်ႇလႆႈလၢၵ်ႇလၢႆးသင်။ ၵွပ်ႈပိူဝ်ႈၵူၼ်းႁဝ်းၼၼ်ႉ တေမီးၸႂ်ၶၢၼ်ႉၸွမ်းၸၢတ်ႈပၢၼ် ဢၼ်ယူႇမိူၼ်ၵဝ်ႇၼၼ်ႉတိၵ်းတိၵ်း၊ ဢွၵ်းဢေႃၵေႃႈ တေဢမ်ႇပိုတ်ႇ သေဢမ်ႇၵႃး တေဢမ်ႇသူၼ်ၸႂ်ပႃးၵူၼ်းႁိမ်းႁွမ်းမႃး ၼၼ်ႉၵေႃႈ တေဢွၼ်ဢဝ်ၵႂႃႇၸူး လွင်ႈဢမ်ႇၶႂ်ႈႁူႉၶႂ်ႈႁၼ် ဢမ်ႇတိုၼ်ႇတဵၼ်ႈၸွမ်းလွင်ႈတူင်ႉၼိုင်တၢင်ႇမဵဝ်းမႃးလႆႈ။ မီးတၢင်းလိူၵ်ႈၼမ်ပူၼ်ႉတီႈ ၵၢပ်ႈပၢၼ်ယၢမ်းလဵဝ်ၼႆႉ မီးဢၼ်ယွၵ်ႇတႃယွၵ်ႇၸႂ်မႃးတင်းၼမ် ပၼ်ႁႂ်ႈႁဝ်းလိူၵ်ႈ ဢမ်ႇဝႃႈ တေလိူၵ်ႈၵိၼ်၊ လိူၵ်ႈႁဵတ်း မိူဝ်ႈမၼ်းမီးၼမ်ၼႃႇၼၼ်ႉ တေႁဵတ်းႁႂ်ႈၶီႈၶၢၼ်ႉလႆႈမိူၼ်ၵၼ်၊ ၵွပ်ႈပိူဝ်ႈမိူဝ်ႈမီးတႃႇလိူၵ်ႈၼမ်ၼၼ်ႉ တေႁဵတ်းႁႂ်ႈဢွၵ်းဢေႃ သုၵ်ႉယုင်ႈမႃးသေ ႁဵတ်းႁႂ်ႈမၼ်းသုၵ်ႉသၵ်ႉမႃးလႄႈ ၸင်ႇလႆႈၶီႈၶၢၼ်ႉမႃး ဢမ်ႇၶႂ်ႈလိူၵ်ႈသင်ၵႂႃႇသေမဵဝ်း။ ႁဵတ်းလၢႆလၢႆလွင်ႈမိူဝ်ႈလဵဝ်ၵၼ် သင်ဝႃႈႁဵတ်းၵၢၼ်လၢႆလွင်ႈလၢႆမဵဝ်း မိူဝ်ႈလဵဝ်ၵၼ်ၼႆၼၼ်ႉၵေႃႈ ႁဵတ်းႁႂ်ႈၶီႈၶၢၼ်ႉမႃးလႆႈမိူၼ်ၵၼ်ယဝ်ႉ။ ၵွပ်ႈၼၼ် ဢၼ်လမ်ႇလွင်ႈၼႆႉ လူဝ်ႇလႆႈပၵ်းၸႂ်ၸွမ်း တီႈၵၢၼ်ဢၼ်လွင်ႈယႂ်ႇမၼ်းဢွၼ်တၢင်းသေ ႁဵတ်းၵႂႃႇၵမ်းဢၼ်ဢၼ် ၵမ်းၶၵ်ႉၶၵ်ႉၼႆ တေၸွႆႈႁႂ်ႈမီးသမႃႇထိမႃးလႄႈ မီးႁႅင်းၸုင်ၸႂ် ၶႂ်ႈႁဵတ်းၶႂ်ႈသၢင်ႈတၢင်ႇလွင်ႈမႃးလႆႈထႅင်ႈ ၼၼ်ႉယဝ်ႉ။ ၼွၼ်းလပ်းဢမ်ႇဢိမ်ႇ လွင်ႈၼွၼ်းလပ်းဢိမ်ႇတဵမ်ၼၼ်ႉ မၼ်းပၼ်ၽွၼ်းလီ တင်းပၢႆးတူဝ် လႄႈ ပၢႆးၸႂ်တႄႉတႄႉယဝ်ႉ၊ ၵူၺ်းၵႃႈ ပေႃးဝႃႈၼွၼ်းလပ်းဢမ်ႇပဵင်းပေႃးၼႆၸိုင် ပဵၼ်လွင်ႈတၢင်း ဢၼ်တေၸၢင်ႈႁဵတ်းႁႂ်ႈၶီႈၶၢၼ်ႉမႃးလႄႈ ဢမ်ႇမီးၸႂ်ၶႂ်ႈႁဵတ်းသင် မႃးလႆႈမိူၼ်ၵၼ်၊ ၵွပ်ႈၼၼ် လွင်ႈၼွၼ်းဢိမ်ႇဢိမ်ႇ၊ ၶဝ်ႈၼွၼ်းၸွမ်းၶိင်ႇၸွမ်းၶၢဝ်းၼၼ်ႉ ၸွႆႈႁဵတ်းႁႂ်ႈလူတ်းယွၼ်ႇလွင်ႈၶီႈၶၢၼ်ႉလႄႈ မီးႁႅင်းမႃးထႅင်ႈၼၼ်ႉယဝ်ႉ။ ဢမ်ႇမီးလွင်ႈၶဵင်ႇတႃႉၼႂ်းၸၢတ်ႈပၢၼ် သင်ဢမ်ႇႁူႉၸၵ်း ၵၢၼ်ႁူပ်ႉၸူးလွင်ႈၶဵင်ႇတႃႉ တႃႇတူဝ်ၸဝ်ႈၵဝ်ႇ ပၼ်တိုဝ်ႉတၢင်းႁႂ်ႈၸဝ်ႈၵဝ်ႇ ၶႂ်ႈႁဵတ်းလွင်ႈမႂ်ႇမႂ်ႇၽွင်ႈၼႆ တေၸၢင်ႈႁဵတ်းႁႂ်ႈ ပဵၼ်ၵူၼ်းဢၼ်ၶီႈၶၢၼ်ႉမႃးလႄႈ ဢမ်ႇၶႂ်ႈႁဵတ်းသင်သေမဵဝ်း တေႃႈၼင်ႇလုၵ်ႉဢွၵ်ႇၽႃႈၵူၺ်းယင်းၶၢၼ်ႉ၊ ဢမ်ႇၶႂ်ႈႁူပ်ႉၼႃႈၽႂ် ၸိူဝ်းၼႆႉ ပဵၼ်လွင်ႈဢၼ်လူဝ်ႇလႆႈ ႁဵတ်းသေလွင်ႈလွင်ႈ ႁဵတ်းလွင်ႈမႂ်ႇမႂ်ႇ ပၼ်လွင်ႈၶဵင်ႇတႃႉၸူးၸဝ်ႈၵဝ်ႇၽွင်ႈၼၼ်ႉ ၸၢင်ႈၸွႆႈလႆႈမိူၼ်ၵၼ်ယဝ်ႉ။ လွင်ႈတၢင်းၶၢၼ်ႉၼၼ်ႉ လိူဝ်သေဢမ်ႇပၼ်ၽွၼ်းလီသင်ယဝ်ႉ မၼ်းယင်းႁဵတ်းႁႂ်ႈ ပၢႆးဝူၼ်ႉမႂ်ႇမႂ်ႇယွမ်းလူင်း၊ တုမ်ႉတိူဝ်ႉတေႃႇပၢႆးယူႇလီတူဝ်ၶိင်းမႃးပႃး သေဢမ်ႇၵႃး ယင်းႁဵတ်းႁႂ်ႈ ပဵၼ်ၵူၼ်းဢမ်ႇၶႂ်ႈၵႂႃႇတၢင်းလႂ် ဢမ်ႇသူၼ်ၸႂ်ၵူၼ်းႁိမ်းႁွမ်း လႄႈ ႁဵတ်းႁႂ်ႈၶၢဝ်းယၢမ်းၸဝ်ႈၵဝ်ႇဢၼ်မီးယူႇၼၼ်ႉ သုမ်းလွၵ်ႇသုမ်းလၢႆၵႂႃႇ ယူႇယဝ်ႉ။ မိူဝ်ႈမီးလွင်ႈတၢင်း ႁဵတ်းႁႂ်ႈၶၢၼ်ႉမႃးၵေႃႈ မၼ်းၵေႃႈမီးလွၵ်းလၢႆး တႃႇဢဝ်ပေႉလွင်ႈတၢင်းၶၢၼ်ႉလႆႈ ယူႇယဝ်ႉ။ ဢမ်ႇဝႃႈတေ သွၵ်ႈႁႃၶိုၼ်းတူၼ်ႈတေႃ ဢၼ်ႁဵတ်းႁႂ်ႈၶၢၼ်ႉမႃးလႄႈ၊ ဝႆႉယိူင်းမၢႆတွၼ်ႈတႃႇတေသိုပ်ႇၵႂႃႇတၢင်းၼႃႈလႆႈ၊ သၢင်ႈႁႅင်းၸုင်ၸႂ် ဢၼ်တေဢွၼ်ႁႂ်ႈလုၵ်ႉတိုၼ်ႇၶိုၼ်ႈမႃး၊ ဝူၼ်ႉထိုင်လွင်ႈဢၼ်ၶႂ်ႈပဵၼ်မိူဝ်းၼႃႈ၊ ႁဵတ်းၵၢၼ်သင်ၵေႃႈ ႁဵတ်းၵႂႃႇၵမ်းၶၵ်ႉၵမ်းတွၼ်ႈ ၵမ်းဢၼ်ဢၼ်၊ လုမ်းလႃးပၢႆးယူႇလီႁႂ်ႈၵႅၼ်ႇၶႅင်မီးႁႅင်း ၼွၼ်းၼမ်ၼမ် လိုဝ်ႈႁိူဝ်ႉဢိမ်ႇဢိမ်ႇ၊ လူတ်းယွမ်းလွင်ႈလဵၼ်ႈၾူၼ်း၊ ႁႃႁဵတ်းလွင်ႈမႂ်ႇမႂ်ႇၸိူဝ်းၼႆႉၵေႃႈ ၸၢင်ႈလူတ်းယွမ်းပၼ် လွင်ႈတၢင်းၶၢၼ်ႉမႃးလႆႈယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း သိုပ်ႇႁပ်ႉလူဢၢၼ်ႇၶေႃႈမုၼ်းလႆႈထႅင်ႈ လွၵ်းလၢႆးဢဝ်ပေႉတၢင်းၶၢၼ်ႉ

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-03-11T11:07:41

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%81%b5%e1%80%b0%e1%80%90%e1%80%ba%e1%82%87%e1%80%91%e1%80%90%e1%80%ba%e1%80%b8%e1%80%90%e1%80%ae%e1%82%89%e1%81%ba/

သိုၵ်းထႆး ၵူတ်ႇထတ်းတီႉၺွပ်းလႆႈယႃႈမဝ်းၵမ် ႁိမ်းလႅၼ်လိၼ်တႆး−ထႆး

သိုၵ်းထႆး ဢွၵ်ႇၵူတ်ႇထတ်းတီႉၺွပ်းလႆႈယႃႈမဝ်းၵမ် ဢၼ်ၵူၼ်းၵႃႉၶၢႆ လၵ်ႉတေႃႉၵႂႃႇ သိူင်ႇဝႆႉၸွမ်းၼႂ်းထိူၼ်ႇၼႂ်းၶိူဝ်း ႁိမ်းလႅၼ်လိၼ် တႆး−ထႆး ၼၼ်ႉ တင်းၼမ်။ မိူဝ်ႈဝၼ်းထီႉ 10 March 2024 (လိူၼ်သီႇမႂ်ႇ 1 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်း သိုၵ်းထႆး လႄႈ ၽူႈမီးပုၼ်ႈၽွၼ်းဢၼ်ၵဵဝ်ႇၶွင်ႈ ႁူမ်ႈၵၼ်ဢွၵ်ႇလဵပ်ႈယၢမ်း ၼႂ်းပိုၼ်ႉ တီႈဝၢၼ်ႈပၢႆးသွင်ငႄႉ ဢိူင်ႇဝဵင်းၼိူဝ် ၸႄႈဝဵင်းမိူင်းပၢႆး ၸႄႈတွၼ်ႈမႄႈႁွင်ႈသွၼ် ႁိမ်းလႅၼ်လိၼ် တႆး−ထႆး သေ ၵူတ်ႇထတ်းထူပ်းႁၼ် ၵွင်ယႃႈမဝ်းၵမ် ဢၼ်သိူင်ႇဝႆႉ ၼႂ်းပႃႇၵူၺ်ႈတင်းမူတ်း 18 ထူင် ၼႂ်းမၼ်းသႂ်ႇယႃႈမဝႆႉယူႇတင်းမူတ်း 2,900,000 မဵတ်ႉ လႄႈ ယႃႈဢၢႆႉသ် ထႅင်ႈ 6 ၵီႇလူဝ်ႇၵရမ်ႇ ၼႆယဝ်ႉ။ တေႃႈၼင်ႇၼၼ် ၼႂ်းပိုၼ်ႉတီႈဝၢၼ်ႈပၢႆးသွင်ငႄႉ ဢိူင်ႇဝဵင်းၼိူဝ် ၸႄႈဝဵင်းမိူင်းပၢႆး ၼႆႉၵူၺ်းၼင်ႇၵဝ်ႇ မိူဝ်ႈၼႂ်းဝၼ်းထီႉ 8 March 2024 ၼၼ်ႉ ၽၢႆႇတၢင်းသိုၵ်းထႆး ၵူတ်ႇထတ်းတီႉၺွပ်းလႆႈ ယႃႈမ 1,200,000 မဵတ်ႉ တင်း ယႃႈဢၢႆႉသ် 35 ၵီႇလူဝ်ႇၵရမ်ႇ သေဢမ်ႇၵႃး ၼႂ်းဝၼ်းထီႉ 7 March 2024 ၼၼ်ႉၵေႃႈ ၵူတ်ႇထတ်းထူပ်းႁၼ်ၵွင် ယႃႈမဝ်းၵမ် ဢၼ်မီးယႃႈမတင်းမူတ်း 6,952,000 မဵတ်ႉ လႄႈ ယႃႈဢၢႆႉသ် 62.5 ၵီႇလူဝ်ႇၵရမ်ႇထႅင်ႈ မိူၼ်ၵၼ် ဝႃႈၼႆ။ ၼႂ်းၶၢဝ်းတၢင်း 3 ဝၼ်း ဢၼ်သိုၵ်းထႆး တင်း ၽူႈမီးပုၼ်ႈၽွၼ်းဢၼ်ၵဵဝ်ႇၶွင်ႈ ၵူတ်ႇထတ်းတီႉၺွပ်းလႆႈယႃႈမဝ်းၵမ်ၼၼ်ႉ ႁူမ်ႈပဵၼ်ယႃႈမတင်းမူတ်း 11,052,000 မဵတ်ႉ လႄႈ ယႃႈဢၢႆႉသ် 103.5 ၵီႇလူဝ်ႇၵရမ်ႇ ဝႃႈၼႆသေတႃႉ ၵူၺ်းဢမ်ႇတီႉၺွပ်းလႆႈ ၵူၼ်းတေႃႉသူင်ႇ တင်း ၽူႈၸိူဝ်းၵဵဝ်ႇၶွင်ႈၸွမ်းယႃႈမဝ်းၵမ်သေၵေႃႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2024-03-08T15:28:36

https://taifreedom.com/%e1%80%95%e1%81%a2%e1%80%84%e1%80%ba%e1%80%95%e1%80%bd%e1%82%86%e1%80%b8%e1%80%90%e1%80%bc%e1%82%83%e1%80%b8%e1%80%9c%e1%80%b0%e1%80%84%e1%80%ba-%e1%80%99%e1%82%81%e1%82%83%e1%80%9e%e1%80%90%e1%80%ad/

ပၢင်ပွႆးတြႃးလူင် မႁႃသတိပထၼ်ႇ ၺီႇလႃႇၶၢမ်ႇ မူႇလမင်းၵုၼ်း ပွၵ်ႈၵမ်း 58 လႄႈ တိူၵ်ႈၵမ်ႇမထၢၼ်းမႆႉၼိဝ်ႉ ၶွပ်ႈတဵမ် 75 ပီႊ ပီႊၵွၼ်းသႅင်

သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း ဢွၼ်ၵၼ်ၸတ်းႁဵတ်း ပၢင်ပွႆးတြႃးလူင် မႁႃသတိပထၼ်ႇ ၺီႇလႃႇၶၢမ်ႇ မူႇလမင်းၵုၼ်း ပွၵ်ႈၵမ်း 58 လႄႈ တိူၵ်ႈၵမ်ႇမထၢၼ်းမႆႉၼိဝ်ႉ ၶွပ်ႈတဵမ် 75 ပီႊ ပီႊၵွၼ်းသႅင်သေ လႆႈၸတ်းႁဵတ်းၵႂႃႇဢွင်ႈတီႈ ဝၢၼ်ႈမႆႉၼိဝ်ႉ ၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း မီးၵူၼ်းၶဝ်ႈႁူမ်ႈတင်းၼမ် ၼႆယဝ်ႉ။ ပၢင်ပွႆးၼႆႉ လႆႈတႄႇၸတ်းႁဵတ်းၵႂႃႇမိူဝ်ႈၼႆႉ ဝၼ်းထီႉ 8 March 2024 (လိူၼ်သၢမ်လွင်ႈ 13 ၶမ်ႈ ပီႊတႆး 2118 ၼီႈ) တေႃႇထိုင်ဝၼ်းထီႉ 12 March 2024 (လိူၼ်သီႇမႂ်ႇ 3 ၶမ်ႈ ပီႊတႆး 2118 ၼီႈ) သေ တေမီးသင်ႇၶၸဝ်ႈ ၸိူဝ်းမီးပၺ်ႇၺႃႇသုင် လႄႈ လွင်ႈတူဝ်ထူပ်းၼမ်ၼၼ်ႉ တေမႃးမဵတ်ႉတႃႇတြႃးၵႂႃႇ ၼိုင်းဝၼ်းလႂ်ၼိုင်ႈၸဝ်ႈ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မိူဝ်ႈၼႆႉယၢမ်းၵၢင်ၼႂ် 07:00 မူင်းၼၼ်ႉတႄႉ ၵူၼ်းမိူင်း လႄႈ သင်ႇၶၸဝ်ႈ ဢွၼ်ၵၼ်ပိုတ်ႇၽုၺ်ႇ ပၢႆႉမုၵ်ႉဢူး လႄႈ ၵၢင်ဝၼ်းၵေႃႈမီးပၢင်ႁေႃးလိၵ်ႈလူင် သူတ်ႇမုၼ်းသူင်ႇမဵတ်ႇတႃႇသေ ပေႃးထိုင်မႃး ၵၢင်ၶမ်ႈ 19:00 – 21:00 မူင်းသမ်ႉ တေမီး ၸဝ်ႈၶူးလူင်ၵေႃးဝိတႃႇၸႃႇရ တိူၵ်ႈသွၼ်လိၵ်ႈမူၺ်ႇတေႃႇမိူင်းပၼ်ႇ မဵတ်ႉတႃႇတြႃးပၼ် ပီႈၼွင်ႉတီႈၸမ်တီႈၵႆ လႄႈ ၽီသၢင်သတ်းၵူၼ်းၶဝ်ၶႃႈဢေႃႈ ဝႃႈၼႆ။ ၸွမ်းၼင်ႇၶပ်ႉမၢႆၸႅၼ်ႈ ပၢင်မဵတ်ႉတႃႇတြႃးမီးဝႆႉၼၼ်ႉ ပေႃးဝၼ်းထီႉ 9 March 2024 ၼႆ တေပဵၼ် ၸဝ်ႈၶူးလူင်ၵေႃးဝိတႃႇၸႃႇရ တိူၵ်ႈသွၼ်လိၵ်ႈမူၺ်ႇတေႃႇမိူင်းပၼ်ႇ တင်း ၸဝ်ႈသြႃႇပၼ်ႇတိတ (M.A Sri Lanka) တိူၵ်ႈၵမ်ႇထၢၼ်းႁူမ်ႈယဵၼ်ပုတ်ႉထ ဝဵင်းလူင်တူၼ်ႈတီး တေပဵတ်ႉတႃႇတြႃးပၼ် ၵူၼ်းမိူင်းၸိူဝ်းၶိုၼ်ႈႁွတ်ႈထွမ်ႇငိၼ်း ဝႃႈၼႆ၊ ၼႂ်းဝၼ်းထီႉ 10 March 2024 ၸဝ်ႈသြႃႇၼၼ်ႇတဝၼ်ႇသ (M.A Sri Lanka) ဝတ်ႉလေးၵျႃၼ်းၸၵျႃႇ ဝဵင်းတႃႈၵုင်ႈ လႄႈ ၸဝ်ႈသြႃႇဢႃႇလေႃးၵ တိူၵ်ႈၵမ်ႇမထၢၼ်းသုၶိတ ဝဵင်းၼမ်ႉၸၢင် တေမဵတ်ႉတႃႇတြႃး ဝႃႈၼႆသေ ပေႃးထိုင်မႃးဝၼ်းထီႉ 11 March 2024 ၸဝ်ႈၶူးလူင်ပႃႇမွၵ်ႉၶ Dr. ၶမ်းမၢႆ ထမ်ႇမသႃႇမိ ၽူႈၵေႃႇတင်ႈၸၼ်ႉၸွမ်ပုတ်ႉထမိူင်းတႆး ဝဵင်းလူင်တူၼ်ႈတီး တေမဵတ်ႉတႃႇတြႃး လႄႈ ပေႃးဝၼ်းထီႉ 12 March 2024 သမ်ႉ တေပဵၼ် Dr. သြႃႇလူင်ပၺ်ႇၺႃႇၼၼ်ႇတ ၵျွင်းထၢတ်ႈတေႃႇ ဝဵင်းလွႆလႅမ် မဵတ်ႉတႃႇတြႃး ၼႆယဝ်ႉ။ ၼင်ႇႁိုဝ်ပေႃႈမႄႈၵူၼ်းမိူင်းတီႈၸမ်တီႈၵႆ ပေႃးတေလႆႈႁပ်ႉထွမ်ႇငိၼ်းတြႃးၸဝ်ႈ လႄႈ ႁပ်ႉဢဝ်ၵုသူဝ်ႇၽဵင်ႇပဵင်းၵၼ်ၼၼ်ႉ ၵူၼ်းမိူင်းပၼ်ႇလႆႈၽိတ်ႈမွၵ်ႇ လႄႈ ႁူမ်ၸူမ်းႁပ်ႉတွၼ်ႈ ႁဵတ်းတႃႇၼတၢင်းလီ ၸွမ်းၵၼ်ယူႇဝႃႈၼႆ။ ပၢင်ပွႆးတြႃးလူင် မႁႃသတိပထၼ်ႇ ၺီႇလႃႇၶၢမ်ႇ မူႇလမင်းၵုၼ်း ပွၵ်ႈၵမ်း 58 လႄႈ တိူၵ်ႈၵမ်ႇမထၢၼ်းမႆႉၼိဝ်ႉ ၶွပ်ႈတဵမ် 75 ပီႊ ပီႊၵွၼ်းသႅင်ၼႆႉ ၽူႈမီးပုၼ်ႈၽွၼ်းၶဝ် လႆႈႁၢင်ႈႁႅၼ်းၸတ်းႁဵတ်းပႃး လွင်ႈၼႄပိုၼ်းၽူႈမီးပၺ်ႇၺႃႇတႆး လၢႆလၢႆၸဝ်ႈ လႄႈ ၼႄပႃးႁုၼ်ႇႁၢင်ႈ ၸၢႆးမူး (မေႃသွၼ်ႁူၺ်ႈၸွႆး) တင်းပိုၼ်းမၼ်းၸၢႆးဝႆႉယူႇယဝ်ႉ။ ၼင်ႇႁိုဝ်ပေႃးတေပဵၼ်ပႃး တီႈမၢႆတွင်းၸဝ်ႈတႃႇၼ ၸိူဝ်းၸွႆႈထႅမ်ႁႅင်းတူဝ်ႁႅင်းၸႂ် ႁႅင်းၵူႈလွင်ႈလွင်ႈ တႃႇတေပဵၼ်မႃးပၢင်ပွႆးၼၼ်ႉၵေႃႈ ယူႇတီႈၽူႈမီးပုၼ်ႈၽွၼ်းၶဝ် လႆႈႁဵတ်းပဵၼ် တီႈမၢႆတွင်းလႄႈဢဝ်ၵုင်ႇမုၼ်ဝႆႉမိူၼ်ၵၼ် ၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-08T13:22:44

https://taifreedom.com/%e1%82%81%e1%80%b0%e1%80%9d%e1%80%ba%e1%81%bc%e1%82%83%e1%82%88%e1%80%95%e1%80%bb%e1%80%ae%e1%82%87%e1%80%90%e1%80%b0%e1%82%89%e1%81%b8%e1%80%ad%e1%80%90%e1%80%ba%e1%82%89%e1%80%9c%e1%80%ae%e1%82%87/

ႁူဝ်ၼႃႈပျီႇတူႉၸိတ်ႉလီႇသူး တူၵ်းသုမ်းၼႂ်းပၢင်တိုၵ်း

ၸုမ်းသိုၵ်းၶၢင် KIA ယိုၼ်ယၼ်လၢတ်ႈၵႂႃႇတီႈသိုဝ်ႇၶၢဝ်ႇဝႃႈ ႁူဝ်ၼႃႈ ၸုမ်းပျီႇတူႉၸိတ်ႉလီႇသူး ဢၼ်ယူႇတီႈၼႂ်းတပ်ႉသိုၵ်းမၢၼ်ႈ ၶမယ 321 ၼၼ်ႉ လႆႈတၢႆၵႂႃႇၼႂ်းပၢင်တိုၵ်း တီႈတၢင်းၶဝ်ႈဝၢၼ်ႈၶႃးသီႇ ဢၼ်ၸမ်တေထိုင် ဝဵင်းမေႃႇ ၸႄႈမိူင်းၶၢင်ၼၼ်ႉ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝႃးဝၼ်းထီႉ 7 March 2024 (လိူၼ်သၢမ်လွင်ႈ 12 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၼၼ်ႉ ၸုမ်းသိုၵ်းမၢၼ်ႈတင်း သိုၵ်းၶၢင် KIA ပဵၼ်ပၢင်တိုၵ်းၵၼ် ၸွမ်းသဵၼ်ႈတၢင်းလူင် ၸႄႈဝဵင်းၸေႊၼႃး−မၢၼ်ႈမေႃႇ ယူႇၼၼ်ႉ ဢူးသူၺ်ႇမိၼ်း ၵေႃႉပဵၼ်ႁူဝ်ၼႃႈပျီႇတူႉၸိတ်ႉလီႇသူး ဢဝ်တၢင်းၵႃးသေ ႁေႃႈပၢႆႈၵႂႃႇတၢင်းဝဵင်းၸေႊၼႃး ထုၵ်ႇၺႃးၸုမ်းသိုၵ်းၶၢင် KIA မူၵ်းယိုဝ်းတီႈႁိမ်းဝၢၼ်ႈၶႃးသီႇ ၸႄႈဝဵင်းဝဵင်းမေႃႇလႄႈ လႆႈတၢႆၵႂႃႇယဝ်ႉ ဝႃႈၼႆ။ ၽူႈမီးပုၼ်ႈၽွၼ်းၸုမ်းသိုၵ်းၶၢင် KIA ဢၼ်ယူႇၼႂ်းၼႃႈသိုၵ်းၵေႃႉၼိုင်ႈ လၢတ်ႈတီႈသိုဝ်ႇၶၢဝ်ႇၶၢင် Kachin News Group ဝႃႈ မိူဝ်ႈယၢမ်းၵၢင်ၼႂ်ၼၼ်ႉ ၸုမ်းႁဝ်းၵႂႃႇတိုၵ်းတီႈ တပ်ႉၶမယ 321 သူၺ်ႇၺွင်ႇပိၼ်ႇ လႄႈ ၸုမ်းသူၺ်ႇမိၼ်းၶဝ် ဢဝ်ၵႃးသေဢွၼ်ၵၼ်ပၢႆႈ၊ ၵမ်းၼၼ်ႉ တပ်ႉၵွင် 3 KIA ပႂ်ႉမူၵ်းဝႆႉတီႈႁိမ်းဝၢၼ်ႈၶႃသီး လႄႈ ပႂ်ႉယိုဝ်းထႅင်ႈၸွမ်းတၢင်း၊ ၵူၼ်းသိုၵ်းပျီႇတူႉၸိတ်ႉ ၸိူဝ်းၵႂႃႇၸွမ်းၵႃးၼၼ်ႉ တၢႆမူတ်းယဝ်ႉသေ ၵႃးၶဝ်ၼၼ်ႉၵေႃႈလႆႈၸုတ်ႇၽဝ်ပႅတ်ႈယဝ်ႉ ဝႃႈၼႆ။ မိူဝ်ႈပီႊ 2020 ၽွင်းပၢင်လိူၵ်ႈတင်ႈ ၼႂ်းပိုၼ်ႉတီႈၼၼ်ႉ ဢူးသူၺ်ႇမိၼ်း ဢွင်ႇပေႉပၢင်လိူၵ်ႈတင်ႈ လႄႈ လႆႈႁပ်ႉပဵၼ်ဝႆႉ ၽွင်းလူင်ၽၢႆႇၸၢဝ်းၶိူဝ်းလီႇသူး သေ ဝၢႆးသေဝၢၼ်ႈမိူင်းသုၵ်ႉယုင်ႈယဝ်ႉ မၼ်းဢွၼ်ဢဝ်တပ်ႉသိုၵ်းမၼ်း ၸွႆႈသိုၵ်းမၢၼ်ႈတိုၵ်း KIA+PDF တီႈၼႂ်းၸႄႈမိူင်းၶၢင် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-03-08T13:20:12

https://taifreedom.com/%e1%80%9c%e1%80%bd%e1%80%84%e1%80%ba%e1%82%88%e1%82%81%e1%80%b0%e1%80%99%e1%80%ba%e1%82%88%e1%80%99%e1%80%ad%e1%80%af%e1%80%9d%e1%80%ba%e1%80%b8-%e1%81%b6%e1%82%84%e1%82%87-%e1%80%9c%e1%82%84%e1%82%88/

လွင်ႈႁူမ်ႈမိုဝ်း ၶႄႇ လႄႈ ရၢတ်ႉသျႃး မီးလွင်ႈပိုင်ႈဢိင်ၵၼ်ၼမ်မႃး

မိူဝ်ႈဝၼ်းထီႉ 7 March 2024 (လိူၼ်သၢမ်လွင်ႈ 12 ၶမ်ႈ ပီႊတႆး 2118 ၼီႈ) ဝင်ဢီႉ ၽွင်းလူင်ၽၢႆႇၼွၵ်ႈမိူင်း မိူင်းၶႄႇ လႆႈဢွၵ်ႇမႃးလၢတ်ႈၼႄ လွင်ႈၽႅၼ်ၵၢၼ်ပီႊ 2024 သေ လႆႈလၢတ်ႈထိုင်ပႃး လွင်ႈၸမ်ၸႂ် ၶႄႇ လႄႈ ဢမေႇရိၵၢၼ်ႇၼၼ်ႉ ပဵၼ်လွင်ႈဢၼ်ၸမ်ပဵၼ်ယူႇ ၵူၺ်းၵႃႈ လွင်ႈၸမ်ၸႂ်ဢၼ်တိူဝ်းလီ လႄႈ ၵႅၼ်ႇၶႅင် မႃးလိူဝ်သေၵဝ်ႇၼၼ်ႉတႄႉ ပဵၼ်လွင်ႈၸမ်ၸႂ် ၶႄႇ လႄႈ ရၢတ်ႉသျႃး ဝႃႈၼႆ။ ၶႄႇၵေႃႈယိၼ်းလီတႃႇသိုပ်ႇသၢၼ်ၵၢၼ်ႁူမ်ႈမိုဝ်းၵၼ် ၼႂ်းၵႄႈ ၸွမ်ၸိုင်ႈတင်းသွင်ၸိုင်ႈမိူင်း ဢၼ်လွင်ႈၸမ်ၸႂ်ၵၼ်လီတိူဝ်းမႃးသေ ၵၢၼ်ၵႃႉၶၢႆတင်းသွင်မိူင်း မိူဝ်ႈပီႊ 2023 ပူၼ်ႉမႃးၼၼ်ႉၵေႃႈ ႁဵတ်းငိုၼ်းလႆႈထိုင် 240,000 လၢၼ်ႉတေႃႇလႃႇဢမေႇရိၵၢၼ်ႇ ယူႇယဝ်ႉ။ ယင်းသိုပ်ႇလၢတ်ႈထႅင်ႈဝႃႈ ၶႄႇၼၼ်ႉ လႆႈဢဝ်ၵႅတ်ႉသ်သၽႃႇဝ တီႈရၢတ်ႉသျႃးမႃးတႃႇသေႇ တႄႇၸဵမ်မိူဝ်ႈပဵၼ်ပၢင်တိုၵ်းယူႇၶရဵၼ်းမႃးလႄႈ ၼႂ်းပီႊ 2023 ၼၼ်ႉၵေႃႈ ၶႄႇလႆႈသူင်ႇဢွၵ်ႇၵႃးၾႆးၾႃႉပၼ်ရၢတ်ႉသျႃး တိူဝ်းၶိုၼ်ႈမႃး 54% မိူဝ်ႈတႅၵ်ႈၼိူင်းတင်းပီႊ 2022 ဝႃႈၼႆ။ ၵူၺ်းၵႃႈ လွင်ႈၸမ်ၸႂ် ၶႄႇ လႄႈတင်း ဢမေႇရိၵၢၼ်ႇ ၼၼ်ႉတႄႉ ပိၼ်ႈၽူၼ်ၵၼ်ဝႆႉယူႇ ယွၼ်ႉပိူဝ်ႈဢမေႇရိၵၢၼ်ႇ ၵုမ်ႇယူႇၸွမ်း ၵၢၼ်မိပ်ႇဢီးၶႄႇ ထိုင်တီႈႁဵတ်းႁႂ်ႈမီးလွင်ႈဢမ်ႇယုမ်ႇယမ်ၵၼ်မႃး၊ ၽၢႆႇတၢင်းၶႄႇၵေႃႈ တူၺ်းႁၼ်ဝႃႈ လုမ်ႈၾႃႉၼၼ်ႉ မီးၸဝ်ႈဢႃႇၼႃႇလႆႈလၢႆမိူင်းလႄႈ ဢမ်ႇလႆႈထုၵ်ႇၵုမ်းၵမ်လူၺ်ႈ ဢႃႇၼႃႇၶွင်ဢမေႇရိၵၢၼ်ႇ မိူၼ်မိူဝ်ႈဢွၼ်တၢင်းယဝ်ႉ ဢၼ်လွင်ႈယႂ်ႇၵေႃႈ ပဵၼ်လွင်ႈဢၼ်မီးလွင်ႈၼပ်ႉယမ်တေႃႇၵၼ်ၵူၺ်း ဝႃႈၼႆ။ ဝၢႆးသေ ရၢတ်ႉသျႃးလႆႈၶဝ်ႈပိုတ်းယိုဝ်း ၼႂ်းမိူင်းယူႇၶရဵၼ်းမႃးၼၼ်ႉ ၼႂ်းၵႄႈၵၢင် ရၢတ်ႉသျႃး လႄႈ ၶႄႇ ၼႆႉၵေႃႈ လႆႈဝႃႈမီးလွင်ႈၸမ်ၸႂ်ၵၼ်၊ ပိုင်ႈဢိင်ၵၼ်ၼမ်မႃး တႄႉတႄႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-08T12:58:17

https://taifreedom.com/%e1%81%b6%e1%80%ad%e1%80%99%e1%80%ba%e1%80%b8-%e1%81%b5%e1%80%bb%e1%80%bd%e1%80%84%e1%80%ba%e1%80%b8%e1%80%a2%e1%80%ad%e1%80%af%e1%81%bc%e1%80%ba%e1%80%b8-%e1%81%b8%e1%80%ae%e1%82%89%e1%80%9e%e1%80%84/

ၶိမ်း ၵျွင်းဢိုၼ်း ၸီႉသင်ႇႁႂ်ႈတပ်ႉသိုၵ်းႁၢင်ႈႁႅၼ်းတူဝ်ႈတၼ်းတႃႇၶဝ်ႈပၢင်တိုၵ်း

ၽူႈၼမ်းၵူဝ်းရီးယႃးႁွင်ႇ ၸီႉသင်ႇႁႂ်ႈတပ်ႉသိုၵ်းႁၢင်ႈႁႅၼ်းတူဝ်ႈတၼ်း တႃႇၶဝ်ႈပၢင်တိုၵ်း မိူဝ်ႈၽွင်းဢၼ် ၵူဝ်းရီးယႃးၸၢၼ်း လႄႈ ဢမေႇရိၵၢၼ်ႇ ၽိုၵ်းၽွၼ်ႉသိုၵ်းႁူမ်ႈၵၼ်ၼၼ်ႉ ၼႆယဝ်ႉ။ ၸွမ်းၼင်ႇသိုဝ်ႇၶၢဝ်ႇၵူဝ်းရီးယႃးႁွင်ႇလၢႆးငၢၼ်းဢွၵ်ႇမႃးဝႃႈ ၽူႈၼမ်းၵူဝ်းရီးယႃးႁွင်ႇ ၶိမ်း ၵျွင်းဢိုၼ်း မီးၶေႃႈၸီႉသင်ႇႁႂ်ႈတပ်ႉသိုၵ်းၵူဝ်းရီးယႃးႁွင်ႇ ယုၵ်ႉၼမ်ႉၵတ်ႉၵၢၼ်ႁၢင်ႈႁႅၼ်းတူဝ်ႈတၼ်း တႃႇၶဝ်ႈပၢင်တိုၵ်းမႃးထႅင်ႈ မိူဝ်ႈၽွင်းလႆႈလူင်းပိုၼ်ႉတီႈ ၼႂ်းတပ်ႉဢၼ်ယူႇပွတ်းဝၼ်းတူၵ်း မိူဝ်ႈဝၼ်းထီႉ 6 March 2024 ၽွင်းဢၼ်သိုၵ်းၵူဝ်းရီးယႃးႁွင်ႇ တိုၵ်ႉၽိုၵ်းၽွၼ်ႉသိုၵ်း ၼႂ်းငဝ်းလၢႆးဢၼ်ႁဵတ်းမိူၼ်ပၢင်တိုၵ်းတႄႉၼၼ်ႉ ၼႆယဝ်ႉ။ ၶိမ်း ၵျွင်းဢိုၼ်း လၢတ်ႈဝႃႈ တပ်ႉသိုၵ်းၵူဝ်းရီးယႃးႁွင်ႇၼၼ်ႉ လူဝ်ႇလႆႈယုၵ်ႉၼမ်ႉၵတ်ႉၵၢၼ်ႁၢင်ႈႁႅၼ်းတူဝ်ႈတၼ်း တႃႇၶဝ်ႈပၢင်တိုၵ်း ႁႂ်ႈပေႃးၵွင်ႉၵၢႆႇ ၸွမ်းၼင်ႇငဝ်းလၢႆးဢၼ်တေၵိူတ်ႇပဵၼ်မႃးလႆႈ ဝႃႈၼႆ။ လွင်ႈၼႆႉၵေႃႈ မီးမႃးဝၢႆးသေ ဢမေႇရိၵၢၼ်ႇ လႄႈ ၵူဝ်းရီးယႃးၸၢၼ်း ၽိုၵ်းၽွၼ်ႉသိုၵ်းႁူမ်ႈၵၼ် မိူဝ်ႈဝၼ်းထီႉ 4 March 2024 ၼၼ်ႉသေ တေယဝ်ႉတူဝ်ႈၵႂႃႇ ၼႂ်းဝၼ်းထီႉ 14 March 2024 ၼၼ်ႉၼႆ ယူႇယဝ်ႉ။ ၽၢႆႇတၢင်းၵူဝ်းရီးယႃးႁွင်ႇၵေႃႈ လႆႈဢွၵ်ႇမႃးပိုၼ်ၽၢဝ်ႇ လွင်ႈၵၢၼ်ၽိုၵ်းၽွၼ်ႉသိုၵ်း တင်းသွင်မိူင်းၼႆႉဝႃႈ ပဵၼ်ၵၢၼ်ၽိုၵ်းၽွၼ်ႉသိုၵ်း တႃႇႁဵတ်းပၢင်တိုၵ်းၼိဝ်းၶလီးယႃး လႄႈ ပူၼ်ႉပႅၼ်ၵူဝ်းရီးယႃးႁွင်ႇ၊ ဢမ်ႇၸႂ်ႈတႃႇၵႅတ်ႇၶႄတူဝ် ၵွပ်ႈမီးၵၢၼ်ၽိုၵ်းၽွၼ်ႉသိုၵ်း ၼမ်လိူဝ်ပီႊၵၢႆၼၼ်ႉ သွင်ပုၼ်ႈလႄႈ ယင်းမီးထႅင်ႈ 11 ၸိုင်ႈမိူင်းၶဝ်ႈႁူမ်ႈပႃး ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-08T12:33:50

https://taifreedom.com/%e1%80%99%e1%80%b0%e1%82%87%e1%81%b8%e1%80%af%e1%80%99%e1%80%ba%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%82%81%e1%80%b0%e1%80%99%e1%80%ba%e1%82%88%e1%80%91%e1%80%af%e1%80%84%e1%80%ba-3/

မူႇၸုမ်းၽွမ်ႉႁူမ်ႈထုင်ႉမၢဝ်း ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA

ႁႂ်ႈလႆႈပဵၼ်လွင်ႈၵမ်ႉၸွႆႈ ၵေႃႉသိုၵ်းၵေႃႈႁၢၼ်ၼႆလႄႈ မူႇၸုမ်းၽွမ်ႉႁူမ်ႈထုင်ႉမၢဝ်း လႆႈၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA။ မိူဝ်ႈဝၼ်းထီႉ 4 March 2024 (လိူၼ်သၢမ်လွင်ႈ 9 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ မူႇၸုမ်းၽွမ်ႉႁူမ်ႈထုင်ႉမၢဝ်း လႆႈတိုၵ်းသူၼ်း ၽူႈမီးၼမ်ႉၸႂ် ၸေႇတၼႃႇ ၸိူဝ်းၶႂ်ႈႁူမ်ႈၸွႆႈထႅမ်ၵေႃႉသိုၵ်းၵေႃႉႁၢၼ် မိူၼ်ၼင်ႇ − 1. ၵူၼ်းၼုမ်ႇတႆး မိူင်းၶၢင် 300 ယွၼ်ႇ၊ 2. ႁႅင်းၵၢၼ်ယၢၼ်မိူင်းၶႄႇ ဢမ်ႇၶႂ်ႈဢွၵ်ႇၸိုဝ်ႈၵေႃႉၼိုင်ႈ မိူင်းမၢဝ်း 100 ယွၼ်ႇ၊ 3. ၶိင်းၵျွင်းသႂ် ၶဝ်တင်းႁိူၼ်း မိူင်းမၢဝ်း 100 ယွၼ်ႇ၊ 4. ပီႈၸၢႆးဢႅၼ်ႇ ၸူဝ်ႈၶၢဝ်းမိူင်းၶႄႇ 100 ယွၼ်ႇ၊ 5. ၼၢင်းၶမ်းဢွၼ်ႇ မိူင်းယၢင်းလူင် 100 ယွၼ်ႇ၊ 6. လုင်းႁၵ်ႉၶိူဝ်း ၶဝ်တင်းႁိူၼ်း မိူင်းၶွၼ် 100 ယွၼ်ႇ၊ 7. ယိင်းႁွမ်လႅင်း ၶဝ်တင်းႁိူၼ်း လႃႈသဵဝ်ႈ ၸူဝ်ႈၶၢဝ်းမိူင်းၶႄႇ 100 ယွၼ်ႇ၊ 8. ပီႈၼၢင်းမုင်ႉ မိူင်းမၢဝ်း 200 ယွၼ်ႇ၊ 9. ပႃႈၶမ်းလႅင်ႈတွင်း ၶဝ်တင်းႁိူၼ်း မိူင်းမၢဝ်း 100 ယွၼ်ႇ၊ 10. ပႃႈမျႃႉၸၢမ်ႇ ၶဝ်တင်းႁိူၼ်း ၼွင်ဢၢင်ႇ မိူင်းမၢဝ်း 100 ယွၼ်ႇ၊ 11. ၼၢင်းဝုၼ်းၸိင်ႇ ၶဝ်တင်းႁိူၼ်း ၼမ်ႉၶမ်း ၸူဝ်ႈၶၢဝ်းမိူင်းၶႄႇ 60 ယွၼ်ႇ၊ 12. ဢၢမ်ႈမူဝ် ၶဝ်တင်းႁိူၼ်း ႁူဝ်ပၢင်ႇ ၸူဝ်ႈ ၶၢဝ်းမိူင်းၶႄႇ 60 ယွၼ်ႇ၊ 13. ၸၢႆးယွတ်ႈလၢဝ် ႁၢင်းသႃႇ မိူင်းမၢဝ်း 100 ယွၼ်ႇ၊ 14. ၸၢႆး သၢမ်ပၢၼ်း ၶဝ်တင်းႁိူၼ်း ၼမ်ႉၶမ်း 100 ယွၼ်ႇ၊ 15. သိူဝ်ထိူၼ်ႇ မိူင်းမၢဝ်းလူင် 50 ယွၼ်ႇ၊ 16. ၼၢႆးမႆၶမ်းတိၼ်ႇ မိူင်းမၢဝ်း 50 ယွၼ်ႇ၊ 17. ၼၢႆးငိုၼ်းသွႆႈမူး မိူင်းမၢဝ်း 100 ယွၼ်ႇ၊ 18. ၼၢင်းမျႃႉတွင်း မၢၼ်ႈပၢင်ႇပုင်ႇ မိူင်းမၢဝ်း 100 ယွၼ်ႇ၊ 19. ၼၢင်းဢေၽိဝ်ႇ ဝၢၼ်ႈသၵွၼ်း မိူင်းယၢင်းလူင် 100 ယွၼ်ႇ၊ 20. ပီႈၶမ်း ၼမ်ႉၶမ်း ၸူဝ်ႈၶၢဝ်းမိူင်းၶႄႇ 50 ယွၼ်ႇ၊ 21. ၼၢႆးၸၢမ်ႇ မၢၼ်ႈပၢင်ႇပုင်ႇ မိူင်းမၢဝ်း 100 ယွၼ်ႇ၊ 22. ၼၢႆးငိုၼ်းယွတ်ႈ လိုၼ်း မၢၼ်ႈပၢင်ႇပုင်ႇ မိူင်းမၢဝ်း 100 ယွၼ်ႇ၊ 23. သိူဝ်ႁၢႆႉ ထုင်ႉမၢဝ်း 100 ယွၼ်ႇ၊ 24. ယွတ်ႈၵျွင်းမွင်ႇ မိူင်းမၢဝ်း 100 ယွၼ်ႇ၊ 25. ယိင်းထေး ႁူဝ်လွၼ်ႊ 50 ယွၼ်ႇ၊ 26. ပီႈၶမ်းပီး ၼမ်ႉၶမ်း 50 ယွၼ်ႇ၊ 27. လုင်းသွႆႈၶမ်းႁိူင်း မၢၼ်ႈဢူဝ်ႈလူဝ်း 100 ယွၼ်ႇ၊ 28. လုင်းယွတ်ႈသႂ်သၢမ် မၢၼ်ႈဢူဝ်ႈလူဝ်း 100 ယွၼ်ႇ၊ 29. လုင်းမွၵ်ႇၶမ်းဢၢႆႈ မၢၼ်ႈဢူဝ်ႈလူဝ်း 50 ယွၼ်ႇ၊ 30. လုင်းမႆငိုၼ်းယီႈ မၢၼ်ႈဢူဝ်ႈလူဝ်း 100 ယွၼ်ႇ၊ 31. လုင်းပၢၼ်းသႅင်ဢၢႆႈ မၢၼ်ႈဢူဝ်ႈလူဝ်း 50 ယွၼ်ႇ၊ 32. ၼၢႆးသွႆႈၶမ်းသူၺ်ႇ ၼွင်ၶမ်း ၽၢႆႇၸၢၼ်း 100 ယွၼ်ႇ၊ 33. ၼၢႆးယွတ်ႈၶမ်းထုၼ်းလူႇ ၼွင်ၶမ်းၽၢႆႇၸၢၼ်း 100 ယွၼ်ႇ၊ 34. ၼၢႆးမႆၶမ်းသေႇ ၼွင်ၶမ်းၽၢႆႇၸၢၼ်း 100 ယွၼ်ႇ၊ 35. ၼၢႆးသူၺ်ႇႁၢၼ်ႇ ၶဝ်တင်းႁိူၼ်း တိုင်းမူႉ မိူင်းမၢဝ်း 50 ယွၼ်ႇ၊ 36. ၼၢႆးၶမ်းလူႇ ၶဝ်တင်းႁိူၼ်း တိုင်းမူႉ မိူင်းမၢဝ်း 100 ယွၼ်ႇ၊ 37. ပႃႈဢွင်ႇမီး မိူင်းမၢဝ်း 30 ယွၼ်ႇ၊ 38. ပႃႈၸိင်ႇၺုၼ်ႉ မိူင်းမၢဝ်း 50 ယွၼ်ႇ၊ 39. ၼၢႆးၶမ်းၶွင်ႇ မိူင်းမၢဝ်း 50 ယွၼ်ႇ၊ 40. ၼၢႆးသိၼ်ႇ မိူင်းမၢဝ်း 50 ယွၼ်ႇ၊ 41. ၼၢႆးယူင်ႇ မိူင်းမၢဝ်း 30 ယွၼ်ႇ၊ 42. ၼၢႆးဢုင်ႇ မိူင်းမၢဝ်း 20 ယွၼ်ႇ၊ 43. ၼၢႆး ၸိင်ႇဢေး မိူင်းမၢဝ်း 20 ယွၼ်ႇ၊ 44. သူင်ႇမုင်ႇ ၸေႉၸႅင်ႊ 50 ယွၼ်ႇ၊ 45. ၼၢင်းၶမ်း သိၼ်ႇ ထုင်ႉလွႆႁူဝ်သိူဝ် 220 ယွၼ်ႇ၊ 46. ၸၢႆးထီးၶမ်း မိူင်းမၢဝ်း 100 ယွၼ်ႇ၊ 47. ၸၢႆးသၼ်လွႆသုင် မိူင်းတိင် 100 ယွၼ်ႇ၊ 48. ၸၢႆးၸၢႆး သိပ်းသွင်ပၼ်းၼႃး 80 ယွၼ်ႇ၊ 49. ၼၢင်းၸူဝ်းႁၢၼ်ႇ ၸူဝ်ႈၶၢဝ်းမိူင်းၶႄႇ 50 ယွၼ်ႇ၊ 50. ၸၢႆးသူၺ်ႇထီး မိူင်းမၢဝ်း 50 ယွၼ်ႇ၊ 51. ၼၢင်းတိင်းယဵၼ်ႇ မိူင်းမၢဝ်း 50 ယွၼ်ႇ၊ 52. ၸၢႆးဢၢႆႈငိုၼ်းဝႃႇ မိူင်းၶွၼ် 50 ယွၼ်ႇ၊ 53. မႂ်ႊႁိူင်းသူဝ်း မိူင်းဝၼ်း 50 ယွၼ်ႇ၊ 54. ၸၢႆးၸၢမ်ႇထုၼ်း ၼမ်ႉၶမ်း 50 ယွၼ်ႇ၊ 55. ၼၢင်းသွႆႈ မိူင်းမၢဝ်း 50 ယွၼ်ႇ၊ 56. ၼၢင်းဢေၵျီႇ တိုင်းၶမ်း 30 ယွၼ်ႇ၊ 57. ၸၢႆးတိုင်းသႅင်ဢွၼ်ႇ ၶဝ်တင်းႁိူၼ်း ၵွင်းၼႃး မိူင်းမၢဝ်း 50 ယွၼ်ႇ၊ 58. ၸၢႆးသၢမ် ၸူဝ်ႈၶၢဝ်းမိူင်းၶႄႇ 50 ယွၼ်ႇ၊ 59. ၸုမ်းႁူမ်ႈႁွမ်း မိူင်းမၢဝ်း 300 ယွၼ်ႇ၊ 60. ၼၢႆးမႆသႅင် ၸၢမ်ႇ ၵွင်းၼႃး မိူင်းမၢဝ်း 50 ယွၼ်ႇ၊ 61. ၸၢႆးဝုၼ်း မူႇၸေႊ 50 ယွၼ်ႇ၊ 62. မူႇၸုမ်းမွၵ်ႇၾႃႉသၢႆၽူၼ် မိူင်းမၢဝ်း 200 ယွၼ်ႇ၊ 63. မေႃသွၼ်ၼၢင်းၵျီႇၵျီႇ ဝၢၼ်ႈသၢၵ်ႈတေႃး မိူင်းမိတ်ႈ 100 ယွၼ်ႇ၊ 64. ႁႃႊထႆး ၵိုဝ်မႃႉ 47,000 ပျႃး လႄႈ ႁူမ်ႈ သၢင်ႉငိုၼ်းၶႄႇတင်းမူတ်း 5,400 ယွၼ်ႇသေ လႅၵ်ႈပဵၼ်ငိုၼ်းမၢၼ်ႈလႆႈ 2,584,000 ပျႃး ႁူမ်ႈသၢင်ႉငိုၼ်းမၢၼ်ႈတင်းမူတ်း 2,631,000 ပျႃးသေ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၵႂႃႇ ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ် ၵေႃႉသိုၵ်းၵေႃႉႁၢၼ် ၶဝ်တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် မူႇၸုမ်းၽွမ်ႉႁူမ်ႈထုင်ႉမၢဝ်း လႄႈ ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်းၶဝ် တႄႉတႄႉဝႃႈဝႃႈယူႇ ၼႆယဝ်ႉ။ သင်ၸိူဝ်ႉဝႃႈ ၽူႈမီးၼမ်ႉၸႂ် ၸေႇတၼႃႇႁဝ်းၶဝ်ပွတ်းထုင်ႉမၢဝ်းၼၼ်ႉ ၶႂ်ႈႁူမ်ႈႁွမ်း ၸွႆႈထႅမ်ၵေႃႉသိုၵ်းၵေႃႉႁၢၼ်လႄႈသင်၊ ၶႂ်ႈၸွႆႈထႅမ်ၼႂ်းတွၼ်ႈၵၢၼ်သႃႇသၼႃႇ တင်း ပၢႆးပၺ်ႇၺႃႇ လႄႈ ပၢႆးယူႇလီပေႃးၼႆၸိုင် ၵပ်းသိုပ်ႇလႆႈတီႈ ၸၢႆးႁပ်ႉၶိူဝ်း မိူင်းၶွၼ် မၢႆၾူၼ်းၶႄႇ 159 117 570 49၊ ၸၢႆးသၢမ်ပၢၼ်း မိူင်းမၢဝ်း မၢႆၾူၼ်းၶႄႇ 137 592 385 93၊ ၸၢႆးသီဝၼ်း မိူင်းမၢဝ်း မၢႆၾူၼ်းမၢၼ်ႈ 094 731 4495 ၼႆႉလႆႈယူႇၶႃႈ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-03-07T13:20:45

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af%e1%80%99%e1%80%ba-%e1%80%9c-6/

ၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆး ၺႃးတီႉၺွပ်းထႅင်ႈတင်းၼမ်

ၸဝ်ႈၼႃႈတီႈပလိၵ်ႈထႆး တင်ႈလၢၼ်ႇၵူတ်ႇထတ်းၼႅၼ်ႈၼႃ သိုပ်ႇတီႉၺွပ်းလႆႈ ၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းလူၺ်ႈၽိတ်းမၢႆမီႈထႅင်ႈတင်းၼမ်။ ၸွမ်းၼင်ႇသိုဝ်ႇၶၢဝ်ႇထႆး ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 6 March 2024 (လိူၼ်သၢမ် လွင်ႈ 11 ၶမ်ႈ ပီႊတႆး 2118 ၼီႈ) ၼၼ်ႉ ၸဝ်ႈၼႃႈတီႈပလိၵ်ႈထႆး လႆႈႁႄႉၵိုတ်း လႄႈ ၶဝ်ႈၵူတ်ႇထတ်းၵႃးလမ်းၼိုင်ႈ တီႈၼႂ်းဢိူင်ႇပရင်ၽေ ၸႄႈဝဵင်းသင်ႇၶလႃႉပူးရီး ၸႄႈတွၼ်ႈၵၢၼ်ႇၸၼပူးရီး ဢၼ်တၢင်ႇဝႆႉၵူၼ်းမိူင်းႁူမ်ႈတုမ်တင်းမူတ်း 7 ၵေႃႉ၊ ပဵၼ်ၸၢႆး 6 ၵေႃႉ၊ ယိင်း 1 ၵေႃႉ ၵူၺ်းၸိူဝ်းၶဝ်သမ်ႉမီးဝႆႉ Passport လႄႈ ၽၢႆႇတၢင်း ၸဝ်ႈၼႃႈတီႈထႆး ၸင်ႇၶိုၼ်းႁွင်ႉၵႂႃႇၵူတ်ႇထတ်းတီႈႁူင်းပလိၵ်ႈ ႁႂ်ႈတႅတ်ႈတေႃး ထႅင်ႈၵမ်းၼိုင်ႈသေ လႆႈႁူႉဝႃႈ Passport ၸိူဝ်းၼၼ်ႉ ပဵၼ်ဢၼ်ပွမ်တင်းမူတ်း ၼႆယဝ်ႉ။ ၼွၵ်ႈလိူဝ်သေၼႆႉ ၼႂ်းဝၼ်းထီႉ 5 March 2024 ၽၢႆႇတၢင်းပလိၵ်ႈထႆး လႆႈႁပ်ႉၶၢဝ်ႇဝႃႈ မီးၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆး လူၺ်ႈၽိတ်းမၢႆမီႈသေ ၵႂႃႇမူၵ်းသိူင်ႇတူဝ်ဝႆႉယူႇ တီႈၼႂ်းထိူၼ်ႇ ပိုၼ်ႉတီႈဝၢၼ်ႈသွင်းၵႃႉရေး ဢိူင်ႇၼွင်လူး ၸႄႈဝဵင်းသင်ႇၶလႃႉပူးရီး ၸႄႈတွၼ်ႈၵၢၼ်ႇၸၼပူးရီး လႄႈ ၸင်ႇလႆႈၶဝ်ႈၵႂႃႇၵူတ်ႇထတ်း ထူပ်းႁၼ်ၵူၼ်းမိူင်းႁူမ်ႈတုမ် 20 ၵေႃႉ၊ ပဵၼ်ၽူႈၸၢႆး 13 ၵေႃႉ၊ ၽူႈယိင်း 7 ၵေႃႉ ဝႃႈၼႆ။ ၼႂ်းဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ ၽၢႆႇတၢင်းပလိၵ်ႈထႆး ၶိုၼ်းသိုပ်ႇတီႉၺွပ်း လႆႈ ၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆးထႅင်ႈ တီႈၼႂ်းဢိူင်ႇၼွင်လူး ၸႄႈဝဵင်းသင်ႇၶလႃႉပူးရီး ၸႄႈတွၼ်ႈၵၢၼ်ႇၸၼပူးရီးထႅင်ႈ 8 ၵေႃႉ၊ ပဵၼ်ၸၢႆး 7 ၊ ယိင်း 1 ဝႃႈၼႆ။ တေႃႈၼင်ႇၼၼ် ၼႂ်းဝၼ်းထီႉ 5 March 2024 ၽၢႆႇၵူတ်ႇထတ်းၵူၼ်းၶဝ်ႈဢွၵ်ႇမိူင်း ထႆး ထူပ်းႁၼ်ၵႃးဢၼ်ၵႂႃႇႁပ်ႉၵူၼ်းမိူင်းႁူမ်ႈတုမ် 20−25 ၵေႃႉ တီႈၶူဝ်မႄႈသၢႆ− တႃႈၶီႈလဵၵ်းသေ ၵႂႃႇလိုဝ်ႈဝႆႉတီႈၵူဝ်ႇတွင်ႇ ၼႂ်းပိုၼ်ႉတီႈဢိူင်ႇဝဵင်းၽၢင်းၶမ်း ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး လႄႈ ဝၢႆးၼၼ်ႉ ၸင်ႇလႆႈမီးၵႃးႁေႃႈဢွၵ်ႇမႃး 4 လမ်းသေ ၸဝ်ႈၼႃႈတီႈထႆး ၸင်ႇလႆႈလမ်းၸွမ်း ႁႄႉၵိုတ်းလႆႈ 2 လမ်းသေ ၵူတ်ႇထတ်း တီႉၺွပ်းလႆႈၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်း 9 ၵေႃႉ ၸိူဝ်းၶဝ်လႆႈပၼ်ၵႃႈၵႃးၼိုင်ႈၵေႃႉလႂ် 5,000−8,000 ဝၢတ်ႇ တႃႇႁႂ်ႈၵႂႃႇသူင်ႇတီႈ ဝဵင်းလူင်မိူင်းၵွၵ်ႇ မိူင်းထႆး ဝႃႈၼႆ။ ဝၢႆးသေၼၼ်ႉ ၽၢႆႇတၢင်းၸဝ်ႈၼႃႈတီႈထႆး ၸင်ႇလႆႈၶဝ်ႈၵႂႃႇၵူတ်ႇထတ်း ၼႂ်းၵူဝ်ႇတွင်ႇ (တီႈလိုဝ်ႈၸူဝ်ႈၶၢဝ်းတႃႇၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်း) ၼၼ်ႉသေ ထူပ်းႁၼ်ၵူၼ်းမိူင်းႁူမ်ႈတုမ်ထႅင်ႈလၢႆသိပ်းၵေႃႉ သေဢမ်ႇၵႃး ၸဝ်ႈၼႃႈတီႈထႆး ယင်းတီႉၺွပ်းလႆႈထႅင်ႈ ၵူၼ်းတေႃႉသူင်ႇ ဢၼ်ဢွၼ်ၵူၼ်းမိူင်းႁူမ်ႈတုမ်ၸိူဝ်းၼႆႉ လၵ်ႉၶဝ်ႈမိူင်းထႆး လူၺ်ႈၽိတ်းမၢႆမီႈထႅင်ႈ 5 ၵေႃႉ ၸိူဝ်းၶဝ်ၵေႃႈ ပဵၼ်ၵူၼ်းမိူင်းႁူမ်ႈတုမ်ၵူၺ်းၼင်ႇၵဝ်ႇ ဝႃႈၼႆ။ ၵဵဝ်ႇလူၺ်ႈၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းလူၺ်ႈၽိတ်းမၢႆမီႈ တင်းၵူၼ်းၵဵဝ်ႇၶွင်ႈ ဢၼ်ထုၵ်ႇတီႉၺွပ်းလႆႈၸိူဝ်းၼႆႉ ၽၢႆႇတၢင်းၸဝ်ႈၼႃႈတီႈထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-07T13:18:21

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%9a-11/

ပလိၵ်ႈထႆး တီႉၺွပ်းလႆႈယႃႈမဝ်းၵမ် ႁူမ်ႈၵူၼ်းတေႃႉသူင်ႇ 2 ၵေႃႉ

တီႈလႅၼ်လိၼ် တႆး−ထႆး ၼႆႉ ၵူၼ်းၵႃႉယႃႈမဝ်းၵမ် တိုၵ်ႉသိုပ်ႇတေႃႉယႃႈၶဝ်ႈၵႂႃႇ ၼႂ်းမိူင်းထႆး ဢမ်ႇၵိုတ်းဢမ်ႇလိုဝ်ႈလႄႈ ၽၢႆႇပလိၵ်ႈထႆး တီႉၺွပ်းလႆႈတင်းၵူၼ်း တင်းယႃႈ။ သိုဝ်ႇၶၢဝ်ႇထႆး MGR Online ဢွၵ်ႇဝႆႉဝႃႈ မိူဝ်ႈဝၼ်းထီႉ 6 March 2024 (လိူၼ်သၢမ်လွင်ႈ 11 ၶမ်ႈ ပီႊတႆး 2118 ၼီႈ) ၽၢႆႇတၢင်းပလိၵ်ႈထႆး လႄႈ ၽူႈမီးပုၼ်ႈၽွၼ်းထႅင်ႈ လၢႆလၢႆၽၢႆႇ ဢွၵ်ႇသပ်းၸႅင်ႈၶၢဝ်ႇၵဵဝ်ႇလူၺ်ႈလွင်ႈတီႉၺွပ်းလႆႈယႃႈၽိၼ်ႇၽိူၵ်ႇ ၼမ်ႉၼၵ်း 208 ၵီႇလူဝ်ႇၵရမ်ႇ လႄႈ ယႃႈဢၢႆႉသ် ၼမ်ႉၼၵ်း 309 ၵီႇလူဝ်ႇၵရမ်ႇ ဢၼ်လၵ်ႉသႂ်ႇဝႆႉၼႂ်းထူင်ၶဝ်ႈၵၢပ်ႇ ႁူမ်ႈတင်း ၵူၼ်းတေႃႉသူင်ႇ 2 ၵေႃႉ ဢိၵ်ႇတင်း ၵႃး 1 လမ်း တီႈလႅၼ်လိၼ် တႆး−ထႆး ၼႂ်းပိုၼ်ႉတီႈၸႄႈဝဵင်းမိူင်းၾၢင် ၸႄႈတွၼ်ႈၵဵင်းမႆႇ မိူင်းထႆးၼၼ်ႉ ဝႃႈၼႆ။ ၵဵဝ်ႇလူၺ်ႈယႃႈမဝ်းၵမ် တင်း ၵူၼ်းတေႃႉသူင်ႇ ဢၼ်တီႉၺွပ်းလႆႈပွၵ်ႈၵမ်းၼႆႉသေ ၽၢႆႇတၢင်းၸဝ်ႈၼႃႈတီႈထႆး တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇၸွမ်းၼင်ႇမၢႆ မီႈၸိုင်ႈမိူင်းမီးၼၼ်ႉ ၼႆယဝ်ႉ။ တေႃႈၼင်ႇၼၼ် မိူဝ်ႈၼႂ်းဝၼ်းထီႉ 5 March 2024 ၼၼ်ႉၵေႃႈ ၽၢႆႇတၢင်းၸဝ်ႈၼႃႈ တီႈပလိၵ်ႈထႆး တီႉၺွပ်းလႆႈယႃႈမ 6,000,000 မဵတ်ႉ ဢၼ်လုၵ်ႉတီႈလႅၼ်လိၼ် တႆး−ထႆး သေ ဢၢၼ်းတေႃႉသူင်ႇၶဝ်ႈၼႂ်းဝဵင်းၵဵင်းမႆႇ မိူၼ်ၵၼ် ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2024-03-07T13:07:36

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%b8%e1%80%bd%e1%80%99%e1%80%ba%e1%80%b8%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%95%e1%81%a2/

ၵူၼ်းၸွမ်းႁိူဝ်းၼႂ်းပၢင်ႇလၢႆႇလႅင် ထုၵ်ႇၸုမ်းႁူႇတီႇယိုဝ်းတၢႆ

ပွၵ်ႈဢွၼ်တၢင်းသုတ်း ဢၼ်ၸုမ်းလုၵ်ႉၽိုၼ်ႉႁူႇတီႇ ယိုဝ်းၵူၼ်းၸွမ်းႁိူဝ်းၼႂ်းပၢင်ႇလၢႆႇလႅင် ထိုင်တီႈပေႃးလူႉသဵင်ႈတၢႆ ၼႆယူႇ။ မိူဝ်ႈၼႆႉဝၼ်းထီႉ 7 March 2024 (လိူၼ်သၢမ်လွင်ႈ 12 ၶမ်ႈ ပီႊတႆး 2118 ၼီႈ) တပ်ႉသိုၵ်းဢမေႇရိၵၢၼ်ႇလၢႆးငၢၼ်း လွင်ႈဢၼ်ၵူၼ်းၸွမ်းႁိူဝ်းတေႃႉတၢင်ႇၵုၼ်ႇ တီႈႁိူဝ်း True Confidence ၼၼ်ႉ လႆႈလူႉသဵင်ႈတၢႆၵႂႃႇ 3 ၵေႃႉ မၢတ်ႇၸဵပ်း 4 ၵေႃႉ ႁၢႆလၢႆဝႆႉ 3 ၵေႃႉ ဝၢႆးသေၸုမ်းႁူႇတီႇ ၼႂ်းမိူင်းယေႇမႅၼ်ႇ ယိုဝ်းမၢၵ်ႇမိတ်ႉသႆးသႂ်ႇ တီႈၼႂ်းပၢင်ႇလၢႆႇလႅင် ဢၢဝ်ႇ Aden ပွတ်းၸၢၼ်းမိူင်းယေႇမႅၼ်ႇၼၼ်ႉ ၼႆယဝ်ႉ။ လႆႈဝႃႈပဵၼ်လွင်ႈလူႉသဵင်ႈတၢႆပွၵ်ႈဢွၼ်တၢင်းသုတ်း ဢၼ်တီႈၸုမ်းႁူႇတီႇ တိုၵ်းတေႃးၼႂ်းပၢင်ႇလၢႆႇလႅင်မႃး ၼႂ်းၶၢဝ်းတၢင်း 4 လိူၼ်ၼၼ်ႉ ၼႆယဝ်ႉ။ ၽၢႆႇတပ်ႉသိုၵ်းဢမေႇရိၵၢၼ်ႇၵေႃႈယင်းသိုပ်ႇလၢတ်ႈထႅင်ႈဝႃႈ ၼႂ်းႁိူဝ်းလမ်းၼၼ်ႉ မီးၵူၼ်းၸွမ်းႁိူဝ်းတင်းမူတ်း 20 ၵေႃႉလႄႈ ၼႂ်းၼၼ်ႉ မီးၵူၼ်းမိူင်းၾီႇလိပ်ႇပိၼ်ႇ၊ ဝႅတ်ႉၼၢမ်း လႄႈ ဢိၼ်းတီးယႃး ႁူမ်ႈပႃး ၽူႈမီးပုၼ်ႈၽွၼ်း ဢဝ်ႁူမ်ႇလူမ်ႈထႅင်ႈ 3 ၵေႃႉ ၼႆယူႇယဝ်ႉ။ ၽူႈတၢင်လၢတ်ႈ ႁွင်ႈၵၢၼ်ၽၢႆႇၼွၵ်ႈမိူင်း ဢမေႇရိၵၢၼ်ႇၵေႃႈဝႃႈ ၸုမ်းႁူႇတီႇၼၼ်ႉ ယင်းတိုၵ်ႉတိုၵ်းတေႃးသႂ်ႇႁိူဝ်းယူႇတိၵ်းတိၵ်း ဢမ်ႇၼပ်ႉသွၼ်ႇဝႃႈပဵၼ်ႁိူဝ်းၽႂ်လႄႈ ဢမေႇရိၵၢၼ်ႇၵေႃႈ တေႁႂ်ႈၸုမ်းႁူႇတီႇႁပ်ႉဢဝ်ပုၼ်ႈၽွၼ်း လွင်ႈဢၼ်တိုၵ်းတေႃးႁိူဝ်းၸိူဝ်းၼႆႉသေ တုၵ်းယွၼ်းႁႂ်ႈလူင်ပွင်ၸိုင်ႈၵူႈမိူင်းမိူင်း ႁႂ်ႈၸုမ်းႁူႇတီႇလႆႈႁပ်ႉဢဝ်ပုၼ်ႈၽွၼ်းမိူၼ်ၵၼ် ဝႃႈၼႆ။ မိူဝ်ႈၼႂ်းဝၼ်းထီႉ 6 March 2024 ၼၼ်ႉ ၽၢႆႇတၢင်းသိုဝ်ႇၶၢဝ်ႇၶွင်ႁူႇတီႇၵေႃႈ လၢႆးငၢၼ်းဝႆႉဝႃႈ ဢမေႇရိၵၢၼ်ႇၼၼ်ႉ တိုၵ်းယိုဝ်းတၢင်းၵၢင်ႁၢဝ် 2 ပွၵ်ႈ တီႈပဝ်ႉမၢႆ ဢၼ်ပဵၼ်တႃႈႁိူဝ်းမိၼ်ၵူႈမိူင်းမိူင်း ဢၼ်မီးၼႂ်းမိူင်းယေႇမႅၼ်ႇ တီႈတိတ်းၸပ်းတင်းပၢင်ႇလၢႆႇလႅင် လႄႈ ပဵၼ်တီႈၸုမ်းႁူႇတီႇၵုမ်းၵမ်ဝႆႉၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-03-07T12:39:05

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba-16/

သိုၵ်းမၢၼ်ႈယိုဝ်းမၢၵ်ႇလူင်ၶဝ်ႈၼႂ်းဝဵင်းသီႇသႅင်ႇ မွၵ်ႈ 100 လုၵ်ႈ

ၸုမ်းသိုၵ်းပဢူဝ်း PNLA ယိုတ်းလႆႈဝဵင်းသီႇသႅင်ႇယဝ်ႉသေ တၢင်းၽၢႆႇသိုၵ်းမၢၼ်ႈ သမ်ႉ ယူႇၽၢႆႇၼွၵ်ႈဝဵင်း လႄႈ တင်ႈၵွင်ႈလူင် ဢိၵ်ႇပႃး ၸႂ်ႉတရူၼ်း ပွႆႇမၢၵ်ႇသႂ်ႇၼႂ်းဝဵင်း မွၵ်ႈ 100 လုၵ်ႈ ၼႆယဝ်ႉ။ မိူဝ်ႈဝၼ်းထီႉ 5 March 2024 (လိူၼ်သၢမ်လွင်ႈ 10 ၶမ်ႈ ပီႊတႆး 2118 ၼီႈ) ၸုမ်းသိုၵ်းမၢၼ်ႈ ၸိူဝ်းထွႆဢွၵ်ႇတီႈၼႂ်းဝဵင်းသီႇသႅင်ႇသေ ၵႂႃႇပၵ်းတပ်ႉဝႆႉတီႈ ၽၢႆႇႁွင်ႇဝဵင်း လႄႈ ၸိူဝ်းမီးဝႆႉတီႈ ဝၢၼ်ႈသၢႆးၶၢဝ်ၼၼ်ႉ ယိုဝ်းမၢၵ်ႇလူင် ၊ ဢဝ်တရူၼ်း ပွႆႇမၢၵ်ႇသႂ်ႇ ၼႂ်းဝဵင်းသီႇသႅင် မွၵ်ႈ 100 လုၵ်ႈသေ တိူဝ်ႉၺႃးႁိူၼ်းယေးၵူၼ်းမိူင်း ၵမ်ႈၽွင်ႈလႄႈ လွင်ႈလူႉတၢႆမၢတ်ႇၸဵပ်းၵူၼ်းမိူင်းတႄႉ ဢမ်ႇပႆႇမီးၽႂ်ႁူႉၸွမ်း ယွၼ်ႉၵူၼ်းမိူင်းပၢႆႈဢွၵ်ႇဝဵင်းၼမ်ယဝ်ႉ ဝႃႈၼႆ။ တၢင်းၽၢႆႇၸုမ်းသိုၵ်းပဢူဝ်း PNLA ပိုၼ်ၽၢဝ်ႇၵႂႃႇဝႃႈ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင်သႂ်ႇ ၼႂ်းပိုၼ်ႉတီႈလွႆမႄးၼႄႇ ၸႄႈဝဵင်းႁူဝ်ပူင်း 18 ပွၵ်ႈ လႄႈ ဢဝ်ၵႃးၸၢၵ်ႈၵႂႃႇယႃႉလႅဝ်ပႅတ်ႈ သဵၼ်ႈတႃႈသၢႆတၢင်းၵူၼ်းမိူင်း ၼႂ်းပိုၼ်ႉတီႈ လွႆမႄးၼႄႇထႅင်ႈသေ တၢင်းၽၢႆႇ PNLA လႆႈၵႂႃႇမႄးပၼ်သဵၼ်ႈတၢင်း ႁႂ်ႈၵူၼ်းမိူင်းၵႂႃႇမႃးလႆႈမိူၼ်ၵဝ်ႇ ၼႆယဝ်ႉ။ ၼႂ်းပိုၼ်ႉတီႈဝဵင်းႁူဝ်ပူင်း လႄႈ ဝဵင်းသီႇသႅင်ႇၼၼ်ႉ မိူဝ်ႈလဵဝ်တၢင်းၽၢႆႇ ၸုမ်းသိုၵ်းမၢၼ်ႈ တင်း ၸုမ်းသိုၵ်းပဢူဝ်း PNLA တိုၵ်ႉသိုပ်ႇၶဵင်ႈၶႅင် ၵၢၼ်သိုၵ်းၵၼ်ဝႆႉယူႇ ၼႆယဝ်ႉ။ ဝၢႆးသေ သိုၵ်းမၢၼ်ႈ တင်းၸုမ်းသိုၵ်းပဢူဝ်း PNLA ပဵၼ်ပၢင်တိုၵ်းၵၼ် ၼႂ်းၸႄႈဝဵင်းႁူဝ်ပူင်း လႄႈ ဝဵင်းသီႇသႅင်ႇၼႆႉ မီးၵူၼ်းမိူင်းလႆႈမၢတ်ႇၸဵပ်းလူႉတၢႆ ၸွမ်းၼႂ်းပၢင်တိုၵ်းတင်းၼမ် လႄႈ ၵူၼ်းမိူင်းၵေႃႈလႆႈပၢႆႈၽေးပၢင်တိုၵ်း ဢမ်ႇယွမ်း 1 သႅၼ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-03-07T10:17:27

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%82%81%e1%80%b0%e1%80%99%e1%80%ba%e1%82%88%e1%81%b8%e1%80%bd%e1%82%86-3/

ၽူႈမီးၼမ်ႉၸႂ် ႁူမ်ႈၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA

ယိူင်းဢၢၼ်းႁႂ်ႈလႆႈပဵၼ်ႁႅင်းၸႂ် လႄႈ လွင်ႈၵမ်ႉၸွႆႈၵေႃႉသိုၵ်းၵေႃႉႁၢၼ်ၼႆသေ ၽူႈမီးၼမ်ႉၸႂ် ၸေႇတၼႃႇ ႁူမ်ႈၵၼ်ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA။ မိူဝ်ႈဝၼ်းထီႉ 7 February 2024 (လိူၼ်ၵမ်လွင်ႈ 13 ၶမ်ႈ ပီႊတႆး 2118 ၼီႈ) ပူၼ်ႉမႃး ၼၼ်ႉ ယူႇတီႈ မူႇၸုမ်းၼမ်ႉယၢတ်ႇႁူမ်ႈမိုဝ်း လႄႈ မူႇၸုမ်းမွၵ်ႇၵွၼ်တႆး မိူင်းမၢဝ်း လႆႈဢွၼ်ၵၼ်ၸတ်းႁဵတ်း ပၢင်ပွႆးဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 77 ပီႊ တီႈၼႂ်းမိူင်းမၢဝ်းယဝ်ႉသေ ၶိုၼ်းလႆႈၵဵပ်းႁွမ်းၸူႉငိုၼ်းၵၼ် သိုဝ်ႉသိူဝ်ႈဢုၼ်ႇ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တႃႇ 60 ၽိုၼ် တူၵ်းမႅၼ်ႈ သၢင်ႉငိုၼ်းထႆး 15,000 ဝၢတ်ႇ သေဢမ်ႇၵႃး လႆႈၸွႆႈထႅမ်ပႃးၵႃႈၶဝ်ႈၽၵ်း ပဵၼ်တႃႇ သၢင်ႉငိုၼ်းထႆး 2,000 ဝၢတ်ႇ ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် မူႇၸုမ်းၼမ်ႉယၢတ်ႇႁူမ်ႈမိုဝ်း လႄႈ မူႇၸုမ်းမွၵ်ႇၵွၼ်တႆး မိူင်းမၢဝ်း ႁူမ်ႈထိုင်ပႃး ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈ ၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-03-06T13:37:51

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%bc%e1%81%a2%e1%80%84%e1%80%ba%e1%80%b8/

သိုၵ်းမၢၼ်ႈယိုဝ်းၼၢင်းယိင်းတၢႆ 2 ၵေႃႉ တီႈမူႇၸေႊ

သိုၵ်းမၢၼ်ႈယၢမ်ႈပိုၼ်ၽၢဝ်ႇဝႆႉဝႃႈ ပေႃးပူၼ်ႉၶၢဝ်းယၢမ်းၵၢင်ၶမ်ႈ 20:00 မူင်း ၵႂႃႇၼၼ်ႉ ၵူၼ်းမိူင်းၼႂ်းဝဵင်းမူႇၸေႊ တေဢမ်ႇလႆႈဢွၵ်ႇႁိူၼ်းယေးၼႆလႄႈ ၵမ်းၼၼ်ႉ မီးၼၢင်းယိင်း 2 ၵေႃႉ ၽွင်းတိုၵ်ႉလုၵ်ႉတီႈၵၢၼ်သေပွၵ်ႈႁိူၼ်းယူႇၼၼ်ႉ ၺႃးသိုၵ်းမၢၼ်ႈယိုဝ်းတၢႆပႅတ်ႈ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ သိုဝ်ႇၶၢဝ်ႇၼႂ်းပိုၼ်ႉတီႈဢွၵ်ႇဝႆႉဝႃႈ မိူဝ်ႈဝၼ်းထီႉ 2 March 2024 (လိူၼ်သၢမ်လွင်ႈ 7 ၶမ်ႈ ပီႊတႆး 2118 ၼီႈ) ယၢမ်းၵၢင်ၶိုၼ်း 23:00 မူင်းၼၼ်ႉ မီးၼၢင်းယိင်း 2 ၵေႃႉ ၶီႇလူတ်ႉၶိူင်ႈမႃးၸွမ်းၵၼ်သေ မိူဝ်ႈႁွတ်ႈထိုင်တီႈၼႂ်းပွၵ်ႉ (ၵုင်း 45) ၼၼ်ႉ ထုၵ်ႇၺႃးသိုၵ်းမၢၼ်ႈ ႁွင်ႉၵိုတ်းသေ ၶႃသွင်ၵေႃႉသမ်ႉဢမ်ႇၵိုတ်းလႄႈ ထုၵ်ႇၺႃးယိုဝ်းတၢႆပႅတ်ႈၵၢင်တၢင်း ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ဝၼ်းၶမ်ႈယဝ်ႉလႄႈ ၽူႈယိင်းသွင်ၵေႃႉၼၼ်ႉ တေလႅပ်ႈလုၵ်ႉတီႈႁဵတ်းၵၢၼ်သေ ပွၵ်ႈၶိုၼ်းႁိူၼ်းၸိူင်ႉၼၼ်၊ တူဝ်တၢႆၶႃသွင်ၵေႃႉၼၼ်ႉ ၸုမ်းသိုၵ်းမၢၼ်ႈဢဝ်ၵႂႃႇယဝ်ႉ၊ ဢမ်ႇမီးၽႂ် ႁတ်းဢွၵ်ႇၵႂႃႇတူၺ်း လႄႈ ဢမ်ႇလႆႈႁူႉဝႃႈ ၼၢင်းယိင်း 2 ၵေႃႉၼၼ်ႉ ပဵၼ်ၽႂ် ယူႇတီႈလႂ်၊ တီႈဝဵင်းမူႇၸေႊၼႆႉ ၸုမ်းသိုၵ်းမၢၼ်ႈယၢမ်ႈပိုၼ်ၽၢဝ်ႇဝႆႉဝႃႈ ပေႃးၵၢင်ၶိုၼ်း တေဢမ်ႇလႆႈဢွၵ်ႇၼွၵ်ႈႁိူၼ်းယေးဝႃႈၼႆသေတႃႉ ယင်းတိုၵ်ႉမီးၵူၼ်းဢွၵ်ႇယူႇ၊ မၢင်ပွၵ်ႈၵေႃႈၺႃးသိုၵ်းမၢၼ်ႈႁႄႉၵိုတ်းသေၸႅတ်ႈထၢမ် သူၵႂႃႇလႂ်မႃး ၼႆယူႇ၊ ၵူၺ်းပေႃးတွပ်ႇပၼ်ၶဝ်လီလီၵေႃႈ ၶဝ်ဢမ်ႇႁဵတ်းသင်ၼင်ႇၵဝ်ႇ ဝႃႈၼႆ။ မိူဝ်ႈပူၼ်ႉမႃးဢမ်ႇႁိုင်သင်ၼၼ်ႉၵေႃႈ ၵူၼ်းၼုမ်ႇၼႂ်းဝဵင်းလႃႈသဵဝ်ႈၵေႃႉၼိုင်ႈ ၵႂႃႇႁဵတ်းၵၢၼ်သေ ပွၵ်ႈၶိုၼ်းတၢင်းႁိူၼ်းလႄႈ လႆႈပူၼ်ႉၶၢဝ်းယၢမ်းဢိတ်းဢီႈ ၸွမ်းၼင်ႇ သိုၵ်းမၢၼ်ႈပိုၼ်ၽၢဝ်ႇပဵၼ် မႃႇသျႄႇလေႃး ဝႆႉၼၼ်ႉလႄႈ သိုၵ်းမၢၼ်ႈ ၸွမ်းမိူဝ်းယိုဝ်းတၢႆ တီႈၽၢႆႇၼႃႈႁိူၼ်းၵမ်းလဵဝ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-03-06T13:34:35

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%9a-10/

ပလိၵ်ႈထႆး တီႉၺွပ်းလႆႈယႃႈမ 6 လၢၼ်ႉမဵတ်ႉ

ၵူၼ်းၵႃႉယႃႈမဝ်းၵမ် လုၵ်ႉတီႈလႅၼ်လိၼ်တႆး−ထႆး သေ ဢၢၼ်းတေႃႉယႃႈမ ၶဝ်ႈၼႂ်း ဝဵင်းၵဵင်းမႆႇ လႄႈ ထုၵ်ႇတီႉၺွပ်းတင်းၵူၼ်းတင်းယႃႈ။ မိူဝ်ႈဝႃးဝၼ်းထီႉ 5 March 2024 (လိူၼ်သၢမ်လွင်ႈ 10 ၶမ်ႈ ပီႊတႆး 2118 ၼီႈ) ၸဝ်ႈၼႃႈ တီႈပလိၵ်ႈထႆး လႆႈႁပ်ႉၶၢဝ်ႇဝႃႈ တေမီးလွင်ႈတေႃႉသူင်ႇယႃႈမဝ်းၵမ် လုၵ်ႉတီႈလႅၼ် လိၼ် တႆး−ထႆး မုင်ႈၼႃႈၶဝ်ႈၼႂ်းဝဵင်းၵဵင်းမႆႇၼႆလႄႈ ၸင်ႇလႆႈတင်ႈလၢၼ်ႇ ပႂ်ႉၵူတ်ႇထတ်းတီႈ ၼႂ်းဢိူင်ႇသူပ်ႇပိူင်ႈ ၸႄႈဝဵင်းမႄႈတႅင် ၸႄႈတွၼ်ႈၵဵင်းမႆႇသေ ထူပ်းႁၼ်ၵႃးဢၼ်တၢင်ႇထူင်ၵေႃႇၸၢၼ်ႈပေႃးတဵမ်လမ်းလႄႈ ၸင်ႇလႆႈႁႄႉၵိုတ်း ၶဝ်ႈၵူတ်ႇထတ်း ထူပ်းႁၼ်ထူင်ၵေႃႇၸၢၼ်ႈတင်းမူတ်း 30 ထူင် ဢၼ်သႂ်ႇယႃႈမဝႆႉၼႂ်းမၼ်းတင်းမူတ်း 6,000,000 မဵတ်ႉသေ တီႉၺွပ်းၵုမ်းထိင်းလႆႈပႃးၵူၼ်းတေႃႉသူင်ႇ တင်း ၾူၼ်း 1 လုၵ်ႈ ဝႃႈၼႆ။ ၵဵဝ်ႇလူၺ်ႈယႃႈမဝ်းၵမ် လႄႈ ၵူၼ်းတေႃႉသူင်ႇ ဢၼ်တီႉၺွပ်းလႆႈပွၵ်ႈၵမ်းၼႆႉ ၽၢႆႇတၢင်းၸဝ်ႈၼႃႈတီႈထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2024-03-06T12:38:44

https://taifreedom.com/%e1%81%be%e1%80%ae%e1%82%87%e1%80%9c%e1%80%ad%e1%80%95%e1%80%ba%e1%82%87%e1%80%95%e1%80%ad%e1%81%bc%e1%80%ba%e1%82%87%e1%80%a2%e1%80%99%e1%80%ba%e1%82%87%e1%82%81%e1%81%a2%e1%81%bc%e1%80%ba%e1%82%89/

ၾီႇလိပ်ႇပိၼ်ႇဢမ်ႇႁၢၼ်ႉၸႂ် လွင်ႈႁဵတ်းသၢင်ႈၶႄႇ

ၶႄႇယိုဝ်းၵွင်ႈသိတ်းၼမ်ႉလူင်သႂ်ႇႁိူဝ်းၾီႇလိပ်ႇပိၼ်ႇ ထိုင်တီႈမီးၵူၼ်းမၢတ်ႇၸဵပ်းၵႂႃႇ 4 ၵေႃႉလႄႈ ႁဵတ်းႁႂ်ႈၾီႇလိပ်ႇပိၼ်ႇဢမ်ႇႁၢၼ်ႉၸႂ်ၼိူဝ်လွင်ႈၼႆႉမႃးတႄႉတႄႉ ယူႇယဝ်ႉ။ သိုဝ်ႇၶၢဝ်ႇၼွၵ်ႈမိူင်းလၢႆသိုဝ်ႇ လႆႈဢွၵ်ႇမႃးလၢႆးငၢၼ်းလွင်ႈဢၼ် ၽၢႆႇတၢင်းၵၢၼ်ၾီႇလိပ်ႇပိၼ်ႇ ဢွၵ်ႇမႃးလၢတ်ႈ မိူဝ်ႈဝၼ်းထီႉ 5 March 2024 (လိူၼ်သၢမ်လွင်ႈ 10 ၶမ်ႈ ပီႊတႆး 2118 ၼီႈ) ၼၼ်ႉဝႃႈ ႁိူဝ်းလဵပ်ႈယၢမ်းၶွင်ၶႄႇၼၼ်ႉ ႁဵတ်းႁႂ်ႈမီးႁိူဝ်းၽႃႇၵၼ်တင်း ႁိူဝ်းၾီႇလိပ်ႇပိၼ်ႇၵႂႃႇ 2 ပွၵ်ႈ သေဢမ်ႇၵႃး၊ ယင်းယိုဝ်းၵွင်ႈသိတ်းၼမ်ႉလူင်ၼၼ်ႉ သႂ်ႇတီႈႁိူဝ်းလမ်းၼိုင်ႈ ႁဵတ်းႁႂ်ႈၵူၼ်းၸွမ်းႁိူဝ်း လႆႈမၢတ်ႇၸဵပ်းၵႂႃႇ 4 ၵေႃႉ ဝႃႈၼႆ။ လိူဝ်သေၼၼ်ႉ ယင်းသိုပ်ႇလၢတ်ႈထႅင်ႈဝႃႈ ႁိူဝ်းတပ်ႉသိုၵ်းၶႄႇၼၼ်ႉ လႆႈလွၵ်ႇငိူတ်ႈ၊ ၵႅတ်ႇႁႄႉ၊ ၸႂ်ႉၵွင်ႈသိတ်းၼမ်ႉလူင်၊ လႅၼ်ႈႁိူဝ်းဢၼ်ႁဵတ်းႁႂ်ႈပဵၼ်ၽေး တႃႇၶတ်းၶႂၢင် လွင်ႈတေႃႉသူင်ႇၶဝ်ႈၼမ်ႉတၢင်းၵိၼ်ပၼ်တပ်ႉသိုၵ်း ဢၼ်ယူႇၼႂ်းပိုၼ်ႉတီႈၼၼ်ႈ ပဵၼ်လွင်ႈဢၼ်ဢမ်ႇထုၵ်ႇမႅၼ်ႈၸွမ်းပၵ်းပိူင်မၢႆမီႈ ဝႃႈၼႆ။ ၽၢႆႇတၢင်းၶႄႇၵေႃႈ ဢွၵ်ႇမႃးလၢတ်ႈဝႃႈ လွင်ႈဢၼ်လႆႈႁဵတ်းၵႂႃႇၼၼ်ႉ တႃႇထိင်းႁိူဝ်းၾီႇလိပ်ႇပိၼ်ႇ ဢၼ်ပူၼ်ႉပႅၼ်ၶဝ်ႈမႃးၼႂ်းၼႃႈၼမ်ႉ ဢမ်ႇထုၵ်ႇၸွမ်းမၢႆမီႈလႄႈ ၵၢဝ်ႇၼႄးၾီႇလိပ်ႇပိၼ်ႇဝႃႈ တင်ႈၸႂ်ၽႃႇသႂ်ႇႁိူဝ်းၶဝ် ထိုင်တီႈသမ်ႉပေႃးမီးႁွႆးလွၵ်ႈ ၼႆယူႇ။ ၽၢႆႇတၢင်းၽွင်းတၢင် ၾီႇလိပ်ႇပိၼ်ႇၵေႃႈ ဢွၵ်ႇမႃးလၢတ်ႈဝႃႈ လႆႈႁူပ်ႉထူပ်းၽွင်းတၢင်ၶႄႇ ၵဵဝ်ႇလူၺ်ႈလွင်ႈႁဵတ်းသၢင်ႈ ဢၼ်ႁိူဝ်းလဵပ်ႈယၢမ်းၶႄႇ ဢိၵ်ႇတင်းႁိူဝ်းထႅင်ႈတၢင်ႇလမ်းၼၼ်ႉ ပဵၼ်လွင်ႈဢၼ်ယွမ်းႁပ်ႉဢမ်ႇလႆႈလႄႈ ႁႂ်ႈၶႄႇဢဝ်ႁိူဝ်းဢွၵ်ႇႁၢင်ႇ ဢၼ်ၸမ်ၵၼ်တင်း ၼႃႈၼမ်ႉ Second Thomas Shola ၼၼ်ႉၵမ်းလဵဝ်ဝႃႈၼႆ။ လွင်ႈဢၼ်ၵိူတ်ႇပဵၼ်ပၼ်ႁႃၵၼ်မႃးၼႆႉၵေႃႈ ပဵၼ်ၸွမ်းႁိမ်းႁွမ်းၶွင်ၼႃႈၼမ်ႉ Second Thomas Shola ၼႂ်းပိုၼ်ႉတီႈပၢင်ႇလၢႆႇၶႄႇပွတ်းၸၢၼ်းသေ ပဵၼ်တီႈလၢႆလၢႆမိူင်းဢၢင်ႈဝႃႈ ပဵၼ်ၸဝ်ႈၶွင်ၼၼ်ႉယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-03-06T12:37:52

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-71/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၸွႆႈထႅမ်ၵူၼ်းမိူင်း

မိူဝ်ႈဝၼ်းထီႉ 3−4 March 2024 (လိူၼ်သၢမ်လွင်ႈ 8−9 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈၵႂႃႇၸွႆႈပေႃႈမႄႈၵူၼ်းမိူင်း မႄးၶူဝ် ၼႂ်းၼႃႈတီႈၵုမ်းၵမ်တီႈၼိုင်ႈ။

['ၵူႈလွင်ႈလွင်ႈ', 'ၶၢဝ်ႇ']

2024-03-06T12:02:14

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e2%88%92%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83-5/

ဢမေႇရိၵၢၼ်ႇ−ၵူဝ်းရီးယႃးၸၢၼ်း ၽိုၵ်းၽွၼ်ႉသိုၵ်းႁူမ်ႈၵၼ်ထႅင်ႈ

ဢမေႇရိၵၢၼ်ႇ တင်း ၵူဝ်းရီးယႃးၸၢၼ်း ၶိုၼ်းသိုပ်ႇၽိုၵ်းၽွၼ်ႉသိုၵ်းႁူမ်ႈ ၵၼ်ထႅင်ႈပွၵ်ႈၼိုင်ႈလႄႈ ၽၢႆႇတၢင်းၵူဝ်းရီးယႃးႁွင်ႇ ဢမ်ႇႁၢၼ်ႉၸႂ်ႁၢဝ်ႈႁႅင်း။ မိူဝ်ႈဝႃးဝၼ်းထီႉ 4 March 2024 (လိူၼ်သၢမ်လွင်ႈ 9 ၶမ်ႈ ပီႊတႆး 2118 ၼီႈ) ၼၼ်ႉ ဢမေႇရိၵၢၼ်ႇ လႄႈ ၵူဝ်းရီးယႃးၸၢၼ်း လႆႈတႄႇၽိုၵ်းၽွၼ်ႉသိုၵ်းႁူမ်ႈၵၼ် ဢၼ်မီး ၸိုဝ်းဝႃႈ The Freedom Shield ၼႆထႅင်ႈသေ တေၽိုၵ်းၽွၼ်ႉၵႂႃႇတေႃႇထိုင် ၼႂ်းဝၼ်းထီႉ 14 March 2024 လူၺ်ႈမီးယိူင်းဢၢၼ်း တႃႇၽိူမ်ႉၼမ်ႉၵတ်ႉ တုမ်ႉတွပ်ႇၽေးပူၼ်ႉပႅၼ် ၵူဝ်းရီးယႃးႁွင်ႇ ၼႆယဝ်ႉ။ လွင်ႈၽိုၵ်းၽွၼ်ႉသိုၵ်းပွၵ်ႈၵမ်းၼႆႉၵေႃႈ လႆႈမီးမႃးၽွင်းဢၼ်ၵူဝ်းရီးယႃးႁွင်ႇ သိုပ်ႇၶူင်သၢင်ႈ မၢၵ်ႇၼိဝ်းၶလီးယႃး တင်း မၢၵ်ႇမိတ်ႉသႆးသေ တေၽိုၵ်းၽွၼ်ႉ ၸဵမ်ဢဝ်ၽၢႆႇတၢင်းၵၢင်ႁၢဝ် လႄႈ ၽၢႆႇပိုၼ်ႉလိၼ် ၼႆ ၽၢႆႇတၢင်းၵူဝ်းရီးယႃးၸၢၼ်း လၢတ်ႈၼင်ႇၼႆ။ ၸိူင်ႉႁိုဝ်ၵေႃႈလီ ၵဵဝ်ႇလူၺ်ႈ ဢမေႇရိၵၢၼ်ႇ တင်း ၵူဝ်းရီးယႃးၸၢၼ်း ၽိုၵ်းၽွၼ်ႉ သိုၵ်းႁူမ်ႈၵၼ်ပွၵ်ႈၵမ်းၼႆႉၵေႃႈ ႁဵတ်းႁႂ်ႈၵူဝ်းရီးယႃးႁွင်ႇ ဢမ်ႇပဵင်းပေႃးႁၢၼ်ႉၸႂ်သေ လၢတ်ႈဝႃႈ မၼ်းမိူၼ်ပဵၼ်ၵၢၼ်ၽိုၵ်းၽွၼ်ႉ တႃႇပိုတ်ႇပၢင်တိုၵ်းၼိဝ်းၶလီးယႃး လႄႈ ၽွမ်ႉတႃႇၶဝ်ႈတိုၵ်းၵူဝ်းရီးယႃးႁွင်ႇ ၵူႈၶိင်ႇၶၢဝ်းယၢမ်းၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-03-06T11:58:51

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8-38/

ၸဝ်ႈၼႃႈတီႈထႆး တီႉၺွပ်းလႆႈၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းထႅင်ႈ

ၵူၼ်းမိူင်းႁူမ်ႈတုမ် ဢၼ်တေၵႂႃႇႁဵတ်းၵၢၼ်တီႈမိူင်းမလေးသျႃးၼၼ်ႉ ၸႂ်ႉမိူင်းထႆး ပဵၼ်သဵၼ်ႈတၢင်းၽၢၼ်ႇသေ လၵ်ႉၶဝ်ႈမိူင်းလူၺ်ႈၽိတ်းမၢႆမီႈ လႄႈ ထုၵ်ႇတီႉၺွပ်း ထႅင်ႈတင်းၼမ်။ မိူဝ်ႈဝႃးဝၼ်းထီႉ 5 March 2024 (လိူၼ်သၢမ်လွင်ႈ 10 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းၸဝ်ႈၼႃႈတီႈပလိၵ်ႈထႆး လႄႈ ၽူႈမီးပုၼ်ႈၽွၼ်းထႅင်ႈလၢႆလၢႆၽၢႆႇ ႁူမ်ႈၵၼ်သေ တီႉၺွပ်းလႆႈၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းထႆး တီႈၼႂ်း ဝၢၼ်ႈၶၼုၼ်ၶလီႉ ပွၵ်ႉ 4 ဢိူင်ႇထႃႉၶၼုၼ် ၸႄႈဝဵင်းထွင်းၽႃၽုမ်း ၸႄႈတွၼ်ႈ ၵၢၼ်ႇၸၼပူးရီး တင်းမူတ်း 12 ၵေႃႉ၊ ပဵၼ်ၽူႈၸၢႆး 5 ၵေႃႉ၊ ၽူႈယိင်း 7 ၵေႃႉ သေ ၵူၼ်းတေႃႉသူင်ႇတႄႉတၼ်းပၢႆႈလွတ်ႈၵႂႃႇလႆႈ ၼႆယဝ်ႉ။ ၸွမ်းၼင်ႇၸဝ်ႈၼႃႈတီႈထႆးၶဝ် လႆႈၸႅတ်ႈထၢမ်ၼၼ်ႉသေ လႆႈႁူႉဝႃႈ ၵူၼ်းမိူင်းႁူမ်ႈ တုမ် ဢၼ်တီႉၺွပ်းလႆႈပွၵ်ႈၼႆႉ ၸႂ်ႉမိူင်းထႆး ပဵၼ်သဵၼ်ႈတၢင်းၽၢၼ်ႇ တႃႇၶဝ်ႈၵႂႃႇ ႁႃႁဵတ်းၵၢၼ်တီႈ မိူင်းမလေးသျႃး လႄႈ လႆႈပၼ်ၵႃႈၵႃးတီႈၼၢႆးၼႃႈ 1 ၵေႃႉလႂ် 40,000 ဝၢတ်ႇသေ ၽၢႆႇတၢင်းၸဝ်ႈၼႃႈတီႈထႆးၶဝ် တေသိုပ်ႇႁဵတ်းသၢင်ႈပၼ်တၢမ်ႇတၢင်း ၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 3 March 2024 ၼၼ်ႉၵေႃႈ ၽၢႆႇတၢင်းပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆး တီႈၼႂ်းဝၢၼ်ႈၼၢမ်းၵုၺ် ပွၵ်ႉ 7 ဢိူင်ႇလိၼ်ႉထိၼ်ႇ ၸႄႈဝဵင်းထွင်းၽႃၽုမ်း ဢၼ်ၶီႇဝႆႉယူႇၼိူဝ်ၵႃး 6 လေႃႉ ႁူမ်ႈတင်း မူတ်း 94 ၵေႃႉ၊ ပဵၼ်ၽူႈၸၢႆး 62 ၵေႃႉ၊ ၽူႈယိင်း 32 ၵေႃႉ မိူၼ်ၵၼ် ဝႃႈၼႆ။ တေႃႈၼင်ႇၼၼ် ၼႂ်းဝၼ်းထီႉ 1 March 2024 ယူႇတီႈပလိၵ်ႈထႆးၶဝ် တီႉၺွပ်းလႆႈ ၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းထႆး တီႈၼႂ်းဢိူင်ႇၼွင်လူး ၸႄႈဝဵင်းသင်ႇၶလႃႉပူးရီး ပဵၼ်ၽူႈၸၢႆး 6 ၵေႃႉ၊ ၽူႈယိင်း 5 ၵေႃႉ ႁူမ်ႈတင်းမူတ်း 11 ၵေႃႉ သေဢမ်ႇၵႃး တီႈၼႂ်း ဝၢၼ်ႈဝင်းၵဵင်း ပွၵ်ႉ 4 ဢိူင်ႇထႃႉၶၼုၼ် ၸႄႈဝဵင်းထွင်းၽႃၽုမ်း ၸႄႈတွၼ်ႈ ၵၢၼ်ႇၸၼပူးရီး ၼၼ်ႉၵေႃႈ ပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းလူၺ်ႈၽိတ်းမၢႆမီႈတင်းမူတ်း 39 ၵေႃႉ၊ ပဵၼ်ၸၢႆး 27 ၵေႃႉ၊ ၽူႈယိင်း 9 ၵေႃႉ၊ လုၵ်ႈဢွၼ်ႇထႅင်ႈ 3 ၵေႃႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-03-05T11:54:25

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%90%e1%80%84%e1%80%ba%e1%80%b8%e1%81%b8%e1%80%af%e1%80%99%e1%80%ba%e1%80%b8%e1%80%a2%e1%80%b0/

သိုၵ်းမၢၼ်ႈတင်းၸုမ်းဢူၺ်းလီ 3 ၸုမ်း ဢုပ်ႇၵၼ်တီႈမိူင်းၶႄႇ

ၸုမ်းသိုၵ်းမၢၼ်ႈ တင်း ၸုမ်းသိုၵ်း MNDAA, AA, TNLA ႁူပ်ႉထူပ်းဢုပ်ႇဢူဝ်းၵၼ် တီႈၼႂ်းဝဵင်းၵူႇမိၼ်း ၸိုင်ႈမိူင်းၶႄႇ လႄႈ ၼႂ်းၼၼ်ႉဢုပ်ႇလွင်ႈပၢႆးမၢၵ်ႈမီး တင်းၵၢၼ်သိုၵ်း ၼႆယဝ်ႉ။ မိူဝ်ႈဝႃးဝၼ်းထီႉ 4 March 2024 (လိူၼ်သၢမ်လွင်ႈ 9 ၶမ်ႈ ပီႊတႆး 2118 ၼီႈ) တွၵ်ႇတိူဝ်ႇ ၺူဝ်ႇထုၼ်းဢွင်ႇ ၵႅမ်ၽူႈပွင်ၵၢၼ်သိုၵ်း တပ်ႉသိုၵ်းရၶႅင်ႇ AA တွပ်ႇလၢတ်ႈတီႈ ၼႂ်းပၢင်သပ်းၸႅင်ႈၶၢဝ်ႇ တၢင်းဢွၼ်ႇလၢႆးၵႂႃႇဝႃႈ လႆႈဢုပ်ႇၵၼ် လွင်ႈတႃႇတေပိုတ်ႇၽုၺ်ႇၶိုၼ်းၵၢၼ်ၵႃႉၶၢႆ ၸွမ်းလႅၼ်လိၼ်ၶႄႇ ဢုပ်ႇၵုမ်ၵၼ်ပႃး လွင်ႈၶေႃႈတူၵ်းလူင်း မိူဝ်ႈလႆႈႁူပ်ႉထူပ်းၵၼ်တီႈႁၢႆႇၵိၼ်ႇၼၼ်ႉ ဝႃႈၼႆ။ “ထႅင်ႈလွင်ႈၼိုင်ႈၵေႃႈ လႆႈဢုပ်ႇၵၼ်ပႃး လွင်ႈၵိုတ်းတိုၵ်းႁႂ်ႈပေႃးၼႅၼ်ႈၼႃလိူဝ်ၵဝ်ႇ လႄႈ တေဢမ်ႇပၼ်မီး ႁူင်းၵၢၼ်ၵူၼ်းႁဵတ်းၵၢၼ်လႅၼ်ငိုၼ်းတၢင်းဢွၼ်ႇလၢႆး ၸိူဝ်းၼႆႉ၊ လွင်ႈလႆႈဢုပ်ႇၵၼ် ၵၢၼ်ၵိုတ်းတိုၵ်းၼၼ်ႉ ပိူင်လူင်မၼ်းပဵၼ်တွၼ်ႈတႃႇ တီႈၼႂ်းၸိုင်ႈတႆးပွတ်းႁွင်ႇၵူၺ်းလႄႈ လွင်ႈၵိုတ်းတိုၵ်း တီႈၼႂ်းမိူင်းရၶႅင်ႇၼၼ်ႉတႄႉ ဢမ်ႇပႆႇဢဝ်ဢုပ်ႇဢူဝ်းၸွမ်း” ဝႃႈၼႆ။ ၸွမ်းၼင်ႇမီးၶၢဝ်ႇလိုဝ်းၵၼ်ဝႃႈတႄႉ ၸႄႈဝဵင်းဢၼ်ၸုမ်းဢူၺ်းလီ 3 ၸုမ်း ယိုတ်းသိမ်းလႆႈ တီႈၼႂ်းၸိုင်ႈတႆးပွတ်းႁွင်ႇၼၼ်ႉ ၽၢႆႇသိုၵ်းမၢၼ်ႈဢဝ်ဢၢပ်ႈပၼ် တီႈၼႂ်းမိုဝ်းၸုမ်းဢူၺ်းလီယဝ်ႉလႄႈ တႄႇႁဵတ်းသၢင်ႈ ၵၢၼ်ဢုပ်ႉပိူင်ႇၵႂႃႇလႆႈ ယဝ်ႉသေ လွင်ႈၵၢၼ်သိုၵ်းၼၼ်ႉ သိုၵ်းသွင်ၽၢႆႇ ႁွတ်ႈၽႅဝ်ဝႆႉတီႈလႂ်ၵေႃႈ ယႃႇပေႁႂ်ႈလႆႈမီးလွင်ႈတိူဝ်းၶႂၢၵ်ႈၼႃႈတီႈထႅင်ႈ၊ လွင်ႈၵဵပ်းၶွၼ်ႇ လႄႈ ပၢႆးမၢၵ်ႈမီး ၸွမ်းၽၵ်းတူၶၢမ်ႈမိူင်းၼၼ်ႉ တႃႇငိုၼ်းႁူဝ်ပၢၵ်ႇၸဵတ်းသိပ်း 70% ႁႂ်ႈလႆႈပဵၼ်ၶွင် ၸုမ်းဢူၺ်းလီ၊ တႃႇႁူဝ်ပၢၵ်ႇသၢမ်သိပ်း 30% ႁႂ်ႈလႆႈပၼ်ၽၢႆႇသိုၵ်းမၢၼ်ႈ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၸိူဝ်းၼႆႉ ၽူႈသိုဝ်ႇၶၢဝ်ႇမၢၼ်ႈ လၢႆလၢႆတီႈ ၶတ်းၸႂ်ၵပ်းသိုပ်ႇ ၽူႈမီးပုၼ်ႈၽွၼ်းတင်းသွင်ၽၢႆႇယူႇသေတႃႉ ဢမ်ႇမီးၽႂ်လႂ်ႁပ်ႉတွပ်ႇပၼ်လႄႈ ၵွပ်ႈၼၼ်ဢမ်ႇပႆႇၸၢင်ႈယိုၼ်ယၼ်ပဵၼ်တၢင်းၵၢၼ်လႆႈ ၼႆယဝ်ႉ။ မိူဝ်ႈဝၼ်းထီႉ 27 October 2023 ၸုမ်းဢူၺ်းလီပွတ်းႁွင်ႇ 3 ၸုမ်း တႄႇပိုတ်ႇၼႃႈသိုၵ်းတေႃႇသိုၵ်းမၢၼ်ႈ တီႈၼႂ်းၸိုင်ႈတႆးပွတ်းႁွင်ႇ လႄႈ သွင်ၽၢႆႇပဵၼ်ပၢင်တိုၵ်းၵၼ်ႁၢဝ်ႈႁႅင်းသေ မီးၵူၼ်းမိူင်းၼႂ်းပိုၼ်ႉတီႈ လႆႈမၢတ်ႇၸဵပ်း လူႉတၢႆၸွမ်းၼႂ်းပၢင်တိုၵ်းတင်းၼမ် သေဢမ်ႇၵႃး ၶူဝ်ၶၢမ်ႈၼမ်ႉ/ႁိူၼ်းယေး ၸိူဝ်းၼႆႉၵေႃႈ လူႉၵွႆတင်းၼမ် လႄႈ ဢမ်ႇမီးၸုမ်းလႂ်ႁပ်ႉဢဝ်ပုၼ်ႈၽွၼ်းပၼ် ၵူၼ်းမိူင်းၶိုၼ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-03-05T11:55:17

https://taifreedom.com/%e1%81%bd%e1%80%bd%e1%81%bc%e1%80%ba%e1%80%b8%e1%80%9c%e1%80%ae%e1%81%bd%e1%80%bd%e1%81%bc%e1%80%ba%e1%80%b8%e1%81%b8%e1%82%83%e1%82%89%e1%80%99%e1%81%a2%e1%81%b5%e1%80%ba%e1%82%87%e1%81%b6%e1%80%b1/

ၽွၼ်းလီၽွၼ်းၸႃႉမၢၵ်ႇၶေႃ

မၢၵ်ႇၶေႃၼႆႉ လႆႈဝႃႈပဵၼ်မၢၵ်ႇမႆႉဢၼ်ႁႃၵိၼ်ငၢႆႈလႄႈ လိူင်ႇၼမ်ဝႆႉ ၼႂ်းမိူင်းတႆးႁဝ်း လႄႈ ၼႂ်းၵုၼ်ဢေးသျႃးပွတ်းၸၢၼ်း၊ မၼ်းၵေႃႈ မီးတင်းသႅၼ်းၸႃႉဢၼ်လုၵ်ႈယႂ်ႇ လုၵ်ႈလဵၵ်ႉလဵၵ်ႉၸိူဝ်းၼႆႉယူႇယဝ်ႉ။ မၢၵ်ႇၶေႃၼႆႉၵေႃႈ လႆႈဝႃႈပဵၼ်မၢၵ်ႇမႆႉဢၼ်မီး ထၢတ်ႈဢႁႃႇရ ဢမ်ႇဝႃႈ ဝီႇတမိၼ်ႇ A, B1, B2, B3, B6 ႁူမ်ႈပႃး ထၢတ်ႈလဵၵ်းၸိူဝ်းၼႆႉ ၼမ်သေ ပၼ်ၽွၼ်းလီတေႃႇပၢႆးယူႇလီတႄႉတႄႉ ယူႇယဝ်ႉ။ ၸွႆႈႁႂ်ႈၼွၼ်းလပ်းလီ ၼႂ်းမၢၵ်ႇၶေႃၼၼ်ႉ မီးၼမ်ႉၵတ်ႉ ၸွႆႈႁႄႉၵင်ႈပၼ်တၢင်းပဵၼ်ၶီငဝ်မွင်ၸႂ်လႄႈ လွင်ႈၶွင်ႉၶမ်ၸႂ် ၵူၼ်းဢၼ်လႆႈၸႂ်ၵိၼ်မၢၵ်ႇၶေႃၼႆႉ တေၸၢင်ႈၸွႆႈႁႂ်ႈၼွၼ်းလပ်းလႆႈလီ လႄႈ ၼွၼ်းလႆႈႁိုင် ၼႆယဝ်ႉ။ လၢႆလၢႆမိူင်းၵေႃႈ ၸႂ်ႉထၢတ်ႈဢၼ်လႆႈမႃးတီႈမဵတ်ႉမၢၵ်ႇၶေႃၼၼ်ႉ ယူတ်းယႃၵူၼ်းၼွၼ်းဢမ်ႇလပ်း လႄႈ ၵူၼ်းမီးလွင်ႈၶွင်ႉၶမ်ၸႂ်ၸိူဝ်းၼႆႉၼႆယူႇ။ ၸွႆႈႁႄႉၵင်ႈတၢင်းပဵၼ်ၵႅၼ်ႇသႃႇ ၼႂ်းမၢၵ်ႇၶေႃၼၼ်ႉ မီးထၢတ်ႈဢၼ် ၸွႆႈႁႂ်ႈသႄးၵႅၼ်ႇသႃႇ ယႃႉလုတူဝ်မၼ်းႁင်းၵူၺ်းသေ ႁဵတ်းႁႂ်ႈလူတ်းယွမ်းလွင်ႈၽႄႈလၢမ်းလႆႈ ၼႆယဝ်ႉ။ ၸွႆႈႁႄႉၵင်ႈတွင်ႉပိၵ်ႉ မၢၵ်ႇၶေႃမီးယႂ်းဢႃႇရၼမ်လႄႈ ၸွႆႈၵမ်ႉထႅမ်လွင်ႈႁဵတ်းၵၢၼ်တီႈၶူင်ႉၶိုတ်ႈယိူဝ်ႇသေ ႁႄႉၵင်ႈတွင်ႉပိၵ်ႉ ဢမ်ႇၼၼ် တွင်ႉပိၵ်ႉၶၢဝ်းယၢဝ်းၼၼ်ႉလႆႈလီ ယူႇယဝ်ႉ။ ၸွႆႈလုမ်းလႃးပၼ်ၶူင်ႉဢႃႇယူင်ႇ ၼႂ်းမၢၵ်ႇၶေႃၼၼ်ႉ မီးထၢတ်ႈဢၼ်ႁႄႉၵင်ႈပၼ် သႄးလ်ဢႃႇယူင်ႇလူႉၵွႆ၊ ႁႄႉၵင်ႈသႄးလ်ဢၼ်တေပဵၼ်ၽေးတေႃႇၶူင်ႉဢႃႇယူင်ႇ၊ ယင်းၸွႆႈႁဵတ်းႁႂ်ႈ လိူတ်ႈလႅၼ်ႈၼႂ်းဢွၵ်းဢေႃလႆႈလီ လႄႈ ႁႄႉၵင်ႈတၢင်းပဵၼ်ၶီႈလူင်ၶီႈလိုမ်း၊ ၸွႆႈႁႂ်ႈႁဵၼ်းႁူႉလႆႈဝႆးလႄႈ လွင်ႈမၢႆတွင်းလီ ယင်းပဵၼ်တၢင်းၵိၼ်ဢၼ်ႁႄႉၵင်ႈပၼ် တၢင်းပဵၼ်ၵဵဝ်ႇလူၺ်ႈၶူင်ႉဢႃႇယူင်ႇလႆႈထႅင်ႈလူးၵွၼ်ႇယဝ်ႉ။ လွင်ႈထုၵ်ႇလီၾၢင်ႉမၢၵ်ႇၶေႃၼႆႉၵေႃႈ သုၵ်ႈလၢင်ႉပၼ်ႁႂ်ႈမူတ်းသႂ်ယဝ်ႉၸင်ႇၵိၼ် တေၸၢင်ႈမီးၾုၼ်ႇၸပ်းမႃးလႆႈ။ ဢမ်ႇလီၵိၼ်ၼမ်ပူၼ်ႉတီႈ ၸၢင်ႈႁဵတ်းႁႂ်ႈတွင်ႉၵပ်ႉလႆႈ။ ၵူၼ်းဢၼ်ၵိၼ်ယႃႈယႃ ၵဵဝ်ႇၵပ်းတၢင်းပဵၼ်တီႈၶူင်ႉဢႃႇယူင်ႇၼၼ်ႉ လီလႆႈတွင်ႈထၢမ်တူၺ်းမေႃယႃသေၵွၼ်ႇ။ မႄႈပႃးတွင်ႉလႄႈ မႄႈလဵင်ႉၼူမ်းလုၵ်ႈ ၼၼ်ႉၵေႃႈ ဢမ်ႇလီၵိၼ်ၼမ်ပူၼ်ႉတီႈ။ ဢမ်ႇဝႃႈတၢင်းၵိၼ်မၢၵ်ႇမႆႉမဵဝ်းႁိုဝ်ၵေႃႈယဝ်ႉ မၼ်းမီးၽွၼ်းလီလႄႈ ပၼ်ၽွၼ်းတုမ်ႉယွၼ်ႈၵိုၵ်းပႃး၊ ၵွပ်ႈၼၼ် ၵိၼ်ႁႂ်ႈပဵင်းပေႃး ဢမ်ႇၵိၼ်ၼမ်ပူၼ်ႉတီႈၼၼ်ႉ မၼ်းၸင်ႇတေၸၢင်ႈပၼ်ၽွၼ်းလီလႆႈယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း ဢၢင်ႈဢိင်မႃးတီႈ−hellokhunmor

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-03-04T13:01:16

https://taifreedom.com/%e1%80%9c%e1%80%bd%e1%80%84%e1%80%ba%e1%82%88%e1%80%91%e1%80%af%e1%81%b5%e1%80%ba%e1%82%87%e1%80%9c%e1%80%ae%e1%82%81%e1%80%b0%e1%82%89-%e1%81%b5%e1%82%85%e1%81%bc%e1%80%ba%e1%82%87%e1%80%9e%e1%82%83/

လွင်ႈထုၵ်ႇလီႁူႉ ၵႅၼ်ႇသႃႇတဝ်ႈၼူမ်း

ၵႅၼ်ႇသႃႇတဝ်ႈၼူမ်းၼႆႉၵေႃႈ ၵူႈပီႊပီႊၼၼ်ႉ မီးၽူႈယိင်း တၢႆယွၼ်ႉမၼ်းမႃးတင်းၼမ် ယူႇယဝ်ႉ။ လိူဝ်သေၼၼ်ႉ မေႃယႃၶဝ်ၵေႃႈ ဢမ်ႇႁူႉငဝ်ႈႁၢၵ်ႈလွင်ႈတၢင်းလႆႈၸႅင်ႈလႅင်း။ ၵူၺ်းၵႃႈ လွင်ႈတၢင်းဢၼ်ႁဵတ်းႁႂ်ႈ မီးတၢင်းပဵၼ်ၼႆႉလႆႈတႄႉၵေႃႈ ပဵၼ် ႁေႃႇမူၼ်း Estrogen ၼႂ်းၽူႈယိင်းလႄႈ တေၵႂႃႇတုမ်ႉယွၼ်ႈထိုင်လွင်ႈလႅၵ်ႈလၢႆႈ သႄးလ်ၼိူဝ်ႉတီႈတဝ်ႈၼူမ်းၼၼ်ႉ ၼမ်ပူၼ်ႉတီႈ ထိုင်တီႈမၼ်းႁုၼ်ႈမုၼ်းၵႂႃႇဢမ်ႇပုင်ႇမၢၼ်ႇသေယဝ်ႉ တူဝ်ၶိင်းၵေႃႈဢမ်ႇၸၢင်ႈၵုမ်းထိင်းမၼ်းလႆႈ၊ ႁဵတ်းႁႂ်ႈသႄးလ်ၸိူဝ်းၼၼ်ႉ ယဵၼ်းပဵၼ်သႄးလ်ၵႅၼ်ႇသႃႇသေ တေၽႄႈလၢမ်းၵႂႃႇဝႆးလႄႈ ၸၢင်ႈၽႄႈလၢမ်းပႃး ၶိူင်ႈဢင်ႇၵႃႇၼႂ်းတူဝ်ၶိင်းလၢႆလၢႆပွတ်းတွၼ်ႈလႆႈထႅင်ႈ ယူႇယဝ်ႉ။ ပေႃးဝႃႈတႄႉ ၵႅၼ်ႇသႃႇတဝ်ႈၼူမ်းၼႆႉၵေႃႈ မီးယူႇလၢႆလၢႆမဵဝ်းမိူၼ်ၵၼ် ဢၼ်ၵႆႉထူပ်းႁၼ်တႄႉ တေပဵၼ်ၵႅၼ်ႇသႃႇဢၼ်ပဵၼ်မႃးတီႈတေႃႈၼမ်ႉၼူမ်း ၼၼ်ႉယဝ်ႉ။ မိူဝ်ႈသႄးလ်ၵႅၼ်ႇသႃႇ ၽႄႈလၢမ်းၵႂႃႇႁွတ်ႈထိုင် တေႃႈၼမ်ႉၼူမ်း ၶဝ်ႈၵႂႃႇထိုင်တေႃႈၼမ်ႉလိူင် ဢမ်ႇၼၼ် သဵၼ်ႈလိူတ်ႈၼႆ သႄးလ်ၼၼ်ႉၵေႃႈ တေၽႄႈလၢမ်းၵႂႃႇၵူႈပွတ်းတွၼ်ႈၼႂ်းတူဝ်ၶိင်းမႃး ဢမ်ႇဝႃႈ လုပ်ႇ၊ ပွတ်ႇ၊ တပ်း၊ ဢွၵ်းဢေႃ ၸိူဝ်းၼႆႉ။ ၵႅၼ်ႇသႃႇတဝ်ႈၼူမ်းၼႆႉၵေႃႈ ဢမ်ႇလႆႈႁဵတ်းႁႂ်ႈၸဵပ်းသႅပ်ႇသင် လိူဝ်သေဝႃႈ မၼ်းမီးၵွၼ်ႈၼိူဝ်ႉဢၼ်ၵမ်းတူၺ်းႁူႉလႆႈယူႇ ၵူၺ်းၵႃႈ ဢမ်ႇလႆႈမီးလွင်ႈၸဵပ်းသႅပ်ႇ၊ ၵွပ်ႈၼၼ်လႄႈ ႁဵတ်းႁႂ်ႈၽူႈယိင်းၵမ်ႈၽွင်ႈဝူၼ်ႉဝႃႈ တေဢမ်ႇပဵၼ်သင်ၼႆသေယဝ်ႉ ဢမ်ႇလႆႈသူၼ်ၸႂ်မၼ်း ထိုင်တီႈပေႃးၽႄႈလၢမ်းၵႂႃႇတိၵ်းတိၵ်း တေႃႇပေႃးပဵၼ် တဝ်ႈၼူမ်း ၵႂ်ႈမႃး၊ ၼဝ်ႈမႃး၊ တႅၵ်ႇမႃး ယဝ်ႉၸင်ႇၵွႆႈၵႂႃႇထူပ်းမႃယႃၼႆၸိုင် သင်မၼ်းႁၢႆႉႁႅင်းၼႃႇယဝ်ႉၼၼ်ႉ မၼ်းၵေႃႈဢမ်ႇၸၢင်ႈယူတ်းယႃ ႁႂ်ႈၸိုၼ်ႈၶႅၼ်းၶိုၼ်ႈလႆႈယဝ်ႉ။ ၵူၼ်းဢၼ်မီးတိုဝ်ႉတၢင်းပဵၼ်ၵႅၼ်ႇသႃႇလႆႈၼၼ်ႉ တေမီးမိူၼ်ၼင်ႇ− ယူႇၼႂ်းၶိူဝ်း ဢၼ်ယၢမ်ႈပဵၼ်ၵႅၼ်ႇသႃႇယူႇယဝ်ႉ၊ ၽူႈယိင်းဢၼ်ဢႃႇယု 40 ပီႊ ၶိုၼ်ႈၼိူဝ်၊ ၵူၼ်းဢၼ်ယၢမ်ႈၽႃႇတတ်းၵွၼ်ႈၼိူဝ်ႉတီႈတဝ်ႈၼူမ်း၊ ၽူႈယိင်းဢမ်ႇမီးလုၵ်ႈလႄႈ မီးလုၵ်ႈယၢပ်ႇ၊ ၵိၼ်ယႃတႃႇႁေႃႇမူၼ်း တွၼ်ႈတႃႇၵူၼ်းပၢၼ်ဢၼ်ႁူဝ်လိူၼ်သုတ်း မႃးၶၢဝ်းတၢင်းႁိုင် 10 ပီႊ ၸိူဝ်းၼႆႉ ၸၢင်ႈႁဵတ်းႁႂ်ႈမီးတိုဝ်ႉတၢင်းပဵၼ်လႆႈ တၢင်းပဵၼ်ၵႅၼ်ႇသႃႇတဝ်ႈၼူမ်းယူႇယဝ်ႉ။ ၶေႃႈပၼ်ၾၢင်ႉဝႃႈပဵၼ်ၵႅၼ်ႇသႃႇတဝ်ႈၼူမ်း ၵမ်းၺႃးၵွၼ်ႈ၊ ႁူၺ်ႇ တီႈႁိမ်းႁွမ်းတဝ်ႈၼူမ်း ဢမ်ႇၼၼ် ၸမ်ၸမ်ၵိင်ႇႁႄႉ၊ တဵၵ်းတူၺ်းယဝ်ႉၸဵပ်း ဢမ်ႇၼၼ် ဢမ်ႇၸဵပ်းၵေႃႈလႆႈ (သင်မၼ်းပဵၼ်ၵွၼ်ႈ Cyst တေၸဵပ်း သင်ပဵၼ်ၵွၼ်ႈၵႅၼ်ႇသႃႇ ၸဵပ်းယူႇ ၵူၺ်းၵႃႈ ဢမ်ႇၼႄႉၼွၼ်း)။ ၽၢင်ႁၢင်ႈၼႃႈဢူၵ်းဢမ်ႇမိူၼ်ၵဝ်ႇ သမ်ႉဝႃႈၼႃႈဢူၵ်းၼၼ်ႉ တေဢမ်ႇပဵင်းၵၼ်သေၵႃႈႁိုဝ်ၵေႃႈယဝ်ႉ သင်တူၺ်းဝႃႈမၼ်းပႅၵ်ႇပိူင်ႈႁႅင်းၼႃႇ ၼႆၸိုင် ႁႂ်ႈၾၢင်ႉသတိတူၺ်းပႃး။ မိပ်ႇတဝ်ႈၼူမ်းလွႆးလွႆးသေ ႁၼ်ဝႃႈမီးၼမ်ႉလိူင်၊ လိူတ်ႈ ဢွၵ်ႇမႃး (ဢမ်ႇၼပ်ႉပႃးမႄႈလဵင်ႉၼူမ်းလုၵ်ႈ)။ မီးႁွႆးၸဵပ်းတီႈႁူဝ်ၼူမ်း ဢၼ်ဢမ်ႇႁူႉတီႈမႃး။ ၽိဝ်ၼင်ၸွမ်းႁိမ်းႁွမ်းတဝ်ႈၼူမ်း ဢုၵ်းလုၵ်းဢူင်ႈလူင်ႈ မိူၼ်ၵႅမ်ႈလွၵ်းဝႆႉ။ သင်ဝႃႈပဵၼ်မႄႈလဵင်ႉၼူမ်းလုၵ်ႈၼႆၸိုင် ၸၢင်ႈတေမီးၼူမ်းဢွၵ်ႇမႃး လႆႈၽၢႆႇလဵဝ်လႄႈ ၼူမ်းတေၸၢင်ႈၸဵပ်း ဢမ်ႇၼၼ် တေမီးသီၼူမ်းလေႃးလိူတ်ႈမႃးပႃး။ တဝ်ႈၼူမ်းလႅင်လႄႈၸဵပ်းသႅပ်ႇ သမ်ႉဝႃႈဢမ်ႇၸႂ်ႈဝၼ်းဢၼ်ႁူဝ်လိူၼ်မႃး။ လွၵ်းလၢႆးၵူတ်ႇၸႅတ်ႈတူၺ်းၵႅၼ်ႇသႃႇတဝ်ႈၼူမ်းႁင်းၵူၺ်း ထွတ်ႇသိူဝ်ႈသေတူၺ်းဝႃႈ တဝ်ႈၼူမ်းတင်းသွင်ၽၢႆႇၼၼ်ႉ ၸွင်ႇမီးသင်ပႅၵ်ႇပိူင်ႈၵႂႃႇ။ ၸုၵ်းသေယုၵ်ႉမိုဝ်းၶိုၼ်ႈတင်းသွင်ၽၢႆႇ ယဝ်ႉတူၺ်းဝႃႈ ၸွင်ႇမၼ်းလႅၵ်ႈလၢႆႈၵႂႃႇ လႄႈ ၸွင်ႇမၼ်းမိူၼ်ၵၼ်။ ၸႂ်ႉမိုဝ်းသၢမ်ၼိဝ်ႉ ၼိဝ်ႉၵၢင်၊ ၼဵဝ်ႉၼၢင်း၊ ၼိဝ်ႉၸီႉ တဵၵ်းတူၺ်းလွႆးလွႆး ၸွမ်းႁိမ်းႁွမ်းတေႃႇထိုင်တဝ်ႈၼူမ်း လႄႈ သင်ထူပ်းၵွၼ်ႈမႃး လႄႈ တဵၵ်းတူၺ်းၸွင်ႇမၼ်းၸဵပ်းယူႇႁိုဝ်။ မိပ်ႇတူၺ်းႁူဝ်ၼူမ်းလွႆးလွႆး ၸွင်ႇမၼ်းမီးႁွႆးၸဵပ်းလႄႈ မီးၼမ်ႉလႆဢွၵ်ႇမႃးယူႇႁိုဝ်။ သင်ထူပ်းႁၼ်ၽၢင်ႁၢင်ႈဢၼ်လႂ်ဢၼ်ၼိုင်ႈၼႆၸိုင် လီလႆႈၵႂႃႇၸႅတ်ႈတီႈႁူင်းယႃ ႁႂ်ႈယုမ်ႇလႆႈၸႅင်ႈလႅင်းလႄႈ ယူတ်းယႃၵႂႃႇလႆႈၶိုတ်းတၼ်းၼၼ်ႉယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း ဢၢင်ႈဢိင်မႃးတီႈ−sanook

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-03-04T10:50:52

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88-%e1%81%b5-4/

ပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းထႆးတင်းၼမ်

ၼႂ်းၶၢဝ်းတၢင်း 2 ဝၼ်း ၸဝ်ႈၼႃႈတီႈပလိၵ်ႈထႆး တီႉၺွပ်းလႆႈၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆး လူၺ်ႈၽိတ်းမၢႆမီႈ 100 ပၢႆ။ ၸွမ်းၼင်ႇသိုဝ်ႇၶၢဝ်ႇထႆး MGR Online ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 3 March 2024 (လိူၼ်သၢမ်လွင်ႈ 8 ၶမ်ႈ ပီႊတႆး 2118 ၼီႈ) ၼၼ်ႉ ပလိၵ်ႈထႆး လႄႈ ၽူႈမီးပုၼ်ႈၽွၼ်း ထႅင်ႈလၢႆလၢႆၽၢႆႇႁူမ်ႈၵၼ်သေ တီႉၺွပ်းလႆႈ ၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းထႆး တီႈၼႂ်းဝၢၼ်ႈၼၢမ်းၵုၺ် ပွၵ်ႉ 7 ဢိူင်ႇလိၼ်ႉထိၼ်ႇ ၸႄႈဝဵင်းထွင်းၽႃၽုမ်း ၸႄႈတွၼ်ႈၵၢၼ်ႇၸၼပူးရီး ဢၼ်ၶီႇဝႆႉယူႇၼိူဝ်ၵႃး 6 လေႃႉ ႁူမ်ႈတင်းမူတ်း 94 ၵေႃႉ၊ ပဵၼ်ၽူႈၸၢႆး 62 ၵေႃႉ လႄႈ ၽူႈယိင်း 32 ၵေႃႉသေ ၵူၼ်းႁေႃႈၵႃးတႄႉတၼ်းပၢႆႈ လွတ်ႈၵႂႃႇလႆႈ ၼႆယဝ်ႉ။ တေႃႈၼင်ႇၼၼ် မိူဝ်ႈဝၼ်းထီႉ 1 March 2024 ၼၼ်ႉၵေႃႈ ၽၢႆႇတၢင်းပလိၵ်ႈထႆး လႆႈႁပ်ႉၶၢဝ်ႇဝႃႈ မီးၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆးၼႆသေ ၵႂႃႇသိူင်ႇတူဝ်ဝႆႉယူႇ တီႈၼႂ်းထိူၼ်ႇ ပိုၼ်ႉတီႈဝၢၼ်ႈဝင်းၵဵင်း ပွၵ်ႉ 4 ဢိူင်ႇထႃႉၶၼုၼ် ၸႄႈဝဵင်းထွင်းၽႃ ၽုမ်း လႄႈ ၸင်ႇလႆႈၶဝ်ႈၵူတ်ႇထတ်းသေ တီႉၺွပ်းလႆႈ ၵူၼ်းမိူင်းႁူမ်ႈတုမ် တင်းမူတ်း 39 ၵေႃႉ၊ ပဵၼ်ၽူႈၸၢႆး 27 ၵေႃႉ၊ ၽူႈယိင်း 9 ၵေႃႉ ႁူမ်ႈတင်း လုၵ်ႈဢွၼ်ႇ 3 ၵေႃႉ၊ ၵူၼ်းႁေႃႈၵႃးတေႃႉသူင်ႇတႄႉ ပၢႆႈလွတ်ႈၵႂႃႇလႆႈ ဝႃႈၼႆ။ ၵဵဝ်ႇလူၺ်ႈၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆး လူၺ်ႈၽိတ်းမၢႆမီႈ ဢၼ်ထုၵ်ႇတီႉ ၺွပ်းပွၵ်ႈၵမ်းၼႆႉ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် တေႁဵတ်းသၢင်ႈၵႂႃႇၸွမ်းၼင်ႇ မၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-02T12:17:26

https://taifreedom.com/%e1%80%9a%e1%82%83%e1%82%87%e1%82%81%e1%82%82%e1%80%ba%e1%82%88%e1%80%9c%e1%82%86%e1%82%88%e1%80%95%e1%80%b5%e1%81%bc%e1%80%ba%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5/

ယႃႇႁႂ်ႈလႆႈပဵၼ်ပၢင်တိုၵ်း ၽွင်းပၢင်ၸႃႇပၼၸဝ်ႈသြႃႇလူင် သင်ႇၶ လႄႈ ၵူၼ်းမိူင်း လႆႈတုၵ်းယွၼ်း

သင်ႇၶၸဝ်ႈ လႄႈ တၵ်ႉၵႃႇသတ်ႉထႃး ၸတ်းႁဵတ်းပၢင်ၸႃႇပၼ သၢင်းၵျူဝ်ႇ ၸဝ်ႈသြႃႇလူင် ၽတ်ႉတၼ်ႇတ ဝႃႇယႃႇမ ၸဝ်ႈၵွၼ်းဝတ်ႉ ဝၢၼ်ႈပုင်ႇၵၢင် ဢိူင်ႇပုင်ႇၵၢင် ၸႄႈဝဵင်းမိူင်းမိတ်ႈ လႄႈ ပဵၼ်ပႃးၽူႈၶဝ်ႈၸုမ်းဢေႃးဝႃႇတႃႇၸရိယ ဝဵင်းမိူင်းမိတ်ႈ ၸိုင်ႈတႆးပွတ်းႁွင်ႇ။ ၸဝ်ႈသြႃႇလူင် ၽတ်ႇတၼ်ႇတ ဝႃႇယႃႇမၼႆႉ လႆႈလူႉလွၼ်ႇၶဝ်ႈသူၼ်မၢၵ်ႇႁၢၵ်ႈၶမ်း ၵႂႃႇ မိူဝ်ႈၼႂ်းဝၼ်းထီႉ 21 February 2024 (လိူၼ်သၢမ်မႂ်ႇ 12 ၶမ်ႈ ပီႊတႆး 2118 ၼီႈ) လူၺ်ႈတၢင်းပဵၼ် ၵူၼ်းထဝ်ႈၵူၼ်းၵႄႇ ၽွင်းဢႃႇယုၸဝ်ႈလႆႈ 79 ပီႊ၊ ဝႃႇတေႃႇၸဝ်ႈ 58 ဝႃႇသႃ လႄႈ ၸင်ႇလႆႈဢဝ်ၶၢပ်ႈတူဝ်ၸဝ်ႈ ၸၢမ်ႇဝႆႉလုမ်းလႃးၼိူဝ်ၵျွင်းသဝ်း ပဵၼ်ၶၢဝ်းတၢင်း 9 ဝၼ်းၼႆသေ ထိုင်ၼႂ်းဝၼ်း ထီႉ 29 February 2024 တူၵ်းမႅၼ်ႈဝၼ်းၽတ်း လိူၼ်သၢမ်လွင်ႈ 5 ၶမ်ႈ ပီႊတႆး 2118 ၼီႈၼၼ်ႉ ယူႇတီႈ သင်ႇၶၸဝ်ႈ လႄႈ တၵ်ႉၵႃႇသတ်ႉထႃး ၸင်ႇလႆႈႁူမ်ႈၵၼ်ၸတ်း ႁဵတ်းပၢင်ၸႃႇပၼ သၢင်းၵျူဝ်ႇ ၸဝ်ႈသြႃႇၵႂႃႇ ဝႃႈၼႆ။ တီႈၼႂ်းဝဵင်းမိူင်းမိတ်ႈၼၼ်ႉ သိုၵ်းမၢၼ်ႈ လႄႈ သိုၵ်းၶၢင် KIA ႁူမ်ႈ PDF လႆႈမီးလွင်ႈ ၶဵင်ႈၶႅင်ၵၢၼ်သိုၵ်းၵၼ်ဝႆႉသေ ၼင်ႇႁိုဝ်တေဢမ်ႇမီးပၢင်တိုၵ်းၵၼ် ၽွင်းၸတ်းႁဵတ်း ပၢင်ၸႃႇပၼ သၢင်းၵျူဝ်ႇ ၸဝ်ႈသြႃႇလူင် ၽတ်ႉတၼ်ႇတ ဝႃႇယႃႇမ ၼၼ်ႉၵေႃႈ သင်ႇၶၸဝ် ပေႃႈမႄႈတၵ်ႉသတ်ႉထႃး လႆႈတုၵ်းယွၼ်းတင်းသွင်ၽၢႆႇ ယႃႇႁႂ်ႈလႆႈပဵၼ်ပၢင်တိုၵ်းၵၼ် ၼႆလႄႈ ၸင်ႇလႆႈၸတ်းႁဵတ်းၵႂႃႇယဝ်ႉတူဝ်ႈလီငၢမ်း ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-01T14:20:20

https://taifreedom.com/%e1%80%99%e1%80%ae%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%9c%e1%81%b5%e1%80%ba%e1%82%89%e1%80%95%e1%80%bd%e1%80%99%e1%80%ba%e1%80%90%e1%80%b0%e1%80%9d%e1%80%ba%e1%80%95%e1%80%b5/

မီးၵူၼ်းလၵ်ႉပွမ်တူဝ်ပဵၼ်ၸဝ်ႈၼႃႈတီႈသိုၵ်းမၢၼ်ႈ​​သေ ၶဝ်ႈၸူၼ်ႁိူၼ်းၵူၼ်းမိူင်း ၼႂ်းဝဵင်းတႃႈၶီႈလဵၵ်း

မီးၵူၼ်းလၵ်ႉပွမ်တူဝ်​​ပဵၼ်ၸဝ်ႈၼႃႈတီႈမၢၼ်ႈသေ ၶဝ်ႈၸူၼ်ႁိူၼ်းၵူၼ်းမိူၼ်း ၼႂ်းဝဵင်းတႃႈၶီႈလဵၵ်း​​လႄႈ ထုၵ်ႇပလိၵ်ႈမၢၼ်ႈၺွပ်းလႆႈ ဝႃႈၼႆ။ မိူဝ်ႈၼႂ်းဝၼ်းထီႉ 29 February 2024 (လိူၼ်သၢမ်လွင်ႈ 5 ၶမ်ႈ ပီႊတႆး 2118 ၼီႈ) ယၢမ်းၵၢင်ၶိုၼ်းတဵင်ႈ 24:00 မူင်းၼၼ်ႉ မီးၵူၼ်းပွမ်တူဝ်ပဵၼ်ၸဝ်ႈၼႃႈတီႈသိုၵ်းမၢၼ်ႈ​​သေ ၶဝ်ႈၸူၼ်ႁိူၼ်းၵူၼ်းမိူင်းလင်ၼိုင်ႈယဝ်ႉ လင်ၼိုင်ႈ လႄႈသွၼ်ႈတူဝ်ဝႆႉတီႈ ပွၵ်ႉမႄႈၶၢဝ် ဝဵင်းတႃၶီႈလဵၵ်းၼၼ်ႉ ပလိၵ်ႈမၢၼ်ႈလႆႈငိၼ်းၶၢဝ်ႇ​​သေ ၶဝ်ႈၵႂႃႇတီႉၺွပ်းလႆႈၵူၼ်း 7 ​​ၵေႃႉလႄႈ လူတ်ႉၵႃး ဢိၵ်ႇၶိူင်ႈၵွင်ႈၵၢင်ႇတင်းၼမ် ၼႆယူႇယဝ်ႉ။ ၵူၼ်းၸိူဝ်းဢၼ်တီႉၺွပ်းလႆႈၼၼ်ႉ 1. ​​ဢေးၵူဝ်ႇၵူဝ်ႇဢူး ဢႃႇယု (32) ပီႊ ယူႇပွၵ်ႉမႄႈၶၢဝ်၊ 2. ၸၢႆးမွင်ႇထုၼ်း (ၶ) ဢၢႆႈပီး ဢႃႇယု (20) ပီႊ ယူႇပွၵ်ႉပႃႇသၵ်း၊ 3. ၸၢႆးလႃႉမွင်ႇ ဢႃႇယု (27) ပီႊ ယူႇဝၢၼ်ႈလူင်၊ 4. ၸၢႆးၶမ်းတုၺ်ႈ ဢႃႇယု (18) ပီႊ ယူႇသၼ်သၢႆး(ၶ)၊ 5. ယႄးတီႇႁႃႉလုၼ်ႇ ဢႃႇယု (38) ပီႊ ယူႇပွၵ်ႉမႄႈၶၢဝ်၊ 6. ၵျၢႆးသၢၼ်ႇႁၢႆး (ကျိုင်းဆံဟိုင်း) ဢႃႇယု (20) ပီႊ ယူႇပွၵ်ႉဝဵင်းၵႅဝ်ႈ၊ 7. ၸၢႆးသႅင်မိူင်း ဢႃႇယု (25) ပီႊ ယူႇပွၵ်ႉသိူဝ်ၶမ်း လႄႈ သိမ်းလႆႈပႃးၶိူင်ႈၵွင်ႇၵၢင်ႇ မိူၼ်ၼင်ႇ ၵွင်ႈပွတ်း STEYR M9 A1 (1) လဝ်း မႅၵ်ႉၵွင်ႈ (1) ဢၼ်၊ ၵွင်ႈပွတ်း ZORAKI M 906 T (1) လဝ်း မႅၵ်ႉၵွင်ႈ (1) ဢၼ်၊ ၵွင်ႈ M4 A1 Carbine M-302461 (1) လဝ်း လႄႈ မႅၵ်ႉၵွင်ႈ (1) ဢၼ်၊ ၵွင်ႈယၢဝ်း .22 (1) လဝ်း လႄႈ မႅၵ်ႉၵွင်ႈ (1) ဢၼ် ၊ မၢၵ်ႇၵွင်ႈ 5.56 (59) လုၵ်ႈ ၊မၢၵ်ႇၵွင်ႈ 9 MM (20) လုၵ်ႈ ၊ မၢၵ်ႇၵွင်ႈ .39 (9) လုၵ်ႈ၊ မၢၵ်ႇၵွင်ႈ .22 (4) လုၵ်ႈ လႄႈ ၵႃး Honda fit သီၶဵဝ်ၼုမ်ႇ (1) လမ်း၊ ၵႃး Crown သီၶၢဝ် (1) လမ်း လႄႈ သိူဝ်ႈၶူဝ်းသိုၵ်းမၢၼ်ႈ ပလိၵ်ႈမၢၼ်ႈ သိုၵ်းၵူၼ်းမိူင်း မိတ်ႈလႅဝ်း ၸၢၵ်ႈလၢတ်ႈ ၸဵမ်ၸိူဝ်းၼႆႉ ဝႃႈၼႆ။ ၼႂ်းမိူင်းႁူမ်ႈတုမ်ၼႆႉ ဝၢႆးသေ ၶွင်ႇသီႇသိုၵ်းမၢၼ်ႈယိုတ်းဢၢမ်းၼၢတ်ႈၸိုင်ႈမိူင်းမႃး ၶၢဝ်းတၢင်း (3) ပီႊပၢႆၼႆႉ ၼႂ်းမိူင်းမီးလွင်ႈၶဵင်ႈၶႅင်ၵၢၼ်သိုၵ်း ပၢင်တိုၵ်းသိုၵ်းသိူဝ်၊ ၽဝ်ဝၢၼ်ႈၽဝ်ႁိူၼ်း၊ ၶႃႈႁႅမ်တီႉၺွပ်းၵူၼ်းမိူင်း၊ ၽူႈလၵ်ႉၵူၼ်းၸူၼ်လိူင်ႇၼမ်မႃး သေဢမ်ႇၵႃး ၵူၼ်းႁဵတ်းၵိၼ်ၵၢၼ် ၽိတ်းပၵ်းပိူင် ၼမ်ၶိုၼ်ႈမႃး လိူဝ်သေၵဝ်ႇယဝ်ႉ ၵူၼ်းမိူင်း ဢမ်ႇမီးလွင်ႈႁူမ်ႇလူမ်ႈၸဵမ်ၵၢၼ်ၵႂႃႇမႃးပႆ လႄႈ လွင်ႈယူႇသၢင်ႈၵိၼ်းသဝ်း ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-01T13:41:02

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%82%84%e1%82%88%e1%81%b6%e1%81%bc%e1%80%ba%e1%81%bc/

ယွၼ်ႉပၢင်တိုၵ်းလႄႈၶၼ်ၼမ်ႉမၼ်းၶိူင်ႈၸၢၵ်ႈၶိုၼ်ႈ

ယွၼ်ႉပၢင်တိုၵ်းၼႂ်းၸိုင်ႈတႆးပွတ်းၸၢၼ်းသေ ႁဵတ်းႁႂ်ႈၼမ်ႉမၼ်းၶိူင်ႈၸၢၵ်ႈၶၢတ်ႇ ဢမ်ႇၵုမ်ႇထူၼ်ႈပဵင်းပေႃး လႄႈ ၶၼ်ၼမ်ႉမၼ်းပုင်ႈၶိုၼ်ႈႁႅင်း ၵူၼ်းမိူင်းမၢင်ၸိူဝ်း ဢမ်ႇမီးတႃႇၸႂ်ႉတိုဝ်း ၼႂ်းၵၢၼ်ၽုၵ်ႈသွမ်ႈ။ ၵူၼ်းမိူင်းဝဵင်းၵႃလိၵေႃႉၼိုင်ႈလၢတ်ႈၼႄဝႃႈ “တီႈဝဵင်းႁဝ်းၶႃႈၼႆႉ တင်ႈတႄႇဝၼ်းထီႉ 28 February 2024 ၼၼ်ႉမႃး ၶၼ်ၼမ်ႉမၼ်းၸၢၵ်ႈ 1 လိတ်ႉ လုၵ်ႉတီႈ 2,950 ပျႃး လႄႈ 3,200 ပျႃး ၶိုၼ်ႈထိုင် 4,000 ပျႃး− 7,000 ပျႃး ၼႆႉၶႃႈ၊ လၢမ်းတူၺ်းတႄႉဢၢပ်ႈတေၶိုၼ်ႈထႅင်ႈယူႇ၊ ၼမ်ႉမၼ်းၶိူင်ႈၸၢၵ်ႈ ဢၼ်ၸႂ်ႉယူႇ ၸွမ်းဝဵင်း ၼမ်ႉၸၢင်၊ လၢႆးၶႃႈ ပၢင်လူင် ၵႃလိ−ၵုၼ်ႁဵင် ၼႆႉ ၵမ်ႉၼမ် တေႃႉတၢင်ႇမႃးတၢင်း ဝဵင်းလူင်တူၼ်ႈတီးၼၼ်ႉၶႃႈဢေႃႈ၊ မိူဝ်ႈလဵဝ်သမ်ႉ ၸုမ်းယိပ်းၵွင်ႈၵၢင်ႇပဵၼ်ပၢင်တိုၵ်းၵၼ် ၸွမ်းပွတ်း ႁူဝ်ပူင်း၊ သီႇသႅင်ႇ၊ မိူင်းပွၼ် လႄႈ ၸဝ်ႈၵႃးဢမ်ႇပေႃးႁတ်းတေႃႉတၢင်ႇမႃး၊ ငိၼ်းဝႃႈမိူဝ်ႈၼႆႉ ဝၼ်းထီႉ 1 March 2024 သဵၼ်ႈတၢင်းလူင်တူၼ်ႈတီး ထိုင်လွႆလႅမ်ၼၼ်ႉ သိုၵ်းမၢၼ်ႈပိုတ်ႇပၼ် ၵူၼ်းမိူင်းၶိုၼ်းယဝ်ႉ ဝႃႈၼႆ။ ပၢမ်ႉၼမ်ႉမၼ်း ဢၼ်မီးတီႈဝဵင်းၵႃလိၼၼ်ႉ ပၢမ်ႉလွႆၶူင်း၊ ပၢမ်ႉၵဵင်းၶမ်း၊ ပၢမ်ႉႁႅင်းမႂ်ႇ တႄႉပိၵ်ႉဢိုတ်းဝႆႉယဝ်ႉ ဝႃႈၼႆ၊ ပၢမ်ႉၸွမ်၊ ပၢမ်ႉလွႆၶမ်းလူင်၊ ပၢမ်ႉလွႆငိုၼ်း ၸိူဝ်းၼႆႉတႄႉ တိုၵ်ႉသိုပ်ႇပိုတ်ႇၽုၺ်ႇသေ ပၼ်လူတ်ႉၶိူင်ႈ တင်း ၵႃးဢွၼ်ႇ သႂ်ႇၼမ်ႉမၼ်းဝႆႉယူႇ၊ ပေႃးပဵၼ်ၵႃးလူင်တႄႉ ဢမ်ႇႁပ်ႉသႂ်ႇပၼ်ယဝ်ႉ ဝႃႈၼႆ။ မိူဝ်ႈၼႆႉဝၼ်းထီႉ 1 March 2024 ၼႆႉလႆႈႁူႉၶၢဝ်ႇထႅင်ႈဝႃႈ ၸုမ်းသိုၵ်းမၢၼ်ႈယိုတ်းမိူင်း တေႃႉတၢင်ႇၼမ်ႉမၼ်းၶိူင်ႈၸၢၵ်ႈ လုၵ်ႉတီႈဝဵင်းတႃႈၶီႈလဵၵ်းသေ ၶၢမ်ႈၶူင်းမႃး တႃႇၵႃး 4 လမ်း 1 လမ်းလႂ် တၢင်ႇၼမ်ႉမၼ်းၶိူင်ႈၸၢၵ်ႈ 4,000 ၵႃႇလၢၼ်ႇ ၼႆယဝ်ႉ။ ထႅင်ႈၽၢႆႇၼိုင်ႈတၢင်းၼိုင်ႈၵေႃႈ တင်ႈတႄႇဝၼ်းထီႉ 29 February 2024 ၼႆႉမႃး ၸုမ်းသိုၵ်းမၢၼ်ႈ တႄႇၸႂ်ႉလုင်းႁဵင်/ၽူႈၵွၼ်းပွၵ်ႉ ၼႂ်းဝဵင်းၵဵင်းတုင် ၵဵပ်းသဵၼ်ႈသၢႆမၢႆ လူတ်ႉ/ၵႃး/ထေႃႈ ၸိူဝ်းမီးဝႂ် (လၢႆႇၸိၼ်ႇ) လႄႈ ၸိူဝ်းဢမ်ႇမီးဝႂ် (လၢႆႇၸိၼ်ႇ) တီႈၼႂ်းပွၵ်ႉၽႂ်မၼ်းသေ ဢၢပ်ႈပၼ်တီႈၼႂ်းမိုဝ်းၸုမ်းသိုၵ်းမၢၼ်ႈ၊ လိူဝ်ၼၼ်ႉ ႁိူၼ်းလႂ်မီးၶႅၵ်ႇၵႂႃႇၼွၼ်းလိုဝ်ႈႁိူဝ်ႉၶၢင်ႉၶိုၼ်းၵေႃႈ ႁႂ်ႈလႆႈပွင်ႇလႅင်းထိုင်တီႈ ၽူႈၵွၼ်းပွၵ်ႉ/ဝၢၼ်ႈ ၵမ်းသိုဝ်ႈဝႃႈၼႆ။ ၸွမ်းၼင်ႇပၢမ်ႉၼမ်ႉမၼ်းၶိူင်ႈၸၢၵ်ႈ Denkomyanmar ပိုၼ်ၽၢဝ်ႇဝႆႉ မိူဝ်ႈၼႆႉဝၼ်းထီႉ 1 March 2024 တႄႉ ၶၼ်ၼမ်ႉမၼ်းတီႈတႃႈၵုင်ႈ ၼမ်ႉမၼ်းၶိူင်ႈၸၢၵ်ႈထၢတ်ႈသီႇ (Octane 92) 1 လိတ်ႉ 2,050 ပျႃး၊ (Octane 95) 2,165 ပျႃး၊ ပေႃးပဵၼ်တီႇၸႄႇ (Diesel 500PPM) သမ်ႉ 1 လိတ်ႉ 2,080 ပျႃး၊ (Premium Diesel) သမ်ႉ 2,160 ပျႃး ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-03-01T13:06:42

https://taifreedom.com/%e1%80%95%e1%80%b0%e1%82%87%e1%80%90%e1%80%ad%e1%81%bc%e1%80%ba%e1%82%87-%e1%81%bd%e1%80%bd%e1%80%99%e1%80%ba%e1%82%89%e1%82%81%e1%80%95%e1%80%ba%e1%82%89%e1%80%99%e1%80%ad%e1%80%af%e1%80%9d%e1%80%ba/

ပူႇတိၼ်ႇ ၽွမ်ႉႁပ်ႉမိုဝ်း ပၢင်တိုၵ်းၼိဝ်းၶလီးယႃး

ၸွမ်ၸိုင်ႈရၢတ်ႉသျႃး ပူႇတိၼ်ႇ ပၼ်ၾၢင်ႉထိုင်ၽွၼ်းတုမ်ႉယွၼ်ႈပၢင်တိုၵ်း ၸၼ်ႉႁၢႆႉႁႅင်း သင်မိူင်းဝၼ်းတူၵ်း သူင်ႇသိုၵ်းၶဝ်ႈၼႂ်းမိူင်းယူႇၶရဵၼ်း။ မိူဝ်ႈဝႃးဝၼ်းထီႉ 29 February 2024 (လိူၼ်သၢမ်လွင်ႈ 5 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၸွမ်ၸိုင်ႈရၢတ်ႉသျႃး ပူႇတိၼ်ႇ လႆႈဢွၵ်ႇသပ်းၸႅင်ႈၶၢဝ်ႇပၼ်ၾၢင်ႉထိုင် မိူင်းဝၼ်းတူၵ်းဝႃႈ ယႃႇပေသူင်ႇသိုၵ်းၶဝ်ႈၵႂႃႇၼႂ်းမိူင်းယူႇၶရဵၼ်း ယွၼ်ႉၽွၼ်းတုမ်ႉ ယွၼ်ႈဢၼ်တေၸွမ်းမႃးၼၼ်ႉမၼ်းႁၢႆႉႁႅင်းသေ လၢတ်ႈထႅင်ႈဝႃႈ မိူင်းဝၼ်းတူၵ်း ထုၵ်ႇလီႁူႉပွင်ႇၸႂ်ဝႃႈ ရၢတ်ႉသျႃးၵေႃႈမီးၶိူင်ႈယိပ်း ဢၼ်ၸၢင်ႈပိုတ်းယိုဝ်းပဝ်ႉမၢႆၼႂ်း မိူင်းဝၼ်းတူၵ်းလႆႈမိူၼ်ၵၼ် လႄႈ မၼ်းပဵၼ်ၵၢၼ်ပူၼ်ႉပႅၼ် လူၺ်ႈၵၢၼ်ၸႂ်ႉတိုဝ်း မၢၵ်ႇၼိဝ်းၶလီးယႃး ၼႆယဝ်ႉ။ လွင်ႈၼႆႉၵေႃႈ လႆႈမီးမႃးဝၢႆးသေ ၸွမ်ၸိုင်ႈၾရင်ႇသဵတ်ႇ လႆႈလၢတ်ႈၵႂႃႇ မိူဝ်ႈဝၼ်းထီႉ 26 February 2024 ၼၼ်ႉဝႃႈ ဢမ်ႇၸၢင်ႈလၢတ်ႈလႆႈဝႃႈ မိူင်းဝၼ်းတူၵ်း တေဢမ်ႇ သူင်ႇသိုၵ်းၶဝ်ႈၵႂႃႇၸွႆႈထႅမ်ယူႇၶရဵၼ်း ၼႂ်းပၢင်တိုၵ်းၼၼ်ႉ ၼႆယဝ်ႉ။ ဝၢႆးသေၸွမ်ၸိုင်ႈၾရင်ႇသဵတ်ႇ ဢွၵ်ႇမႃးလၢတ်ႈၵႂႃႇယဝ်ႉၼၼ်ႉ ဢၼ်ပဵၼ်လုၵ်ႈ ၸုမ်း NATO လၢႆလၢႆၸိုင်ႈမိူင်း ႁူမ်ႈပႃး ဢမေႇရိၵၢၼ်ႇ၊ ဢင်းၵိတ်ႉ၊ လႄႈ ၵျႃႇမၼီႇ ၵေႃႈ လႆႈဢွၵ်ႇမႃးပၢၵ်ႈပႅတ်ႈၶေႃႈၵႂၢမ်း ၸွမ်ၸိုင်ႈၾရင်ႇသဵတ်ႇၵႂႃႇယဝ်ႉ မိူၼ်ၵၼ်။ ၸိူင်ႉႁိုဝ်ၵေႃႈလီ ပူႇတိၼ်ႇ လႆႈလၢတ်ႈထႅင်ႈဝႃႈ လွင်ႈသဝိတ်ႇတဵၼ်ႇ တင်း ၾိၼ်ႇလႅၼ်ႇ ဢၼ်မီးႁိူဝ်းမိၼ်ဝႆးၽႂ်းလိူဝ်သဵင် လႄႈ တရူၼ်းတႂ်ႈၼမ်ႉ သေဢမ်ႇၵႃး ယင်းမီးတီႈၵဵပ်းမၢၵ်ႇၼိဝ်းၶလီးယႃး ၽွမ်ႉတႃႇၸႂ်ႉတိုဝ်းၼၼ်ႉ တေၶဝ်ႈပဵၼ်လုၵ်ႈၸုမ်း NATO ယွၼ်ႉၼၼ် ရၢတ်ႉသျႃးၸမ်ပဵၼ် တေလႆႈၽိူမ်ႉသၢင်ႈလွင်ႈၵႅၼ်ႇၶႅင်ႁႄႉၵင်ႈလႅၼ်လိၼ် မိူင်းရၢတ်ႉသျႃးပွတ်းဝၼ်းတူၵ်းၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-03-01T13:02:46

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%a2%e1%81%bc%e1%80%ba%e1%80%99%e1%82%83%e1%80%b8%e1%81%b8%e1%80%bd%e1%80%99%e1%80%ba%e1%80%b8%e1%80%99%e1%80%ad/

တၢင်းပဵၼ်ဢၼ်မႃးၸွမ်းမိူဝ်ႈလႅတ်ႇမႆႈႁႅင်း

ၸွမ်းၼင်ႇရႃႇသီႇဢုတုလႅၵ်ႈလၢႆႈၶၢႆႉပၼ်ႇပုတ်ႈၵၼ်ၵႂႃႇလႄႈ ၶၢဝ်းၵတ်းသုတ်းသဵင်ႈၵႂႃႇ ၶၢဝ်းမႆႈၵေႃႈတေႁွတ်ႈထိုင်မႃး၊ ပေႃးဝႃႈၶၢဝ်းမႆႈၼႆ ၽႂ်ၽႂ်ၵေႃႈတေႁူႉလီယူႇဝႃႈ မၼ်းမႆႈႁၢဝ်ႉမိူၼ်ႁိုဝ်ၼႆ၊ ယူႇတီႈလႂ်ၵေႃႈ သမ်ႉပေႃးယူႇယၢပ်ႇဢုပ်ႉဢၢပ်ႉလူင်ဝႆႉ လိူဝ်သေၼၼ်ႉယဝ်ႉ မိူဝ်ႈမႆႈႁႅင်းၼႃႇလႄႈ မိူဝ်ႈယူႇၼႂ်းလႅတ်ႇၶၢမ်ႇႁႅင်းမႆႈႁိုင်ၼႃႇၼၼ်ႉၵေႃႈ ၸၢင်ႈမီးတၢင်းပဵၼ်မႃးၸွမ်းလႆႈ ယူႇယဝ်ႉ။ တၢင်းပဵၼ်လူမ်းလႅတ်ႇ တၢင်းပဵၼ်လူမ်းလႅတ်ႇ (Heat Stroke) ၼႆႉ တေပဵၼ်မႃးလႆႈမိူဝ်ႈမႆႈႁႅင်းၼႃႇလႄႈ တူဝ်ၶိင်းပူတ်းပွႆႇႁႅင်းမႆႈၼႂ်းတူဝ်ဢွၵ်ႇဢမ်ႇၶိုတ်းတၼ်း၊ ႁႅင်းမႆႈၼႂ်းတူဝ်ၼမ်မႃး သမ်ႉၶၢတ်ႇပႃးထၢတ်ႈၼမ်ႉထႅင်ႈသေ ႁဵတ်းပဵၼ်လူမ်းလူမ်ႉၵႂႃႇလႆႈယဝ်ႉ သင်ဝႃႈမၼ်းႁၢႆႉႁႅင်းမႃးၼႃႇၼႆၸိုင် ၸၢင်ႈႁဵတ်းႁႂ်ႈထိုင်တၢႆလႆႈ ယူႇယဝ်ႉ။ မဝ်းလႅတ်ႇ မဝ်းလႅတ်ႇၼၼ်ႉၵေႃႈၶႂ်ႈငၢႆးၵၼ်တင်း လူမ်းလႅတ်ႇၼၼ်ႉၵူၺ်း ၵူၺ်းၵႃႈ တေဢမ်ႇထိုင်ၶၵ်ႉတွၼ်ႈဝႃႈ ၵိုင်ႉၵၢင်ႉမဝ်းလူမ်ႉလူင်ၵႂႃႇၵမ်းလဵဝ်၊ ၸိူင်ႉႁိုဝ်မၼ်းၵေႃႈ ႁၢႆႉႁႅင်းဢမ်ႇပိူင်ႈသင်ၵၼ်တင်းလူမ်းလႅတ်ႇၼင်ႇၵဝ်ႇ၊ ၵွပ်ႈပိူဝ်ႈတၢင်းပဵၼ်မဝ်းလႅတ်ႇၼၼ်ႉ ပဵၼ်လႆႈထိုင် ႁူဝ်ပၼ်ႇႁူဝ်မဝ်း၊ ၼႃႈလပ်းသိင်ႇ၊ ဢူၼ်ႈဢွၼ်ႇ၊ တွင်ႉၶူၼ်ႉ သမ်ႉဝႃႈဢမ်ႇမဝ်းလူမ်ႉသေတႃႉ မိူဝ်ႈႁဵတ်းသေလွင်ႈလွင်ႈဢၼ်ၸၢင်ႈပဵၼ်ၽေးဝႆႉ မိူၼ်ၼင်ႇ ႁေႃႈလူတ်ႉႁေႃႈၵႃးယူႇၸိူဝ်းၼႆႉၵေႃႈ ၸၢင်ႈႁဵတ်းႁႂ်ႈပဵၼ်ၽေးၵိုင်ႉၵၢင်ႉလႆႈယူႇမိူၼ်ၵၼ်။ မၢၵ်ႇၼူၶိုၼ်ႈ သင်ၸိူဝ်ႉဝႃႈ လႆႈၸႂ်ဢွၵ်ႇဢဵၼ်ႁႅင်းပဵၼ်ၵၢၼ်လႅၼ်ႈ လႄႈ သမ်ႉလႅၼ်ႈၼႂ်းလႅတ်ႇ ၽွင်းလႅတ်ႇမႆႈၼၼ်ႉၼႆၸိုင် ၸၢင်ႈႁဵတ်းႁႂ်ႈပဵၼ်မၢၵ်ႇၼူၶိုၼ်ႈလႆႈယဝ်ႉ ပေႃးဝႃႈမၢၵ်ႇၼူၶိုၼ်ႈမႃး ႁႂ်ႈၼႅတ်ႈၵိုတ်းၵမ်းလဵဝ်သေ ၵိၼ်ပၼ်ၼမ်ႉ ဢမ်ႇၼၼ် ၼမ်ႉဝၢၼ်ၼမ်ႉၸဵမ်းၵေႃႈလႆႈ တႃႇလူတ်းယွမ်းႁႅင်းမႆႈၼႂ်းတူဝ် လႄႈ ထၢတ်ႈၵိူဝ်ဢၼ်ယွမ်းလူင်းၵႂႃႇ သင်ဝႃႈဢမ်ႇပႆႇၶႅၼ်းၶိုၼ်း ၼႂ်းၶၢဝ်းတၢင်း 30 မိၼိတ်ႉ ထိုင် 2 ၸူဝ်ႈမူင်းပေႃးဝႃႈၼႆၸိုင် ဢမ်ႇထုၵ်ႇလီသိုပ်ႇလႅၼ်ႈထႅင်ႈယဝ်ႉ။ ၽိဝ်ၼိူဝ်ႉၼင်မႆႈလႅတ်ႇ ပေႃးဝႃႈ ဢမ်ႇလုမ်းလႃးၽိဝ်ၼိူဝ်ႉၼင် လႄႈ ဢမ်ႇတႃးပၼ်ဢၼ်ႁႄႉလႅတ်ႇၸိူဝ်းၼႆႉသေယဝ်ႉ သမ်ႉဢွၵ်ႇၵႂႃႇၼႂ်းလႅတ်ႇၼႆၸိုင် ၸၢင်ႈႁဵတ်းႁႂ်ႈ ၽိဝ်ႉၼိူဝ်ႉၼင်လွၵ်ႈ လႄႈ သႅပ်ႇမႃးလႆႈယဝ်ႉ၊ သင်ဝႃႈ မီးၽိဝ်ၼင်မႆႈသႅပ်ႇယွၼ်ႉလႅတ်ႇၼႆၸိုင် မိူၼ်ၼင်ႇ ဝၢၼ်လိၼ်ႉငိူၵ်ႈၸိူဝ်းၼႆႉ တႃးပၼ်ၵေႃႈ ၸွႆႈလူတ်းယွမ်းလွင်ႈသႅပ်ႇမႆႈလႆႈယူႇ။ သင်တူဝ်ၸဝ်ႈၵဝ်ႇၼၼ်ႉ ယူႇၼႂ်းၵၢင်လႅတ်ႇသေ ႁဵတ်းၵၢၼ်ယူႇပေႃးၼႆၸိုင် ပေႃးႁူႉဝႃႈႁိူဝ်ႉဢူၼ်ႈမႃး ၵူၺ်းသမ်ႉတိုၵ်ႉႁူႉတူဝ်ယူႇၼႆၵေႃႈ ၼႅတ်ႈၶဝ်ႈႁူမ်ႈၵမ်းလဵဝ် ဢမ်ႇၼၼ် ၵိၼ်ပၼ်ၼမ်ႉ လႄႈ ၸဵတ်ႉတူဝ်ၸိူဝ်းၼႆႉ တေၸၢင်ႈလီၶႅၼ်းမႃးယူႇ၊ ၵူၺ်းၵႃႈ မိူဝ်ႈတူဝ်မႆႈႁႅင်း ၵူၺ်းႁိူဝ်ႇသမ်ႉဢမ်ႇဢွၵ်ႇ တွင်ႉၶူၼ်ႉၶႂ်ႈႁၢၵ်ႈ ႁူဝ်မဝ်း ၵိုင်ႉၵၢင်ႉမဝ်းလူမ်ႉၵႂႃႇၼႆၸိုင် ၸၢင်ႈႁဵတ်းႁႂ်ႈလူႉသဵင်ႈတၢႆၵႂႃႇလႆႈယူႇယဝ်ႉ။ ၵွပ်ႈၼၼ်လႄႈ မိူဝ်ႈထူပ်းႁၼ်ၵူၼ်းပဵၼ်လူမ်းလႅတ်ႇသေ မဝ်းလူမ်ႉယူႇၼၼ်ႉ ထုၵ်ႇလီႁဵတ်းပၼ်မိူၼ်ၼင်ႇ − ဢဝ်တူဝ်ၵူၼ်းပဵၼ်ယူႇၼႂ်းႁူမ်ႈ ယုၵ်ႉၶႃသုင် ထွတ်ႇသိူဝ်ႈတၢင်းၼွၵ်ႈဢွၵ်ႇပႅတ်ႈ။ ဢဝ်ၼမ်ႉၵတ်းသၢတ်ႇလူင်းတီႈတူဝ်မၼ်း တႃႇလူတ်းယွမ်းႁႅင်းမႆႈၼႂ်းတူဝ်။ ၸႂ်ႉၽႅၼ်ႇၸုပ်ႉၼမ်ႉၵတ်း ဢမ်ႇၼၼ် လေႃးပႃးၼမ်ႉၵၢမ်ႈသႂ်ႇၸွမ်း ၶေႃး၊ ၵိင်ႇႁႄႉ၊ ငဝ်ႈၶႃ ၸိူဝ်းၼႆႉ။ ဢမ်ႇထုၵ်ႇလီၸႂ်ႉၽႃႈယမ်းႁူမ်ႇတူဝ် မၼ်းတေၸၢင်ႈၵႂႃႇၶတ်းပႅတ်ႈႁႅင်းမႆႈ ဢၼ်တေလုၵ်ႉၼႂ်းတူဝ်ဢွၵ်ႇမႃးၼၼ်ႉလႆႈ။ ၼႅတ်ႈဢဝ်တူဝ်သူင်ႇႁူင်းယႃၼင်ႇဝႆးၽႂ်း။ လွၵ်းလၢႆးႁႄႉၵင်ႈတၢင်းပဵၼ်ဢၼ်မႃးၸွမ်းၶၢဝ်းမႆႈ ၼုင်ႈသိူဝ်ႈၶူဝ်းႁႂ်ႈႁပ်ႉလူမ်းလႆႈလီ မၢင် လႄႈ ၼုင်ႈလီ ယူႇငၢႆႈလူမ် ဢမ်ႇႁတ်ႉႁႅင်း။ ငိူင်ႉဝႄႈ သိူဝ်ႈၶူဝ်းၼႃ ဢမ်ႇၼၼ် ဢၼ်မီးသီႁႅင်းႁႅင်း မိူၼ်ၼင်ႇ သီလမ်။ ငိူင်ႉဝႄႈလွင်ႈယူႇၼႂ်းလႅတ်ႇမႆႈႁႅင်းႁိုင်ႁိုင်။ ယႃႇပၼ်ႁႂ်ႈၶၢတ်ႇထၢတ်ႈၼမ်ႉလႄႈ ၵိၼ်ပၼ်ၼမ်ႉၼမ်ၼမ်၊ ပႃးတဝ်ႈၼမ်ႉတႃႇသေႇ မိူဝ်ႈတွင်ႉမႆႈ ႁႂ်ႈလႆႈၵိၼ်ပၼ်ၵမ်းလဵဝ်။ ယႃႇယူႇတီႈဢၼ်မႆႈလႄႈတီႈဢုပ်ႉဢၢပ်ႉၼၼ်ႉႁိုင်ႁိုင်။ မိူဝ်ႈႁဵတ်းၵၢၼ်ယူႇၼႂ်းၵၢင်လႅတ်ႇၼၼ်ႉၵေႃႈ ယႃႇပေယူႇၼႂ်းလႅတ်ႇႁိုင်ၼႃႇ ၵႆႉၵႆႉလိုဝ်ႈၼႂ်းႁူမ်ႈၽွင်ႈ။ ၵွပ်ႈၼၼ်လႄႈ မိူဝ်ႈလႅတ်ႇႁွၼ်ႉမႆႈႁႅင်းၼႃႇၼႆၸိုင် သင်ဢမ်ႇၸမ်ပဵၼ် ဢမ်ႇဢွၵ်ႇၼႂ်းလႅတ်ႇၼႆႉတေလီယူႇ၊ ၵူၺ်းၵႃႈ ပေႃးဝႃႈဢမ်ႇလိူဝ်လႆႈၼႆၵေႃႈ ၵင်ႈၸွင်ႈ၊ တိုဝ်းၵုပ်း၊ တိုဝ်းမၢၵ်ႇႁူဝ် ၸိူဝ်းၼႆသေဢွၵ်ႇၵႂႃႇ ၸင်ႇတေလီယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-03-01T12:45:43

https://taifreedom.com/%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8-%e1%82%81%e1%80%b0%e1%80%9d%e1%80%ba%e1%80%95%e1%80%9d%e1%80%ba%e1%82%88%e1%80%9c%e1%80%b0%e1%80%84%e1%80%ba/

ၶၢဝ်းတၢင်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး လူင်းႁူပ်ႉထူပ်းသူႇၸႂ်း ပေႃႈမႄႈၵူၼ်းမိူင်း ၼႂ်းၸိုင်ႈတႆး (ပွတ်းၸၢၼ်း)

ၼင်ႇႁိုဝ်ပေႃးတေႁပ်ႉႁူႉ ငဝ်းလၢႆးလွင်ႈယၢပ်ႇၽိုတ်ႇလႄႈ ႁႂ်ႈပေႃးပဵၼ်ၵၢၼ်သူႇၸႂ်းပၼ်ႁႅင်းၸႂ် ပေႃႈမႄႈ ၵူၼ်းမိူင်းၼၼ်ႉ ဢိင်ၼိူဝ်ငဝ်းလၢႆးၼႂ်းပိုၼ်ႉတီႈသေ ယူႇတီႈ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA လူင်းႁူပ်ႉထူပ်းၵူၼ်းမိူင်းၼႂ်းပိုၼ်ႉတီႈလႄႈ ပၼ်ႁႅင်းၸႂ် ၵူၼ်းမိူင်းပၢႆႈၽေးသိုၵ်း ၼႂ်းပိုၼ်ႉတီႈၵုမ်းၵမ်သေ ပေႃႈမႄႈၵူၼ်းမိူင်း ၸၢဝ်းၶိူဝ်း တႆး၊ ပလွင်ႈ၊ ပဢူဝ်း၊ ဢႃးၶႃႇ ၊ လီႇသူး ဢွၼ်ၸူမ်းသိူဝ်းႁပ်ႉတွၼ်ႈ ဝႃႈၼႆ။ တင်ႈတႄႇၼႂ်းၵၢင်လိူၼ် February 2024 ထိုင် ႁၢင်လိူၼ် February 2024 ၼၼ်ႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA လႆႈလူင်းႁူပ်ႉထူပ်းပေႃႈမႄႈၵူၼ်းမိူင်းၼႂ်းပိုၼ်ႉ တီႈၵုမ်းၵမ် မိူၼ်ၼင်ႇ ၸႄႈဝဵင်းမိူင်းပၼ်ႇ၊ ၵဵင်းတွင်း၊ ၵႃလီႉ၊ ၵုၼ်ႁဵင် ၸိူဝ်းၼႆႉသေ လႆႈၸတ်းႁဵတ်း ပၢင်ႁူပ်ႉထူပ်း ပၢင်ပၼ်ပိုၼ်ႉႁူႉၵူၼ်းမိူင်း လႄႈ ပၼ်သုၼ်ႇပေႃႈမႄႈၵူၼ်းမိူင်းတွင်ႈထၢမ်ၵႂႃႇ လွတ်ႈလွတ်ႈလႅဝ်းလႅဝ်း ၼင်ႇၵၢင်ၸႂ်မီးဢၼ်ၶႂ်ႈႁူႉၶႂ်ႈထၢမ်လႄႈ လိူဝ်ၼၼ်ႉၵေႃႈ လႆႈၸွႆႈထႅမ်ငိုၼ်းတွင်း တီႈ မႄႈလုၵ်ႈဢွၼ်ႇ၊ မႄႈပႃးတွင်ႉ ဢိၵ်ႇပႃး ၸွႆႈပၼ်ၶိူင်ႈၸၢၵ်ႈထႆၼႃး တႃႇႁဵတ်းသၢင်ႈၼႂ်းၵၢၼ်ၽုၵ်ႇသွမ်ႈ တီႈပီႈၼွင်ႉၵူၼ်းမိူင်းပၢႆႈၽေးသိုၵ်း ဢၼ်ၶဝ်ႈမႃးယူႇသဝ်း ၼႂ်းၼႃႈတီႈၵုမ်းၵမ် RCSS/SSA ၼႆယဝ်ႉ။ ၼႂ်းၶၢဝ်းတၢင်း လူင်းႁူပ်ႉထူပ်း ပေႃႈမႄႈၵူၼ်းမိူင်းၼႂ်းပိုၼ်ႉတီႈၼၼ်ႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး လႆႈသပ်းလႅင်းၼႄ သဵၼ်ႈတၢင်းၵၢၼ်မိူင်းမုၵ်ႉၸုမ်း ထွတ်ႈမျၢတ်ႈ (4) ယိူင်ႈ (1 − ၸိူဝ်ႉၸၢတ်ႈ၊ 2 − ဝၢၼ်ႈမိူင်း၊ 3 − ၽႃႇသႃႇ၊ 4 − သႃႇသၼႃႇ) ၊ ပေႃႇလသီႇ လၵ်းၼမ်း (6) ၶေႃႈ ( 1 − လွင်ႈၽွမ်ႉႁူမ်ႈၸိူဝ်ႉၸၢတ်ႈ၊ 2 − သုၼ်ႇလႆႈတႅပ်းတတ်းႁင်းၶေႃ၊ 3 − တီႇမူဝ်ႇၶေရႇသီႇ၊ 4 − ပူၵ်းပွင်ၽဝၵူၼ်းမိူင်း၊ 5 − သၢၼ်ၶတ်းယႃႈမဝ်းၵမ်၊ 6 − လွင်ႈၵတ်းယဵၼ်)၊ တွၼ်ႈၵၢၼ်ဢုပ်ႉပိူင်ႇမုၵ်ႉၸုမ်းၼႂ်းၼႃႈတီႈ၊ ပၵ်းပိူင် တွၼ်ႈၵူၼ်းမိူင်းၵူႈၸၢဝ်းၶိူဝ်းၵိုၵ်းမိူင်း မီးပုၼ်ႈၽွၼ်းတႃႇႁၢပ်ႇထၢမ်းၵၢၼ်ၵႅတ်ႇၶႄၽႅၼ်ႇလိၼ်ၸိုင်ႈတႆး၊ လွင်ႈငဝ်းလၢႆးၵၢၼ်မိူင်း/ၵၢၼ်သိုၵ်း ၼႂ်းၸိုင်ႈတႆး၊ ၼႂ်းမိူင်းႁူမ်ႈတုမ် ဢၼ်ၶၢတ်ႇၶုၼ်ဢုပ်ႉပိူင်ႇၽွင်းငမ်းလီ ၸိူဝ်းၼႆႉယူႇယဝ်ႉ။ ၼွၵ်ႈလိူဝ်သေၼၼ်ႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး လႆႈသူႇၸႂ်း ႁူပ်ႉထူပ်းၵူၼ်းၵဝ်ႇၵူၼ်းမွၼ် ၸိူဝ်းယၢမ်ႈပဵၼ်ၽူႈၸွႆႈၵၢၼ် ၽူႈႁၢပ်ႇထၢမ်းၵၢၼ် ၼႂ်းတပ်ႉသိုၵ်း၊ ၸဵမ်လုၵ်ႉၼွင်ႉပွင်ႈပၢႆၵဝ်ႇ လႄႈ ဢွင်ႈတီႈ ၸတ်းႁဵတ်းပၢင်ၵုမ်ၵူၼ်းမိူင်း လႄႈ သင်ႇၶႃႈၸဝ်ႈ မိူဝ်ႈၼႂ်းပီႊ 1997 တွၼ်ႈထၢမ်ၵၢင်ၸႂ်ၵူၼ်းမိူင်း လႄႈ သင်ႇၶႃႇၸဝ်ႈ 3 ၶေႃႈ − (ၵ) တေႁႂ်ႈဝၢင်းၶိူင်ႈၼႄႇ၊ (ၶ) တေႁႂ်ႈသိုပ်ႇၶဝ်ႈပွႆးတိုၵ်းၼႄႇ၊ (င) တေႁႂ်ႈပႅတ်ႈၵွင်ႈဝၢင်းၵွင်ႈသေ မိူဝ်းယူႇႁိူၼ်းၽႂ်ႁိူၼ်းမၼ်းၼႄႇ ၼႆၼၼ်ႉ လႆႈသဵင်ၵၢင်ၸႂ်ၵူၼ်းမိူင်း လႄႈ သင်ႇၶႃႇၸဝ်ႈ ၵမ်ႉထႅမ် ႁႂ်ႈသိုပ်ႇၶဝ်ႈပွႆးတိုၵ်းပုၼ်ႈၸိူဝ်ႉ ၸၢတ်ႈၵႂႃႇ ဢမ်ႇဢွင်ႇပေႉမၢၼ်ႈလႆႈၵေႃႈ ႁႂ်ႈလႆႈပဵၼ်လုပ်ႇၶႂၢင်ၶေႃးမၼ်း ယႃႇႁႂ်ႈၵိၼ်လႆႈငၢႆႈငၢႆႈ ၼႆယဝ်ႉ၊ ယွၼ်ႉၼၼ် ႁူဝ်ပဝ်ႈလူင် ၸင်ႇလႆႈဢွၼ်ႁူဝ်တပ်ႉသိုၵ်း သိုပ်ႇၶဝ်ႈပွႆးတိုၵ်း တေႃႇသူႈၽူႈၶဵၼ်မႃးတေႃႇထိုင် ဝၼ်းမိူဝ်ႈၼႆႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-03-01T11:17:10

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8-2/

ဢိတ်ႇသရေး ပိုတ်းယိုဝ်းသႂ်ႇၵူၼ်းမိူင်းဢၼ်ပႂ်ႉႁပ်ႉတၢင်းၸွႆႈထႅမ်

ၽွင်းၵူၼ်းမိူင်းပႃႇလႅတ်ႉသတၢႆး ပႂ်ႉႁပ်ႉတၢင်းၸွႆႈထႅမ်ယူႇၼၼ်ႉ ထုၵ်ႇဢိတ်ႇသရေး ပိုတ်းယိုဝ်းသႂ်ႇ မီးၵူၼ်းလူႉတၢႆမၢတ်ႇၸဵပ်းၼပ်ႉႁူဝ်ပၢၵ်ႇ။ မိူဝ်ႈဝၼ်းထီႉ 29 February 2024 (လိူၼ်သၢမ်လွင်ႈ 5 ၶမ်ႈ ပီႊတႆး 2118 ၼီႈ) ၼၼ်ႉ တပ်ႉသိုၵ်းဢိတ်ႇသရေး လႆႈပိုတ်းယိုဝ်းသႂ်ႇ ၵူၼ်းမိူင်းပႃႇလႅတ်ႉသတၢႆး ဢၼ်လႅၼ်ႈ ၶဝ်ႈႁႃၵႃးတၢင်ႇၶဝ်ႈၼမ်ႉတၢင်းၵိၼ် ၼႂ်းၵႃႇၸႃႉသေ ႁဵတ်းႁႂ်ႈမီးၵူၼ်းတၢႆ 104 ၵေႃႉ၊ မၢတ်ႇၸဵပ်း 760 ၵေႃႉ လႄႈ ၽၢႆႇတၢင်းဢိတ်ႇသရေးၵေႃႈ လႆႈဢွၵ်ႇမႃးယွမ်းႁပ်ႉဝႃႈ လႆႈယိုဝ်းသႂ်ႇၵူၼ်းမိူင်းပႃႇလႅတ်ႉသတၢႆးတႄႉ ယွၼ်ႉပိူဝ်ႈၸိူဝ်းၶဝ် လႆႈလႅၼ်ႈၶဝ်ႈၸမ် တပ်ႉသိုၵ်းဢိတ်ႇသရေး ၽၢင်ႁၢင်ႈမိူၼ်ၵၢၼ်ပူၼ်ႉပႅၼ်လႄႈ ၸင်ႇလႆႈပိုတ်းယိုဝ်း ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ယူႇတီႈၵူၼ်းၼႂ်းပိုၼ်ႉတီႈဢၼ်ႁၼ်ၸွမ်းၼၼ်ႉ လႆႈလၢတ်ႈတီႈသိုဝ်ႇၶၢဝ်ႇ AFP ဝႃႈ လွင်ႈႁၢႆႉႁႅင်းၼႆႉ လႆႈပဵၼ်မႃးၽွင်းဢၼ်ၵူၼ်းမိူင်း ၼပ်ႉႁူဝ်ႁဵင်ႁူဝ်မိုၼ်ႇၵေႃႉ လႆႈလႅၼ်ႈၶဝ်ႈၵႂႃႇၸူးၵႃးတၢင်ႇၶူဝ်းၶွင်ၸွႆႈထႅမ် ဢၼ်လႅၼ်ႈၽၢၼ်ႇ ၶဝ်ႈၸမ်ၵႃးၵၢပ်ႇလဵၵ်းဢိတ်ႇသရေးၼၼ်ႉ ဝႃႈၼႆ။ တႄႇၸဵမ်မိူဝ်ႈဢိတ်ႇသရေး တင်းၸုမ်းသိုၵ်းႁႃးမၢတ်ႉသ် ၶိုၼ်းပိုတ်းယိုဝ်းၵၼ်ႁၢဝ်ႈ ႁႅင်းမႃးထႅင်ႈ မိူဝ်ႈဝၼ်းထီႉ 7 October 2023 တေႃႇထိုင်ယၢမ်းလဵဝ် ၸုမ်းသိုၵ်းႁႃး မၢတ်ႉသ် လႄႈ ၵူၼ်းမိူင်းပႃႇလႅတ်ႉသတၢႆးလူႉသဵင်ႈတၢႆၵႂႃႇယဝ်ႉဢမ်ႇယွမ်ႈး 30,035 ၵေႃႉ၊ မၢတ်ႇၸဵပ်း 70,457 ၵေႃႉသေ ၼႂ်းၼႆႉ 3 ပုၼ်ႈ 2 ပုၼ်ႈ ပဵၼ်ၽူႈယိင်း တင်း လုၵ်ႈဢွၼ်ႇ ၼႆယဝ်ႉ။ ၸိူင်ႉႁိုဝ်ၵေႃႈလီ ယူႇတီႈၸၢတ်ႈၸိုင်ႈလုမ်ႈၾႃႉ (UN) ပၼ်ၾၢင်ႉဝႃႈ သင်ၸိူဝ်ႉ ဢိတ်ႇသရေး ၶဝ်ႈလူမ်ႇတိုၵ်းၼႂ်းဝဵင်း Rafah ပိုၼ်ႉတီႈၵႃႇၸႃႉပွတ်းၸၢၼ်း ဢၼ်တိတ်းၸပ်းၸွမ်း မိူင်းဢီႇၵျိပ်ႉလႄႈ မီးၵူၼ်းမိူင်းပႃႇလႅတ်ႉသတၢႆး ပၢႆႈၽေးယူႇ 2.3 လၢၼ်ႉၵေႃႉ ၸွမ်းၼင်ႇဢၼ်လႆႈပိုၼ်ၽၢဝ်ႇဝႆႉၼၼ်ႉၼႆ တေမီးၵူၼ်းလူႉသဵင်ႈ တၢႆတိူဝ်းၼမ်မႃးထႅင်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-29T15:00:48

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99-16/

သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ ၵျွင်းမုၼ်ၸဝ်ႈ

ဝတ်ႉၵျွင်းမုၼ်ၸဝ်ႈ ဢၼ်မီးတီႈလွႆမႄးၼႄႇ ၸႄႈဝဵင်းႁူဝ်ပူင်း လႄႈ ပဵၼ်တီႈၵိူဝ်းယမ်ၶွင် ၸၢဝ်းပုတ်ႉထၼၼ်ႉ ထုၵ်ႇသိုၵ်းမၢၼ်ႈဢဝ်ႁိူဝ်းမိၼ်တိုၵ်း ၵႂႃႇပွႆႇမၢၵ်ႇသေ လုၵ်ႉပဵၼ်ၾႆးယူႇယဝ်ႉ။ မိူဝ်ႈဝႃးဝၼ်းထီႉ 28 February 2024 (လိူၼ်သၢမ်လွင်ႈ 4 ၶမ်ႈ ပီႊတႆး 2118 ၼီႈ) ၶၢဝ်းယၢမ်းၵၢင်ဝၼ်းၼၼ်ႉ ၸုမ်းသိုၵ်းမၢၼ်ႈဢဝ်ႁိူဝ်းမိၼ်တိုၵ်း ဢမ်ႇႁူႉသႅၼ်း တင်ႈၸႂ်ၵႂႃႇပွႆႇမၢၵ်ႇသႂ်ႇတီႈဝတ်ႉၵျွင်းမုၼ်ၸဝ်ႈ လႄႈ ၵၢမ်ႇလီ သင်ႇၶၸဝ်ႈတင်းၵူၼ်းမိူင်း ဢမ်ႇလႆႈယူႇသဝ်းဝႆႉတီႈၼႂ်းဝတ်ႉသေ ဢမ်ႇလႆႈတုမ်ႉတိူဝ်ႉမၢတ်ႇၸဵပ်းသင်ၼႆယဝ်ႉ။ တၢင်းၽၢႆႇၸုမ်းသိုၵ်းပဢူဝ်း PNLA ပိုၼ်ၽၢဝ်ၵႂႃႇဝႃႈ ၼႂ်းဝၼ်းထီႉ 28 February 2024 ၼၼ်ႉ ဢမ်ႇလႆႈပဵၼ်ပၢင်တိုၵ်းၵၼ်တင်းသိုၵ်းမၢၼ်ႈ ၸွမ်းပိုၼ်ႉတီႈၼၼ်ႉ လႄႈ သိုၵ်းမၢၼ်ႈ တင်ႈၸႂ်ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ 4 ပွၵ်ႈသေ ႁဵတ်းႁႂ်ႈၵျွင်းမုၼ်ၸဝ်ႈ လုၵ်ႉပဵၼ်ၾႆးၵႂႃႇ ဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ၸုမ်းသိုၵ်းမၢၼ်ႈ တင်းသိုၵ်းပဢူဝ်း PNLA ပဵၼ်ပၢင်တိုၵ်းၵၼ်ႁၢဝ်ႈႁႅင်း ၼႂ်းၸႄႈဝဵင်းသီႇသႅင်ႇ၊ ၽၢႆႇသိုၵ်းမၢၼ်ႈ ဢဝ်ႁိူဝ်းမိၼ်တိုၵ်းၸွႆႈ ၼႂ်းပၢင်တိုၵ်းထႅင်ႈလႄႈ မီးၵူၼ်းထဝ်ႈဢႃႇယု 50 ပီႊ ၵေႃႉၼိုင်ႈ လႆႈတၢႆၸွမ်းပၢင်တိုၵ်းၼႆ လႆႈႁူႉၸွမ်းၼင်ႇၼႆ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-02-29T12:09:42

https://taifreedom.com/%e1%80%9e%e1%80%84%e1%80%ba%e1%80%9e%e1%80%b0%e1%80%84%e1%80%ba%e1%82%87%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9d%e1%81%bc/

သင်သူင်ႇသိုၵ်းမိူင်းဝၼ်းတူၵ်းၵႂႃႇယူႇၶရဵၼ်း ပၼ်ႁႃ ရၢတ်ႉသျႃး−NATO ၸၢင်ႈယႂ်ႇမႃး

လွင်ႈဢၼ်မိူင်းဝၼ်းတူၵ်း တေသူင်ႇသိုၵ်းၵႂႃႇၼႂ်းမိူင်းယူႇၶရဵၼ်းၼၼ်ႉ ၽၢႆႇတၢင်းရၢတ်ႉသျႃးၵေႃႈ လႆႈဢွၵ်ႇမႃးပၼ်ၾၢင်ႉၵမ်းလဵဝ်ဝႃႈ တေၸၢင်ႈမီးပၼ်ႁႃ ၼႂ်းၵႄႈၵၢင် ရၢတ်ႉသျႃး လႄႈ NATO ယႂ်ႇမႃးလႆႈ ၼႆယဝ်ႉ။ မိူဝ်ႈဝၼ်းထီႉ 28 February 2024 (လိူၼ်သၢမ်လွင်ႈ 4 ၶမ်ႈ ပီႊတႆး 2118 ၼီႈ) ၸွမ်းၼင်ႇသိုဝ်ႇၶၢဝ်ႇၼွၵ်ႈမိူင်းလၢႆးငၢၼ်း ၽူႈတၢင်လၢတ်ႈလူင်ပွင်ၸိုင်ႈရၢတ်ႉသျႃး ဢွၵ်ႇမႃးပၼ်ၾၢင်ႉ ၸုမ်း NATO ဝႃႈ လွင်ႈၶဵင်ႈၶႅင်ၸၢင်ႈၵိူတ်ႇၶိုၼ်ႈမႃးလႆႈၵမ်းသိုဝ်ႈ ၼႂ်းၵႄႈၵၢင် ရၢတ်ႉသျႃး လႄႈ NATO ဢၼ်မီးဢမေႇရိၵၢၼ်ႇဢွၼ်ႁူဝ်ၼၼ်ႉ တေၸၢင်ႈပဵၼ်မႃးလူၺ်ႈငိူင်ႉဝႄႈဢမ်ႇလႆႈ သင်မိူင်းၼႂ်းယူးရူပ်ႇ ဢၼ်ပဵၼ်လုၵ်ႈၸုမ်း NATO ၼၼ်ႉ သူင်ႇသိုၵ်းၶဝ်ႈၵႂႃႇတိုၵ်းယိုဝ်းၸွႆႈယူႇၶရဵၼ်း၊ မိူင်းဝၼ်းတူၵ်းၼၼ်ႉ ထုၵ်ႇလီထတ်းသၢင်တူၺ်းၶိုၼ်းယူႇဝႃႈ မၼ်းပဵၼ်ၽွၼ်းလီတေႃႇၸိူဝ်ႉၸၢတ်ႈ လႄႈ ၵူၼ်းမိူင်းၸိုင်ႈမိူင်းၽႂ်မၼ်းယူႇႁိုဝ် ဝႃႈၼႆ။ မိူဝ်ႈၼႂ်းဝၼ်းထီႉ 27 February 2024 ၼၼ်ႉ ၽၢႆႇတၢင်းၽွင်းတၢင်ၾရင်ႇသဵတ်ႇ ဢွၵ်ႇသပ်းၸႅင်ႈၼႄၶေႃႈၵႂၢမ်းလၢတ်ႈ ၸွမ်ၸိုင်ႈၾရင်ႇသဵတ်ႇ ဢၼ်ဝႃႈ တေၸၢင်ႈသူင်ႇသိုၵ်းၶဝ်ႈၵႂႃႇၼႂ်းမိူင်းယူႇၶရဵၼ်းၼႆၼၼ်ႉ တေၸၢင်ႈသူင်ႇသိုၵ်းၵႂႃႇယူႇ ၵူၺ်းၵႃႈ တေဢမ်ႇၵႂႃႇတိုၵ်းယိုဝ်းၸွႆႈယူႇၶရဵၼ်း ဝႃႈၼႆ။ ၽၢႆႇတၢင်း ၽူႈတၢင်လၢတ်ႈႁိူၼ်းႁေႃၶၢဝ်ဢမေႇရိၵၢၼ်ႇၵေႃႈ ဢွၵ်ႇမႃးလၢတ်ႈမိူၼ်ၵၼ်ဝႃႈ ပႅၵ်ႉသမ်ႉ သိုၵ်းဢၼ်တေသူင်ႇၵႂႃႇၼၼ်ႉ ဢမ်ႇၵႂႃႇတိုၵ်းယိုဝ်းၸွႆႈယူႇၶရဵၼ်း ၼႆသေတႃႉၵေႃႈယဝ်ႉ ဢမေႇရိၵၢၼ်ႇတႄႉ တေဢမ်ႇသူင်ႇသိုၵ်းၵႂႃႇၼႂ်းမိူင်းယူႇၶရဵၼ်း၊ လိူဝ်သေတပ်ႉသိုၵ်းဢမေႇရိၵၢၼ်ႇ ဢၼ်ယူႇဝႆႉၼႂ်းယူႇၶရဵၼ်းယူႇယဝ်ႉၼၼ်ႉၵူၺ်း ဝႃႈၼႆ။ ၵဵဝ်ႇၵပ်းလူၺ်ႈလွင်ႈဢၼ်ၸွမ်ၸိုင်ႈၾရင်ႇသဵတ်ႇလၢတ်ႈ တေၸၢင်ႈသူင်ႇသိုၵ်း ၶဝ်ႈၵႂႃႇၼႂ်းမိူင်းယူႇၶရဵၼ်းၼႆၼၼ်ႉ မိူင်းဝၼ်းတူၵ်းလၢႆလၢႆၸိုင်ႈမိူင်းၵေႃႈ ဢမ်ႇႁၼ်လီဢမ်ႇၵမ်ႉထႅမ်ၸွမ်းၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-29T12:05:30

https://taifreedom.com/%e1%80%95%e1%81%a2%e1%80%84%e1%80%ba%e1%81%bd%e1%80%ad%e1%80%af%e1%81%b5%e1%80%ba%e1%80%b8%e1%81%bd%e1%80%bd%e1%81%bc%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-cobra-gold/

ပၢင်ၽိုၵ်းၽွၼ်ႉသိုၵ်း Cobra Gold တီႈမိူင်းထႆး ဢမေႇရိၵၢၼ်ႇသူင်ႇသိုၵ်းမႃးၼမ်

ထႆး လႄႈ ဢမေႇရိၵၢၼ်ႇ ၽိုၵ်းၽွၼ်ႉသိုၵ်း Cobra Gold ႁူမ်ႈၵၼ်ထႅင်ႈ တီႈၼႂ်းမိူင်းထႆး မီးလၢႆၸိုင်ႈမိူင်းၶဝ်ႈႁူမ်ႈ လႄႈ ဢမေႇရိၵၢၼ်ႇၵေႃႈ သူင်ႇသိုၵ်းမႃးၽိုၵ်းၽွၼ်ႉသိုၵ်း 4,000 ပၢႆ ယူႇယဝ်ႉ။ မိူဝ်ႈဝၼ်းထီႉ 27 February 2024 (လိူၼ်သၢမ်လွင်ႈ 3 ၶမ်ႈ ပီႊတႆး 2118 ၼီႈ) ထႆး လႄႈ ဢမေႇရိၵၢၼ်ႇ လႆႈတႄႇၽိုၵ်းၽွၼ်ႉသိုၵ်းႁူမ်ႈၵၼ် ဢၼ်မီးၸိုဝ်ႈဝႃႈ “ငူးႁဝ်ႇၶမ်း” Cobra Gold ပဵၼ်ပၢင်ၽိုၵ်းၽွၼ်ႉသိုၵ်း ဢၼ်လႆႈၸတ်းႁဵတ်းမႃးယူႇ ၵူႈပီႊပီႊ ၵူၺ်းၵႃႈပီႊၼႆႉ ပဵၼ်ဢၼ်ယိုင်ႈယႂ်ႇသုတ်း ဝၢႆးသေ COVID-19 ၽႄႈလၢမ်းမႃးၼႆႉ လႄႈ လႆႈၽိုၵ်းၽွၼ်ႉၵႂႃႇတီႈ တႃႈႁိူဝ်းမိၼ်ဢူႇတၽဝ်း U-Tapao ၼႂ်းၸႄႈတွၼ်ႈၶျူၼ်းပူးရီး မိူင်းထႆး။ ၼႂ်းၵၢၼ်ၽိုၵ်းၽွၼ်ႉသိုၵ်းပွၵ်ႈၼႆႉ မီးၽူႈၶဝ်ႈႁူမ်ႈတင်းမူတ်း 9,590 ၵေႃႉ တိူဝ်းမႃးလိူဝ်သေပီႊ 2023 ႁူဝ်ပၢၵ်ႇသၢမ်သိပ်း 30% လႄႈ ဢမေႇရိၵၢၼ်ႇၵေႃႈ သူင်ႇသိုၵ်းၶဝ်ႈႁူမ်ႈၼႂ်းပီႊၼႆႉတင်းၼမ် မွၵ်ႈ 4,200 ၵေႃႉ။ ၵၢၼ်ၽိုၵ်းၽွၼ်ႉသိုၵ်းပွၵ်ႈၼႆႉၵေႃႈ မီး 30 ၸိုင်ႈမိူင်းၶဝ်ႈႁူမ်ႈၸွမ်းသေ မီးပႃး ၵျႃႇပၢၼ်ႇ၊ ဢိၼ်ႇတူဝ်ႇၼီးသျႃး၊ မလေးသျႃး၊ သိင်ႇၵပူဝ်ႇ လႄႈ ၵူဝ်းရီးယႃးၸၢၼ်း ၸိူဝ်းၼႆႉပဵၼ်ၽူႈၶဝ်ႈႁူမ်ႈဢၼ်ပဵၼ်ၵႅၼ်ၼမ်းလႄႈ ၽၢႆႇတၢင်း ၶႄႇ၊ ဢိၼ်းတီးယႃး၊ ဢေႃးသတြေးလီးယႃး ၸိူဝ်းၼႆႉၵေႃႈ တေၶဝ်ႈႁူမ်ႈၼႂ်းၵၢၼ်ၽိုၵ်းၽွၼ်ႉသိုၵ်း တႃႇၸွႆႈထႅမ်ၽၢႆႇသုၼ်ႇလႆႈသုၼ်ႇပဵၼ်ၵူၼ်းလႄႈ ၵၢၼ်ႁပ်ႉမိုဝ်းၸွမ်းၽေးသၽႃႇဝ ၸိူဝ်းၼႆႉၵူၺ်း ဝႃႈၼႆ။ ပၢင်ၽိုၵ်းၽွၼ်ႉသိုၵ်းၼႆႉၵေႃႈ တေမီးၵႂႃႇတေႃႇပေႃးထိုင် ဝၼ်းထီႉ 11 March 2024 လႄႈ တေမီးၵၢၼ်ၽိုၵ်းၽွၼ်ႉသိုၵ်း တၢင်းၼိူဝ်လိၼ်၊ ၼႂ်းၼမ်ႉ၊ တၢင်းၵၢင်ႁၢဝ် ဢိၵ်ႇတင်း ၵၢၼ်ႁပ်ႉမိုဝ်းၸွမ်း Cyber ၊ ၽေးဢၼ်ၸၢင်ႈမႃးပူၼ်ႉပႅၼ်တၢင်းၵၢင်ႁၢဝ် လူၺ်ႈၵၢၼ်ၸႂ်ႉတိုဝ်း လၢဝ်ပွမ်ၸွပ်ႇသွၵ်ႈ ၼႂ်းၵၢၼ်ႁႃၶေႃႈမုၼ်းၽၢႆႇၽူႈၶဵၼ် ၸိူဝ်းၼႆႉယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-29T11:10:11

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-24/

ၽူႈမီးၼမ်ႉၸႂ် ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA

ယိူင်းဢၢၼ်းႁႂ်ႈလႆႈပဵၼ်ႁႅင်းၸႂ် လႄႈ လွင်ႈၵမ်ႉၸွႆႈ ၵေႃႉသိုၵ်းၵေႃႉႁၢၼ်ၼႆသေ ၽူႈမီးၼမ်ႉၸႂ် ၸေႇတၼႃႇ ၽူႈၵူၼ်းလီ လႆႈၸွႆႈထႅမ်ပၼ်တီႈၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA။ မိူဝ်ႈဝၼ်းထီႉ 27 February 2024 (လိူၼ်သၢမ်လွင်ႈ 3 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၽူႈမီးၼမ်ႉၸႂ်ၸေႇတၼႃႇ ဢၼ်ဢမ်ႇၶႂ်ႈဢွၵ်ႇၸိုဝ်ႈသဵင်ၼၼ်ႉ လႆႈသိုဝ်ႉ ဢဝ်တင်းသွၵ်းတိၼ်ၽႅၼ်ႇၶဵဝ် 500 ၵူႈ၊ 1 ၵူႈလႂ်တူၵ်းမႅၼ်ႈသၢင်ႉငိုၼ်းမၢၼ်ႈ 12,500 ပျႃး ႁူမ်ႈငိုၼ်းၵႃႈၸႂ်ႉၸၢႆႇတင်းမူတ်း 6,325,000 ပျႃး (ႁူၵ်းသိပ်းသၢမ်သႅၼ်သွင်မိုၼ်ႇ ႁႃႈႁဵင်ပျႃးတဵမ်တဵမ်) သေ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တီႈၼႂ်းၼႃႈလိၼ်သိုၵ်းမၢႆ−1 လွႆၵေႃႇဝၼ်းၵႂႃႇယူႇ ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇ ၸိုၼ်ႈၶၢဝ်သႂ်ႇႁဝ်းၶဝ် တႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-02-29T10:57:15

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8-3/

သိုၵ်းထႆး ပိုတ်းယိုဝ်းၸွမ်းၵူၼ်းၵႃႉယႃႈ တီႈလႅၼ်လိၼ် တႆး−ထႆး ထႅင်ႈ

ၼႂ်းၽွင်းယၢမ်းၼႆႉ ၵူၼ်းၵႃႉယႃႈမဝ်းၵမ် လၵ်ႉတေႃႉယႃႈၶဝ်ႈမိူင်းထႆး ဢမ်ႇၵိုတ်းဢမ်ႇလိုဝ်ႈလႄႈ ၽူႈမီးပုၼ်ႈၽွၼ်းၵူႈၽၢႆႇၽၢႆႇ ၼႂ်းမိူင်းထႆးၵေႃႈ လႆႈတိူဝ်းလွင်ႈၵူတ်ႇထတ်းၵူႈၽၢႆႇသေ သိုၵ်းထႆး လႆႈမီးလွင်ႈပိုတ်းယိုဝ်းၸွမ်း ၵူၼ်းတေႃႉယႃႈ တီႈလႅၼ်လိၼ် တႆး−ထႆး သေ တီႉၺွပ်းလႆႈယႃႈမဝ်းၵမ်ထႅင်ႈ တင်းၼမ်။ ၸွမ်းၼင်ႇသိုဝ်ႇၶၢဝ်ႇထႆး ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 28 February 2024 (လိူၼ်သၢမ် လွင်ႈ 4 ၶမ်ႈ ပီႊတႆး 2118 ၼီႈ) ၽွင်းသိုၵ်းထႆး ဢၼ်ဢွၵ်ႇလဵပ်ႈယၢမ်းၸွမ်း လႅၼ်လိၼ် တႆး−ထႆး ၼႂ်းပိုၼ်ႉတီႈ ဢိူင်ႇမွၼ်ႉပိၼ်ႇ ၸႄႈဝဵင်းမိူင်းၾၢင် ၸႄႈတွၼ်ႈ ၵဵင်းမႆႇ မိူင်းထႆး ႁၢင်ႇၵႆတင်းလႅၼ်လိၼ်မွၵ်ႈ 2.5 ၵီႇလူဝ်ႇမီႇတိူဝ်ႇၼၼ်ႉ လႆႈထူပ်း ႁၼ်ၵူၼ်းမွၵ်ႈ 5−6 ၵေႃႉ လႄႈ တေဢၢၼ်းၶဝ်ႈၵူတ်ႇထတ်း ၵူၺ်းၵႃႈ ၵူၼ်းၸိူဝ်း ၼၼ်ႉသမ်ႉ ပိုတ်းယိုဝ်းသႂ်ႇသိုၵ်းထႆး ဢွၼ်တၢင်းလႄႈ သွင်ၽၢႆႇပိုတ်းယိုဝ်းၵၼ်ႁိုင် မွၵ်ႈ 10 မိၼိတ်ႉၼႆႉ ဝႃႈၼႆ။ ဝၢႆးသေသဵင်ဢွၵ်ႇယဵၼ်ၵႂႃႇယဝ်ႉၼၼ်ႉ ၽၢႆႇတၢင်းသိုၵ်းထႆး ၸင်ႇလႆႈၶဝ်ႈၵူတ်ႇထတ်း ၼႂ်းပိုၼ်ႉတီႈၼၼ်ႉသေ ထူပ်းႁၼ်ထူင်ပိူဝ်ႉ 4 ထူင်၊ ၼႂ်းၼႆႉ တႃႇ 3 ထူင် သႂ်ႇယႃႈမ ဝႆႉၼႂ်းမၼ်းတင်းမူတ်း 300,000 မဵတ်ႉ လႄႈ ထႅင်ႈထူင် 1 တႄႉ သႂ်ႇဝႆႉယႃႈၽိၼ်ႇၽိူၵ်ႇ 6 ႁေႃႇ ၼမ်ႉၼၵ်းတင်းမူတ်း 3 ၵီႇလူဝ်ႇၵရမ်ႇ ဢိၵ်ႇတင်း ယႃႈလမ် 12 ၸွႆႉ ဢမ်ႇ ၼၼ် 19.2 ၵီႇလူဝ်ႇၵရမ်ႇသေ ၵူၼ်းတေႃႉသူင်ႇတႄႉပၢႆႈလွတ်ႈၵႂႃႇလႆႈ ၼႆယဝ်ႉ။ ၸွမ်းလႅၼ်လိၼ် တႆး−ထႆး ၼႆႉ ၵူၼ်းၵႃႉယႃႈမဝ်းၵမ် ၵႆႉလၵ်ႉတေႃႉယႃႈၶဝ်ႈၵႂႃႇၼႂ်း မိူင်းထႆးလႄႈ မိူဝ်ႈဝၼ်းထီႉ 27 February 2024 ၼၼ်ႉၵေႃႈ ၽၢႆႇတၢင်းသိုၵ်းထႆး လႆႈပိုတ်းယိုဝ်းၸွမ်းၵူၼ်းၵႃႉယႃႈ တီႈၼႂ်းပိုၼ်ႉတီႈ ၸႄႈဝဵင်းမႄႈဢၢႆး ၸႄႈတွၼ်ႈ ၵဵင်းမႆႇ မိူင်းထႆးသေ ၽၢႆႇတၢင်းၵူၼ်းၵႃႉယႃႈတၢႆ 3 ၵေႃႉ လႄႈ တီႉၺွပ်းလႆႈပႃးယႃႈမ 600,000 မဵတ်ႉ၊ ၵွင်ႈ 2 လဝ်း၊ မၢၼ်ႇပျွင်း 1 ဢၼ် ဢိၵ်ႇတင်း ၾူၼ်းထႅင်ႈ 3 လုၵ်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2024-02-28T12:57:29

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%9e%e1%80%b0%e1%80%84%e1%80%ba%e1%82%87-2/

ၵူဝ်းရီးယႃးႁွင်ႇ သူင်ႇၶိူင်ႈၵွင်ႈၵၢင်ႇ 6,700 တိူၵ်ႈ ပၼ်ရၢတ်ႉသျႃး

ၵူဝ်းရီးယႃးႁွင်ႇ သူင်ႇပၼ်တိူၵ်ႈတေႃႉတၢင်ႇၵဵပ်းသိမ်းၶူဝ်းၶွင်(Container) 6,700 တိူၵ်ႈ တႃႇတေႃႉသူင်ႇၶိူင်ႈၵွင်ႈၵၢင်ႇၼပ်ႉႁူဝ်လၢၼ်ႉဢၼ် ပၼ်တီႈရၢတ်ႉသျႃး ၼႆယူႇ။ မိူဝ်ႈဝၼ်းထီႉ 27 February 2024 (လိူၼ်သၢမ်လွင်ႈ 3 ၶမ်ႈ ပီႊတႆး 2118 ၼီႈ) ၽွင်းလူင်ၽၢႆႇၵႅတ်ႇၶႄၵူဝ်းရီးယႃးၸၢၼ်း ဢွၵ်ႇမႃးလၢတ်ႈဝႃႈ ၼႂ်းတိူၵ်ႈတေႃႉတၢင်ႇၵဵပ်းသိမ်းၶူဝ်းၶွင်တင်းမူတ်းၼၼ်ႉ လႅပ်ႈတေတေႃႉသူင်ႇလႆႈ မၢၵ်ႇၵွင်ႈလူင် 152MM ဢမ်ႇယွမ်း 3 လၢၼ်ႉလုၵ်ႈ ဢမ်ႇၼၼ် မၢၵ်ႇၵွင်ႈလူင် 122 MM 500,000 ၸုမ်ႇ လႄႈ တေၸၢင်ႈပဵၼ်မၢၵ်ႇၵွင်ႈတင်းသွင်သႅၼ်း ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ႁူင်းငၢၼ်းႁဵတ်းဢွၵ်ႇၶိူင်ႈၵွင်ႈၵၢင်ႇၵူဝ်းရီးယႃးႁွင်ႇ လႆႈပိုတ်ႇႁဵတ်းၵၢၼ်ဢၼ်မီးၼမ်ႉၵတ်ႉမႃးမွၵ်ႈ 30% ၼႆႉယူႇ၊ ၸွမ်းလူၺ်ႈၼႂ်းမိူင်း မီးလွင်ႈၶၢတ်ႇၶဝ်ႈၼမ်ႉတၢင်းၵိၼ်လႄႈၾႆးၾႃႉ ဝႆႉယူႇ ဝႃႈၼႆ။ ၵူၺ်းၵႃႈ လွင်ႈဢၼ်ႁဵတ်းဢွၵ်ႇ မၢၵ်ႇၵွင်ႈလူင်ပၼ်ရၢတ်ႉသျႃးၼၼ်ႉတႄႉ ဢမ်ႇလႆႈလၢတ်ႈၼႄပႃးႁူဝ်ယွႆႈ ၵဵဝ်ႇလူၺ်ႈတီႈမႃးၶေႃႈမုၼ်းၼႆႉ ၼႆယူႇ။ ၵူဝ်းရီးယႃးၸၢၼ်း လႄႈ ဢမေႇရိၵၢၼ်ႇ လႆႈၵၢဝ်ႇၼႄးၵူဝ်းရီးယႃးႁွင်ႇ လႄႈ ရၢတ်ႉသျႃး မီးလွင်ႈသိုဝ်ႉၶၢႆၶိူင်ႈၵွင်ႈၵၢင်ႇပၼ်ၵၼ်လႄႈ ၵူဝ်းရီးယႃးႁွင်ႇၼၼ်ႉ သူင်ႇၶိူင်ႈၵွင်ႈၵၢင်ႇပၼ်ရၢတ်ႉသျႃး တႃႇႁဵတ်းပၢင်တိုၵ်းၼႂ်းမိူင်းယူႇၶရဵၼ်းၼႆယူႇ။ ၵူၺ်းၵႃႈ တင်းသွင်မိူင်းၵေႃႈ လႆႈဢွၵ်ႇမႃးပၢၵ်ႈပႅတ်ႈလွင်ႈထုၵ်ႇၵၢဝ်ႇၼႄးၼႆႉယူႇ သမ်ႉဝႃႈတင်းသွင်မိူင်းၼၼ်ႉ ယၢမ်ႈလႆႈဢွၵ်ႇမႃးပိုၼ်ၽၢဝ်ႇ သၢင်ႈလွင်ႈၸမ်ၸႂ်ၽၢႆႇၵၢၼ်သိုၵ်းၵၼ်မႃးထႅင်ႈၵေႃႈယဝ်ႉ။ မိူဝ်ႈဝၼ်းထီႉ 23 February 2024 ပူၼ်ႉမႃးၼၼ်ႉၵေႃႈ ၸွမ်းၼင်ႇၶေႃႈမုၼ်းႁွင်ႈၵၢၼ်ၽၢႆႇၼွၵ်ႈမိူင်းဢမေႇရိၵၢၼ်ႇပိုတ်ႇဢွၵ်ႇမႃးၼၼ်ႉဝႃႈ ၵူဝ်းရီးယႃးႁွင်ႇ လႆႈသူင်ႇၶိူင်ႈၵွင်ႈၵၢင်ႇလၢႆလၢႆလွင်ႈ ဢမ်ႇယွမ်း 10,000 တိူၵ်ႈ ပၼ်ရၢတ်ႉသျႃး မိူဝ်ႈၼႂ်းလိူၼ် September ပီႊ 2023 ပူၼ်ႉမႃးၼၼ်ႉၼႆယူႇ။ ၽၢႆႇတၢင်းၵူဝ်းရီးယႃးႁွင်ႇၼၼ်ႉၵေႃႈ လႆႈႁပ်ႉၶဝ်ႈၼမ်ႉတၢင်းၵိၼ်တီႈရၢတ်ႉသျႃးမႃး မွၵ်ႈ 9,000 တိူၵ်ႈ လႄႈ ၸွႆႈႁဵတ်းႁႂ်ႈၵႃႈၶၼ်ၵုၼ်ႇၵႃႉၶူဝ်းၶွင် လွၵ်းၵၢတ်ႇၼႂ်းမိူင်းၶႅၼ်းမႃး ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-28T12:25:33

https://taifreedom.com/%e1%81%bd%e1%80%b0%e1%82%88%e1%81%bc%e1%80%99%e1%80%ba%e1%80%b8%e1%80%9c%e1%81%a2%e1%82%86%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8/

ၽူႈၼမ်းလၢႆၸိုင်ႈမိူင်း ၼႂ်းယူးရူပ်ႇတွပ်ႇထဵင် လွင်ႈၽူႈၼမ်းၾရင်ႇသဵတ်ႇလၢတ်ႈ

ဝၢႆးသေၽူႈၼမ်းၾရင်ႇသဵတ်ႇလၢတ်ႈ လွင်ႈဝႃႈ မိူင်းဝၼ်းတူၵ်း တေၸၢင်ႈသူင်ႇသိုၵ်းၶဝ်ႈၵႂႃႇၸွႆႈ ၼႂ်းမိူင်းယူႇၶရဵၼ်း ၼႆၼၼ်ႉ လၢႆၸိုင်ႈမိူင်း ၼႂ်းယူးရူပ်ႇ ဢွၵ်ႇမႃးထဵင်ၶိုၼ်းဝႃႈ ဢမ်ႇပႆႇမီးၽႅၼ်ၵၢၼ်ၸိူင်ႉၼၼ် ဝႃႈၼႆ။ မိူဝ်ႈဝၼ်းထီႉ 26 February 2024 (လိူၼ်သၢမ်လွင်ႈ 2 ၶမ်ႈ ပီႊတႆး 2118 ၼီႈ) ၸွမ်ၸိုင်ႈ ၾရင်ႇသဵတ်ႇ လႆႈဢွၵ်ႇမႃးလၢတ်ႈဝႃႈ ၽၢႆႇတၢင်းၾရင်ႇသဵတ်ႇ ဢမ်ႇၸၢင်ႈလၢတ်ႈလႆႈဝႃႈ မိူင်းဝၼ်းတူၵ်းၼၼ်ႉ တေဢမ်ႇသူင်ႇသိုၵ်းၵႂႃႇၸွႆႈယူႇၶရဵၼ်း ဝႃႈၼႆ။ ဝၢႆးသေၾရင်ႇသဵတ်ႇဢွၵ်ႇမႃးလၢတ်ႈၵႂႃႇယဝ်ႉၼၼ်ႉ ၽၢႆႇတၢင်း ၽူႈၼမ်းၵျႃႇမၼီႇၵေႃႈ လႆႈဢွၵ်ႇမႃးပၢၵ်ႈပႅတ်ႈထိုင်လွင်ႈ တေသူင်ႇသိုၵ်းၵႂႃႇၼႂ်းမိူင်းယူႇၶရဵၼ်းၼႆႉသေ လၢတ်ႈပႃးဝႃႈ ယိၼ်းလီယူႇ သင်ၾရင်ႇသဵတ်ႇ တေၵမ်ႉထႅမ်ယူႇၶရဵၼ်းႁႂ်ႈၵႅၼ်ႇၶႅင်မႃးထႅင်ႈ၊ ပေႃးဝႃႈႁႂ်ႈလီတႄႉ ၼႄႉၼမ်းႁႂ်ႈသူင်ႇပၼ်ၶိူင်ႈၵွင်ႈၵၢင်ႇတိူဝ်းမႃးထႅင်ႈ ၸွမ်းၼင်ႇပွင်ပဵၼ်လႆႈလႄႈ ၽိူမ်ႉပၼ်မၢၵ်ႇၵွင်ႈ ဢိၵ်ႇတင်း ၵႃးၵၢပ်ႇလႅၵ်းၼၼ်ႉၼႆ သူင်ႇၵႂႃႇယၢမ်းလဵဝ်ၼႆႉၵေႃႈ လႆႈ ဝႃႈၼႆ။ လိူဝ်သေၼၼ်ႉ ၽၢႆႇတၢင်းၽူႈၼမ်း ပူဝ်ႇလႅၼ်ႇ လႄႈ ၶျႅၵ်ႉ ၵေႃႈ လႆႈဢွၵ်ႇမႃးထဵင်ၶိုၼ်း လွင်ႈဢၼ်ၽူႈၼမ်းၾရင်ႇသဵတ်ႇလၢတ်ႈၼၼ်ႉမိူၼ်ၵၼ် ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-28T11:22:38

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%bd%e1%80%9d%e1%80%ba%e1%82%81%e1%80%ad%e1%80%b0%e1%81%bc%e1%80%ba%e1%80%b8%e1%81%b5%e1%80%b0-3/

သိုၵ်းမၢၼ်ႈၽဝ်ႁိူၼ်းၵူၼ်းမိူင်းၸမ်ပဵၼ်ၽဝ်ႇတင်းဝဵင်း

ၸုမ်းသိုၵ်းမၢၼ်ႈ ဢဝ်ႁႅင်းသိုၵ်းတင်းၼမ်သေ ၶဝ်ႈလူမ်ႇတိုၵ်းသိမ်းဢဝ်ၶိုၼ်းဝဵင်း ဢၼ်ၸုမ်း PDF ၵုမ်းၵမ်ဝႆႉၼၼ်ႉလႄႈ ဢဝ်ၾႆးၸုတ်ႇၽဝ်ႁိူၼ်းၵူၼ်းမိူင်း ဝဵင်းလဵဝ်ၵူၺ်း လူႉၵွႆပဵၼ်ၽဝ်ႇၵႂႃႇမွၵ်ႈ 80% ၼႆယဝ်ႉ။ သိုဝ်ႇၶၢဝ်ႇ Irrawaddy ဢွၵ်ႇဝႆႉဝႃႈ မိူဝ်ႈဝၼ်းထီႉ 12 February 2024 ၼၼ်ႉ ၸုမ်းသိုၵ်းမၢၼ်ႈ ၶဝ်ႈတိုၵ်းၸုမ်း PDF တီႈဝဵင်းၵေႃးလိၼ်း တိူင်းၸႄႈၵႅင်းသေ သိုၵ်းမၢၼ်ႈသိမ်းလႆႈၶိုၼ်းတင်းဝဵင်း လႄႈ ၶိုၼ်းဢဝ်ၾႆးၸုတ်ႇၽဝ်ႁိူၼ်းၵူၼ်းမိူင်း ယူႇၶိူဝ်းၶိူဝ်းယႂ်းယႂ်း ဝႃႈၼႆ၊ ထိုင်ဝၼ်းထီႉ 26 February 2024 ၼႆႉၵေႃႈ သိုၵ်းမၢၼ်ႈတိုၵ်ႉသိုပ်ႇၸုတ်ႇၽဝ်ႁိူၼ်းၵူၼ်းမိူင်းလႄႈ ႁိူၼ်းၵူၼ်းမိူင်း တိုၵ်ႉလုၵ်ႉပဵၼ်ၾႆးဝႆႉယူႇ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈတီႈသိုဝ်ႇၶၢဝ်ႇ Irrawaddy ဝႃႈ ဝၢႆးသေသိုၵ်းမၢၼ်ႈ ၵုမ်းၵမ်လႆႈၶိုၼ်းဝဵင်းၵေႃးလိၼ်းယဝ်ႉၼၼ်ႉ သိုၵ်းမၢၼ်ႈၸုတ်ႇၽဝ် ႁိူၼ်းၵူၼ်းမိူင်းၵႂႃႇ မွၵ်ႈ 80% ၼႆယဝ်ႉ၊ တီႈၼႂ်းဝဵင်းၵေႃးလိၼ်းၼၼ်ႉၵေႃႈ မီးၸုမ်းသိုၵ်းမၢၼ်ႈ ပၵ်းသဝ်းၼမ်ဝႆႉ ဝႃႈၼႆ။ ၽူႈမီးပုၼ်ႈၽွၼ်း Kawlin Revolution ၵေႃႉၼိုင်ႈလၢတ်ႈဝႃႈ ၸုမ်းသိုၵ်းမၢၼ်ႈ ဢဝ်တီႈယူႇဝႆႉ တီႈႁိူၼ်းသုင်သုင် လႄႈ သင်ဝႃႈၵူၼ်းပႂ်ႉယၢမ်း မုင်ႈဢမ်ႇႁၼ်ၸႅင်ႈလႅင်း ဢမ်ႇၼၼ် မီးသင်ႁႄႉၽၢႆႇၼႃႈၵေႃႈယဝ်ႉ ၸုမ်းသိုၵ်းမၢၼ်ႈ ၽဵဝ်ႈမူၺ်ႉၵူၼ်ႇပင်းပႅတ်ႈမူတ်း လႄႈ ႁႂ်ႈပေႃးမုင်ႈႁၼ်ၸႅင်ႈလႅင်း ၼႂ်းၵၢၼ်ႁပ်ႉတိုၵ်း ဝႃႈၼႆ။ ဝဵင်းၵေႃးလိၼ်းၼႆႉ မီးယူႇ 8 ပွၵ်ႉလႄႈ ဝၢၼ်ႈၵူၼ်းမိူင်းၸိူဝ်းယူႇ ႁိမ်းသၢပ်ႇဝဵင်းၵေႃးလိၼ်းၼၼ်ႉၵေႃႈ ၺႃးၽဝ်ၵမ်ႈၽွင်ႈသေ ၵူၼ်းမိူင်းၼႂ်းပိုၼ်ႉတီႈ လႆႈပၢႆႈၽေးဝႆႉမွၵ်ႈ 20,000 ပၢႆ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-02-28T11:20:53

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%90%e1%82%85%e1%81%b5%e1%80%ba%e1%82%87%e1%80%9e%e1%82%82%e1%80%ba%e1%82%87%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0-2/

မၢၵ်ႇတႅၵ်ႇသႂ်ႇၵူၼ်းမိူင်းတီႈၼႂ်းသူၼ်ဢွႆႈ ၸႄႈဝဵင်းၵျွၵ်းမႄး

ၵူၼ်းမိူင်းၼႂ်းပိုၼ်ႉတီႈ ပႃးၵၼ်ၵႂႃႇတႅပ်းဢွႆႈ တီႈၼႂ်းသူၼ် တီႈႁိမ်းဝၢၼ်ႈၼွင်ပဵတ်း ဢိူင်ႇပၢင်ပဝ်း ၸႄႈဝဵင်းၵျွၵ်းမႄး ၸိုင်ႈတႆးပွတ်းႁွင်ႇၼၼ်ႉ လႆႈပဵၼ်ၽေး မၢၵ်ႇတႅၵ်ႇသႂ်ႇလႄႈ မီးၵူၼ်းမၢတ်ႇၸဵပ်းလူႉတၢႆ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝၼ်းထီႉ 25 February 2024 (လိူၼ်သၢမ်လွင်ႈ 1 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်းမွၵ်ႈ 16:00 မူင်း ၵူၼ်းမိူင်း 4 ၵေႃႉ တႅပ်းဢွႆႈၸွႆႈၵၼ်တီႈၼႂ်းသူၼ်သေ ဢဝ်တၢင်ႇထူဝ်ႈယဝ်ႉလီငၢမ်း လႄႈ ၵမ်းၼၼ်ႉ ၸၢႆးၼုမ်ႇ ဢႃႇယု 17 ပီႊ ၵေႃႉၼိုင်ႈ ၵႂႃႇႁၼ်မၢၵ်ႇသေ ယိပ်းၶိုၼ်ႈမႃးလႄႈ ဢဝ်ၵိုင်ႉၵၢင်ႉတႅၵ်ႇသႂ်ႇၸိူဝ်းၶဝ် ဝႃႈၼႆ။ ၵူၼ်းမိူင်း 4 ၵေႃႉၼၼ်ႉ ပဵၼ် ၸၢႆးထုၼ်းလႃႉ ဢႃႇယု 17 ပီႊ ယူႇဝၢၼ်ႈၶၢႆးမူၼ်း ဢိူင်ႇၵႅဝ်ႈဢၢင်း ၸႄႈဝဵင်းၼွင်ၶဵဝ် ပဵၼ်ၵေႃႉၵႂႃႇယိပ်းမၢၵ်ႇသေ မၢၵ်ႇၵိုင်ႉၵၢင်ႉတႅၵ်ႇ တၢႆထင်တီႈၵမ်းလဵဝ်၊ ၸၢႆးလူႇ ဢႃႇယု 27 ပီႊ ယူႇဝၢၼ်ႈၶၢႆးမူၼ်း ဢိူင်ႇၵႅဝ်ႈဢၢင်း ၸႄႈဝဵင်းၼွင်ၶဵဝ် လႄႈ ၸၢႆးထုၼ်းဢွင်ႇ ဢႃႇယု 23 ပီႊ တင်း ၸၢႆးလႃႉသူၺ်ႇ ဢႃႇယု 37 ပီႊ ၵူၼ်းဝၢၼ်ႈၼွင်ပဵတ်း ဢိူင်ႇပၢင်ပဝ်း ၸႄႈဝဵင်းၵျွၵ်းမႄးသမ်ႉ လႆႈတိူဝ်ႉၸပ်းၸၢၵ်ႇမၢၵ်ႇ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ တၢင်းၽၢႆႇၸုမ်းပရႁိတ ဝဵင်းၵျွၵ်းမႄး လႆႈႁပ်ႉလွင်ႈပိူင်ပဵၼ်သေ ၵႂႃႇၸွႆႈဢဝ်ၸိူဝ်းၶဝ် သူင်ႇယူတ်းယႃတူဝ် တီႈႁူင်းယႃဝဵင်းၵျွၵ်းမႄး၊ လႆႈႁူႉဝႃႈ တႃႇ 2 ၵေႃႉ မၢတ်ႇၸဵပ်းႁၢဝ်ႈႁႅင်းသေ လႆႈသိုပ်ႇသူင်ႇၵႂႃႇယူတ်းယႃတူဝ်တီႈ ႁူင်းယႃဝဵင်းလိူဝ်ႇ တိူင်းဝဵင်းလိူဝ်ႇ ၼႆၶႃႈ။ မိူဝ်ႈဝၼ်းထီႉ 1 February 2024 ၼၼ်ႉၵေႃႈ ၵူၼ်းၼုမ်ႇဝဵင်းလၢႆးၶႃႈၵေႃႉၼိုင်ႈ ၵႂႃႇတီႇၽဵဝ်ႈသူၼ် တီႈဝၢၼ်ႈမၢၵ်ႇလၢင်းသေ လႆႈပဵၼ်ၽေးမၢၵ်ႇတႅၵ်ႇသႂ်ႇလႄႈ လႆႈတၢႆထႅင်တီႈၵႂႃႇၵမ်းလဵဝ်၊ ဝၼ်းထီႉ 2 February 2024 ၼၼ်ႉၵေႃႈ လုၵ်ႈဢွၼ်ႇ 3 ၵေႃႉ မီးဢႃႇယုၼႂ်းၵႄႈ 6 ၶူပ်ႇ − 11 ၶူပ်ႇ လဵၼ်ႈၵေႃႉၵၼ် တီႈၼႂ်းပွၵ်ႉသယၢၼ်းၵျီး ဝဵင်းၼမ်ႉသၼ်ႇ ထူပ်းႁၼ်မၢၵ်ႇလႄႈ ဢဝ်ၵဵပ်းမႃးလဵၼ်ႈသေ ပဵၼ်ၽေးၵိုင်ႉၵၢင်ႉမၢၵ်ႇတႅၵ်ႇသႂ်ႇ တၢႆတင်း 3 ၵေႃႉၼႆယဝ်ႉ။ ၼႂ်းပီႊ 2024 ၼႆႉ ၵူၼ်းမိူင်းၼႂ်းၸိုင်ႈတႆးပွတ်းႁွင်ႇ လႆႈထူပ်းၺႃးၽေး မၢၵ်ႇမႅင်း၊ မၢၵ်ႇၽႃႇ၊ မၢၵ်ႇယဵပ်ႇ လႄႈ မၢင်ၸိူဝ်းလႆႈၺႃးၸၢၵ်ႇမၢၵ်ႇႁၢဝ်ႈႁႅင်းသေ မၢင်ၸိူဝ်းသမ်ႉ ထိုင်တီႈလႆႈလူႉသဵင်ႈသၢႆၸႂ်ၵေႃႈမီးယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-02-28T10:21:56

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%b5/

သိုၵ်းထႆး ပိုတ်းယိုဝ်းၵူၼ်းၵႃႉယႃႈလူႉတၢႆမၢတ်ႇၸဵပ်းၼမ်

ၵူၼ်းၵႃႉယႃႈမဝ်းၵမ် လၵ်ႉတေႃႉယႃႈၶၢမ်ႈလႅၼ်လိၼ်ၶဝ်ႈၵႂႃႇၼႂ်းမိူင်းထႆးသေ မီးလွင်ႈပိုတ်းယိုဝ်းၸွမ်းသိုၵ်းထႆး လႄႈ ၽၢႆႇၵူၼ်းၵႃႉယႃႈလူႉတၢႆမၢတ်ႇၸဵပ်းၼမ်။ မိူဝ်ႈဝႃးဝၼ်းထီႉ 27 February 2024 (လိူၼ်သၢမ်လွင်ႈ 3 ၶမ်ႈ ပီႊတႆး 2118 ၼီႈ) ၽွင်း သိုၵ်းထႆး တိုၵ်ႉဢွၵ်ႇလဵပ်ႈယၢမ်းၸွမ်းလႅၼ်လိၼ် တႆး−ထႆး ၼႂ်းပိုၼ်ႉတီႈ ဝၢၼ်ႈလၢႆႇ ဢၢႆး ဢိူင်ႇမႄႈဢၢႆး ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ ႁၢင်ႇၵႆတင်းလႅၼ်လိၼ် မွၵ်ႈ 200 မီႇတိူဝ်ႇၼၼ်ႉ လႆႈထူပ်းႁၼ် ၵူၼ်းဢၼ်မီးလွင်ႈထၢင်ႇထိူမ် 5−8 ၵေႃႉ၊ တေဢၢၼ်းၶဝ်ႈၵူတ်ႇထတ်း ဝႃႈၼႆသေတႃႉ ၵူၼ်းၸိူဝ်းၼၼ်ႉသမ်ႉပိုတ်းယိုဝ်းသႂ်ႇ သိုၵ်းထႆးဢွၼ်တၢင်းလႄႈ သွင်ၽၢႆႇပိုတ်းယိုဝ်းၵၼ်ႁိုင်မွၵ်ႈ 10 မိၼိတ်ႉၼႆႉ ၼႆယဝ်ႉ။ ဝၢႆးသေသဵင်ၵွင်ႈယဵၼ်ၵႂႃႇယဝ်ႉၼၼ်ႉ ၽၢႆႇတၢင်းသိုၵ်းထႆး ၸင်ႇၶဝ်ႈၵူတ်ႇထတ်း ၼႂ်းပိုၼ်ႉတီႈၼၼ်ႉသေ ထူပ်းႁၼ်တူဝ်တၢႆၵူၼ်းတေႃႉသူင်ႇယႃႈ 3 ၵေႃႉ၊ ထူင်ၵေႃႇ ၸၢၼ်ႈ 6 ထူင် ဢၼ်သႂ်ႇယႃႈမဝႆႉၼႂ်းမၼ်းတင်းမူတ်း 600,000 မဵတ်ႉ လႄႈ ၵွင်ႈ 2 လဝ်း၊ မၢၼ်ႇပျွင်း 1 ဢၼ်၊ ၾူၼ်း 3 လုၵ်ႈသေ ထူပ်းႁၼ်ႁွႆးလိူတ်ႈၶဝ်ႈၵႂႃႇၼႂ်းထိူၼ်ႇ လႄႈ လၢမ်းၶၢတ်ႈဝႃႈ မီးၵူၼ်းမၢတ်ႇၸဵပ်းပၢႆႈၵႂႃႇလႆႈ တေသိုပ်ႇၸွမ်းၵူတ်ႇထတ်းၵႂႃႇ ထႅင်ႈ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 26 February 2024 ၼၼ်ႉၵေႃႈ ၽၢႆႇတၢင်းပလိၵ်ႈထႆး တီႉၺွပ်းလႆႈယႃႈမ 7,920,000 မဵတ်ႉ ႁူမ်ႈပႃး ၵူၼ်းတေႃႉသူင်ႇ 1 ၵေႃႉ၊ ၾူၼ်း 2 လုၵ်ႈ ဢၼ်လုၵ်ႉတီႈလႅၼ်လိၼ် တႆး−ထႆး ၼႂ်းပိုၼ်ႉတီႈ ၸႄႈဝဵင်းၵဵင်းလၢဝ် ၸႄႈတွၼ်ႈၵဵင်းမႆႇ မိူင်းထႆးသေ တေဢၢၼ်းတေႃႉၶဝ်ႈၼႂ်းဝဵင်းၵဵင်းမႆႇၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2024-02-27T13:05:09

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%9a-9/

ပလိၵ်ႈထႆး တီႉၺွပ်းလႆႈယႃႈမ ဢၼ်လၵ်ႉတေႃႉၶဝ်ႈမိူင်းထႆးထႅင်ႈ ၼပ်ႉလၢၼ်ႉမဵတ်ႉ

ၸဝ်ႈၼႃႈတီႈပလိၵ်ႈထႆး ဢွၵ်ႇတင်ႈလၢၼ်ႇၵူတ်ႇထတ်း တီႉၺွပ်းလႆႈယႃႈမ ဢၼ်လုၵ်ႉတီႈလႅၼ်လိၼ် တႆး−ထႆး သေ ဢၢၼ်းလၵ်ႉတေႃႉၶဝ်ႈဝဵင်းၵဵင်းမႆႇ မိူင်းထႆး။ ၸွမ်းၼင်ႇသိုဝ်ႇၶၢဝ်ႇထႆး ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 26 February 2024 (လိူၼ်သၢမ် လွင်ႈ 2 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းပလိၵ်ႈထႆး လႆႈႁပ်ႉၶၢဝ်ႇ တေမီး လွင်ႈလၵ်ႉတေႃႉသူင်ႇယႃႈမဝ်းၵမ် တီႈလႅၼ်လိၼ် တႆး−ထႆး ၼႂ်းပိုၼ်ႉတီႈ ၸႄႈဝဵင်း ၵဵင်းလၢဝ် ၸႄႈတွၼ်ႈၵဵင်းမႆႇ မိူင်းထႆးၼႆသေ ၸင်ႇဢွၵ်ႇတင်ႈလၢၼ်ႇပႂ်ႉၵူတ်ႇထတ်း လႄႈ ထူပ်းႁၼ်ၵႃးဢၼ်တၢင်ႇထူင်ၵေႃႇၸၢၼ်ႈ ပေႃးတဵမ်လင်ၵႃးသေ ၸင်ႇလႆႈႁႄႉ ၵိုတ်းၶဝ်ႈၵူတ်ႇထတ်း ထူပ်းႁၼ်ယႃႈမဢၼ်သႂ်ႇမႃးၼႂ်းထူင်ၵေႃႇၸၢၼ်ႈ 46 ထူင် ၼၼ်ႉတင်းမူတ်း 7,920,000 မဵတ်ႉ လႄႈ တီႉၺွပ်းလႆႈပႃးၵူၼ်းတေႃႉသူင်ႇ 1 ၵေႃႉ တင်း ၾူၼ်း 2 လုၵ်ႈ ၼႆယဝ်ႉ။ ၵဵဝ်ႇလူၺ်ႈယႃႈမဝ်းၵမ် တင်း ၵူၼ်းတေႃႉသူင်ႇ ဢၼ်တီႉၺွပ်းလႆႈပွၵ်ႈၵမ်းၼႆႉ ၽၢႆႇတၢင်းၸဝ်ႈၼႃႈတီႈထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယူႇ။ မိူဝ်ႈဝၼ်းထီႉ 22 February 2024 ပူၼ်ႉမႃးၼႆႉၵေႃႈ ၽၢႆႇတၢင်းသိုၵ်းထႆး လႆႈမီးလွင်ႈ ပိုတ်းယိုဝ်းၸွမ်းၵူၼ်းၵႃႉၶၢႆယႃႈမဝ်းၵမ် တီႈလႅၼ်လိၼ် တႆး−ထႆး ၼႂ်းၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး မိူင်းထႆးသေ တီႉၺွပ်းလႆႈ ယႃႈမ 1,400,000 မဵတ်ႉ တင်း ယႃႈဢၢႆႉသ် ၼမ်ႉၼၵ်း 25 ၵီႇလူဝ်ႇၵရမ်ႇ မိူၼ်ၵၼ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2024-02-27T13:05:04

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8%e1%80%90%e1%80%b1%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%90%e1%80%ad%e1%80%af%e1%81%b5%e1%80%ba/

ဢိတ်ႇသရေးတေသိုပ်ႇတိုၵ်းတေႃးႁႂ်ႈဢွင်ႇပေႉ ၼႂ်းဝဵင်း Rafah

မိူဝ်ႈဝၼ်းထီႉ 26 February 2024 (လိူၼ်သၢမ်လွင်ႈ 2 ၶမ်ႈ ပီႊတႆး 2118 ၼီႈ) ၸွမ်ၽွင်းလူင်ဢိတ်ႇသရေး ဢွၵ်ႇမႃးယိုၼ်ယၼ်ဝႃႈ ဢိတ်ႇသရေး တေသိုပ်ႇတိုၵ်းတေႃးၵႂႃႇထႅင်ႈ တီႈၼႂ်းမိူင်း Rafah လႄႈ တေႁဵတ်းႁႂ်ႈပေႃးဢွင်ႇပေႉၸုမ်းႁႃးမၢတ်ႉသ်လႆႈ ၼႂ်းၶၢဝ်းတၢင်းလၢႆဝူင်ႈၼႆႉ ဝႃႈၼႆ။ ယင်းလႆႈၼႄႉၼမ်းႁႂ်ႈၵူၼ်းမိူင်းပႃႇလႅတ်ႉသ်တၢႆး လၢႆသႅၼ်ၵေႃႉ ပၢႆႈဢွၵ်ႇၼွၵ်ႈဝဵင်း Rafah ၼႂ်းတွၼ်ႈၵႃႇၸႃႉပွတ်းၸၢၼ်း ဢွၼ်တၢင်းၸုမ်းသိုၵ်းဢိတ်ႇသရေး တေၶဝ်ႈၽဵဝ်ႈမူၺ်ႉၸုမ်းသိုၵ်းႁႃးမၢတ်ႉသ်ၼႂ်းဝဵင်းၼၼ်ႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉၵေႃႈ ဢမ်ႇလႆႈလၢတ်ႈပႃးဝႃႈ တေဝၢင်းၽႅၼ်ဢွၼ်ၵူၼ်းမိူင်ပႃႇလႅတ်ႉသ်တၢႆးၵႂႃႇယူႇဝႆႉတၢင်းလႂ် ၵူၺ်းၵႃႈ ၽၢႆႇတၢင်းဢီႇၵျိပ်ႉတႄႉယိုၼ်ယၼ်ဝႃႈ တေဢမ်ႇပိုတ်ႇလႅၼ်လိၼ် ႁပ်ႉၵူၼ်းပၢႆႈၽေးၸိူဝ်းၼႆႉၶဝ်ႈၼႂ်းမိူင်း၊ လိူဝ်သေၼၼ်ႉ ထႅင်ႈလၢႆလၢႆပိုၼ်ႉတီႈၼႂ်းၵႃႇၸႃႉၵေႃႈ ထုၵ်ႇဢိတ်ႇသရေးပိုတ်းယိုဝ်းလူႉၵွႆၵႂႃႇယဝ်ႉ ၼႂ်းၶၢဝ်းတၢင်း 5 လိူၼ်ပူၼ်ႉမႃးၼၼ်ႉ။ တႄႇၸဵမ်မိူဝ်ႈပိုတ်ႇပၢင်တိုၵ်း ဢိတ်ႇသရေး လႄႈ ၸုမ်းႁႃးမၢတ်ႉသ် ပွၵ်ႈၵမ်းၼႆႉမႃး ၽၢႆႇပၢႆးယူႇလီၼႂ်းတွၼ်ႈၵႃႇၸႃႉပိုတ်ႇလၢတ်ႈၼႄဝႃႈ ၵူၼ်းမိူင်းပႃႇလႅတ်ႉသ်တၢႆး ထုၵ်ႇယိုဝ်းတၢႆးၵႂႃႇယဝ်ႉ ၸမ်ၸမ် 30,000 ၵေႃႉ၊ ၽၢႆႇတၢင်းဢိတ်ႇသရေးၵေႃႈဝႃႈ ၶႃႈႁႅမ်လႆႈၵူၼ်းၸုမ်းႁႃးမၢတ်ႉသ်ၵႂႃႇယဝ်ႉဢမ်ႇယွမ်း 12,000 ၵေႃႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-27T13:02:16

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%80%9e%e1%80%b0%e1%80%84%e1%80%ba%e1%82%87%e1%80%90%e1%80%9b%e1%80%b0%e1%81%bc%e1%80%ba%e1%80%b8%e1%80%9c%e1%80%b0/

ရၢတ်ႉသျႃး သူင်ႇတရူၼ်းလူမ်ႇတိုၵ်းယူႇၶရဵၼ်း ၽွင်းမိူင်းဝၼ်းတူၵ်း ၸတ်းႁဵတ်းပၢင်ၵုမ်

ရၢတ်ႉသျႃးသူင်ႇတရူၼ်း လႄႈ ယိုဝ်းမၢၵ်ႇမိတ်ႉသႆးသႂ်ႇ ၼႂ်းမိူင်းယူႇၶရဵၼ်းထႅင်ႈ တင်းၼမ် ၽွင်းမိူင်းဝၼ်းတူၵ်းၸတ်းႁဵတ်းပၢင်ၵုမ် ဢုပ်ႇဢူဝ်းယုၵ်ႉၸၼ်ႉၸွႆႈထႅမ်ယူႇၶရဵၼ်း။ မိူဝ်ႈဝႃးဝၼ်းထီႉ 26 February 2024 (လိူၼ်သၢမ်လွင်ႈ 2 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈတပ်ႉၵၢင်ႁၢဝ်ယူႇၶရဵၼ်း လၢတ်ႈဝႃႈ ရၢတ်ႉသျႃးသူင်ႇတရူၼ်းၶဝ်ႈပိုတ်းယိုဝ်း သႂ်ႇ ၼႂ်းမိူင်းယူႇၶရဵၼ်း တင်းမူတ်း 14 လမ်း လႄႈ ယိုဝ်းတူၵ်းပႅတ်ႈလႆႈ 9 လမ်း သေဢမ်ႇၵႃး ယင်းလႆႈယိုဝ်းမၢၵ်ႇမိတ်ႉသႆးၶဝ်ႈမႃးထႅင်ႈ 6 လုၵ်ႈ ၵူၺ်းၵႃႈ ၶိူင်ႈႁႄႉၵင်ႈ ၽေးတၢင်းၵၢင်ႁၢဝ်ယူႇၶရဵၼ်း ယိုဝ်းပႅတ်ႈလႆႈ 3 လုၵ်ႈ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉၵေႃႈ လႆႈမီးမႃးၽွင်းယၢမ်းဢၼ် ၽူႈဢွၼ်ႁူဝ်ၸိုင်ႈမိူင်း ၼႂ်းၵုၼ်ယူးရူပ်ႇ ၸတ်းႁဵတ်းပၢင်ၵုမ်ၵၼ် တီႈဝဵင်းလူင်ပႄးရိတ်ႉသ် မိူင်းၾရင်ႇသဵတ်ႇ သေ ဢုပ်ႇဢူဝ်းလွင်ႈပၢင်တိုၵ်းၼႂ်းမိူင်းယူႇၶရဵၼ်းၼၼ်ႉ ဝႃႈၼႆ။ ယူႇတီႈၸွမ်ၸိုင်ႈၾရင်ႇသဵတ်ႇ လႆႈလၢတ်ႈဝႃႈ ၶေႃႈတူၵ်းလူင်းၼႂ်းပၢင်ၵုမ်ပွၵ်ႈၵမ်း ၼႆႉမီးဝႆႉဝႃႈ ၵူႈၽၢႆႇၽၢႆႇ ထုၵ်ႇလီႁၢင်ႈႁႅၼ်းႁပ်ႉမိုဝ်းၸွမ်း ၵၢၼ်ပိုတ်းယိုဝ်းရၢတ်ႉသျႃး ဢၼ်ၸၢင်ႈပဵၼ်မႃးၶၢဝ်းတၢင်းၼႃႈၼႆႉသေ တေတိူဝ်းၸွႆႈထႅမ်ယူႇၶရဵၼ်းထႅင်ႈ ၸဵမ်ဢဝ်ၽၢႆႇၵၢၼ်ငိုၼ်း လႄႈ ၵၢၼ်သိုၵ်း၊ တႃႇၶတ်းပႅတ်ႈပၢႆးဝူၼ်ႉၸွမ်ၸိုင်ႈ ရၢတ်ႉသျႃး ပူႇတိၼ်ႇ လွင်ႈဝႃႈ ၸိူဝ်ႉႁိုဝ်ၵေႃႈလီ ရၢတ်ႉသျႃးတေပဵၼ်ၽၢႆႇဢွင်ႇပေႉ ပၢင်တိုၵ်းပွၵ်ႈၵမ်းၼႆႉ ၼႆယဝ်ႉ။ ဢွၼ်တၢင်းၼႆႉၵေႃႈ ယူႇတီႈၸွမ်ၸိုင်ႈယူႇၶရဵၼ်း လႆႈလၢတ်ႈဝႃႈ လွင်ႈယူႇၶရဵၼ်း တေဢွင်ႇပေႉၼႂ်းပၢင်တိုၵ်းပွၵ်ႈၵမ်းၼႆႉၵေႃႈ တေယူႇတီႈလွင်ႈၸွႆႈထႅမ်မိူင်းဝၼ်း တူၵ်းၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-26T11:52:15

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%81%bd%e1%81%a2%e1%82%86%e1%82%87%e1%80%a2%e1%80%bd%e1%81%b5%e1%80%ba%e1%82%87%e1%80%9d%e1%80%b5%e1%80%84/

ပၢင်တိုၵ်းၽၢႆႇဢွၵ်ႇဝဵင်းႁူဝ်ပူင်း သိုၵ်းမၢၼ်ႈတၢႆ 16 ၵေႃႉ ပႃးၸၼ်ႉၸဝ်ႈႁၢၼ် 2 ၵေႃႉ

ပၢင်တိုၵ်းဢၼ်ပဵၼ်ၼႂ်းပိုၼ်ႉတီႈ ၽၢႆႇဢွၵ်ႇဝဵင်းႁူဝ်ပူင်း ၸႄႈတွၼ်ႈတူၼ်ႈတီး ၸိုင်ႈတႆးပွတ်းၸၢၼ်းၼၼ်ႉ ၽၢႆႇသိုၵ်းမၢၼ်ႈ တူၵ်းသုမ်းၵူၼ်းတင်းၼမ် လႄႈ ၼႂ်းၼၼ်ႉ ပႃးဝႆႉၸၼ်ႉၸဝ်ႈႁၢၼ် 2 ၵေႃႉ ဝႃႈၼႆ။ ၸုမ်းသိုၵ်းပဢူဝ်းပိုၼ်ၽၢဝ်ႇၵႂႃႇဝႃႈ မိူဝ်ႈဝႃးဝၼ်းထီႉ 25 February 2024 (လိူၼ်သၢမ်လွင်ႈ 1 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်းၸမ် 16:00 မူင်း ၸုမ်းသိုၵ်းမၢၼ်ႈတင်း ၸုမ်းသိုၵ်းပဢူဝ်း PNLA ပဵၼ်ပၢင်တိုၵ်းၵၼ်ႁၢဝ်ႈႁႅင်းထႅင်ႈ လႄႈ ၽၢႆႇသိုၵ်းမၢၼ်ႈတၢႆ 16 ၵေႃႉ၊ ၼႂ်းၼၼ်ႉပႃးဝႆႉၸၼ်ႉၶုၼ်သိုၵ်းလူင် 3 ၵေႃႉ ၸၼ်ႉၸဝ်ႈႁၢၼ် 2 ၵေႃႉ ၼႆယဝ်ႉ။ သိုၵ်းမၢၼ်ႈၸုမ်းၼႆႉ လုၵ်ႉတီႈတၢင်းမိူင်းပွၼ်သေ ထူဝ်းသိုၵ်းၵႂႃႇတၢင်းႁူဝ်ပူင်း လႄႈ ၼႂ်းပၢင်တိုၵ်းၼၼ်ႉ သိုၵ်းမၢၼ်ႈတူၵ်းသုမ်းၵူၼ်း 16 ၵေႃႉ၊ သိမ်းလႆႈပႃးၵွင်ႈ MA 15 လဝ်း၊ ၵွင်ႈယိုဝ်းတရူၼ်း 1 လဝ်း၊ ၵွင်ႈပွတ်း 1 လဝ်း လႄႈ သိမ်းလႆႈပႃးထႅင်ႈ ၶိူင်ႈၵမ်ႉၵႅမ်ၽၢႆႇသိုၵ်းလၢႆလၢႆလွင်ႈယူႇ ဝႃႈၼႆ။ သိုၵ်းမၢၼ်ႈ ၸိူဝ်းၶဝ်ႈပၢင်တိုၵ်းယူႇၼႂ်းၸႄႈဝဵင်းႁူဝ်ပူင်းၼႆႉ ယူႇၽၢႆႇတႂ်ႈၵုမ်းၵမ် တိူင်းသိုၵ်းဝၼ်းဢွၵ်ႇ (ယပၶ) ဝဵင်းလူင်တူၼ်ႈတီး လႄႈ ၽူႈၵွၼ်းတိူင်းသိုၵ်းပဵၼ်ဝႆႉ ၵႅမ်ၸွမ်ႁၢၼ် ၼၢႆႇၼၢႆႇဢူး ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-02-26T11:46:13

https://taifreedom.com/%e1%81%bd%e1%80%bd%e1%81%bc%e1%80%ba%e1%80%b8%e1%80%9c%e1%80%ae%e1%80%99%e1%81%a2%e1%81%b5%e1%80%ba%e1%82%87%e1%80%a2%e1%80%ad%e1%80%90%e1%80%ba%e1%82%87/

ၽွၼ်းလီမၢၵ်ႇဢိတ်ႇ

မၢၵ်ႇဢိတ်ႇ ပဵၼ်မၢၵ်ႇမႆႉဢၼ်ၵိၼ်ငၢႆႈလႄႈလုၵ်ႈလဵၵ်ႉသေ ဢရသႃႇမၼ်းၵေႃႈ မီးတင်းဢၼ်ၸဵမ်းဝၢၼ် လႄႈ သူမ်ႈ။ လိူဝ်သေၼၼ်ႉ ယင်းမီးၸိူဝ်ႉၾၼ်းထႅင်ႈလၢႆလၢႆမဵဝ်း ဢမ်ႇဝႃႈတေပဵၼ်သီၶဵဝ်၊ သီလႅင်၊ သီလမ်၊ သီလိူင်၊ သီၶွင်ႇ လုၵ်ႈလဵၵ်ႉလုၵ်ႈယႂ်ႇထႅင်ႈ၊ ၵူၺ်းၵႃႈ ၸိူဝ်းပဵၼ်မၢၵ်ႇဢိတ်ႇတင်းလူင်ၼႆႉ မၢၵ်ႇဢိတ်ႇသႅၼ်း လုၵ်ႈလဵၵ်ႉၼၼ်ႉ တေလႆႈၽွၼ်းလီမၼ်း ၼမ်လိူဝ်သေလုၵ်ႈယႂ်ႇယဝ်ႉ။ ၸွႆႈႁႂ်ႈမၢႆတွင်းလီ မၢၵ်ႇဢိတ်ႇၼၼ်ႉ ပၼ်ၽွၼ်းလီတေႃႇပၢႆးယူႇလီဢွၵ်းဢေႃတႄႉတႄႉ ဢမ်ႇဝႃႈတေၸွႆႈႁႂ်ႈလွင်ႈမၢႆတွင်းလီမႃး၊ မီးသမႃႇထိ လႄႈ ၸႂ်ၵေႃႈလီပႃး သေဢမ်ႇၵႃး ၸွႆႈႁႄႉၵင်ႈ တၢင်းပဵၼ်ၶီႈလူင်ၶီႈလိုမ်းလႆႈပႃးထႅင်ႈ ယူႇယဝ်ႉ။ ၸွႆႈယွႆႈဢႁႃႇရ Fiber ၼႂ်းမၢၵ်ႇဢိတ်ႇၼၼ်ႉ တေၵႂႃႇတုမ်ႉယွၼ်ႈပၼ်ၶူင်ႉၶိုတ်ႈယိူဝ်ႇ ႁႂ်ႈႁဵတ်းၵၢၼ်လႆႈလီလႄႈ ယင်းၸွႆႈပၼ်ပႃးလွင်ႈႁဵတ်းၵၢၼ်သႆႈလူင်ထႅင်ႈ လူတ်းယွမ်းလွင်ႈဢၼ်ၸၢင်ႈႁဵတ်းႁႂ်ႈပဵၼ်တုမ်ႇၽီလႄႈ ၼင်ထူင်သႆႈၸဵပ်းယဵၼ်းပႃးထႅင်ႈ ယူႇယဝ်ႉ။ လူတ်းယွမ်းၶႆမၼ်းၼႂ်းသဵၼ်ႈလိူတ်ႈ ၼႂ်းမၢၵ်ႇဢိတ်ႇၼၼ်ႉ မီးထၢတ်ႈဢၼ်ၸွႆႈႁႄႉၵင်ႈလိူတ်ႈ ယႃႇႁႂ်ႈၵွၼ်ႈလႆႈလႄႈ လူတ်းယွမ်းလွင်ႈဢၼ်တေႁဵတ်းႁႂ်ႈ ပဵၼ်ႁူဝ်ၸႂ်ဝၢႆးလႆႈ လိူဝ်သေၼၼ်ႉ ယင်းၸွႆႈလူတ်းယွမ်းၶႆမၼ်းၼႂ်းသဵၼ်ႈလိူတ်ႈ ႁႂ်ႈဢေႇမႃးလႆႈထႅင်ႈ ယူႇယဝ်ႉ။ ၸွႆႈပၼ်ႁႅင်းသၢႆတႃ ၼႂ်းမၢၵ်ႇဢိတ်ႇၼၼ်ႉ မီးထၢတ်ႈ Lutein လႄႈ Zeaxanthin သေ ၸွႆႈၵမ်ႉထႅမ်ပၼ်ႁႅင်းသၢႆတႃႁႂ်ႈလီမႃးလႄႈ ယင်းၸွႆႈလူတ်းယွမ်း လွင်ႈဢၼ်တေၸၢင်ႈႁဵတ်းႁႂ်ႈ တႃလူႉ ၸိူဝ်းၼႆႉပႃးထႅင်ႈယူႇယဝ်ႉ။ ၸွႆႈလူတ်းယွမ်းထၢတ်ႈၵိူဝ်ဝၢၼ်ၼႂ်းလိူတ်ႈ မၢၵ်ႇဢိတ်ႇၼႆႉ ပဵၼ်မၢၵ်ႇမႆႉဢၼ်မီးထၢတ်ႈ Polyphenol သေယဝ်ႉ ထူပ်းၼမ်လိူဝ်ပိူၼ်ႈၼႂ်းၼိူဝ်ႉမၢၵ်ႇဢိတ်ႇ ဢၼ်ပဵၼ်သီလႅင်လႄႈသီၵမ်ႇ၊ မၼ်းတေၸွႆႈႁႄႉၵင်ႈတၢင်းပဵၼ်ႁူဝ်ၸႂ်၊ လူတ်းယွမ်းထၢတ်ႈၵိူဝ်ဝၢၼ်ၼႂ်းလိူတ်ႈ လႄႈ လူတ်းယွမ်းပႃး တိုဝ်ႉတၢင်းဢၼ်တေၸၢင်ႈပဵၼ်တၢင်းပဵၼ်ယဵဝ်ႈဝၢၼ် ၼႆယဝ်ႉ။ ၸွႆႈလူတ်းယွမ်းတၢင်းပဵၼ်လိူတ်ႈသုင် ထၢတ်ႈလဵၵ်း potassium ဢၼ်မီးၼႂ်းမၢၵ်ႇဢိတ်ႇၼၼ်ႉ တေၸွႆႈၵုမ်းထိင်းပၼ်ႁႅင်းလိူတ်ႈမႃးလႄႈ ပဵၼ်တၢင်းၵိၼ်ဢၼ်လီတွၼ်ႈတႃႇ ၵူၼ်းပဵၼ်လိူတ်ႈသုင် သေဢမ်ႇၵႃး သင်ဝႃႈၸဝ်ႈၵဝ်ႇၼၼ်ႉၶၢတ်ႇထၢတ်ႈ potassium ပေႃးၼႆၸိုင် ထုၵ်ႇလီၵိၼ်ပၼ်ယူႇ ၼင်ႇႁိုဝ်တေငိူင်ႉဝႄႈလႆႈ တၢင်းပဵၼ်လိူတ်ႈသုင်၊ တၢင်းပဵၼ်ႁူဝ်ၸႂ်၊ တၢင်းပဵၼ်သဵၼ်ႈလိူတ်ႈၼႂ်းဢွၵ်းဢေႃ ၸိူဝ်းၼႆႉ။ ၸွႆႈႁႂ်ႈလုပ်ႇၵႅၼ်ႇၶႅင် မၢၵ်ႇဢိတ်ႇၼႆႉ မၼ်းမီးထၢတ်ႈလဵၵ်း ဢၼ်ပၼ်ၽွၼ်းလီတွၼ်ႈတႃႇလုပ်ႇၼမ်ၼႃႇ လႄႈ ၸွႆႈႁႂ်ႈၶဵဝ်ႈလႄႈလုပ်ႇၼၼ်ႉၵဵၼ်ႇၶႅင်မႃးယူႇယဝ်ႉ။ သမ်ႉဝႃႈမၢၵ်ႇဢိတ်ႇၼၼ်ႉ တေပၼ်ၽွၼ်းလီၼမ်တၢၼ်ႇႁိုဝ်ၵေႃႈ ထုၵ်ႇလီလႆႈတူၺ်းလီလီသေၸင်ႇၵိၼ်ယူႇ၊ ၵွပ်ႈပိူဝ်ႈတေၸၢင်ႈၺႃး မၢၵ်ႇဢိတ်ႇဢၼ်ပိူၼ်ႈသိတ်းယႃၼမ်လႄႈ မိူဝ်ႈတေၵိၼ်ၼၼ်ႉၵေႃႈ လီလႆႈသုၵ်ႈလၢင်ႉႁႂ်ႈမူတ်းသႂ်လီလီ ယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း ဢၢင်ႈဢိင်မႃးတီႈ−miwfood

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-02-26T11:52:34

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%82%81%e1%81%bc%e1%80%ba%e1%80%9c%e1%80%ae%e1%80%90%e1%82%83%e1%82%87%e1%81%b5%e1%80%ad%e1%80%af%e1%80%90%e1%80%ba/

ဢိတ်ႇသရေး ႁၼ်လီတႃႇၵိုတ်းတိုၵ်းၼႂ်းၵႃႇၸႃႉၸူဝ်ႈၶၢဝ်းထႅင်ႈ

တႃႇလႅၵ်ႈၵၼ်တင်း ၵူၼ်းမိူင်းဢၼ်ထုၵ်ႇၸုမ်းသိုၵ်းႁႃးမၢတ်ႉသ် တီႉၺွပ်းၵႂႃႇၼၼ်ႉ သေ ၽၢႆႇတၢင်းဢိတ်ႇသရေး ႁၼ်လီတႃႇၵိုတ်းတိုၵ်းၼႂ်းၵႃႇၸႃႉၸူဝ်ႈၶၢဝ်းထႅင်ႈ။ သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်း မိူဝ်ႈဝၼ်းထီႉ 25 February 2024 (လိူၼ်သၢမ်လွင်ႈ 1 ၶမ်ႈ ပီႊတႆး 2118 ၼီႈ) ၼၼ်ႉဝႃႈ ဢိတ်ႇသရေး လႄႈ ဢမေႇရိၵၢၼ်ႇ၊ ၵႃႇတႃႇ ႁူမ်ႈပႃး တူဝ်တႅၼ်းၸိုင်ႈမိူင်းဢၼ်ယူႇပဵၼ်ၵၢင်သေ ၸွႆႈဢုပ်ႇဢူဝ်းၼၼ်ႉ လႆႈဢုပ်ႇဢူဝ်း ၵၼ်တီႈၼႂ်းမိူင်းၾရင်ႇသဵတ်ႇ မိူဝ်ႈၼႂ်းဝၼ်းထီႉ 23 February 2024 ၼၼ်ႉသေ ႁၼ်လီ တႃႇၵိုတ်းတိုၵ်းၼႂ်းပိုၼ်ႉတီႈၵႃႇၸႃႉ ပဵၼ်ၶၢဝ်းတၢင်း 6 ဝူင်ႈ လႅၵ်ႈၵၼ်တင်း ၵူၼ်းမိူင်းဢၼ်ထုၵ်ႇၸုမ်းသိုၵ်းႁႃးမၢတ်ႉသ် တီႉၺွပ်းၵႂႃႇၼၼ်ႉ တႃႇ 40 ၵေႃႉ ပဵၼ်ၽူႈယိင်း လႄႈ ၵူၼ်းထဝ်ႈဢႃႇယုယႂ်ႇ ၼႆယဝ်ႉ။ ၼွၵ်ႈလိူဝ်သေၼႆႉ ၼႂ်းၶေႃႈတူၵ်းလူင်းၵိုတ်းယိုဝ်းၸူဝ်ႈၶၢဝ်းပွၵ်ႈၵမ်းၼႆႉ ၽၢႆႇတၢင်း ဢိတ်ႇသရေး တေလႆႈပွႆႇတူဝ်ၵူၼ်းမိူင်းပႃႇလႅတ်ႇသတၢႆး ဢၼ်ထုၵ်ႇၵုမ်းၶင်ဝႆႉယူႇ ၼႂ်းမိူင်းဢိတ်ႇသရေးၼၼ်ႉ ပဵၼ်ႁူဝ်ပၢၵ်ႇမၼ်းသေ တိူဝ်းၽိူမ်ႉလွင်ႈၸွႆႈထႅမ် ၽၢႆႇသုၼ်ႇလႆႈသုၼ်ႇပဵၼ်ၵူၼ်း ၶဝ်ႈၵႂႃႇၼႂ်းၵႃႇၸႃႉထႅင်ႈ ဝႃႈၼႆ။ ၵဵဝ်ႇလူၺ်ႈလွင်ႈၶေႃႈတူၵ်းလူင်းၼႆႉသေ တေယူႇတီႈတူဝ်တႅၼ်းၸိုင်ႈမိူင်းဢၼ်ယူႇ ပဵၼ်ၵၢင်သေၸွႆႈဢုပ်ႇဢူဝ်းၼၼ်ႉ တေၶိုၼ်းၵႂႃႇဢုပ်ႇဢူဝ်းၸုမ်းသိုၵ်းႁႃးမၢတ်ႉသ် ၵူၺ်းၵႃႈ ၸွင်ႇၸုမ်းသိုၵ်းႁႃးမၢတ်ႉသ် တေႁၼ်လီၸွမ်းၼႆၼၼ်ႉတႄႉ ၽႂ်ၵေႃႈဢမ်ႇပႆႇလၢမ်းလႆႈ ယွၼ်ႉၸုမ်းသိုၵ်းႁႃးမၢတ်ႉသ် တုၵ်းယွၼ်းႁႂ်ႈၵိုတ်းယိုတ်းပၢင်တိုၵ်း ၼႆယဝ်ႉ။ ၸိူင်ႉႁိုဝ်ၵေႃႈလီ လွင်ႈၼႆႉလႆႈမီးမႃး ၽွင်းယၢမ်းဢၼ်ဢိတ်ႇသရေး ႁၢင်ႈႁႅၼ်းတေ သူင်ႇတပ်ႉပႆလိၼ်ၶဝ်ႈလူမ်ႇတိုၵ်း ၼႂ်းဝဵင်း Rafah ပိုၼ်ႉတီႈၵႃႇၸႃႉပွတ်းၸၢၼ်း လႄႈ ႁၢင်ႈႁႅၼ်းတႃႇၶၢႆႉၵူၼ်းပၢႆႈၽေးဢွၵ်ႇၼွၵ်ႈပိုၼ်ႉတီႈၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-26T11:18:51

https://taifreedom.com/%e1%80%9a%e1%80%b0%e1%82%87%e1%81%b6%e1%80%9b%e1%80%b5%e1%81%bc%e1%80%ba%e1%80%b8-%e1%80%90%e1%80%b0%e1%81%b5%e1%80%ba%e1%80%b8%e1%80%9e%e1%80%af%e1%80%99%e1%80%ba%e1%80%b8%e1%81%b5%e1%80%b0%e1%81%bc/

ယူႇၶရဵၼ်း တူၵ်းသုမ်းၵူၼ်းသိုၵ်း ၼႂ်းပၢင်တိုၵ်း 3 မိုၼ်ႇပၢႆ

တႄႇၸဵမ်မိူဝ်ႈရၢတ်ႉသျႃး ၶဝ်ႈလူမ်ႇတိုၵ်းယူႇၶရဵၼ်းမႃးၼၼ်ႉ ၽၢႆႇတၢင်းယူႇၶရဵၼ်း တူၵ်းသုမ်းၵူၼ်းသိုၵ်းၵႂႃႇတီႈၼႂ်းပၢင်တိုၵ်း 3 မိုၼ်ႇပၢႆၼႆ သေႇလႅၼ်ႇသၵီႇ လၢတ်ႈ။ မိူဝ်ႈဝၼ်းထီႉ 25 February 2024 (လိူၼ်သၢမ်လွင်ႈ 1 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇ လႆႈဢွၵ်ႇမႃးယွမ်းႁပ်ႉဝႃႈ ၽႅၼ်ၵၢၼ် ပိုတ်းယိုဝ်းတုမ်ႉတွပ်ႇရၢတ်ႉသျႃးၶိုၼ်းၼၼ်ႉ မၼ်းလႆႈႁူဝ်ႈၵႂႃႇထိုင်ၼႂ်းမိုဝ်း ရၢတ်ႉသျႃး ဢွၼ်တၢင်းတေႁဵတ်းသၢင်ႈသေ ႁဵတ်းႁႂ်ႈၽႅၼ်ၵၢၼ် ဢမ်ႇမီးလွင်ႈဢွင်ႇ မၢၼ် လႄႈ တႄႇၸဵမ်မိူဝ်ႈရၢတ်ႉသျႃးၶဝ်ႈလူမ်ႇတိုၵ်းယူႇၶရဵၼ်းမႃးၼၼ်ႉၵေႃႈ မီးၵူၼ်းသိုၵ်းယူႇၶရဵၼ်းလူႉသဵင်ႈတၢႆၵႂႃႇယဝ်ႉ တီႈၼႂ်းပၢင်တိုၵ်း 31,000 ၵေႃႉ ဢမ်ႇၸႂ်ႈ 300,000 ၵေႃႉ ဢမ်ႇၼၼ် 150,000 ၵေႃႉ ၼင်ႇဢၼ်ရၢတ်ႉသျႃးလႆႈၵၢဝ်ႇဢၢင်ႈၼၼ်ႉ ၼႆယဝ်ႉ။ ဢွၼ်တၢင်းၼႆႉ မိူဝ်ႈၼႂ်းလိူၼ် December 2023 ပူၼ်ႉမႃးၼၼ်ႉ ယူႇတီႈၽွင်းလူင် ၽၢႆႇၵႅတ်ႇၶႄရၢတ်ႉသျႃး လႆႈလၢတ်ႈဝႃႈ တီႈၼႂ်းပၢင်တိုၵ်းၼၼ်ႉ မီးၵူၼ်းသိုၵ်း ယူႇၶရဵၼ်း လူႉတၢႆမၢတ်ႇၸဵပ်းတင်းမူတ်းမွၵ်ႈ 383,000 ၵေႃႉ လႄႈ မိူဝ်ႈလိူၼ် August 2023 ၼၼ်ႉၵေႃႈ ယူႇတီႈဢမေႇရိၵၢၼ်ႇ လႆႈလၢမ်းၶၢတ်ႈဝႃႈ ၵူၼ်းသိုၵ်းယူႇၶရဵၼ်း လူႉသဵင်ႈတၢႆၼႂ်းပၢင်တိုၵ်းၵႂႃႇယဝ်ႉဢမ်ႇယွမ်း 70,000 ၵေႃႉ၊ မၢတ်ႇၸဵပ်း 120,000 ၵေႃႉ ဝႃႈၼႆ။ ၼွၵ်ႈလိူဝ်သေၼႆႉ ယူႇတီႈၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇ ယင်းလႆႈလၢမ်း ၶၢတ်ႈ ႁူဝ်ၼပ်ႉၵူၼ်းသိုၵ်းရၢတ်ႉသျႃး လူႉသဵင်ႈတၢႆၼႂ်းပၢင်တိုၵ်းၼၼ်ႉ မီးၵႂႃႇယဝ်ႉ 180,000 ၵေႃႉ လႄႈ မၢတ်ႇၸဵပ်းၼပ်ႉႁူဝ်မိုၼ်ႇၵေႃႉမၼ်း ဝႃႈၼႆသေတႃႉ ယူႇတီႈသိုဝ်ႇၶၢဝ်ႇ BBC (ၽႃႇသႃႇရၢတ်ႉသျႃး) လႆႈဢွၵ်ႇဝႆႉ ၸိုဝ်ႈသဵင်ၵူၼ်းသိုၵ်း ရၢတ်ႉသျႃး ဢၼ်လူႉသဵင်ႈတၢႆၼႂ်းပၢင်တိုၵ်းယူႇၶရဵၼ်းၼၼ်ႉမီး 45,000 ၵေႃႉၵူၺ်း ၼႆယဝ်ႉ။ ၸိူင်ႉႁိုဝ်ၵေႃႈလီ ယၢမ်းၽွင်းတေႃႈလဵဝ် တီႈၼႂ်းပၢင်တိုၵ်းၼၼ်ႉ ၽၢႆႇတၢင်းယူႇၶရဵၼ်း ၶၢတ်ႇမၢၵ်ႇမိုဝ်ႉၸိုၼ်းယၢမ်းသေ ယူႇၼႂ်းငဝ်းလၢႆးၵပ်ႉၵိၼ်း ယွၼ်ႉလွင်ႈၸွႆႈထႅမ်မိူင်းဝၼ်းတူၵ်းၼၼ်ႉ မၼ်းထိူင်းထိူဝ်ႉႁႅင်းၼႃႇပူၼ်ႉတီႈ လႄႈ ယၢမ်းလဵဝ် ၽၢႆႇတၢင်းရၢတ်ႉသျႃးၵေႃႈ လႆႈတိူဝ်းၽိူမ်ႉထႅမ်ၵူႈၽၢႆႇၵူႈတၢင်း တီႈၼႂ်းပၢင်တိုၵ်း တႃႇတိူဝ်းယိုတ်းသိမ်းဢဝ်လိၼ်မိူင်းယူႇၶရဵၼ်းထႅင်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-24T11:48:25

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%81%b5%e1%80%b0%e1%81%bc/

သိုၵ်းမၢၼ်ႈ ၺွပ်းလႆႈၵူၼ်းယွၵ်ႇလႅၼ်ငိုၼ်းဢွၼ်ႇလၢႆး မီးၸမ် 700 ၵေႃႉ

သိုဝ်ႇၶၢဝ်ႇ Tachileik News Agency ဢွၵ်ႇဝႆႉဝႃႈ ၸွမ်းၼင်ႇၶေႃႈၸီႉသင်ႇ ၽူႈၵွၼ်းတိူင်းသိုၵ်းသၢမ်ၸဵင် ဝဵင်းၵဵင်းတုင်ၼၼ်ႉသေ ၽၢႆႇသိုၵ်းမၢၼ်ႈ လႆႈဢဝ်ႁႅင်းသိုၵ်း ၵႂႃႇဝႅတ်ႉလွမ်ႉၼႂ်းပွၵ်ႉသၼ်သၢႆး ဝဵင်းတႃႈၶီႈလဵၵ်းသေ ၵူတ်ႇထတ်းတီႉၺွပ်းလႆႈ ၵူၼ်းလႅၼ်ငိုၼ်းတၢင်းဢွၼ်ႇလၢႆး မီးထိုင်ၵႂႃႇ 689 ၵေႃႉ ၼႆယဝ်ႉ။ မိူဝ်ႈဝၼ်းထီႉ 23 February 2024 (လိူၼ်သၢမ်မႂ်ႇ 14 ၶမ်ႈ ပီႊတႆး 2118 ၼီႈ) ၸုမ်းသိုၵ်းမၢၼ်ႈ ဢဝ်ႁႅင်းသိုၵ်းသေ ၵႂႃႇဝႅတ်ႉၼႂ်းပွၵ်ႉသၼ်သၢႆး လႄႈ လိူၵ်ႈသွၵ်ႈတဝ်ႁူင်းလိုဝ်ႈသဝ်း ဢၼ်မီးၽၢႆႇလင် ႁူင်းလႅမ်း 1G1 သေ ၵူတ်ႇထတ်းတီႉၺွပ်းလႆႈ ၵူၼ်းႁဵတ်းၵၢၼ်ယွၵ်ႇလႅၼ်ငိုၼ်းဢွၼ်ႇလၢႆး လႄႈ ၵမ်ႉၼမ်ပဵၼ်ၵူၼ်းၼုမ်ႇလၢႆလၢႆ ဝႃႈၼႆ။ ၼႂ်းၵူၼ်းၸိူဝ်းႁဵတ်းၵၢၼ်လႅၼ်ငိုၼ်းတၢင်းဢွၼ်ႇလၢႆး 689 ၵေႃႉၼၼ်ႉ ပႃးဝႆႉ ၵူၼ်းထႆး ၸၢႆး 74 ၵေႃႉ ယိင်း 73 ၵေႃႉ၊ ၵူၼ်းမိူင်းႁူမ်ႈတုမ်သမ်ႉ မီးၸၢႆး 367 ၵေႃႉ ယိင်း 131 ၵေႃႉ လႄႈ ၵမ်ႉၼမ်ပဵၼ်ၵူၼ်းမိူင်းတႆးပွတ်းဢွၵ်ႇ ၼႆယဝ်ႉ။ ၼွၵ်ႈလိူဝ်ၼၼ်ႉသိုၵ်းမၢၼ်ႈ သိမ်းလႆႈပႃး ၶွမ်း (Computer) 400 ၶိူင်ႈ၊ ၾူၼ်းၵူႈသႅၼ်း ႁူမ်ႈ 270 ၶိူင်ႈ၊ ၵႃး 10 လမ်း၊ လူတ်ႉၶိူင်ႈ 170 လမ်း၊ လွင်ႈၶူဝ်းၶွင်ငိုၼ်းၶမ်းတႄႉ ဢမ်ႇႁၼ်တၢင်းၽၢႆႇပလိၵ်ႈမၢၼ်ႈပိုၼ်ၽၢဝ်ႇလၢတ်ႈသင်ၸွမ်း ၼႆယဝ်ႉ။ ၵူၼ်းမိူင်းထႆးၸိူဝ်းထုၵ်ႇတီႉၺွပ်းၼၼ်ႉ တၢင်းၽၢႆႇၽူႈမီးပုၼ်ႈၽွၼ်း ၽၢႆႇၵူတ်ႇထတ်းၵူၼ်းၶဝ်ႈဢွၵ်ႇမိူင်း (လဝၵ) တေဢဝ်တၢင်းၽိတ်းၸွမ်းၼင်ႇ ပၵ်းပိူင်မၢႆမီႈမီးဝႆႉၼၼ်ႉသေ တေဢၢပ်ႈပၼ်ၼႂ်းမိုဝ်း ၸဝ်ႈၼႃႈတီႈၽၢႆႇထႆးၵႂႃႇ ဝႃႈၼႆ၊ ၵူၼ်းၼုမ်ႇၼႂ်းမိူင်းႁူမ်ႈတုမ်ၼၼ်ႉၵေႃႈ တၢင်းၽၢႆႇပလိၵ်ႈမၢၼ်ႈ တေၵူတ်ႇထတ်းလႄႈတေဢဝ်တၢင်းၽိတ်းၵႂႃႇမိူၼ်ၵၼ် ဝႃႈၼႆ။ သိုၵ်းမၢၼ်ႈၶဝ်ႈၵူတ်ႇထတ်းတီႉၺွပ်း ၵူၼ်းႁဵတ်းၵၢၼ်လႅၼ်ငိုၼ်းတၢင်းဢွၼ်ႇလၢႆး ၼႆႉ သိုၵ်းမၢၼ်ႈလိူၵ်ႈဢွင်ႈတီႈသေ ၶဝ်ႈၵူတ်ႇထတ်းၵူၺ်းဝႃႈၼႆ၊ ဢွင်ႈတီႈဢၼ် မီးၸၢဝ်းၶႄႇ လႄႈ ၸၢဝ်းၶိူဝ်းၼႂ်းမိူင်းတႆး (မၢင်ၸိူဝ်း/ၸုမ်း) ပိုတ်ႇၽုၺ်ႇဝႆႉ ၵၢၼ်လႅၼ်ငိုၼ်းတၢင်းဢွၼ်ႇလၢႆးၼၼ်ႉ ၽၢႆႇသိုၵ်းမၢၼ်ႈ ဢမ်ႇၵႂႃႇၵူတ်ႇထတ်းသင် ၼႆယဝ်ႉ။ ၽူႈၵွၼ်းတိူင်းသိုၵ်းမၢၼ်ႈ တိူင်းသိုၵ်းသၢမ်ၸဵင်ႇ (တတၶ) ဝဵင်းၵဵင်းတုင်ၼႆႉ ၵႅမ်ၸွမ်ႁၢၼ် မဵဝ်းမဵဝ်းထုၼ်း လႆႈႁပ်ႉပုၼ်ႈၽွၼ်းၵုမ်းၵမ်ဝႆႉ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-02-24T11:30:30

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%82%81%e1%80%b0%e1%82%87%e1%80%90%e1%80%ae%e1%82%87%e1%80%9a%e1%80%af%e1%81%b5%e1%80%ba%e1%82%89%e1%81%b8%e1%81%bc%e1%80%ba%e1%82%89%e1%81%b5%e1%81%bc/

ၸုမ်းႁူႇတီႇယုၵ်ႉၸၼ်ႉၵၼ်ပိုတ်းယိုဝ်းၼႂ်းပၢင်ႇလၢႆႇလႅင်တိူဝ်းမႃးထႅင်ႈ

ၸုမ်းလုၵ်ႉၽိုၼ်ႉႁူႇတီႇ သိုပ်ႇယုၵ်ႉၸၼ်ႉၵၢၼ်ပိုတ်းယိုဝ်းၼႂ်းပၢင်ႇလၢႆႇလႅင် တိူဝ်းၶိုၼ်ႈမႃးထႅင်ႈ ၼႂ်းဝၼ်းလဵဝ်ၵူၺ်း ပိုတ်းယိုဝ်းၼႂ်းဢိတ်ႇသရေး၊ ယိုဝ်းႁိူဝ်းဢင်းၵိတ်ႉ လႄႈတင်းႁိူဝ်းဢမေႇရိၵၢၼ်ႇယူႇယဝ်ႉ။ မိူဝ်ႈဝၼ်းထီႉ 22 February 2024 (လိူၼ်ၵမ်မႂ်ႇ 13 ၶမ်ႈ ပီႊတႆး 2118 ၼီႈ) ၽူႈၼမ်းၸုမ်းလုၵ်ႉၽိုၼ်ႉႁူႇတီႇ ပိုၼ်ၽၢဝ်ႇဝႃႈ တေယုၵ်ႉၸၼ်ႉၵၢၼ်တိုၵ်းတေႃးၼႂ်းပၢင်ႇလၢႆႇလႅင် ဢိၵ်ႇတင်းၼႂ်းၼႃႈၼမ်ႉထႅင်ႈလၢႆလၢႆတီႈ လႄႈ တေတႄႇၸႂ်ႉပႃး ၶိူင်ႈၵွင်ႈၵၢင်ႇႁိူဝ်းလမ်ၼမ်ႉ ဝႃႈၼႆ။ ၼႂ်းဝၼ်းလဵဝ်ၵၼ်ၼၼ်ႉၵူၺ်း ၽၢႆႇတၢင်းၸုမ်းလုၵ်ႉၽိုၼ်ႉႁူႇတီႇၵေႃႈ လႆႈပိုတ်းယိုဝ်းမၢၵ်ႇမိတ်ႉသႆးပွႆႇတူဝ်လၢႆလုၵ်ႈလႄႈ သူင်ႇတရူၼ်းလၢႆလမ်း ၶဝ်ႈတိုၵ်းတေႃးၼႂ်းမိူင်းဢိတ်ႇသရေး၊ လိူဝ်သေၼၼ်ႉ ယင်းပိုတ်းယိုဝ်းမၢၵ်ႇမိတ်ႉသႆး သႂ်ႇႁိူဝ်းဢင်းၵိတ်ႉထႅင်ႈ ႁဵတ်းႁႂ်ႈႁိူဝ်းပေႃးလူႉၵွႆၵႂႃႇ ၼႆယဝ်ႉ၊ ယင်းလႆႈသူင်ႇတရူၼ်းလၢႆလၢႆလမ်း ၵႂႃႇပိုတ်းယိုဝ်းႁိူဝ်းၶွင်သိုၵ်းဢမေႇရိၵၢၼ်ႇ ဢၼ်ယူႇၼႂ်းပၢင်ႇလၢႆလၢႆႇလႅင်ၼၼ်ႉထႅင်ႈ ၼႆယူႇယဝ်ႉ။ ၸုမ်းလုၵ်ႉၽိုၼ်ႉႁူႇတီႇၼႆႉ လႆႈတႄႇပိုတ်းယိုဝ်းႁိူဝ်းတေႃႉတၢင်ႇၵုၼ်ႇၵႃႉ ၼႂ်းပၢင်ႇလၢႆႇလႅင်မႃး ၸဵမ်မိူဝ်ႈလိူၼ် November 2023 ၼၼ်ႉလႄႈ ႁဵတ်းႁႂ်ႈႁိူဝ်းတေႃႉတၢင်ႇၵုၼ်ႇၵႃႉတင်းၼမ် လႆႈလႅၵ်ႈလၢႆႈသဵၼ်ႈတၢင်းၵၢၼ်လႅၼ်ႈႁိူဝ်း ၵႂႃႇထႅင်ႈတၢင်ႇသဵၼ်ႈ ဢၼ်လႆႈၸႂ်ႉၶၢဝ်းယၢမ်းၼမ်လိူဝ်ၵဝ်ႇၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-24T11:15:07

https://taifreedom.com/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9d%e1%81%bc%e1%80%ba%e1%80%b8%e1%80%90%e1%80%b0%e1%81%b5%e1%80%ba%e1%80%b8-%e1%82%81%e1%80%b0%e1%80%99%e1%80%ba%e1%82%88%e1%81%b5%e1%81%bc/

မိူင်းဝၼ်းတူၵ်း ႁူမ်ႈၵၼ်သိုပ်ႇပၼ်တၢမ်ႇၶွမ်ႈသပိတ်ႈ ရၢတ်ႉသျႃးထႅင်ႈ

ဢမေႇရိၵၢၼ်ႇ လႄႈ ႁူမ်ႈတုမ်ယူးရူပ်ႇ ဢဝ်တိုဝ်ႉတၢင်းပၢင်တိုၵ်းၼႂ်းမိူင်းယူႇၶရဵၼ်း ၶွပ်ႈတဵမ် 2 ပီႊၼၼ်ႉသေ ပၼ်တၢမ်ႇၶွမ်ႈသပိတ်ႈရၢတ်ႉသျႃးထႅင်ႈ။ မိူဝ်ႈဝၼ်းထီႉ 23 February 2024 (လိူၼ်သၢမ်မႂ်ႇ 14 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈႁွင်ႈၵၢၼ်လူင်ၽၢႆႇၽၢၼ်ႇတႃႇငိုၼ်းတွင်း ဢမေႇရိၵၢၼ်ႇ ဢွၵ်ႇပိူင်ၵၢၼ် ပၼ်တၢမ်ႇၶွမ်ႈသပိတ်ႈ ပူၵ်ႉၵူဝ်ႇၵူၼ်း လႄႈ ၶွမ်ႇပၼီႇ ၸမ် 300 သေဢမ်ႇၵႃး ယူႇတီႈ ႁွင်ႈၵၢၼ်လူင်ၽၢႆႇၼွၵ်ႈမိူင်းဢမေႇရိၵၢၼ်ႇၵေႃႈ လႆႈပၼ်တၢမ်ႇၶွမ်ႈသပိတ်ႈ ပူၵ်ႉၵူဝ်ႇၵူၼ်း တင်း ၶွမ်ႇပၼီႇ တင်းမူတ်း 250 ပၢႆ ဢၼ်ယုမ်ႇယမ်ဝႃႈ မီးလွင်ႈၵမ်ႉၸွႆႈ ရၢတ်ႉသျႃး သေဢမ်ႇၵႃး ယူႇတီႈႁွင်ႈၵၢၼ်လူင်ၽၢႆႇၵႃႉၶၢႆဢမေႇရိၵၢၼ်ႇၵေႃႈ လႆႈဢဝ်ၶွမ်ႇပၼီႇ 90 ပၢႆ ဢၼ်ပဵၼ်ၶွင် ရၢတ်ႉသျႃး၊ ၶႄႇ၊ တူႇရၵီႇ၊ မိူင်း UAE လႄႈ ထႅင်ႈလၢႆလၢႆၸိုင်ႈမိူင်း ၶဝ်ႈၵႂႃႇၼႂ်းသၢႆမၢႆလမ် blacklist ထႅင်ႈ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ယူႇတီႈၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇ လၢတ်ႈဝႃႈ ပိူင်ၵၢၼ်ၶွမ်ႈသပိတ်ႈၸိူဝ်းၼႆႉ တႃႇႁႂ်ႈၸွမ်ၸိုင်ႈရၢတ်ႉသျႃး ပူႇတိၼ်ႇ လႆႈသၢႆႈတႅၼ်းၶိုၼ်း လွင်ႈၶဝ်ႈပူၼ်ႉပႅၼ်တၢင်ႇၸိုင်ႈမိူင်း လႄႈ လွင်ႈတဵၵ်းပႅတ်ႈ ၽူႈဢမ်ႇႁၼ်လီၵမ်ႉထႅမ်ၼႂ်းၸိုင်ႈမိူင်းတူဝ်ၵဝ်ႇၼၼ်ႉ ဝႃႈၼႆ။ ၼွၵ်ႈလိူဝ်သေၼႆႉ ဝၼ်းထီႉ 23 February 2024 ဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ ယူႇတီႈႁူမ်ႈတုမ်ယူးရူပ်ႇ (EU) လႄႈ ဢင်းၵိတ်ႉ ႁူမ်ႈပႃး ၶႅၼ်ႇၼေႇတႃႇၵေႃႈ လႆႈဢွၵ်ႇ ပိူင်ၵၢၼ်ၶွမ်ႈသပိတ်ႈရၢတ်ႉသျႃးထႅင်ႈမိူၼ်ၵၼ် လႄႈ ယၢမ်ႈလဵဝ် မီးပူၵ်ႉၵူဝ်ႇၵူၼ်း တင်း ၶွမ်ႇပၼီႇ 2,000 ပၢႆ ၶဝ်ႈသဵၼ်ႈမၢႆလမ်ၶွင်ႁူမ်ႈတုမ်ယူးရူပ်ႇယဝ်ႉ ဝႃႈၼႆ။ လွင်ႈႁူမ်ႈတုမ်ယူးရူပ်ႇ ဢွၵ်ႇပိူင်ၵၢၼ်ၶွမ်ႈသပိတ်ႈၽူႈၵမ်ႉထႅမ်ရၢတ်ႉသျႃး ပွၵ်ႈၵမ်း ၼႆႉ မီးပႃးၶွမ်ႇပၼီႇ မိူင်းၶႄႇ၊ ဢိၼ်းတီးယႃး၊ တူႇရၵီႇ၊ သႃးပီးယႃး၊ ၵႃႇၵျိတ်ႉသ် တၢၼ်ႇ၊ သိင်ႇၵပူဝ်ႇ လႄႈ ထႆး ႁူမ်ႈယူႇပႃးၼႂ်းသဵၼ်ႈမၢႆ ဢၼ်ထၢင်ႇထိူမ်ဝႃႈ မီးလွင်ႈ ၵမ်ႉၸွႆႈရၢတ်ႉသျႃးၼၼ်ႉ ၼႆယဝ်ႉ။ ၸိူင်ႉႁိုဝ်ၵေႃႈလီ ပႅၵ်ႉသမ်ႉမိူင်းဝၼ်းတူၵ်း တေဢွၼ်ၵၼ် ပၼ်တၢမ်ႇၶွမ်ႈသပိတ်ႈ ၽၢႆႇပၢႆးမၢၵ်ႈမီးရၢတ်ႉသျႃး လၢႆပွၵ်ႈလၢႆၵမ်းသေတႃႉ ၽၢႆႇတၢင်းၵၢၼ်သူင်ႇဢွၵ်ႇ ရၢတ်ႉသျႃး သမ်ႉမီးၵၢၼ်တိူဝ်းတွၼ်းၶိုၼ်ႈမႃးတင်းၼမ်လႄႈ ယူႇတီႈၽွင်းတၢင်ရၢတ်ႉသျႃး ဢၼ်ႁပ်ႉပုၼ်ႈၽွၼ်းယူႇၼႂ်းမိူင်းဢမေႇရိၵၢၼ်ႇ ၼၼ်ႉ လၢတ်ႈဝႃႈ လူင်ပွင်ၸိုင်ႈဢမေႇရိၵၢၼ်ႇ ဢမ်ႇပွင်ႇၸႂ် ဢမ်ႇၼၼ် ဢမ်ႇၶဝ်ႈၸႂ်ႁိုဝ်ဝႃႈ ပိူင်ၵၢၼ်ၸိူဝ်းၼႆႉ မၼ်းဢမ်ႇႁဵတ်းသင်ရၢတ်ႉသျႃးလႆႈၼၼ်ႉ ဝႃႈၼႆ။ ရၢတ်ႉသျႃး လႆႈတႄႇၶဝ်ႈလူမ်ႇတိုၵ်းယူႇၶရဵၼ်း မိူဝ်ႈဝၼ်းထီႉ 24 February 2022 လႄႈ ၶွပ်ႈတဵမ် 2 ပီႊ ၼႂ်းဝၼ်းမိူဝ်ႈၼႆႉ ဝၼ်းထီႉ 24 February 2024 သေ ယၢမ်းၽွင်းတေႃႈ လဵဝ် သွင်ၽၢႆႇယင်းတိုၵ်ႉပိုတ်းယိုဝ်းၵၼ်ႁၢဝ်ႈႁႅင်းယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-23T13:09:07

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88-2/

သိုၵ်းမၢၼ်ႈတီႉၺွပ်းလႆႈ ၵူၼ်းႁဵတ်းၵၢၼ်ပႅတ်ႉလႅၼ်ၼိူဝ်ဢွၼ်ႇလၢႆး

တပ်ႉသိုၵ်းမၢၼ်ႈ လႄႈ ပလိၵ်ႈမၢၼ်ႈ ႁူမ်ႈၵၼ် တီႉၺွပ်းလႆႈ ၵူၼ်းႁဵတ်းၵၢၼ်ပႅတ်ႉလႅၼ်ဢဝ်ငိုၼ်း ၼိူဝ်ဢွၼ်ႇလၢႆး ဢမ်ႇယွမ်း 100 ၵေႃႉ တီႈဝဵင်းတႃႈၶီႈလဵၵ်း ၼႆယဝ်ႉ။ မိူဝ်ႈဝၼ်းထီႉ 23 February 2023 (လိူၼ်သၢမ်မႂ်ႇ 14 ၶမ်ႈ ပီႊတႆး 2118 ၼီႈ) ၼၼ်ႉ Maesaipress ဢွၵ်ႇၶၢဝ်ႇဝႆႉဝႃႈ တပ်ႉသိုၵ်းမၢၼ်ႈ လႄႈ ပလိၵ်ႈမၢၼ်ႈ ႁူမ်ႈၵၼ်သေ တီႉၺွပ်းလႆႈ ၵူၼ်းႁဵတ်းၵၢၼ်ပႅတ်ႉလႅၼ်ဢဝ်ငိုၼ်း(ၵျႃးၽႅၼ်ႉ) ၼိူဝ်ဢွၼ်ႇလၢႆး ဢၼ်မီးယူႇၽၢႆႇလင် ႁူင်းလႅမ်း 1G1 ပွၵ်ႉသၢၼ်သၢႆးတႆး ဝဵင်းတႃႈၶီႈလဵၵ်း၊ မီးတၢင်းမူတ်း 3 ဢွင်ႈတီႈလႄႈ ၵူၼ်းဢၼ်ထုၵ်ႇတီႉၺွပ်းတင်းမူတ်းဢမ်ႇယွမ်း 100 ၵေႃႉ၊ ႁုပ်ႈသိမ်းလႆႈပႃး ၶွမ်ႇၽိဝ်ႇတိူဝ်ႇ၊ ၶိူင်ႈၵမ်ႉၵႅမ်ထႅင်ႈတင်းၼမ် ဢၼ်ၸႂ်ႉတိုဝ်းတႃႇပိုတ်ႇဝႅပ်ႉၵၢၼ်တေႃႇလွင်းဢွၼ်ႇလၢႆး ဢိၵ်ႇတင်း ၵၢၼ်ပႅတ်ႉလႅၼ်ၵိၼ်ငိုၼ်းၼိူဝ်ဢွၼ်ႇလၢႆး ၸိူဝ်းၼႆႉ ၼႆယဝ်ႉ။ သိုဝ်ႇၶၢဝ်ႇ Maesaipress ဢွၵ်ႇဝႆႉပႃးဝႃႈ ၵူၼ်းဢၼ်တီႉၺွပ်းလႆႈၼၼ်ႉ မီးပႃးၵူၼ်းမိူင်းထႆး၊ ၵူၼ်းမိူင်းၶႄႇ ဢိၵ်ႇတင်း ၵူၼ်းဢၼ်ယူႇၼႂ်းမိူင်းႁူမ်ႈတုမ်လႄႈ ၵူၼ်းတင်းမူတ်းၼၼ်ႉၵေႃႈ ထုၵ်ႇၽူႈမီးပုၼ်ႈၽွၼ်းၶဝ် ဢဝ်ၵႂႃႇၵူတ်ႇထတ်းၸႅတ်ႈထၢမ်ဝႆႉယူႇၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-02-23T13:02:03

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e1%80%95%e1%81%bc%e1%80%ba%e1%81%b6%e1%82%82%e1%81%a2%e1%80%84%e1%80%ba%e1%82%89%e1%81%b6%e1%81%a2/

ဢမေႇရိၵၢၼ်ႇပၼ်ၶႂၢင်ႉၶၢႆၶိူင်ႈၸႂ်ႉတိုဝ်းၼႂ်းၵၢၼ်သိုၵ်းပၼ်ထႆႇဝၼ်ႇ

မိူဝ်ႈဝၼ်းထီႉ 21 February 2024 (လိူၼ်သၢမ်မႂ်ႇ 12 ၶမ်ႈ ပီႊတႆး 2118 ၼီႈ) ႁွင်ႈၵၢၼ်ၽၢႆႇၼွၵ်ႈမိူင်း မိူင်းဢမေႇရိၵၢၼ်ႇ ပၼ်ၶႂၢင်ႉတႃႇၶၢႆၶိူင်ႈၸႂ်ႉတိုဝ်းၼႂ်းၵၢၼ်သိုၵ်းပၼ်ထႆႇဝၼ်ႇ ဢၼ်မီးၵႃႈၶၼ် 75 လၢၼ်ႉတေႃႇလႃႇဢမေႇရိၵၢၼ်ႇၼၼ်ႉ ၼႆယဝ်ႉ။ ႁွင်ႈၵၢၼ်ၽၢႆႇၵႅတ်ႇၶႄဢမေႇရိၵၢၼ်ႇၼၼ်ႉၵေႃႈ လႆႈလၢတ်ႈၼႄလွင်ႈ ၶိူင်ႈၸႂ်ႉတိုဝ်းၼႂ်းၵၢၼ်သိုၵ်း ဢၼ်ၶၢႆပၼ်တီႈထႆႇဝၼ်ႇၼၼ်ႉ တေမီး Cross Domain Solution ၊ ၶိူင်ႈၵမ်ႉၵႅမ်ၽၢႆႇႁူမ်ႇလူမ်ႈၸၼ်ႉသုင် (High Assurance device) ၊ ၶိူင်ႈႁပ်ႉသၼ်ယၢၼ်း ဢၼ်လၢတ်ႈၼႄတီႈယူႇ GPS ၊ ၶိူင်ႈၵမ်ႉၵႅမ်တိတ်းတေႃႇၵပ်းသိုပ်ႇ၊ လွင်ႈႁဵတ်းၵၢၼ်ၽၢႆႇ Technology လႄႈ ၶူဝ်းၶွင်ထႅင်ႈလၢႆလၢႆလွင်ႈ ဢမ်ႇဝႃႈၵၢၼ်တေႃႉသူင်ႇလႄႈမႄးၵုမ်းလုမ်းလႃး ၵမ်ႉထႅမ်တႃႇႁႂ်ႈၶူင်သၢင်ႈၵၢၼ် ၵွင်ႉသၢၼ်ၶေႃႈမုၼ်း တင်းၽၢႆႇၵၢၼ်သိုၵ်းပေႃးတေလီမႃးထႅင်ႈ ဝႃႈၼႆ။ ၼႂ်းဝၼ်းထီႉ 22 February 2024 ၼၼ်ႉၵေႃႈ ၽူႈမီးပုၼ်ႈၽွၼ်းၸၼ်ႉသုင် ဢမေႇရိၵၢၼ်ႇ 4 ၵေႃႉ လႆႈဢွၵ်ႇၶၢဝ်းတၢင်းသူႇၸႂ်းထႆႇဝၼ်ႇ တႃႇႁူပ်ႉထူပ်းတင်း ၸွမ်ၸိုင်ႈထႆႇဝၼ်ႇလႄႈ ၼႄႁႂ်ႈႁၼ်ဝႃႈဢမေႇရိၵၢၼ်ႇၼၼ်ႉ ၸုၵ်းမၼ်ႈၽၢႆႇထႆႇဝၼ်ႇဝႆႉယူႇ လႄႈ သၢင်ႈလွင်ႈၸမ်ၸႂ်ၵၼ်တိူဝ်းၶိုၼ်ႈမႃးထႅင်ႈ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-23T12:22:40

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%b8/

သိုၵ်းထႆး ပိုတ်းယိုဝ်းၸွမ်းၵူၼ်းၵႃႉယႃႈ ႁိမ်းလႅၼ်လိၼ် တႆး−ထႆး

သိုၵ်းထႆး တင်း ၵူၼ်းၵႃႉယႃႈမဝ်းၵမ် ပိုတ်းယိုဝ်းၵၼ်ႁိမ်းလႅၼ်လိၼ် တႆး−ထႆး ထႅင်ႈ ၽၢႆႇသိုၵ်းထႆး တီႉၺွပ်းလႆႈယႃႈမဝ်းၵမ်တင်းၼမ်။ ၸွမ်းၼင်ႇသိုဝ်ႇၶၢဝ်ႇထႆး ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 22 February 2024 (လိူၼ်သၢမ် မႂ်ႇ 13 ၶမ်ႈ ပီႊတႆး 2118 ၼီႈ) သိုၵ်းထႆး ဢၼ်ဢွၵ်ႇလဵပ်ႈယၢမ်းတႃႇၵႅတ်ႇၶႄႁႄႉၵင်ႈ ၽေးယႃႈမဝ်းၵမ် ၸွမ်းလႅၼ်လိၼ် တႆး−ထႆး ၽွင်းၵႂႃႇႁွတ်ႈၽႅဝ် တီႈဝၢၼ်ႈပႃႇလႅင် ပွၵ်ႉ 5 ဢိူင်ႇၵေႃႇၸၢင်ႉ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး ႁၢင်ၵႆတင်းလႅၼ်လိၼ်မိူင်းတႆးမွၵ်ႈ 200 မီႇတိူဝ်ႇၼၼ်ႉ ထူပ်းႁၼ်ၵူၼ်းဢၼ်မီးလွင်ႈထၢင်ႇထိူမ် 15−20 ၵေႃႉ ပႃးတင်းထူင်ၶူဝ်းသေ ၽၢႆႇတၢင်းသိုၵ်းထႆး တေဢၢၼ်းၶဝ်ႈၵူတ်ႇထတ်း ၵူၺ်းၵႃႈၸိူဝ်းၶဝ်သမ်ႉ တူၵ်းၸႂ်သေ ပိုတ်းယိုဝ်းသႂ်ႇသိုၵ်းထႆးဢွၼ်တၢင်းသေ သွင်ၽၢႆႇပိုတ်းယိုဝ်းၵၼ် ႁိုင်မွၵ်ႈ 5 မိၼိတ်ႉ ၼႆႉ ဝႃႈၼႆ။ ဝၢႆးသေသဵင်ၵွင်ႈယဵၼ်ၵႂႃႇယဝ်ႉၼၼ်ႉ ၽၢႆႇတၢင်းသိုၵ်းထႆးၵေႃႈ ၸင်ႇလႆႈၶဝ်ႈၵူတ်ႇ ထတ်းၼႂ်းပိုၼ်ႉတီႈပိုတ်းယိုဝ်းၵၼ်ၼၼ်ႉသေ ထူပ်းႁၼ်ထူင်သီလမ် 8 ထူင်၊ တႃႇ 7 ထူင် ၼႂ်းမၼ်းသႂ်ႇဝႆႉယႃႈမ 1 ထူင်လႂ် 200,000 မဵတ်ႉ ႁူမ်ႈတင်းမူတ်း 1,400,000 မဵတ်ႉ တႃႇထႅင်ႈထူင်ၼိုင်ႈတႄႉပဵၼ်ယႃႈဢၢႆႉသ် ၼမ်ႉၼၵ်း 25 ၵီႇလူဝ်ႇၵရမ်ႇ လႄႈ ၵူၼ်းတေႃႉသူင်ႇတႄႉ တၼ်းပၢႆႈလွတ်ႈၵႂႃႇလႆႈ ၼႆယဝ်ႉ။ မိူဝ်ႈဝၼ်းထီႉ 20-21 February 2024 ၼၼ်ႉၵေႃႈ ၽၢႆႇတၢင်းသိုၵ်းထႆး တီႉၺွပ်းလႆႈယႃႈမ ႁူမ်ႈတင်းမူတ်း 300,000 မဵတ်ႉ ႁိမ်းလႅၼ်လိၼ် တႆး−ထႆး ၼႂ်းပိုၼ်ႉတီႈၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ မိူင်းထႆး မိူၼ်ၵၼ် ဝႃႈၼႆ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2024-02-22T13:03:13

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%81%bc/

ဢိတ်ႇသရေးသိုပ်ႇတိုၵ်းၼႂ်းၵႃႇၸႃႉ ၵူၼ်းတၢႆၸမ်သၢမ်မိုၼ်ႇ

ဢိတ်ႇသရေးပိုတ်းယိုဝ်းတၢင်းၵၢင်ႁၢဝ်ၼႂ်းတွၼ်ႈၵႃႇၸႃႉႁၢဝ်ႈႁႅင်း ၵူၼ်းမိူင်းပႃႇလႅတ်ႉသ်တၢႆး လူႉသဵင်ႈတၢႆၼမ် ၸမ်ၸမ်သၢမ်မိုၼ်ႇယဝ်ႉ ဝႃႈၼႆ။ မိူဝ်ႈဝၼ်းထီႉ 21 February 2024 (လိူၼ်သၢမ်မႂ်ႇ 12 ၶမ်ႈ ပီႊတႆး 2118 ၼီႈ) တပ်ႉသိုၵ်းဢိတ်ႇသရေး ပိုတ်းယိုဝ်းတၢင်းၵၢင်ႁၢဝ်ၼႂ်းတွၼ်ႈၵႃႇၸႃႉႁၢဝ်ႈႁႅင်းလႄႈ ၼႂ်းၶၢဝ်းတၢင်း 24 ၸူဝ်ႈမူင်းၵူၺ်း ႁဵတ်းႁႂ်ႈၵူၼ်းမိူင်းပႃႇလႅတ်ႉသ်တၢႆး လူႉသဵင်ႈတၢႆၵႂႃႇယဝ်ႉ 118 ၵေႃႉ၊ တႄႇၸဵမ်မိူဝ်ႈပိုတ်ႇပၢင်တိုၵ်းမႃးၼၼ်ႉ မီးၵူၼ်းလူႉသဵင်ႈတၢႆၵႂႃႇယဝ်ႉ 29,313 ၵေႃႉ မၢတ်ႇၸဵပ်း 69,333 ၵေႃႉၼႆ ယူႇယဝ်ႉ။ ဢွၼ်ၼႃႈဝၼ်းၼၼ်ႉၵေႃႈ ဢမေႇရိၵၢၼ်ႇ ပၢၵ်ႈပႅတ်ႈ ၽိုၼ်လိၵ်ႈၵၢၼ်ၵိုတ်းတိုၵ်း ၶွင် UNSC တႃႇၵိုတ်းတိုၵ်းၼႂ်းတွၼ်ႈၵႃႇၸႃႉၼႆၼၼ်ႉသေ လႆႈဝႃႈပဵၼ်ပွၵ်ႈၵမ်း 3 ယဝ်ႉ ဢၼ်ဢမေႇရိၵၢၼ်ႇပၢၵ်ႈပႅတ်ႈ ၼႆယူႇ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-22T12:49:27

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%ad%e1%81%b5%e1%80%ba%e1%82%89%e1%80%90%e1%81%a2%e1%80%84%e1%80%ba%e1%80%b8%e1%81%b6/

သိုၵ်းမၢၼ်ႈပိၵ်ႉတၢင်းၶဝ်ႈမိူင်းပွၼ်

ၸုမ်းယိပ်းၵွင်ႈၵၢင်ႇပဵၼ်ပၢင်တိုၵ်းၵၼ် ၼႂ်းၵႄႈၵၢင် ၸႄႈဝဵင်းႁူဝ်ပူင်း − ၸႄႈဝဵင်းမိူင်းပွၼ် ၸႄႈတွၼ်ႈလွႆလႅမ် လႄႈ ၽၢႆႇတၢင်းသိုၵ်းမၢၼ်ႈ ပိၵ်ႉဝႆႉတၢင်းၶဝ်ႈဢွၵ်ႇ ဝဵင်းမိူင်းပွၼ်ဝႆႉၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝၼ်းထီႉ 21 February 2024 (လိူၼ်သၢမ်မႂ်ႇ 12 ၶမ်ႈ ပီႊတႆး 2118 ၼီႈ) ၸုမ်းသိုၵ်းပဢူဝ်း PNLA တင်း သိုၵ်းမၢၼ်ႈ ပဵၼ်ပၢင်တိုၵ်းၵၼ် ၽၢႆႇဢွၵ်ႇထမ်ႈၸၢင်ႉ ၼႂ်းၸႄႈဝဵင်းႁူဝ်ပူင်း လႄႈ ထႅင်ႈလၢႆလၢႆပိုၼ်ႉတီႈ ၼႂ်းၸႄႈဝဵင်းမိူင်းပွၼ်သေ ၽၢႆႇသိုၵ်းမၢၼ်ႈ လႆႈပိၵ်ႉတၢင်းၶဝ်ႈဢွၵ်ႇဝဵင်းမိူင်းပွၼ်ဝႆႉ ဢမ်ႇပၼ်လူတ်ႉၶိူင်ႈ/ၵႃး လတ်းၽၢၼ်ႇၵႂႃႇမႃး ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ထိုင်မိူဝ်ႈၼႆႉဝၼ်းထီႉ 22 February 2024 ၼႆႉၵေႃႈ ၸုမ်းသိုၵ်းမၢၼ်ႈတိုၵ်ႉပိၵ်ႉဢိုတ်း သဵၼ်ႈတၢင်းၶဝ်ႈ/ဢွၵ်ႇ ဝဵင်းမိူင်းပွၼ်ဝႆႉယူႇၶႃႈ၊ မိူဝ်ႈဝႃးတႄႉ ယွၼ်ႉၵႃးၶမ်ၼမ်ႁႅင်းၼႃႇလႄႈ သိုၵ်းမၢၼ်ႈ ပိုတ်ႇပၼ် ႁႂ်ႈၵႃးၶဝ်ႈဢွၵ်ႇၵမ်းၼိုင်ႈသေ ၶိုၼ်းပိၵ်ႉဢိုတ်းၶိုၼ်း တေႃႇထိုင်မိူဝ်ႈၼႆႉယဝ်ႉ၊ ၵပ်းၵၢႆႇလူၺ်ႈလွင်ႈပၢင်တိုၵ်းတႄႉ ဢမ်ႇလႆႈႁူႉၸွမ်းသင်ၶႃႈ လၢတ်ႈၼႄၼင်ႇၼႆ။ မိူဝ်ႈၼႆႉဝၼ်းထီႉ 22 February 2024 ၼႆႉ ၽၢႆႇတၢင်းသိုၵ်းမၢၼ်ႈ တိုၵ်ႉဢဝ်ႁႅင်းသိုၵ်းသေ ၽိူမ်ႉထႅမ်ၵႂႃႇတီႈ ဝဵင်းမိူင်းပွၼ် လႄႈ ငဝ်းလၢႆးၼႂ်းပိုၼ်ႉတီႈၼၼ်ႉၵေႃႈ သိုၵ်းသွင်ၽၢႆႇ တိုၵ်ႉၶဵင်ႈၶႅင်ၵၼ်ဝႆႉယူႇၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-02-22T11:08:25

https://taifreedom.com/%e1%80%95%e1%81%a2%e1%80%84%e1%80%ba%e1%82%87%e1%80%9e%e1%80%bd%e1%81%bc%e1%80%ba%e1%81%b5%e1%81%a2%e1%81%bc%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9b%e1%81%a2%e1%80%90/

ပၢင်ႇသွၼ်ၵၢၼ်သိုၵ်းရၢတ်ႉသျႃး ထုၵ်ႇပိုတ်းယိုဝ်း ၵူၼ်းသိုၵ်းတၢႆၼမ်

ပၢင်ႇၽိုၵ်းသွၼ်ၵၢၼ်သိုၵ်းရၢတ်ႉသျႃး ဢၼ်မီးယူႇၼႂ်းမိူင်းယူႇၶရဵၼ်း ပွတ်းဝၼ်းဢွၵ်ႇၼၼ်ႉ ထုၵ်ႇပိုတ်းယိုဝ်းလူၺ်ႈမၢၵ်ႇမိတ်ႉသႆးလႄႈ မီးၵူၼ်းသိုၵ်းတၢႆၼမ်။ မိူဝ်ႈၼႆႉဝၼ်းထီႉ 22 February 2024 (လိူၼ်သၢမ်မႂ်ႇ 13 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်းဝႃႈ ၽွင်းယၢမ်းၵူၼ်းသိုၵ်းရၢတ်ႉသျႃး ပႂ်ႉႁပ်ႉတွၼ်ႈ ၽူႈပွင်ၵၢၼ်သိုၵ်းပွတ်းဝၼ်းဢွၵ်ႇ တီႈၼႂ်းပၢင်ႇၽိုၵ်းသွၼ်ၵၢၼ်သိုၵ်း ဢၼ်ယူႇၸမ်ႁိမ်းဝၢၼ်ႈ Trudovsky ပွတ်းတွၼ်ႈတူဝ်းၼႅတ်ႇသ်ၶ် မိူင်းယူႇၶရဵၼ်းပွတ်းဝၼ်းဢွၵ်ႇ ဢၼ်ထုၵ်ႇရၢတ်ႉသျႃးယိုတ်းသိမ်းလႆႈၼၼ်ႉ ထုၵ်ႇပိုတ်းယိုဝ်းလူၺ်ႈမၢၵ်ႇမိတ်ႉသႆး 2 လုၵ်ႈသေ မီးၵူၼ်းသိုၵ်းလူႉတၢႆဢမ်ႇယွမ်း 60 ၵေႃႉ ဝႃႈၼႆ။ ၵဵဝ်ႇလူၺ်ႈၵၢၼ်ပိုတ်းယိုဝ်းသႂ်ႇရၢတ်ႉသျႃးပွၵ်ႈၵမ်းၼႆႉ ပဵၼ်ၸုမ်းလႂ်ပိုတ်းယိုဝ်းၼႆ ၼၼ်ႉတႄႉ ၼႂ်းလၢႆးငၢၼ်းၶၢဝ်ႇ ဢမ်ႇလႆႈလၢတ်ႈပႃး ၵူၺ်းၵႃႈ လုၵ်ႉတီႈၶူင်ႉသၢင်ႈ ယိုဝ်းမၢၵ်ႇမိတ်ႉသႆး HIMARS ၶွင်ဢမေႇရိၵၢၼ်ႇသေ ယိုဝ်းလႄႈ ၽၢႆႇတၢင်းယူႇၶရဵၼ်း ၵေႃႈ ဢမ်ႇပႆႇလႆႈဢွၵ်ႇမႃးလၢတ်ႈၸွမ်းသင်ၵဵဝ်ႇလူၺ်ႈလွင်ႈၼႆႉ ဝႃႈၼႆ။ ၸိူင်ႉႁိုဝ်ၵေႃႈလီ ပေႃးထိုင်မႃးၼႂ်းဝၼ်းထီႉ 24 February 2024 ၼႆႉ ပၢင်တိုၵ်းၼႂ်းၵႄႈ ၵၢင်ရၢတ်ႉသျႃး တင်း ယူႇၶရဵၼ်း တေၶွပ်ႈတဵမ် 2 ပီႊယဝ်ႉလႄႈ ယူႇတီႈႁူမ်ႈတုမ်ယူးရူပ်ႇ (EU) ဢၼ်မီးလုၵ်ႈၸုမ်းယူႇ 27 ၸိုင်ႈမိူင်း တူၵ်းလူင်းလႆႈၸႂ်ၵၼ် တေပၼ်တၢမ်ႇ ၶွမ်ႈသပိတ်ႈ ပူၵ်ႉၵူဝ်ႇၵူၼ်းလႄႈ ၶွမ်ႈပၼီႇ 200 ပၢႆ ႁူမ်ႈပႃး ၶွမ်ႇပၼီႇမိူင်းၶႄႇ ထႅင်ႈလၢႆလၢႆၶွမ်ႇပၼီႇ ဢၼ်မီးလွင်ႈၵမ်ႉၸွႆႈရၢတ်ႉသျႃးၼၼ်ႉ ၼႆယဝ်ႉ။ ၼွၵ်ႈလိူဝ်သေၼႆႉ ၽၢႆႇတၢင်းဢမေႇရိၵၢၼ်ႇၵေႃႈ တေဢဝ်တိုဝ်ႉတၢင်းပၢင်တိုၵ်း ရၢတ်ႉသျႃး တင်း ယူႇၶရဵၼ်း ၶွပ်ႈတဵမ် 2 ပီႊၼႆႉသေ ပၼ်တၢမ်ႇၶွမ်ႈသပိတ်ႈရၢတ်ႉ သျႃးထႅင်ႈ ၼႂ်းဝၼ်းထီႉ 23 February 2024 ၼႆႉ ဝႃႈၼႆ။ တႄႇၸဵမ်မိူဝ်ႈရၢတ်ႉသျႃးၶဝ်ႈလူမ်ႇတိုၵ်းယူႇၶရဵၼ်းမႃးၼၼ်ႉ ၽၢႆႇတၢင်းဢမေႇရိၵၢၼ်ႇ တင်း ႁူမ်ႈတုမ်ယူးရူပ်ႇ ၵေႃႈလႆႈပၼ်တၢမ်ႇ ၶွမ်ႈသပိတ်ႈ ရၢတ်ႉသျႃးမႃးယဝ်ႉ လၢႆပွၵ်ႈလၢႆၵမ်း ၸဵမ်ဢဝ် ၽၢႆႇၾႆးၾႃႉ၊ ယေးငိုၼ်း၊ ၶွမ်ႇပၼီႇ လႄႈ ၽၢႆႇပၢႆးမၢၵ်ႈမီး ရၢတ်ႉသျႃး ဢိၵ်ႇတင်း ယိုတ်းသိမ်းဢဝ်ဝႆႉၶူဝ်းၶွင်ဢုၵ်ႉၸႃႇ ၸဝ်ႈၼႃႈတီႈရၢတ်ႉသျႃးထႅင်ႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-22T11:06:20

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%9a-7/

သိုၵ်းထႆး တီႉၺွပ်းလႆႈယႃႈမ ဢၼ်လၵ်ႉတေႃႉၶဝ်ႈၵႂႃႇၼႂ်းမိူင်းထႆးထႅင်ႈ

ၵူၼ်းၵႃႉယႃႈမဝ်းၵမ်း လၵ်ႉတေႃႉယႃႈမ လုၵ်ႉတီႈၼႂ်းမိူင်းတႆးသေ ၶၢမ်ႈလႅၼ်လိၼ် ၶဝ်ႈၵႂႃႇၼႂ်းမိူင်းထႆး ဢမ်ႇထၢတ်ႇဢမ်ႇဝၢႆး လႄႈ ၽၢႆႇသိုၵ်းထႆး တီႉၺွပ်းလႆႈယႃႈမ ထႅင်ႈတင်းၼမ်။ မိူဝ်ႈဝႃးဝၼ်းထီႉ 21 February 2024 (လိူၼ်သၢမ်မႂ်ႇ 12 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းသိုၵ်းထႆး လႆႈဢွၵ်ႇလဵပ်ႈယၢမ်းၸွမ်းလႅၼ်လိၼ် တႆး−ထႆး ၼႂ်းပိုၼ်ႉတီႈ ဝၢၼ်ႈလၢႆႇဢၢႆး ဢိူင်ႇမႄႈဢၢႆး ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ မိူင်းထႆးသေ ထူပ်းႁၼ်ၵူၼ်းဢၼ်မီးလွင်ႈထၢင်ႇထိူမ် 3 ၵေႃႉ ပႃးတင်းပိူဝ်ႉသေ ပႆႇၶၢမ်ႈလႅၼ်လိၼ် မႃးလႄႈ ၽၢႆႇတၢင်းသိုၵ်းထႆး တေဢၢၼ်းၶဝ်ႈၵူတ်ႇထတ်း ၵူၺ်းၵႃႈ ၸိူဝ်းၶဝ်သမ်ႉ လႆႈပၢႆႈၶဝ်ႈၶိုၼ်းၼႂ်းလိၼ်မိူင်းတႆးလႄႈ ၽၢႆႇသိုၵ်းထႆး ဢမ်ႇတၼ်းတီႉၺွပ်းလႆႈ ၵူၺ်းထူပ်းႁၼ်ထူင်ၵေႃႇၸၢၼ်ႈ 2 ထူင် ဢၼ်သႂ်ႇယႃႈမဝႆႉၼႂ်းမၼ်း ႁူမ်ႈတင်းမူတ်း 200,000 မဵတ်ႉ ဝႃႈၼႆ။ တေႃႈၼင်ႇၼႆ မိူဝ်ႈဝၼ်းထီႉ 20 February 2024 ၼၼ်ႉၵေႃႈ ၽၢႆႇတၢင်းသိုၵ်းထႆး တီႉၺွပ်းလႆႈယႃႈမ 100,000 မဵတ်ႉ ၸွမ်းလႅၼ်လိၼ် တႆး−ထႆး ၼႂ်းပိုၼ်ႉတီႈ ဝၢၼ်ႈပၢင်ၼွၵ်ႈ ဢိူင်ႇမလိၵႃ ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ မိူင်းထႆး ၵူၺ်းၵူၼ်းတေႃႉသူင်ႇတႄႉ တၼ်းပၢႆႈလွတ်ႈၵႂႃႇလႆႈ ၼႆယဝ်ႉ။ ၸိူင်ႉႁိုဝ်ၵေႃႈလီ ၸွမ်းလႅၼ်လိၼ် တႆး−ထႆး ၼႆႉ ၵူၼ်းၵႃႉယႃႈမဝ်းၵမ် ၵႆႉတေႃႉသူင်ႇယႃႈ ၶၢမ်ႈလႅၼ်လိၼ် ၶဝ်ႈၵႂႃႇၼႂ်းမိူင်းထႆး လႄႈ ၽၢႆႇတၢင်းသိုၵ်းထႆး တေတိူဝ်းၵူတ်ႇထတ်းႁႂ်ႈၼႅၼ်ႈၼႃမႃးလိူဝ်ၵဝ်ႇသေ ယႃႈမဝ်းၵမ်ဢၼ်တီႉၺွပ်းလႆႈ ၼႆႉၵေႃႈ တေႁဵတ်းသၢင်ႈၵႂႃႇၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ဝႃႈၼႆ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2024-02-21T13:37:31

https://taifreedom.com/%e1%81%b8%e1%80%b1%e1%82%83%e1%82%87%e1%80%99%e1%80%ad%e1%81%bc%e1%80%ba%e1%80%b8%e1%80%91%e1%80%af%e1%81%bc%e1%80%ba%e1%80%b8%e1%80%9c%e1%81%a2%e1%80%90%e1%80%ba%e1%82%88%e1%80%9d%e1%82%83%e1%82%88/

ၸေႃႇမိၼ်းထုၼ်းလၢတ်ႈဝႃႈ ပႆႇမီးၽႅၼ်ၵၢၼ် တႃႇဢဝ်ၼၢင်းယိင်းႁဵတ်းသိုၵ်း

လွင်ႈသိုၵ်းမၢၼ်ႈပိုၼ်ၽၢဝ်ႇဝႃႈ ၵူၼ်းမိူင်းႁူမ်ႈတုမ်ၵူႈၵေႃႉ ပေႃးထိုင်ဢႃႇယု ၼႂ်းၵႄႈ 18 ပီႊထိုင် 45 ပီႊ မီးပုၼ်ႈၽွၼ်းႁၢပ်ႇထၢမ်းၵၢၼ်သိုၵ်းၼႆၼၼ်ႉ မိူဝ်ႈလဵဝ် သိုၵ်းမၢၼ်ႈပႆႇမီးၽႅၼ်ၵၢၼ် ဢဝ်ၼၢင်းယိင်းၶဝ်ႈႁဵတ်းသိုၵ်း ဝႃႈၼႆ။ မိူဝ်ႈဝႃးဝၼ်းထီႉ 20 February 2024 (လိူၼ်သၢမ်မႂ်ႇ 11 ၶမ်ႈ ပီႊတႆး 2118 ၼီႈ) ၸွမ်ႁၢၼ် ၸေႃႇမိၼ်းထုၼ်း ၽူႈၶၢၼ်ပၢၵ်ႇ တပ်ႉသိုၵ်းမၢၼ်ႈ လၢတ်ႈတီႈသိုဝ်ႇၶၢဝ်ႇ ၸိူဝ်းယူႇၽၢႆႇတႂ်ႈၵုမ်းၵမ်သိုၵ်းမၢၼ်ႈၼၼ်ႉဝႃႈ ၸွမ်းၼင်ႇပၵ်းပိူင် လွင်ႈၵူၼ်းမိူင်း တေလႆႈႁဵတ်းသိုၵ်းၼၼ်ႉ ပႃးဝႆႉၼၢင်းယိင်းသေတႃႉ ၽွင်းမိူဝ်ႈလဵဝ်ၼႆႉ ယူႇတီႈတပ်ႉသိုၵ်းမၢၼ်ႈ ဢမ်ႇပႆႇမီးၽႅၼ်ၵၢၼ် တႃႇဢဝ်ၼၢင်းယိင်း ၶဝ်ႈမႃးႁဵတ်းသိုၵ်း တႃႇဢွၵ်ႇၼႃႈသိုၵ်း ဝႃႈၼႆ။ ၸွမ်းၼင်ႇသၢႆမၢႆႁူဝ်ၼပ်ႉၵူၼ်း မိူဝ်ႈပီႊ 2019 ၼၼ်ႉ ၵူၼ်းမိူင်း ၸိူဝ်းၵိုင်ႇထိူၵ်ႈ ႁဵတ်းသိုၵ်းမီး 13 လၢၼ်ႉ လႄႈ ၼႂ်းၼၼ်ႉ မီးၵူၼ်းၸၢႆး 6 လၢၼ်ႉ ၼၢင်းယိင်းမီး 7 လၢၼ်ႉသေ ၼႂ်းၵူၼ်းၸၢႆး 6 လၢၼ်ႉၼၼ်ႉ တေႁွင်ႉဢဝ်မႃး ၶဝ်ႈႁၢပ်ႇထၢမ်း ၵၢၼ်သိုၵ်း 60,000 ၵေႃႉ လႄႈ သင်ဝႃႈ ဢမ်ႇၶႂ်ႈႁၢပ်ႇထၢမ်းၵၢၼ်သိုၵ်း ႁႃလၢႆးလိင်ႉလၢႆးလႄႉၼႆၸိုင် တၵ်းတေၺႃးတၢမ်ႇၶွၵ်ႈ 5 ပီႊ ဝႃႈၼႆ။ ၼႂ်းဝူင်ႈဝၢင်ႈၼႆႉ တီႈၼႂ်းၸိုင်ႈတႆးလၢႆလၢႆဝဵင်း မီးၸုမ်း လဝၵ လႄႈ ၽၢႆႇဢုပ်ႉပိူင်ႇမၢၼ်ႈ လူင်းၵဵပ်းသၢႆမၢႆၵူၼ်းႁိူၼ်းထႅင်ႈ ၸွမ်းၼႂ်းပွၵ်ႉၼႂ်းယွမ်ႇသေ ဢမ်ႇႁူႉဝႃႈ တေဢဝ်ၵႂႃႇႁဵတ်းသင် ၼႆယဝ်ႉ။ ဝၢႆးသေ သိုၵ်းမၢၼ်ႈယိုတ်းဢၢမ်းၼၢတ်ႈၸိုင်ႈမိူင်းယဝ်ႉ လႆႈပဵၼ်ပၢင်တိုၵ်းၵၼ်တင်း ၸုမ်း PDF လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်းသေ ၽၢႆႇသိုၵ်းမၢၼ်ႈ မီးလွင်ႈတူၵ်းသုမ်းၼမ်တႄႉတႄႉ။ ထႅင်ႈလွင်ႈၼိုင်ႈၵေႃႈ ဝၢႆးသေသိုၵ်းမၢၼ်ႈဢွၵ်ႇပၵ်းပိူင်လွင်ႈၵဵပ်းသိုၵ်းၼႆႉယဝ်ႉ ၵူၼ်းၼုမ်ႇတင်းၼမ် ဢွၼ်ၵၼ်ႁႃလွၵ်းလၢႆး ပၢႆႈဢွၵ်ႇႁိူၼ်း/မိူင်းၸဝ်ႈၵဝ်ႇသေ ၵႂႃႇႁႃႁဵတ်းၵၢၼ် တၢင်ႇတီႈတၢင်ႇလႅၼ်ၸိူဝ်းၼႆႉၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-02-21T12:16:42

https://taifreedom.com/%e1%80%9c%e1%81%a2%e1%81%bc%e1%80%ba%e1%82%89%e1%81%b6%e1%80%9d%e1%80%ba%e1%82%88%e1%81%bd%e1%81%b5%e1%80%ba%e1%80%b8%e1%81%b8%e1%82%82%e1%80%ba%e1%82%89%e1%81%b5%e1%80%b0%e1%81%bc%e1%80%ba%e1%80%b8/

လၢၼ်ႉၶဝ်ႈၽၵ်းၸႂ်ႉၵူၼ်းလဵၵ်းႁဵတ်းၵၢၼ် လၢၼ်ႉဢွၼ်တၢင်းသုတ်းၼႂ်းလုမ်ႈၾႃႉ

ဢမ်ႇႁိုင်သင်ၼႆႉ ၼႂ်းမိူင်းဢမေႇရိၵၢၼ်ႇ ႁဵတ်းဢွၵ်ႇမႃးၵူၼ်းလဵၵ်း (robot) တႃႇႁဵတ်းၵၢၼ်ၼႂ်းလၢၼ်ႉၶဝ်ႈၽၵ်း လႄႈ ပဵၼ်လၢၼ်ႉဢွၼ်တၢင်းသုတ်း ၼႂ်းလုမ်ႈၾႃႉ ဢၼ်တေၸႂ်ႉၵူၼ်းလဵၵ်းႁဵတ်းၵၢၼ် ၼႆယူႇယဝ်ႉ။ တီႈၼႂ်းဝဵင်း Pasadena ၸႄႈမိူင်း California ၼႂ်းမိူင်းဢမေႇရိၵၢၼ်ႇ ၼၼ်ႉ မီးလၢၼ်ႉၶဝ်ႈၽၵ်းဢၼ်ၸိုဝ်ႈဝႃႈ CaliExpress လၢတ်ႈလႆႈဝႃႈ ပဵၼ်လၢၼ်ႉၶဝ်ႈၽၵ်း ဢၼ်ႁဵတ်းၵၢၼ်လူၺ်ႈဢေႃႇတႃႇ ဢၼ်ၸႂ်ႉ Technology ၵူၼ်းလဵၵ်း လႄႈ AI ပဵၼ်လၢၼ်ႉဢွၼ်တၢင်းသုတ်းၼႂ်းလုမ်ႈၾႃႉ ဢမ်ႇဝႃႈတေပဵၼ်ၵၢၼ်ႁုင်မိုဝ်ႉ၊ ႁၢင်ႈၶိူင်ႈတၢင်းၵိၼ် ႁႂ်ႈမၼ်းပေႃးမိူၼ်ၼင်ႇဢၼ်ၵူၼ်းသင်ႇသိုဝ်ႉ၊ ဢမ်ႇဝႃႈတေၵဵပ်းတွင်းၼႃႈၵူၼ်း၊ ပႂ်ႉၵဵပ်းငိုၼ်း ၸိူဝ်းၼႆႉယူႇယဝ်ႉ။ လိူဝ်သေၼႆႉ ဢၼ်ၸႂ်ႉတိုဝ်း Technology မႃးၸွႆႈႁဵတ်းၵၢၼ်ၼႂ်းလၢၼ်ႉတၢင်းၵိၼ် ၼႆႉၵေႃႈ လႆႈဝႃႈမီးလွင်ႈလွတ်ႈၽေး တွၼ်ႈတႃႇတၢင်းၵိၼ်ၵူႈမဵဝ်း တႃႇဝႃႈ တေဢဝ်ႁေႈ၊ ပၼ်ႁႂ်ႈတၢင်းၵိၼ်မႆႈၼၼ်ႉၵေႃႈ မီးလွင်ႈမၵ်းတမ်းပၼ်ဝႆႉတင်းမူတ်း ယဝ်ႉလႄႈ တၢင်းၵိၼ်ဢၼ်ႁဵတ်းယဝ်ႉ ပႅတ်ႈလၢႆၼၼ်ႉၵေႃႈ တေလူတ်းယွမ်းမႃး ႁူမ်ႈပႃး ၼမ်ႉမီႇၼမ်ႉမၼ်းတႃႇၸႂ်ႉတိုဝ်းႁဵတ်းၶဝ်ႈၽၵ်းၼၼ်ႉထႅင်ႈ။ ၽၢႆႇတၢင်းၸဝ်ႈၶွင်လၢၼ်ႉၶဝ်ႈၽၵ်းၼႆႉၵေႃႈဝႃႈ ၵူၼ်းလဵၵ်းၸိူဝ်းၼႆႉ ပဵၼ်ၵူၼ်းႁဵတ်းၵၢၼ်ဢၼ်လီတႄႉတႄႉလႄႈ ဢမ်ႇမီးၶေႃႈတုၵ်းယွၼ်းသင်မႃး၊ ဢမ်ႇယွၼ်းၵႃႈႁႅင်းၽိူမ်ႉထႅင်ႈ သမ်ႉဝႃႈဢမ်ႇႁူႉလႆႈ ၵႃႉၸႂ်ႉၸၢႆႇတွၼ်ႈတႃႇတေမႄးၵုမ်းလုမ်းလႃး ၵူၼ်းလဵၵ်းၸိူဝ်းၼႆႉ ဝႃႈမၼ်းတေသဵင်ႈၵႃႈႁိုဝ်ၵေႃႈယဝ်ႉ ဝႃႈၼႆ။ သမ်ႉဝႃႈၼႂ်းလၢၼ်ႉၼႆႉ တေၸႂ်ႉၶိူင်ႈဢေႃႇတေႃႇသေတႃႉ တွၼ်ႈတႃႇသိုဝ်ႇသၢၼ်တင်း ၵူၼ်းၸိူဝ်းဢၼ်မႃးၼႂ်းလၢၼ်ႉၼၼ်ႉၵေႃႈ ၸမ်ပဵၼ်တေလႆႈလၢတ်ႈတေႃႇၵူၼ်းႁဵတ်းၵၢၼ် ဢၼ်ပဵၼ်ၵူၼ်းတႄႉတႄႉ ႁႂ်ႈပေႃးပွင်ႇၸႂ်လႄႈ ၸွႆႈထႅမ်ၵႂႃႇယူႇ။ သမ်ႉဝႃႈ Technology ၵူၼ်းလဵၵ်းၼၼ်ႉ တေၶႂၢၵ်ႈၵႂႃႇၸႂ်ႉတိုဝ်းၼႂ်းၵၢၼ်လၢႆလၢႆလွင်ႈ ၼမ်မႃးလႄႈ တေႃႈၼင်ႇၼႂ်းလၢၼ်ႉတၢင်းၵိၼ်ၵေႃႈ ယင်းဝႄႈဢမ်ႇလွတ်ႈလႆႈ၊ တွၼ်ႈတႃႇၼႂ်းလုမ်ႈၾႃႉႁဝ်း ပေႃးတေမီးၵူၼ်းႁုင်မိုဝ်ႉ ပဵၼ်ၵူၼ်းလဵၵ်းၼၼ်ႉၵေႃႈ ယူႇတီႈၵူၼ်းသူင်ၸႂ်ႉတိုဝ်းမၼ်း တေႁၼ်ထိုင်ၸိူင်ႉႁိုဝ် ၼႆယူႇ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-21T12:13:13

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%82%81%e1%80%b0%e1%82%87%e1%80%90%e1%80%ae%e1%82%87%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%90%e1%80%9b%e1%80%b0%e1%81%bc/

ၸုမ်းႁူႇတီႇယိုဝ်းတရူၼ်းဢမေႇရိၵၢၼ်ႇတူၵ်း

ၽၢႆႇတၢင်းၸုမ်းလုၵ်ႉၽိုၼ်ႉႁူႇတီႇ ယင်းသိုပ်ႇၶတ်းၸႂ်ပိုတ်းယိုဝ်း ႁိူဝ်းၼႂ်းပၢင်ႇလၢႆႇလႅင်ထႅင်ႈလႄႈ ယင်းယိုဝ်းတရူၼ်းဢမေႇရိၵၢၼ်ႇတူၵ်းပႃးထႅင်ႈ ၼႆယူႇ။ မိူဝ်ႈဝၼ်းထီႉ 19 February 2024 (လိူၼ်သၢမ်မႂ်ႇ 10 ၶမ်ႈ ပီႊတႆး 2118 ၼီႈ) ၸုမ်းလုၵ်ႉၽိုၼ်ႉႁူႇတီႇ ဢဝ်မၢၵ်ႇမိတ်ႉသႆး ပိုတ်းယိုဝ်းတရူၼ်းလဵပ်ႈယၢမ်း ၶွင်သိုၵ်းဢမေႇရိၵၢၼ်ႇတူၵ်းၵႂႃႇလႄႈ ၽၢႆႇတၢင်းၽူႈမီးပုၼ်ႈၽွၼ်း ဢမေႇရိၵၢၼ်ႇၵေႃႈ ယင်းတိုၵ်ႉတေၵူတ်ႇထတ်းတူၺ်း ငဝ်ႈႁၢၵ်ႈဢၼ်ဝႃႈ ပဵၼ်ယွၼ်ႉထုၵ်ႇၸုမ်းလုၵ်ႉၽိုၼ်ႉႁူႇတီႇ ယိုဝ်းတူၵ်းတႄႉယူႇႁိုဝ် ဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်း ၽၢႆႇတၢင်းၸုမ်းႁူႇတီႇ ယင်းဢွၵ်ႇမႃးလၢတ်ႈဝႃႈ လႆႈပိုတ်းယိုဝ်းႁိူဝ်းဢမေႇရိၵၢၼ်ႇထႅင်ႈ 2 လမ်း ဢိၵ်ႇတင်း ႁိူဝ်းတေႃႉတၢင်ႇၵုၼ်ႇၵႃႉ ဢင်းၵိတ်ႉ 1 လမ်း လႄႈႁဵတ်းႁႂ်ႈႁိူဝ်း မီးလွင်ႈလူႉသုမ်းၼမ် သမ်ႉပေႃးၸမ်ၸူမ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-21T11:30:33

https://taifreedom.com/%e1%80%9e%e1%80%9d%e1%80%ad%e1%80%90%e1%80%ba%e1%82%87%e1%80%90%e1%80%b5%e1%81%bc%e1%80%ba%e1%82%87-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b6%e1%80%ad%e1%80%b0/

သဝိတ်ႇတဵၼ်ႇ ၸွႆႈထႅမ်ၶိူင်ႈယိပ်းယူႇၶရဵၼ်းထႅင်ႈ ႁူဝ်ပၢၵ်ႇလၢၼ်ႉတေႃႇလႃႇ

ၼႂ်းၽွင်းယၢမ်းရၢတ်ႉသျႃးပေႉပုၼ်ႈယူႇၶရဵၼ်း တီႈတႅဝ်းၼႃႈပၢင်တိုၵ်းယူႇၼၼ်ႉ သဝိတ်ႇတဵၼ်ႇ လႆႈသူင်ႇၶိူင်ႈယိပ်းၸွႆႈထႅမ်ယူႇၶရဵၼ်းထႅင်ႈ တႃႇသၢင်ႉငိုၼ်း 683 လၢၼ်ႉ တေႃႇလႃႇဢမေႇရိၵၢၼ်ႇ။ ၸွမ်းၼင်ႇသိုဝ်ႇၶၢဝ်ႇ VOA ဢွၵ်ႇဝႆႉ မိူဝ်ႈၼႆႉဝၼ်းထီႉ 21 February 2024 (လိူၼ်သၢမ် မႂ်ႇ 12 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈ ၽွင်းလူင်ၽၢႆႇၵႅတ်ႇၶႄသဝိတ်ႇတဵၼ်ႇ လၢတ်ႈဝႃႈ ယူႇၶရဵၼ်းၼၼ်ႉ ဢမ်ႇလႆႈၵႅတ်ႇၶႄလွင်ႈလွတ်ႈလႅဝ်းၸိုင်ႈမိူင်းတူဝ်ၵဝ်ႇ ၵူၺ်း ယင်းႁူမ်ႈပႃးၼႂ်းၵုၼ်ယူးရူပ်ႇတင်းမူတ်းသေ လွင်ႈသဝိတ်ႇတဵၼ်ႇ ၸွႆႈထႅမ် ၶိူင်ႈယိပ်းပၼ်ယူႇၶရဵၼ်း တႃႇသၢင်ႉငိုၼ်း 683 လၢၼ်ႉတေႃႇလႃႇဢမေႇရိၵၢၼ်ႇၼႆႉ ၵေႃႈ ပဵၼ်လွင်ႈၸွႆႈထႅမ်ဢၼ်ၼမ်တီႈသုတ်း ၸွမ်းၼင်ႇသဝိတ်ႇတဵၼ်ႇယၢမ်ႈၸွႆႈ ယူႇၶရဵၼ်းမႃးၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ယူႇတီႈၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇ ၵေႃႈ လႆႈဢွၵ်ႇမႃးယိၼ်းၸူမ်းၶွပ်ႈၸႂ်သေ လၢတ်ႈဝႃႈ လွင်ႈၸွႆႈထႅမ်သဝိတ်ႇတဵၼ်ႇပွၵ်ႈ ၵမ်းၼႆႉ မၼ်းလွင်ႈယႂ်ႇတႃႇယူႇၶရဵၼ်း ဢၼ်တေသိုပ်ႇမီးသၢႆၸႂ်လွတ်ႈယူႇၵႂႃႇလႆႈ လႄႈ ပဵၼ်ၵၢၼ်လူင်းတိုၼ်း တႃႇၵဵတ်ႇၶႄႁႄႉၵင်ႈလွင်ႈငမ်းယဵၼ် တင်း လွင်ႈလွတ်ႈလႅဝ်း ၼႂ်းၵုၼ်ယူးရူပ်ႇထႅင်ႈ ၼႆယဝ်ႉ။ ၸိူင်ႉႁိုဝ်ၵေႃႈလီ ၸွမ်ၸိုင်ႈယူႇၶရဵၼ်း လၢတ်ႈထႅင်ႈဝႃႈ ယၢမ်းၽွင်းတေႃႈလဵဝ် ၵူၼ်းသိုၵ်းယူႇၶရဵၼ်း ဢၼ်မီးယူႇတီႈတႅဝ်းၼႃႈပၢင်တိုၵ်းၼၼ်ႉ ယူႇၼႂ်းငဝ်းလၢႆး ၵပ်ႉၵိၼ်း ဢၼ်လွင်ႈယႂ်ႇသမ်ႉပဵၼ်တီႈဢၼ်ရၢတ်ႉသျႃးၽိူမ်ႉထႅမ်ႁႅင်းသိုၵ်းတင်း ၼမ်ၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-21T11:29:05

https://taifreedom.com/%e1%80%a2%e1%80%b1%e1%82%83%e1%80%b8%e1%80%9e%e1%80%90%e1%80%bc%e1%80%b1%e1%80%b8%e1%80%9c%e1%80%ae%e1%80%b8%e1%80%9a%e1%82%83%e1%80%b8-%e1%81%bd%e1%80%ad%e1%80%b0%e1%80%99%e1%80%ba%e1%82%89%e1%80%84/

ဢေႃးသတြေးလီးယႃး ၽိူမ်ႉငိုၼ်းမႄႇၶႂၢၵ်ႈႁႅင်းတပ်ႉၼမ်ႉ

ဝၢႆးသေပၢင်တိုၵ်းသိုၵ်းလုမ်ႈၾႃႉပွၵ်ႈၵမ်း 2 ၼၼ်ႉမႃး ပွၵ်ႈၼႆႉဢေႃးသတြေးလီးယႃး ၽိူမ်ႉငိုၼ်းမႄႇၶႂၢၵ်ႈႁႅင်းတပ်ႉၼမ်ႉၼမ်တီႈသုတ်း။ မိူဝ်ႈဝၼ်းထီႉ 20 February 2024 (လိူၼ်သၢမ်မႂ်ႇ 11 ၶမ်ႈ ပီႊတႆး 2118 ၼီႈ) ယူႇတီႈ ၽွင်းလူင်ၽၢႆႇၵႅတ်ႇၶႄဢေႃးသတြေးလီးယႃး လၢတ်ႈဝႃႈ လူင်ပွင်ၸိုင်ႈဢေႃးသ တြေးလီးယႃး တေၽိူမ်ႉငိုၼ်းၸႂ်ႉၸၢႆႇၼႂ်းတပ်ႉသိုၵ်းထႅင်ႈ 11,100 လၢၼ်ႉတေႃႇလႃႇ ဢေႃးသတြေးလီးယႃး တွၼ်ႈတႃႇၼႅတ်ႈမႄႇၶႂၢၵ်ႈ သူင်ႇႁိူဝ်းတိုၵ်းၶဝ်ႈၼႂ်းတပ်ႉၼမ်ႉ ဢေႃးသတြေးလီးယႃး ၼႂ်းၶၢဝ်းတၢင်း 10 ပီႊတၢင်းၼႃႈ လႄႈ ၽိူမ်ႉထႅမ်ၵၢၼ်ၶူင် သၢင်ႈႁဵတ်းဢွၵ်ႇႁိူဝ်းထႅင်ႈ ၼႆယဝ်ႉ။ ၵဵဝ်ႇလူၺ်ႈဢေႃးသတြေးလီးယႃး ၽိူမ်ႉငိုၼ်းၸႂ်ႉၸၢႆႇပွၵ်ႈၵမ်းၼႆႉ ႁဵတ်းႁႂ်ႈငိုၼ်းၸႂ်ႉ ၸၢႆႇ တႃႇၶူင်ႉသၢင်ႈႁဵတ်းဢွၵ်ႇႁိူဝ်းတိုၵ်းၶွင် တပ်ႉၼမ်ႉဢေႃးသတြေးလီးယႃး ၶၢဝ်းတၢင်းၼႃႈၼႆႉ ၽိူမ်ႉပဵၼ် 54,200 လၢၼ်ႉတေႃႇလႃႇဢေႃးသတြေးလီးယႃး သေဢမ်ႇၵႃး ယင်းတေၽိူမ်ႉႁိူဝ်းတိုၵ်းၶဝ်ႈၵႂႃႇၼႂ်းတပ်ႉၼမ်ႉ ဢၼ်တိုၵ်ႉမီးႁိူဝ်း တိုၵ်းယူႇ 11 လမ်း ႁႂ်ႈပဵၼ်ၵႂႃႇ 26 လမ်းသေ တေလႆႈဝႃႈ ပဵၼ်ၵၢၼ်မႄႇၶႂၢၵ်ႈႁႅင်းတပ်ႉ ၼမ်ႉဢေႃးသတြေးလီးယႃးၼမ်တီႈသုတ်း တႄႇၸဵမ်မိူဝ်ႈပၢင်တိုၵ်းသိုၵ်းလုမ်ႈၾႃႉ ပွၵ်ႈၵမ်း 2 ယဝ်ႉၵႂႃႇၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-20T13:43:50

https://taifreedom.com/%e1%80%9c%e1%80%bd%e1%81%b5%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%80%9c%e1%80%b0%e1%80%90%e1%80%ba%e1%80%b8%e1%80%9a%e1%80%bd%e1%80%99%e1%80%ba%e1%80%b8%e1%80%a2%e1%82%86-%e1%82%81/

လွၵ်းလၢႆးလူတ်းယွမ်းဢႆ ႁႂ်ႈၸဵဝ်းၶႅၼ်း

ပဵၼ်ဝတ်း၊ မွင်ၶေႃႈ၊ ၶေႃးႁႅင်ႈ၊ ၸပ်းၸိူဝ်ႉမႅင်းတီႈသဵၼ်ႈတၢင်းလူမ်းထူၺ်ႈၸႂ်၊ ၼမ်ႉယွႆႈၼႂ်းႁူင်းၶဝ်ႈၽိုၼ်ႉၶိုၼ်ႈ၊ လုတ်ႇလႅၼ်းယႃႈ၊ လွတ်ႇလူမ်းပွင်း၊ ၽွၼ်းတုမ်ႉယွၼ်ႈၸွမ်းယႃႈယႃမၢင်မဵဝ်း ၸိူဝ်းၼႆႉၵေႃႈ ႁဵတ်းႁႂ်ႈ ဢႆမႃးလႆႈလႄႈ ဢႆႁႅင်ႈလႆႈ ႁူမ်ႈပႃးမီးၶီႈတိူဝ်ႇ ဢမ်ႇၼၼ် ၸၢင်ႈဢႆၶၢဝ်းယၢဝ်းလႆႈယူႇယဝ်ႉ။ ဢမ်ႇဝႃႈဢႆၸိူင်ႉႁိုဝ်ၵေႃႈ ႁဵတ်းႁႂ်ႈယၢပ်ႇၸႂ်မႃးလႄႈ မၢင်ၵေႃႉယင်းၸၢင်ႈဢႆ ထိုင်တီႈၼႃႈပေႃးလႅင်ၵေႃႈမီး ၵွပ်ႈၼၼ် ၸင်ႇလႆႈဢဝ်လွၵ်းလၢႆး လူတ်းယွမ်းလွင်ႈဢႆႁႂ်ႈၸဵဝ်းၶႅၼ်း မႃးလၢတ်ႈၼႄၵႂႃႇယူႇယဝ်ႉ။ ၵိၼ်ၼမ်ႉၼမ်ၼမ် သင်ၸိူဝ်ႉဝႃႈ မီးၶီႈတိူဝ်ႇၼႂ်းၵူင်ၶေႃးၸိုင် လွင်ႈၵိၼ်ပၼ်ၼမ်ႉၼမ်ၼမ်ၼၼ်ႉ တေၸွႆႈႁႂ်ႈမၼ်းမီးယွမ်းမႃးလႄႈ ပေႃးဝႃႈဢႆႁႅင်ႈၼႆ ၼမ်ႉၵေႃႈ တေႁဵတ်းႁႂ်ႈၼႂ်းၵူင်ၶေႃးၼၼ်ႉ ၸိုမ်ႉယမ်းမႃးသေ ႁဵတ်းႁႂ်ႈလူတ်းယွမ်းလွင်ႈၶူမ်းၶူမ်းၵၢႆးၵၢႆး ၼႂ်းၶေႃးမႃးလႆႈမိူၼ်ၵၼ် ယူႇယဝ်ႉ။ ၵိၼ်ၼမ်ႉဢုၼ်ႇ သင်ဝႃႈတေၵိၼ်ၼမ်ႉၸိုင် ထုၵ်ႇလီၵိၼ်ၼမ်ႉဢုၼ်ႇ တႅၼ်းတၢင်ၼမ်ႉၵတ်း ၵွပ်ႈပိူဝ်ႈၼမ်ႉဢုၼ်ႇၸွႆႈလူတ်းယွမ်းၶီႈတိူဝ်ႇလႄႈ ႁဵတ်းႁႂ်ႈၼႂ်းၵူင်ၶေႃးၸိုမ်ႉယမ်း လႆႈလီလိူဝ်သေၼမ်ႉၵတ်း၊ လိူဝ်သေၼႆႉ ယင်းၸၢင်ႈလိူၵ်ႈၵိၼ်ၼမ်ႉဢုၼ်ႇ သႂ်ႇလေႃး ၼမ်ႉၽိုင်ႈ လႄႈ မၢၵ်ႇၽႃႈ လႆႈထႅင်ႈလူးၵွၼ်ႇ။ ဢၢပ်ႇၼမ်ႉဢုၼ်ႇ ၽၢႆႇၼႂ်းတူဝ်ဢုၼ်ႇယဝ်ႉ ၽၢႆႇၼွၵ်ႈၵေႃႈလူဝ်ႇလႆႈဢုၼ်ႇပႃး၊ လွင်ႈဢၢပ်ႇၼမ်ႉဢုၼ်ႇၼႆႉ တေၸွႆႈလူတ်းယွမ်းၶီႈမုၵ်ႈလႆႈ ယင်းလီတေႃႇၵူၼ်းဢၼ်ပဵၼ်ဝတ်းလႄႈ ဢၼ်ပဵၼ်ၶူမ်းၸိူဝ်းၼႆႉပႃး ယူႇယဝ်ႉ။ ဢူမ်ယႃၵႄႈဢႆ ယႃႇဝူၼ်ႉဝႃႈ ဢႆၼၼ်ႉတေၶႅၼ်းငၢႆႈငၢႆႈ သင်ဝႃႈဢႆထိုင်တီႈတူဝ်ပေႃးၶူတ်းပေႃးငေႃး ဢႆထိုင်တီႈၵူၼ်းႁိမ်းႁွမ်းပေႃးၶၢၼ်ႉငိၼ်းၼႆ လီလႆႈၵႂႃႇႁႃၵိၼ်ယႃၵႄႈဢႆဝႆးဝႆး ၵွပ်ႈပိူဝ်ႈၼႂ်းယႃၵႄႈဢႆၼၼ်ႉ တေမီးဢၼ်ၸွႆႈလူတ်းယွမ်း လွင်ႈၶူမ်းၶူမ်းၵၢႆးၵၢႆးၼႂ်းၵူင်ၶေႃးလႆႈ။ ဢမ်ႇလုတ်ႇလႅၼ်းယႃႈ ပေႃးပဵၼ်ၵူၼ်းဢၼ်လုတ်ႇလႅၼ်းယႃႈယူႇယဝ်ႉသေ ဢႆပႃးၼၼ်ႉ လီလႆႈလူတ်းယွမ်း လွင်ႈလုတ်ႇလႅၼ်းယႃႈၵမ်းလဵဝ်၊ ၵွပ်ႈပိူဝ်ႈမၼ်းယိုင်ႈၶႅၼ်း တေႁဵတ်းႁႂ်ႈၶေႃးၶူမ်းၼမ်မႃးထႅင်ႈလႄႈ ယင်းႁဵတ်းႁႂ်ႈၶီႈတိူဝ်ႇၼမ်မႃးထႅင်ႈ။ ပေႃးႁႂ်ႈလီတႄႉ တိုတ်းလႅၼ်းယႃႈၵမ်းလဵဝ် ၼိုင်ႈၶႅၼ်းလီယဝ်ႉ ယွၼ်ႉပိူဝ်ႈလွင်ႈလုတ်ႇလႅၼ်းယႃႈၼႆႉ တေႁဵတ်းႁႂ်ႈ ပဵၼ်တၢင်းပဵၼ်လွတ်ႇလူမ်းပွင်း လႄႈ တၢင်းပဵၼ်တၢင်ႇမဵဝ်းၸွမ်းမႃးထႅင်ႈတင်းၼမ် ယူႇယဝ်ႉ။ သင်ဝႃႈဢမ်ႇၸႂ်ႈၵူၼ်းလုတ်ႇလႅၼ်းယႃႈၵေႃႈ ထုၵ်ႇလီယူႇႁၢင်ႇၵႆတင်း ၵူၼ်းလုတ်ႇလႅၼ်းယႃႈ ၼၼ်ႉယူႇ။ ၵိုတ်းလိုဝ်ႈၸႂ်ႉတိုဝ်းၼမ်ႉႁွမ် ၼႂ်းၼမ်ႉႁွမ် လႄႈ spray တေႁဵတ်းႁႂ်ႈၼႂ်းၵူင်ၶူႈၼင်ၶူမ်းၵၢႆးမႃးလႆႈလႄႈ ပဵၼ်လွင်ႈတၢင်းႁဵတ်းႁႂ်ႈမီးၶီႈတိူဝ်ႇၼမ်မႃးထႅင်ႈသေယဝ်ႉ ဢႆၶၢဝ်းယၢဝ်းလႆႈ။ ငိူင်ႉဝႄႈၾုၼ်ႇၵႂၼ်း ၸွမ်းႁိမ်းႁွမ်း ဢၼ်မီးလူမ်းႁႅင်ႈႁႅင်ႈ မီးၽုၼ်ႇမုၵ်ႉ ဢိၵ်ႇတင်း ဢၢႆၵႂၼ်းၾႆး၊ ၵႂၼ်းလူတ်ႉ လူမ်းမီးၵွင်ႉၸၵႂႃႇၸိူဝ်းၼႆႉ လီလႆႈငိူင်ႉဝႄႈယူႇ ၵွပ်ႈပိူဝ်ႈတေႁဵတ်းႁႂ်ႈ ၼႂ်းၵူင်ၶူႈၼင်၊ ၵူင်ၶေႃး ၶူမ်းလႆႈ လႄႈတေဢႆမႃးလႆႈ မိူဝ်ႈၵႂႃႇလႂ်မႃးလႂ်ၵေႃႈ လီလႆႈသႂ်ႇၽႃႈပူၵ်ႉသူပ်း တႃႇငိူင်ႉဝႄႈဢၢႆၵႂၼ်း ဢၼ်မီးၵွင်ႉၼႂ်းလူမ်း ၼၼ်ႉလႆႈယဝ်ႉ။ ၼွၼ်းဢိမ်ႇဢိမ်ႇ ၵမ်ႈၼမ်ဢၼ်ႁဵတ်းႁႂ်ႈဢႆၼႃႇမႃးတိၵ်းတိၵ်းလႄႈ ဢမ်ႇၶႅၼ်းသေပွၵ်ႈၼၼ်ႉၵေႃႈ ၵွပ်ႈပိူဝ်ႈတူဝ်ၶိင်းဢမ်ႇမီးၶၢဝ်းယၢမ်း တႃႇတေၸၢင်ႈလုမ်းလႃးၶိုၼ်းတူဝ်ၵဝ်ႇလႆႈ ယွၼ်ႉႁဵတ်းၵၢၼ်ၼမ်ပူၼ်ႉတီႈ လႄႈ လိုဝ်ႈႁိူဝ်ႉဢေႇၼၼ်ႉယဝ်ႉ၊ ပေႃးႁူႉဝႃႈတူဝ်ၸဝ်ႈၵဝ်ႇဢမ်ႇယူႇလီ ဢႆႁႅင်းၼႃႇၼႆ ထုၵ်ႇလီၼႅတ်ႈၶဝ်ႈၼွၼ်းၸဵမ်မိူဝ်ႈႁူဝ်ၶမ်ႈ၊ ၸဵမ်မိူဝ်ႈလူမ်းယင်း ဢမ်ႇပႆႇၵတ်းႁႅင်းၼႃႇၼၼ်ႉသေ လိုဝ်ႈႁိူဝ်ႉပၼ်ႁႂ်ႈဢိမ်ႇဢိမ်ႇ။ ၵႂႃႇႁႃမေႃယႃ တၢင်းလိူၵ်ႈလိုၼ်းသုတ်းဢၼ်ပိုင်ႈဢိင်လႆႈၵေႃႈ ၵႂႃႇႁႃမေႃယႃၵမ်းလဵဝ် သင်ဝႃႈဢႆမႃးႁိုင်လႄႈ ႁဵတ်းၸွမ်းၵူႈလၢႆးယဝ်ႉ ၵူၺ်းၵႃႈဢမ်ႇၸိုၼ်ႈၶႅၼ်း မၼ်းၵေႃႈဢမ်ႇၸႂ်ႈဢႆလၢႆလၢႆၵူၺ်း၊ တေၸၢင်ႈမီးတၢင်းပဵၼ်တၢင်ႇမဵဝ်း ၸွမ်းမႃးလႆႈထႅင်ႈ ၵွပ်ႈၼၼ် တႃႇၵႂႃႇႁႃမေႃယႃၼႆႉၵေႃႈ လႆႈဝႃႈလမ်ႇလွင်ႈတႄႉတႄႉယူႇ၊ သင်ဝႃႈၸၢမ်းယူတ်းယႃတူၺ်းယဝ်ႉ ဢမ်ႇလီမႃးၼႂ်း 1-2 ဝူင်ႈၼႆ ထုၵ်ႇလီလႆႈၵႂႃႇႁႃမေႃယႃၵမ်းလဵဝ်ယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း ဢၢင်ႈဢိင်မႃးတီႈ−sanook

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-02-20T13:00:42

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88-%e1%81%b5-3/

ပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႆး

ၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈ လႄႈ ထုၵ်ႇပလိၵ်ႈထႆး တီႉၺွပ်းလႆႈတင်းၼမ်သေ တေသူင်ႇပွၵ်ႈမိူဝ်းၶိုၼ်းၼႂ်းမိူင်းႁူမ်ႈတုမ်။ မိူဝ်ႈဝၼ်းထီႉ 19 February 2024 (လိူၼ်သၢမ်မႂ်ႇ 10 ၶမ်ႈ ပီႊတႆး 2118 ၼီႈ) ၼၼ်ႉ ပလိၵ်ႈထႆး ဢၼ်ၵႂႃႇပၼ်ႇလဵပ်ႈၸွမ်း ၼႂ်းဢိူင်ႇသုၵ်ႇသမ်ရၼ်ႈ ၸႄႈဝဵင်းတၢၵ်ႇၾႃႉ ၸႄႈတွၼ်ႈၼၶွၼ်းသဝၼ်ၼၼ်ႉ ထူပ်းႁၼ်ၵႃး 2 လမ်း ဢၼ်မီးလွင်ႈထၢင်ႇထိူမ် မိူၼ်တၢင်ႇၶူဝ်းၼၵ်းဝႆႉ ၵူၺ်းတၢင်းလင်ၵႃးသမ်ႉ ဢမ်ႇလႆႈတၢင်ႇသင်ဝႆႉသေ ႁေႃႈၶဝ်ႈၵႂႃႇၵိုတ်းၼႂ်းပမ်ႉၼမ်ႉမၼ်း လႄႈ ၽၢႆႇတၢင်းပလိၵ်ႈထႆး ၸင်ႇလႆႈၶဝ်ႈၵႂႃႇၵူတ်ႇထတ်းသေ ထူပ်းႁၼ်ဝႃႈ ၼႂ်းႁူဝ်ၵႃးၼၼ်ႉ တၢင်ႇဝႆႉၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းထႆး လူၺ်ႈၽိတ်းမၢႆမီႈတင်းမူတ်း 11 ၵေႃႉသေ ၸင်ႇလႆႈတီႉၺွပ်းၵုမ်းထိင်းဝႆႉ သေဢမ်ႇၵႃး တီႉၺွပ်းလႆႈပႃး ၵူၼ်းတေႃႉသူင်ႇ လႄႈ ၵူၼ်းၼႄတၢင်းထႅင်ႈ 2 ၵေႃႉ ၼႆယဝ်ႉ။ ၸွမ်းၼင်ႇပလိၵ်ႈထႆးၶဝ် လႆႈၸႅတ်ႈထၢမ်ၼၼ်ႉသေ ၸၢႆးၶိူဝ်း ၵူၼ်းႁေႃႈၵႃးၼႄ တၢင်းၼၼ်ႉ ယွမ်းႁပ်ႉဝႃႈ မၼ်းတင်း သႅၼ်းလိင်း လႆႈႁူမ်ႈၵၼ်လၵ်ႉတေႃႉ သူင်ႇၵူၼ်းလၵ်ႉၶဝ်ႈမိူင်းတႄႉလႄႈ ဢၼ်ပဵၼ်ၸၢႆးၶိူဝ်း လႆႈၵႃႈၸၢင်ႈ ၼႂ်းၵၢၼ်ႁေႃႈၵႃးၼႄတၢင်း 1 ပွၵ်ႈ 8,000 ဝၢတ်ႇသေ ဢၼ်ပဵၼ် သႅၼ်းလိင်း ၼၼ်ႉသမ်ႉ လႆႈၵႃႈၸၢင်ႈ ၼႂ်းၵၢၼ်တေႃႉသူင်ႇ 1 ၵေႃႉလႆႈ 800 ဝၢတ်ႇလႄႈ ဢွၼ်တၢင်းၼႆႉၵေႃႈ ယၢမ်ႈလၵ်ႉတေႃႉသူင်ႇၵူၼ်းလၵ်ႉၶဝ်ႈမိူင်းထႆး လူၺ်ႈၽိတ်းမၢႆမီႈမႃးယဝ်ႉ 3 ပွၵ်ႈ ဝႃႈၼႆ။ ၸိူင်ႉႁိုဝ်ၵေႃႈ ၵူၼ်းၼႄတၢင်း လႄႈ ၵူၼ်းတေႃႉသူင်ႇၵူၼ်းမိူင်းႁူမ်ႈတုမ် လၵ်ႉၶဝ်ႈ မိူင်းပွၵ်ႈၼႆႉ ၽၢႆႇတၢင်းပလိၵ်ႈထႆး တေပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈ ၸိုင်ႈမိူင်းမီးၼၼ်ႉသေ ဢၼ်ပဵၼ်ၵူၼ်းမိူင်းႁူမ်ႈတုမ် 11 ၵေႃႉၼၼ်ႉၵေႃႈ တေသူင်ႇပွၵ်ႈမိူဝ်းၶိုၼ်း ၼႂ်းမိူင်းႁူမ်ႈတုမ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-02-20T12:41:56

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84%e1%80%ba%e1%80%90%e1%80%b0%e1%81%b5%e1%80%ba%e1%80%b8%e1%80%9e%e1%82%82%e1%80%ba%e1%82%87%e1%81%b5%e1%80%b0%e1%81%bc%e1%80%ba/

မၢၵ်ႇလူင်တူၵ်းသႂ်ႇၵူၼ်းမိူင်း တၢႆ 8 ၵေႃႉ

ၵူၼ်းမိူင်းၼႂ်းပိုၼ်ႉတီႈ ဝဵင်းသီႇသႅင်ႇ ၸိူဝ်းပၢႆႈၽေးပၢင်တိုၵ်းသေ ဝၢႆႇပွၵ်ႈၶိုၼ်းတၢင်းႁိူၼ်း တႃႇတေတေႃႉဢဝ်ၶူဝ်းၶွင် ၼႂ်းႁိူၼ်းယေးၼၼ်ႉၼႆလႄႈ မၢၵ်ႇလူင်တူၵ်းသႂ်ႇၵႃးသေ မီးၵူၼ်းလႆႈတၢႆ 8 ၵေႃႉ ၼႆယဝ်ႉ။ မိူဝ်ႈဝႃးဝၼ်းထီႉ 19 February 2024 (လိူၼ်သၢမ်မႂ်ႇ 10 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၼၼ်ႉ ၵူၼ်းမိူင်းၼႂ်းပိုၼ်ႉတီႈ ဢဝ်ၵႃး (Hijet) လၢႆလၢႆလမ်း လႄႈ ဢဝ်ၸွမ်ပိဝ်ၶၢဝ်ႇ ပူၵ်းၼိူဝ်ၵႃးသေ ႁေႃႈၶဝ်ႈၵႂႃႇတီႈဝဵင်းသီႇသႅင်ႇ တႃႇၵႂႃႇတေႃႉဢဝ် ၶူဝ်းၶွင်ဢုၵ်ႉၸႃႇ ၼႂ်းႁိူၼ်းယေးၼႆသေ မီးၸုမ်းသိုၵ်းဢမ်ႇႁူႉၸုမ်း လုၵ်ႉတီႈၽၢႆႇႁွင်ႇဝဵင်းသီႇသႅင်ႇ ယိုဝ်းမၢၵ်ႇလူင် 2 လုၵ်ႈ တႃႇလုၵ်ႈၼိုင်ႈ တူၵ်းၼႂ်းဝဵင်းလႄႈ တိူဝ်ႉၸပ်းၺႃးၵူၼ်းၸိူဝ်းၵႂႃႇတေႃႉၶူဝ်းၶွင် တၢႆ 8 ၵေႃႉ ဝႃႈၼႆ။ ၵူၼ်းမိူင်းၸိူဝ်းတၢႆၵႂႃႇၼၼ်ႉ ပဵၼ် ဢူပျႃး၊ ၶုၼ်ႇဢူးၸဵင်ႇ၊ ၶုၼ်ႇလႃႉၸေႃႇ၊ ၶုၼ်ႇၶမ်းထီး လႄႈ ၵိုတ်းထႅင်ႈ 4 ၵေႃႉၼၼ်ႉတႄႉ ဢမ်ႇလႆႈႁပ်ႉႁူႉၸိုဝ်ႈ။ တၢင်းၽၢႆႇသိုၵ်းပဢူဝ်း PNLA တႄႉဝႃႈ ပဵၼ်ႁွႆးမိုဝ်းသိုၵ်းမၢၼ်ႈ တင်ႈၸႂ်ယိုဝ်းမၢၵ်ႇလူင် လႄႈ ၸႂ်ႉတရူၼ်း ပွႆႇမၢၵ်ႇသႂ်ႇၵူၼ်းမိူင်းၵူၺ်း ဝႃႈၼႆ။ ၼႂ်းပိုၼ်ႉတီႈသီႇသႅင်ႇၼႆႉ ၸုမ်းသိုၵ်းမၢၼ်ႈတင်းၸုမ်းသိုၵ်းပဢူဝ်း PNLA ႁူမ်ႈပႃး ၸုမ်း PDF သေ ပဵၼ်ပၢင်တိုၵ်းၵၼ်လႄႈ ၽၢႆႇ PNLA သိမ်းလႆႈၼႂ်းဝဵင်းသီႇသႅင်ႇဝႆႉ ဝႃႈၼႆ၊ ထိုင်ယၢမ်းလဵဝ်ၵေႃႈ ၸုမ်းသိုၵ်းမၢၼ်ႈတင်း PNLA တိုၵ်ႉၶဵင်ႈၶႅင်ၵၢၼ်သိုၵ်းၵၼ် ၸွမ်းပိုၼ်ႉတီႈ သီႇသႅင်ႇဝႆႉယူႇၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-02-20T11:23:23

https://taifreedom.com/%e1%81%b8%e1%80%9d%e1%80%ba%e1%82%88%e1%82%81%e1%81%a2%e1%81%bc%e1%80%ba%e1%80%90%e1%82%86%e1%80%b8-%e1%81%bd%e1%80%b0%e1%82%88%e1%80%9a%e1%81%a2%e1%80%99%e1%80%ba%e1%82%88%e1%82%81%e1%81%a2%e1%80%95/

ၸဝ်ႈႁၢၼ်တႆး ၽူႈယၢမ်ႈႁၢပ်ႇၵၢၼ်ၸိူဝ်ႉၸၢတ်ႈတႆးလၢႆပၢၼ် လူႉသဵင်ႈၵၢမ်ႇ

ၸဝ်ႈႁၢၼ်တႆး ၽူႈၵေႃႉယၢမ်ႈႁၢပ်ႇၵၢၼ်ၸိူဝ်ႉၸၢတ်ႈတႆးမႃး ၶၢဝ်းတၢင်းလၢႆသိုပ်ႇလၢႆ ပၢၼ် လူႉသဵင်ႈၵၢမ်ႇၵႂႃႇ လူၺ်ႈတၢင်းပဵၼ်ၵူၼ်းထဝ်ႈၵူၼ်းၵႄႇ။ ၵဵဝ်ႇလူၺ်ႈလွင်ႈၸဝ်ႈႁၢၼ်တႆး ၵေႃႉယၢမ်ႈႁၢပ်ႇၵၢၼ်လုၵ်ႉၽိုၼ်ႉတႆး တႄႇဢဝ်ပၢၼ် ၼုမ်ႇသိုၵ်းႁၢၼ် ဢၼ်ၸဝ်ႈၼွႆႉ သေႃးယၼ်ႇတ ဢွၼ်ႁူဝ် တေႃႇထိုင် ၼႂ်းပၢၼ် တပ်ႉသိုၵ်းၽွမ်ႉႁူမ်ႈတႆးလုၵ်ႉၽိုၼ်ႉ SURA ၊ တပ်ႉသိုၵ်းတႆးလုၵ်ႉၽိုၼ်ႉ TRA ၊ တပ်ႉသိုၵ်းမိူင်းတႆး MTA ၼၼ်ႉ လႆႈလူႉသဵင်ႈၵၢမ်ႇၵႂႃႇ တီႈႁိူၼ်းမၼ်းၸဝ်ႈ ဢိူင်ႇမႄႈၸူဝ်ႉ ၸႄႈဝဵင်းသၼ်သၢႆး ၸႄႈတွၼ်ႈၵဵင်းမႆႇ မိူင်းထႆး မိူဝ်ႈၼႂ်းဝၼ်းထီႉ 18 February 2024 (လိူၼ်သၢမ်မႂ်ႇ 9 ၶမ်ႈ ပီႊတႆး 2118 ၼီႈ) လူၺ်ႈတၢင်းပဵၼ်ၵူၼ်းထဝ်ႈ ၽွင်းဢႃႇယုလႆႈ 80 ပီႊ ဝႃႈၼႆ။ ယၢမ်းၽွင်းတေႃႈလဵဝ် ၶၢပ်ႈတူဝ်ၸဝ်ႈႁၢၼ်တႆး လႆႈဢဝ်ၵႂႃႇလုမ်းလႃးဝႆႉတီႈ ဝတ်ႉပႃႇပဝ်ႈ ဢိူင်ႇသီၽုမ်း ဝဵင်းၵဵင်းမႆႇ မိူင်းထႆး လႄႈ ပေႃးထိုင်မႃးၼႂ်းဝၼ်းထီႉ 23 February 2024 (လိူၼ်သၢမ်မႂ်ႇ 14 ၶမ်ႈ ပီႊတႆး 2118 ၼီႈ) တူၵ်းမႅၼ်ႈဝၼ်းသုၵ်းၼၼ်ႉ တေပူၼ်ႉၶၢမ်ႈတူဝ်ၸဝ်ႈႁၢၼ်တႆးၵႂႃႇ ၼႆယဝ်ႉ။ ပိုၼ်းတူဝ်ၵႅပ်ႈ ၸဝ်ႈႁၢၼ်တႆး ၸိုဝ်ႈ − ႁၢၼ်တႆး ၸိုဝ်ႈၵဝ်ႇ − ၸၢႆးမုၼ်းဢွင်ႇ ပေႃႈမႄႈ − လုင်းၵျွင်းတိ + ပႃႈသႅင်ႁိူင်း ၵိူတ်ႇ − 1948 ၸႃႇတိ − ပွၵ်ႉၼႂ်းၼႃး ဝဵင်းမိူင်းပွၼ် ပၢႆးပၺ်ႇၺႃႇ − ၸၼ်ႉ 9 ႁူင်းႁဵၼ်းမၢၼ်ႈ တႄႇၼႃႈႁိူၼ်းၸွမ်း ၼၢင်းလဵၵ်ႉ သေ မီးလုၵ်ႈႁူမ်ႈၵၼ် 5 ၵေႃႉ၊ 1. ၸၢႆးလၢဝ်သႅင်၊ 2. ၼၢင်းၸၢမ်ငိုၼ်း၊ 3. ၼၢင်းၸၢမ်ၶမ်း၊ 4. ၸၢႆးလႅင်းၶိူဝ်းမိူင်း လႄႈ 5. ၸၢႆးၶမ်းယွတ်ႈ မိူင်း။ ၶၢဝ်းတၢင်းၵၢၼ်ၸိူဝ်ႉၸၢတ်ႈ မိူဝ်ႈဝၼ်းထီႉ 7 December 1962 ၼၼ်ႉ လႆႈၶဝ်ႈႁၢပ်ႇထၢမ်းၵၢၼ်သိုၵ်းတီႈ ၸဝ်ႈႁၢၼ် ဢူးပိင်ႇၺႃႇ တပ်ႉၵွင်မၢႆ 7 တပ်ႉၼုမ်ႇသိုၵ်းႁၢၼ် ႁဵတ်းၵၢၼ်လွတ်ႈလႅဝ်းၵွၼ်းၶေႃ (ၸိုင်ႈတႆး) တီႈမိူင်းၼၢႆး ဝၢၼ်ႈႁၢႆးၵိုတ်ႈ။ လိူၼ် June 1963 လႆႈႁပ်ႉပုၼ်ႈၽွၼ်းပဵၼ် ၽူႈၼင်ႈလုမ်း တပ်ႉၵွင် 7 ၸၼ်ႉၵႅမ်ၶုၼ်ႁၢၼ် တီႈၸဝ်ႈႁၢၼ် ဢူးပိင်ႇၺႃႇသေ ပီႊ 1964 တပ်ႉၵွင်မၢႆ 1 ၼုမ်ႇသိုၵ်းႁၢၼ်လုၵ်ႉၽိုၼ်ႉ ၶိုၼ်းၸွႆႈၵၢၼ်လုမ်း ၸဝ်ႈၼွႆႉ လႄႈ လႆႈႁပ်ႉပုၼ်ႈၽွၼ်းႁဵတ်း ၽူႈမၢႆတီႈ ၸဝ်ႈႁၢၼ် မိူင်းၶွၼ်း (ပူႇႁဵင် ၵုင်းမၢဝ်း) ၶိုၼ်ႈပဵၼ်ၸၼ်ႉ ၶုၼ်ႁၢၼ်။ 1966 ၼီႈ SNIA ၶွၼ်ႇၽွတ်ႈၵေႃႇမတီႈသိုၵ်းမိူင်းသေ ၶိုၼ်းဢဝ်ၼႃႈတီႈၼုမ်ႇသိုၵ်း ႁၢၼ်တင်းသဵင်ႈလႄႈ လႆႈၸွမ်း ၸဝ်ႈႁၢၼ် မိူင်းၶွၼ်း ၵႂႃႇသိမ်းဢဝ်တပ်ႉၵွင် 2 ၸဝ်ႈႁၢၼ်ၼွႆႉၸိၼ်ႇ တီႈၵဵင်းတွင်းယဝ်ႉ လႆႈႁပ်ႉပုၼ်ႈၽွၼ်းပဵၼ် ၽူႈၸၢတ်ႈၵၢၼ် 3 ၵဵင်း၊ 1. ၵဵင်းတွင်း၊ 2. ၵဵင်းၶၢႆး၊ 3. ၵဵင်းလူမ်းသေ ၶိုၼ်ႈပဵၼ်ၸၼ်ႉ ၶုၼ်သိုၵ်း။ ဝၼ်းထီႉ 19 January 1968 ၸုမ်းႁူမ်ႈႁွမ်းပွင်ၵၢၼ်သိုၵ်းတႅၵ်ႇယၢႆႈၵၼ်တီႈၵဵင်းလူမ်း လႆႈၶၢမ်ႇတၢင်းဢဝ်ဢယေး 2 လိူၼ် ၵွပ်ႈၵၢၼ်မိူင်းသေ ထိုင်မႃး ဝၼ်းထီႉ 13 March ၼၼ်ႉ လႆႈဢွၼ်ၵၼ်ပၢႆႈၶဝ်ႈလူင်းၵႂႃႇၸွမ်း ၸသလ ၵေႃၶၢႆး တီႈဝဵင်းမိူင်းၼၢႆး ႁဵတ်း(ၵႃႇၵွႆႇယေးမၢၼ်ႈ) လႆႈ 5 ပီႊ တေႃႇထိုင် ဝၼ်းထီႉ 24 April 1973 ၵႃႇၵွႆႇယေး မိူင်းၼၢႆးလူႉလႅဝ်ၼၼ်ႉယူႇ။ 1973 တေႃႇထိုင် 1977 လႆႈႁဵတ်းၵုၼ်ႇၵႃႉတၢင်းၶၢႆ ႁႃၵိၼ်လဵင်ႉတွင်ႉသေ ထိုင်မႃး ဝၼ်းထီႉ 7 July 1977 လႆႈၶဝ်ႈႁၢပ်ႇထၢမ်းၵၢၼ်သိုၵ်းတီႈတပ်ႉသိုၵ်း ၸဝ်းဢေႃးပီး ၽူႈၸတ်းၵၢၼ် ၼႃႈတီႈ 1 တပ်ႉမၢႆ−2 တီႈဝၢၼ်ႈႁူဝ်ယၼ် ၵဵင်းလူမ်း။ May 1979 လႆႈၶိုၼ်းၽိုၵ်းသွၼ် (ၽိင်ႈၵၢၼ်ၽိုၵ်း လႄႈ ၵၢၼ်တိုၵ်း) ဢၼ်ႁူဝ်ပဝ်ႈလူင် ၸဝ်ႈၵွၼ်းၸိုင်ႈ ဢွၼ်ႁူဝ်ပိုတ်ႇၽူၺ်ႇတီႈပႃႇလၢႆးသေ လႆႈႁူႉႁွႆးၸဝ်ႈ ၶုၼ်ၵူႇ ၽူႈၸတ်းၵၢၼ်ငႃးသိုၵ်း 2 လူင်းသူၼ်းတုမ် ၽေႃႇၼမ်ႉၽေႃႇတူဝ် ထႃႇၼ 1 တေႃႇ 5 ၼႂ်းမိူင်းၼၢႆး၊ ထိုင်မႃး ဝၼ်းထီႉ 1 December 1979 တေႃႇထိုင် ဝၼ်းထီႉ 20 April 1980 လႆႈႁပ်ႉပုၼ်ႈၽွၼ်း ၽူႈၸတ်းၵၢၼ် ၼႃႈတီႈ 2 ၵဵင်းတွင်း လႄႈ ဝၼ်းထီႉ 21 April တေႃႇထိုင် ဝၼ်းထီႉ 28 December လႆႈႁပ်ႉဢဝ်ပုၼ်ႈၽွၼ်း ၽူႈမၢႆ လူင်ငႃးသိုၵ်း 3 ။ ဝၼ်းထီႉ 8 January 1980 တေႃႇထိုင် ဝၼ်းထီႉ 20 May 1980 လႆႈၵႂႃႇၽိုၵ်းသွၼ် ၼႂ်းႁူင်းၽိုၵ်းသွၼ်ၸၼ်ႉၽူႈဢွၼ်ႁူဝ်ငဝ်ႈၸိုင်ႈ တီႈပၢင်ႇသွၼ်မႂ်ႇသုင် ငဝ်ႈၸိုင်ႈ။ ဝၼ်းထီႉ 3 June 1981 လႆႈႁပ်ႉပုၼ်ႈၽွၼ်း ၽူႈမၢႆလူင် ထႃႇၼ 3 တပ်ႉမၢႆ−2 သေ ၽူႈၸတ်းၵၢၼ်ႁူမ်ႇလူမ်ႈပၢင်သဝ်း တပ်ႉမၢႆ−2 ၼႃႈလိၼ်သိုၵ်းမၢႆ−2 ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-02-19T12:39:28

https://taifreedom.com/%e1%80%a2%e1%80%ad%e1%81%bc%e1%80%ba%e1%80%b8%e1%80%90%e1%80%ae%e1%80%b8%e1%80%9a%e1%82%83%e1%80%b8%e1%80%95%e1%80%bd%e1%82%86%e1%82%87%e1%80%9c%e1%81%a2%e1%80%9d%e1%80%ba%e1%80%95%e1%80%bd%e1%80%99/

ဢိၼ်းတီးယႃးပွႆႇလၢဝ်ပွမ်ဢွင်ႇမၢၼ်ၵႂႃႇ

ဢိၼ်းတီးယႃးလႆႈပွႆႇလၢဝ်ပွမ် ၶိုၼ်ႈၵၢင်ႁၢဝ် တႃႇၵူတ်ႇထတ်းၸႅတ်ႈတူၺ်း လွင်ႈၾိင်ႈၾႃႉရႃႇသီႇ ပဵၼ်ဢၼ်ဢွင်ႇမၢၼ်ၵႂႃႇ။ ၽၢႆႇပၢႆးၵၢင်ႁၢဝ်ဢိၼ်းတီးယႃး ISRO လႆႈဢွၵ်ႇမႃးလၢတ်ႈလွင်ႈပွႆႇလၢဝ်ပွမ် ဢၼ်လုၵ်ႉတီႈ Satish Dhawan ၼႂ်းဢိၼ်းတီးယႃးပွတ်းၸၢၼ်း ၼၼ်ႉသေ လႆႈပွႆႇလၢဝ်ပွမ် INSAT-3DS ဢၼ်မႂ်ႇ ဢွၵ်ႇၼွၵ်ႈလုမ်ႈၾႃႉၵႂႃႇ ပဵၼ်ဢၼ်ဢွင်ႇမၢၼ် ဝႃႈၼႆ။ လွင်ႈလႆႈပွႆႇလၢဝ်ပွမ်ပွၵ်ႈၼႆႉ ဢိၼ်းတီးယႃးမီးယိူင်းမၢႆတွၼ်ႈတႃႇ မႄးၵုမ်းလုမ်းလႃး လွင်ႈၵၢၼ်ပၵ်းတႃပႂ်ႉတူၺ်း ငဝ်းလၢႆးၾိင်ႈၾႃႉရႃႇသီႇ၊ ၵၢၼ်ပၼ်ၾၢင်ႉၽေး လႄႈ မီးမၢၵ်ႇၼူၾႆး GSLV-F14 ဢွၼ်ဢဝ်ၶိုၼ်ႈၵႂႃႇ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-19T11:45:27

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8%e1%82%81%e1%80%af%e1%80%95%e1%80%ba%e1%82%88%e1%80%9e%e1%80%ad%e1%80%99%e1%80%ba%e1%80%b8%e1%80%9d%e1%80%b5%e1%80%84/

ရၢတ်ႉသျႃးႁုပ်ႈသိမ်းဝဵင်း Avdiivka ယူႇၶရဵၼ်းလႆႈယဝ်ႉ

ရၢတ်ႉသျႃးႁုပ်ႈသိမ်းလႆႈ ဝဵင်း Avdiivka ၶွင်ယူႇၶရဵၼ်း၊ တပ်ႉသိုၵ်းယူႇၶရဵၼ်း လႆႈထွႆပၼ်လႄႈ ႁဵတ်းႁႂ်ႈရၢတ်ႉသျႃး ယိုင်ႈၶႅၼ်းတိူဝ်းၶႂၢၵ်ႈပိုၼ်ႉတီႈမႃးထႅင်ႈ ယူႇယဝ်ႉ။ မိူဝ်ႈဝၼ်းထီႉ 17 February 2024 (လိူၼ်သၢမ်မႂ်ႇ 8 ၶမ်ႈ ပီႊတႆး 2118 ၼီႈ) ၽၢႆႇတၢင်းရၢတ်ႉသျႃးဢွၵ်ႇမႃးလၢတ်ႈဝႃႈ ရၢတ်ႉသျႃးၵုမ်းၵမ်လႆႈ ဝဵင်း Avdiivka တင်းမူတ်းယဝ်ႉလႄႈ ႁဵတ်းႁႂ်ႈသိုၵ်းရၢတ်ႉသျႃး သိုပ်ႇၶိုပ်ႈၼႃႈၶႂၢၵ်ႈပိုၼ်ႉတီႈ ၵႂၢင်ႈၶႂၢင်မႃးထႅင်ႈ ၼႂ်းပွတ်းတွၼ်ႈ Donetsk ပွတ်းဝၼ်းဢွၵ်ႇ ၼႂ်းမိူင်းယူႇၶရဵၼ်း ၼႆယဝ်ႉ။ ၽၢႆႇတၢင်းယူႇၶရဵၼ်းၵေႃႈ လႆႈပိုၼ်ၽၢဝ်ႇ ထွၼ်သိုၵ်းဢွၵ်ႇၼႂ်းပိုၼ်ႉတီႈ ဝဵင်း Avdiivka ၸွမ်းလူၺ်ႈလွင်ႈတၢင်း ဢၼ်ဢမ်ႇၶႂ်ႈတူၵ်းသုမ်းသိုၵ်းၼမ်ထႅင်ႈလႄႈ ၶႂ်ႈၶၢႆႉယူႇတီႈဢၼ်ပေႉပုၼ်ႈဝႆႉသေ တေဢၢၼ်းမႃးဢဝ်ၶိုၼ်းယူႇဢမ်ႇႁၢင်ႉ ဝႃႈၼႆ။ လွင်ႈဢၼ်ရၢတ်ႉသျႃး ႁုပ်ႈသိမ်းလႆႈဝဵင်းၶွင်ယူႇၶရဵၼ်းပွၵ်ႈၼႆႉၵေႃႈ ၽၢႆႇတၢင်းၸွမ်ၸိုင်ႈရၢတ်ႉသျႃး ပူႇတိၼ်ႇ လႆႈမွၵ်ႇလၢတ်ႈၶေႃႈၵႂၢမ်းယိၼ်းၸူမ်းထိုင် တပ်ႉသိုၵ်းရၢတ်ႉသျႃး ဢၼ်ႁုပ်ႈသိမ်းဝဵင်း Avdiivka ဝၢႆးသေ လႆႈမီးၵၢၼ်ပိုတ်းယိုဝ်းတင်းယူႇၶရဵၼ်းႁၢဝ်ႈႁႅင်း ဢၼ်လႆႈၶတ်းၸႂ် ဢၢၼ်းႁုပ်ႈသိမ်းမႃး ၸဵမ်မိူဝ်ႈလိူၼ် October 2023 ၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-19T11:06:12

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%95%e1%80%ad%e1%80%af%e1%80%90-2/

ဢမေႇရိၵၢၼ်ႇ သိုပ်ႇပိုတ်းယိုဝ်းၸုမ်းႁူႇတီႇ ၼႂ်းမိူင်းယေႇမႅၼ်ႇထႅင်ႈ

တႃႇႁႄႉၵင်ႈလွင်ႈပိုတ်းယိုဝ်းသႂ်ႇသဵၼ်ႈတၢင်းလႅၼ်ႈႁိူဝ်း ၼႂ်းပၢင်ႇလၢႆႇလႅင်ၼၼ်ႉၼႆ သေ ဢမေႇရိၵၢၼ်ႇ လႆႈသိုပ်ႇပိုတ်းယိုဝ်းသႂ်ႇၸုမ်းလုၵ်ႉၽိုၼ်ႉႁူႇတီႇ ၼႂ်းမိူင်းယေႇမႅၼ်ႇထႅင်ႈ။ မိူဝ်ႈဝၼ်းထီႉ 18 February 2024 (လိူၼ်သၢမ်မႂ်ႇ 9 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈႁွင်ႈၵၢၼ်လူင်ၽၢႆႇၵႅတ်ႇၶႄဢမေႇရိၵၢၼ်ႇ လၢတ်ႈဝႃႈ တပ်ႉသိုၵ်းဢမေႇရိ ၵၢၼ်ႇ ပိုတ်းယိုဝ်းသႂ်ႇၸုမ်းလုၵ်ႉၽိုၼ်ႉႁူႇတီႇ 5 ပွၵ်ႈ လူၺ်ႈယိူင်းပဝ်ႉမၢႆၵႂႃႇတီႈ ႁိူဝ်းလမ်ၼမ်ႉဢမ်ႇမီးၵူၼ်းႁေႃႈ UUV လႄႈ ႁိူဝ်းတရူၼ်း (ႁိူဝ်းဢမ်ႇပႃးၵူၼ်းႁေႃႈ) USV ဢၼ်လွင်ႈယႂ်ႇတႃႇပွႆႇတရူၼ်း သေဢမ်ႇၵႃး ယင်းလႆႈပိုတ်းယိုဝ်းပႃးတီႈၵဵဝ်ႇၶွင်ႈ မၢၵ်ႇမိတ်ႉသႆးထႅင်ႈ တွၼ်ႈတႃႇႁႄႉၵင်ႈ လွင်ႈၸုမ်းႁူႇတီႇ ပိုတ်းယိုဝ်းသႂ်ႇသဵၼ်ႈတၢင်း လႅၼ်ႈႁိူဝ်းၼႂ်းပၢင်ႇလၢႆႇလႅင် ဢမ်ႇထၢတ်ႇဢမ်ႇဝၢႆးၼၼ်ႉ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၸုမ်းလုၵ်ႉၽိုၼ်ႉႁူႇတီႇ လႆႈတႄႇပိုတ်းယိုဝ်းႁိူဝ်းတေႃႉ သူင်ႇၵုၼ်ႇၵႃႉတၢင်းၶၢႆ ၼႂ်းပၢင်ႇလၢႆႇလႅင်မႃး မိူဝ်ႈလိူၼ် November 2023 လူၺ်ႈဢၢင်ႈ ပဵၼ်ၵၢၼ်ၵမ်ႉထႅမ်ၸုမ်းသိုၵ်းႁႃးမၢတ်ႉသ် ဢၼ်ထုၵ်ႇဢိတ်ႇသရေးၶဝ်ႈလူမ်ႇတိုၵ်း ၼႂ်းပိုၼ်ႉတီႈၵႃႉၸႃႉၼၼ်ႉသေ ႁဵတ်းႁႂ်ႈႁူဝ်ၼပ်ႉ ၸုမ်းသိုၵ်းႁႃးမၢတ်ႉသ် တင်း ၵူၼ်းမိူင်းပႃႇလႅတ်ႉသတၢႆး လူႉသဵင်ႈတၢႆၵႂႃႇ 28,858 ၵေႃႉ၊ မၢတ်ႇၸဵပ်း 68,677 ၵေႃႉယဝ်ႉ ဝႃႈၼႆ။ ၸိူင်ႉႁိုဝ်ၵေႃႈလီ သဵၼ်ႈတၢင်းလႅၼ်ႈႁိူဝ်းၼႂ်းပၢင်ႇလၢႆႇလႅင်ၼႆႉ ပေႃးၼပ်ႉပဵၼ် သဵၼ်ႈတၢင်းၵႃႉၶၢႆၸွတ်ႇတူဝ်ႈလုမ်ႈၾႃႉပေႃးၼႆၸိုင် ယူႇတီႈႁူဝ်ပၢၵ်ႇသိပ်းသွင် 12% လႄႈ လွင်ႈၸုမ်းႁူႇတီႇပိုတ်းယိုဝ်းသႂ်ႇႁိူဝ်းၼႂ်းပၢင်ႇလၢႆႇလႅင်ၼၼ်ႉၵေႃႈ ႁဵတ်းႁႂ်ႈၶွမ်ႇပၼီႇတင်းလၢႆ ငိူင်ႉဝႄႈသဵၼ်ႈတၢင်းလႅၼ်ႈႁိူဝ်းၼႆႉသေ ႁဵတ်းႁႂ်ႈၶၼ်ၵုၼ်ႇၵႃႉတၢင်းၶၢႆ ၵမ်ႈၽွင်ႈၽိူမ်ႉသုင်ၶိုၼ်ႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-19T11:04:15

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b0%e1%80%9d%e1%80%ba%e1%80%b8%e1%81%b5%e1%81%a2%e1%80%84%e1%80%ba%e1%82%89-mndaa-%e1%80%95%e1%80%b1%e1%82%83%e1%82%89%e1%82%81/

သိုၵ်းၵူဝ်းၵၢင်ႉ MNDAA ပေႃႉႁႅမ်ၵူၼ်းမိူင်း မိုဝ်းပေႃးႁၵ်း

ၸုမ်းသိုၵ်းၵူဝ်းၵၢင်ႉ MNDAA ၸိူဝ်းႁွတ်ႈထိုင်ဝႆႉတီႈ 105 လၵ်း ဝဵင်းမူႇၸေႊၼၼ်ႉ ၶဝ်ႈသွၵ်ႈႁိူၼ်းၵူၼ်းမိူင်းလင်ၼိုင်ႈသေ ၶိုၼ်းမၢပ်ႇၼႄးဝႃႈ ၼႂ်းႁိူၼ်းမီးၵွင်ႈၼႆလႄႈ ပေႃႉထုပ်ႉၵူၼ်းမိူင်း ႁၢဝ်ႈႁၢဝ်ႈႁႅင်းႁႅင်း ၼႆယဝ်ႉ။ မိူဝ်ႈဝၼ်းထီႉ 17 February 2024 (လိူၼ်သၢမ်မႂ်ႇ 8 ၶမ်ႈ ပီႊတႆး 2118 ၼီႈ) ၵူၼ်းမိူင်းၵေႃႉၼိုင်ႈလၢတ်ႈတီႈသိုဝ်ႇၶၢဝ်ႇ ၼႂ်းပိုၼ်ႉတီႈဝႃႈ ၸုမ်းသိုၵ်း MNDAA ဢဝ်ႁႅင်းသိုၵ်းသေ ၶဝ်ႈသွၵ်ႈတဝ်ၸွမ်းၼႂ်းႁိူၼ်းၵူၼ်းမိူင်း ၶိုၼ်းမၢပ်ႇၼႄး ၸဝ်ႈႁိူၼ်းလင်ၼိုင်ႈဝႃႈ ၼႂ်းႁိူၼ်းသူမီးဝႆႉၵွင်ႈပွတ်းၼႆလႄႈ ပေႃႉထုပ်ႉႁၢဝ်ႈႁႅင်း ထိုင်တီႈမိုဝ်းပေႃးႁၵ်း သမ်ႉပေႃးလိုမ်းတူဝ်လိုမ်းၶိင်းၵႂႃႇ၊ သင်ဢမ်ႇမီးသင်ႇၶၸဝ်ႈ တင်း ၽူႈယႂ်ႇၵူၼ်းလူင် ၼႂ်းပွၵ်ႉၼႂ်းယွမ်ႇ ၸွႆႈလၢတ်ႈၸွႆႈႁၢမ်ႈဝႆႉတႄႉ သိုၵ်ၵူဝ်းၵၢင်ႉလႅပ်ႈတေဢဝ်တၢႆယဝ်ႉ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈသိုပ်ႇလၢတ်ႈထႅင်ႈဝႃႈ တီႈတႄႉမၼ်း ၼႂ်းႁိူၼ်းလင်ၼၼ်ႉ ၸုမ်းသိုၵ်းၵူဝ်းၵၢင်ႉ MNDAA ဢမ်ႇသွၵ်ႈႁႃႁၼ်ၵွင်ႈပွတ်းသင် ၶဝ်တိုၼ်းတင်ႈၸႂ် မၢပ်ႇၼႄးၵူၼ်းမိူင်း ပေႃႉႁႅမ်ၵူၼ်းမိူင်းၸိူင်ႉၼၼ်ၵူၺ်း ဝႃႈၼႆ။ မိူဝ်ႈဝၼ်းထီႉ 20 January 2024 ယၢမ်းၵၢင်ၼႂ်မွၵ်ႈ 07:00 မူင်းၼၼ်ႉၵေႃႈ ၸုမ်းသိုၵ်းၵူဝ်းၵၢင်ႉ MNDAA ႁွင်ႉဢဝ် လုင်းသၢင်ႇထေး ဢႃႇယု 60 ပၢႆ ၵေႃႉပဵၼ်လုင်းႁဵင် ဝၢၼ်ႈမိူင်းလီ ဢိူင်ႇမိူင်းလီ ၸႄႈဝဵင်းသႅၼ်ဝီ သေ မီးလွင်ႈလူဝ်ႇဢုပ်ႇၵၼ်ဝႃႈၼႆလႄႈ ၶိုၼ်းၵႂႃႇပေႃႉႁႅမ်ႁၢဝ်ႈႁႅင်း တီႈတပ်ႉပၢင်သဝ်း ထိုင်တီႈလုင်းသၢင်ႇထေး ပေႃးလႆႈလူႉသဵင်ႈတၢႆၵႂႃႇယူႇယဝ်ႉ။ တီႈ 105 လၵ်း ဝဵင်းမူႇၸေႊၼႆႉ ၸုမ်းသိုၵ်းဢူၺ်းလီ 3 ၸုမ်း ယိုတ်းလႆႈတီႈၼႂ်းမိုဝ်းသိုၵ်းမၢၼ်ႈ မိူဝ်ႈဝၼ်းထီႉ 15 December 2023 ၼၼ်ႉၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-02-17T11:14:33

https://taifreedom.com/%e1%81%b5%e1%80%bb%e1%82%83%e1%82%87%e1%80%99%e1%81%bc%e1%80%ae%e1%82%87%e2%88%92%e1%81%be%e1%80%9b%e1%80%84%e1%80%ba%e1%82%87%e1%80%9e%e1%80%b5%e1%80%90%e1%80%ba%e1%82%87-%e1%80%90%e1%80%b0%e1%81%b5/

ၵျႃႇမၼီႇ−ၾရင်ႇသဵတ်ႇ တူၵ်းလူင်းသိုပ်ႇၸွႆႈထႅမ်ၽၢႆႇၵၢၼ်သိုၵ်းယူႇၶရဵၼ်းထႅင်ႈ

မိူဝ်ႈဝၼ်းထီႉ 16 February 2024 (လိူၼ်သၢမ်မႂ်ႇ 7 ၶမ်ႈ ပီႊတႆး 2118 ၼီႈ) ၼၼ်ႉ ၸွမ်ၸိုင်ႈယူႇၶရဵၼ်း ဢွၵ်ႇၶၢဝ်းတၢင်းၵႂႃႇတီႈမိူင်းၵျႃႇမၼီႇ တင်း ၾရင်ႇသဵတ်ႇသေ တူၵ်းလူင်းႁူမ်ႈမိုဝ်းၽၢႆႇလွင်ႈမၼ်ႈၼိမ်သဝ်းၸွမ်းၵၼ် လႄႈ ယူႇတီႈ သေႇလႅၼ်ႇသၵီႇ ၸွမ်ၸိုင်ႈယူႇၶရဵၼ်း လႆႈလၢတ်ႈဝႃႈ လွင်ႈႁူမ်ႈမိုဝ်းၵၼ်ပွၵ်ႈၵမ်းၼႆႉ တေၵႅတ်ႇၶႄ ႁႄႉၵင်ႈသၢႆၸႂ်ၵူၼ်းမိူင်းယူႇၶရဵၼ်း တင်း ၵူၼ်းမိူင်းၼႂ်းၵုၼ်ယူးရူပ်ႇတင်းမူတ်း ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ယူႇၶရဵၼ်း တင်း ၵျႃႇမၼီႇ တူၵ်းလူင်းႁူမ်ႈမိုဝ်းၽၢႆႇလွင်ႈ မၼ်ႈၼိမ်သဝ်းၸွမ်းၵၼ် ပဵၼ်ၶၢဝ်းတၢင်း 10 ပီႊ လႄႈ ၼႂ်းၶေႃႈတူၵ်းလူင်းၼၼ်ႉ ၵေႃႈ မီးဝႆႉဝႃႈ ၵျႃႇမၼီႇ တေသိုပ်ႇၸွႆႈထႅမ်ၽၢႆႇၵၢၼ်သိုၵ်းယူႇၶရဵၼ်းၵႂႃႇထႅင်ႈသေ တေၼႅတ်ႈသူင်ႇၶူင်ႉသၢင်ႈႁႄႉၵင်ႈၽေးတၢင်းၵၢင်ႁၢဝ် လႄႈ မၢၵ်ႇလူင်ပၼ် ယူႇၶရဵၼ်း တႃႇသၢင်ႉငိုၼ်း 1,130 လၢၼ်ႉယူႇရူဝ်ႇ သေဢမ်ႇၵႃး တေဢွၵ်ႇပိူင်ၵုမ်းထိင်း လွင်ႈသူင်ႇဢွၵ်ႇ လႄႈ ၶွမ်ႈသပိတ်ႈပၼ်တၢမ်ႇၽၢႆႇပၢႆးမၢၵ်ႈမီးရၢတ်ႉသျႃးထႅင်ႈ ၼႆယဝ်ႉ။ တေႃႈၼင်ႇၼၼ် ၼႂ်းၶေႃႈတူၵ်းလူင်း ယူႇၶရဵၼ်း တင်း ၾရင်ႇသဵတ်ႇၼၼ်ႉ မီးဝႆႉဝႃႈ တေၽိူမ်ႉလွင်ႈၸတ်းႁႃၶိူင်ႈယိပ်း လႄႈ ၽိုၵ်းၽွၼ်ႉပၼ်ၵူၼ်းသိုၵ်းယူႇၶရဵၼ်းသေ တႃႇၼႂ်းပီႊ 2024 ၼႆႉၵေႃႈ တေသူင်ႇလွင်ႈၸွႆႈထႅမ်ပၼ်ယူႇၶရဵၼ်း တႃႇသၢင်ႉငိုၼ်း 3,000 လၢၼ်ႉယူႇရူဝ်ႇ ဝႃႈၼႆ။ ၸိူင်ႉႁိုဝ်ၵေႃႈလီ ယၢမ်းၽွင်းတေႃႈလဵဝ်ပၢင်တိုၵ်းၼႂ်းတႅဝ်းၼႃႈၼၼ်ႉ ၽၢႆႇရၢတ်ႉသျႃး ပေႉပုၼ်ႈယူႇၶရဵၼ်းဝႆႉယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-16T13:27:17

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%90%e1%80%b1%e1%81%b5%e1%80%b5%e1%80%95%e1%80%ba%e1%80%b8%e1%80%9e%e1%80%ad%e1%80%af%e1%81%b5/

သိုၵ်းမၢၼ်ႈတေၵဵပ်းသိုၵ်း ၼိုင်ႈပီႊ 50,000 ၵေႃႉ သင်ဢမ်ႇႁဵတ်းသိုၵ်းၺႃးတၢမ်ႇၶွၵ်ႈ

သိုၵ်းမၢၼ်ႈဢွၵ်ႇပၵ်းပိူင်မႂ်ႇဝႃႈ ၵူၼ်းမိူင်းၼႂ်းမိူင်းႁူမ်ႈတုမ် မီးပုၼ်ႈၽွၼ်း ႁၢပ်ႇထၢမ်းၵၢၼ်သိုၵ်း ၸဵမ်ၸၢႆးတင်းယိင်းၼႆလႄႈ ၼိုင်ႈပီႊလႂ်သိုၵ်းမၢၼ်ႈ တေၵဵပ်းသိုၵ်းႁႂ်ႈလႆႈထိုင် 50,000 ၵေႃႉ တႃႇၶဝ်ႈပၢင်တိုၵ်းၼႂ်းမိူင်းၶိုၼ်းယူႇၼႆယဝ်ႉ။ မိူဝ်ႈဝၼ်းထီႉ 15 February 2024 ၸွမ်ႁၢၼ် ၸေႃႇမိၼ်းထုၼ်း ၽူႈၶၢၼ်ပၢၵ်ႇသိုၵ်းမၢၼ်ႈ လၢတ်ႈတီႈသိုဝ်ႇၶၢဝ်ႇ ၸိူဝ်းယူႇၽၢႆႇတႂ်ႈၵုမ်းၵမ်ၶွင်သိုၵ်းမၢၼ်ႈၼၼ်ႉဝႃႈ ယူႇတီႈ ၶွင်ႇသီႇသိုၵ်းမၢၼ်ႈ တေၵဵပ်းသိုၵ်းၼိုင်ႈပီႊလႂ် 50,000 ၵေႃႉ လႄႈ တေဢမ်ႇၵဵပ်းလိူဝ်ၼၼ်ႉ၊ ၵွပ်ႈသင်လႄႈၼႆ ၵူၼ်းမိူင်းၸိူဝ်းႁဵတ်းသိုၵ်းမႂ်ႇတင်းမူတ်းၼၼ်ႉ မုၵ်ႉၸုမ်းတေလႆႈပၼ် ၸၼ်ႉထၢၼ်ႈ/သိုၵ်း၊ ပၼ်ပုၼ်ႈၽွၼ်းၸွမ်းၼင်ႇၼမ်ႉၵတ်ႉမီး၊ ထုၵ်ႈပၼ်ငိုၼ်းလိူၼ်လႄႈ ၶဝ်ႈၼမ်ႉတၢင်းၵိၼ် ၸဵမ်ၸိူဝ်းၼႆႉ ဝႃႈၼႆ။ လွင်ႈပၵ်းပိူင်ဢၼ်ၵူၼ်းမိူင်း တေလႆႈၶဝ်ႈႁၢပ်ႇထၢမ်းၵၢၼ်သိုၵ်းၵူႈၵေႃႉၼႆႉ ဢမ်ႇၸႂ်ႈလႄႈဝႃႈ မီးဝႆႉတႃႇၸူဝ်ႈၶၢဝ်း ပၵ်းပိူင်လွင်ႈၵူၼ်းမိူင်း တေလႆႈႁဵတ်းသိုၵ်းၼႆႉ လူင်ပွင်ၸိုင်ႈ ဢၼ်တေသိုပ်ႇၽွင်းငမ်းဝၢၼ်ႈမိူင်းၵႂႃႇၶၢဝ်းတၢင်းၼႃႈၼၼ်ႉ တေလႆႈၸႂ်ႉတိုဝ်းႁဵတ်းၸွမ်းၵႂႃႇ ပၵ်းပိူင်ၼႆႉ မၼ်းပဵၼ်တႃႇၸႂ်ႉတိုဝ်းၶၢဝ်းယၢဝ်းယဝ်ႉ၊ မိူဝ်ႈၼႂ်းပီႊ 2019 ၼၼ်ႉ ၵူၼ်းမိူင်းၼႂ်းမိူင်းႁူမ်ႈတုမ် ဢၼ်ၵိုင်ႇထိူၵ်ႈႁဵတ်းသိုၵ်း မီးဢမ်ႇယွမ်း 13 လၢၼ်ႉၵေႃႉ လႄႈ မိူဝ်ႈလဵဝ်တေၵဵပ်းၵူၼ်းၸိူဝ်းၼၼ်ႉၵႂႃႇ၊ ပၢတ်ႈၵမ်းဢွၼ်တၢင်းသုတ်းၼႆႉတႄႉ တေဢမ်ႇပေႃးၵဵပ်းၼၢင်းယိင်းၼမ် ဝႃႈၼႆ။ ပၵ်းပိူင်ဢၼ်သိုၵ်းမၢၼ်ႈ တမ်းဝၢင်းမႂ်ႇၼႆႉ ၵူၼ်းမိူင်းၸိူဝ်းၵႂႃႇႁဵၼ်းလိၵ်ႈ ႁဵၼ်းပၺ်ႇၺႃႇတၢင်းမေႃ တီႈၼွၵ်ႈမိူင်းၼၼ်ႉၵေႃႈ သင်ဝႃႈႁဵၼ်းယဝ်ႉၼႆၸိုင် တၵ်းတေလႆႈပွၵ်ႈမႃး ၶဝ်ႈႁၢပ်ႇထၢမ်းၵၢၼ်သိုၵ်းမိူၼ်ၵၼ်။ ၸွမ်းၼင်ႇ ၸွမ်ႁၢၼ် ၸေႃႇမိၼ်းထုၼ်း လၢတ်ႈတီႈသိုဝ်ႇၶၢဝ်ႇ BBC ဝႆႉၼၼ်ႉတႄႉ ၼႂ်းႁၢင်လိူၼ် April 2024 ဢၼ်တေထိုင်ၼႆႉ သိုၵ်းမၢၼ်ႈတေၵဵပ်းသိုၵ်းမႂ်ႇ ႁႂ်ႈထိုင် 5,000 ၵေႃႉ ယူႇယဝ်ႉ။ လွင်ႈသိုၵ်းမၢၼ်ႈပိုၼ်ၽၢဝ်ႇဝႆႉ ၸဵမ်ၸၢႆးတင်းယိင်း တေလႆႈႁဵတ်းသိုၵ်းၼၼ်ႉ ၵူၼ်းၸၢႆး ဢႃႇယု ၼႂ်းၵႄႈ 18 ပီႊထိုင် 35 ပီႊ သင်မီးပၺ်ႇၺႃႇတၢင်းမေႃသေလွင်ႈလွင်ႈ တေဢဝ်ၼႂ်းၵႄႈ 18 ပီႊထိုင် 45 ပီႊ၊ တွၼ်ႈၼၢင်းယိင်းၵေႃႈ တေဢဝ်ၼႂ်းၵႄႈ 18 ပီႊထိုင် 27 ပီႊ သင်မီးပၺ်ႇၺႃႇတၢင်းမေႃသေလွင်ႈလွင်ႈၸိုင် တေဢဝ်ၼႂ်းၵႄႈ 18 ပီႊထိုင် 35 ပီႊ၊ သင်ဝႃႈ ၽူႈလႂ်ၵေႃႈယဝ်ႉ ဢမ်ႇၶႂ်ႈႁၢပ်ႇထၢမ်းၵၢၼ်သိုၵ်းမၢၼ်ႈပေႃးၼႆၸိုင် တၵ်းတေလႆႈၺႃးတၢမ်ႇၶွၵ်ႈ 3 ပီႊ ၼႆယဝ်ႉ။ လွင်ႈၵဵပ်းသိုၵ်းပွၵ်ႈၵမ်းၼႆႉ သိုၵ်းမၢၼ်ႈမီးယိူင်းဢၢၼ်းဝႆႉဝႃႈ တႃႇတေတိုၵ်းတေႃးၸုမ်း PDF လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဢၼ်ယူႇႁူမ်ႈၽႅၼ်ႇလိၼ်လဵဝ်ၵၼ်မႃး ပီႊယၢဝ်းၶၢဝ်းႁိုင်ၼၼ်ႉ ၼႆယဝ်ႉ။ ဝၢႆးသေ သိုၵ်းမၢၼ်ႈပိုၼ်ၽၢဝ်ႇၵဵပ်းသိုၵ်းမႂ်ႇယဝ်ႉၼႆႉ ၵူၼ်းၼုမ်ႇမၢင်ၸိူဝ်း ဢမ်ႇၶႂ်ႈႁဵတ်းသိုၵ်းမၢၼ်ႈလႄႈ လႆႈဢွၼ်ၵၼ်ပၢႆႈၶဝ်ႈႁၢပ်ႇထၢမ်းၵၢၼ်သိုၵ်း ၼႂ်းၶိူဝ်းၽႂ်ၶိူဝ်းမၼ်းယူႇၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-02-16T11:31:13

https://taifreedom.com/%e1%81%bc%e1%82%82%e1%80%ba%e1%80%b8%e1%80%95%e1%80%ae%e1%82%8a-2023-%e1%81%bd%e1%80%b0%e1%82%88%e1%80%9e%e1%80%ad%e1%80%af%e1%80%9d%e1%80%ba%e1%82%87%e1%81%b6%e1%81%a2%e1%80%9d%e1%80%ba%e1%82%87/

ၼႂ်းပီႊ 2023 ၽူႈသိုဝ်ႇၶၢဝ်ႇၸိူဝ်းလူႉသဵင်ႈတၢႆ 70% ပဵၼ်ၵူၼ်းပႃႇလႅတ်ႉသတၢႆး

ၽူႈသိုဝ်ႇၶၢဝ်ႇ ဢၼ်လူႉသဵင်ႈတၢႆ ၼႂ်းပီႊ 2023 ပူၼ်ႉမႃး ႁူဝ်ပၢၵ်ႇၸဵတ်းသိပ်း 70% ၼႆႉ ပဵၼ်ၽူႈသိုဝ်ႇၶၢဝ်ႇၸၢဝ်းၶိူဝ်းပႃႇလႅတ်ႉသတၢႆး ဢၼ်လူႉတၢႆယွၼ်ႉဢိတ်ႇသရေး ပိုတ်းယိုဝ်းသႂ်ႇၼႂ်းၵႃႇၸႃႉ။ မိူဝ်ႈဝၼ်းထီႉ 15 February 2024 (လိူၼ်သၢမ်မႂ်ႇ 6 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၶွမ်ႇမတီႇၵႅတ်ႇၶႄႁႄႉၵင်ႈၽူႈသိုဝ်ႇၶၢဝ်ႇ (Committee to Protect Journalists−CPJ) လၢႆးငၢၼ်းလၢတ်ႈဝႃႈ ၼႂ်းပီႊ 2023 မီးၽူႈသိုဝ်ႇၶၢဝ်ႇ လူႉသဵင်ႈတၢႆ 99 ၵေႃႉ၊ ၼႂ်းၼႆႉ 77 ၵေႃႉ ထုၵ်ႇၶႃႈႁႅမ်တီႈၼႂ်းပၢင်တိုၵ်းဢိတ်ႇသရေး တင်း ၸုမ်းႁႃးမၢတ်ႉသ် ပဵၼ်ၽူႈသိုဝ်ႇၶၢဝ်ႇၵူၼ်းၶိူဝ်းပႃႇလႅတ်ႉသတၢႆး 72 ၵေႃႉ ဢၼ်တၢႆ ယွၼ်ႉၵၢၼ်ပိုတ်းယိုဝ်းဢိတ်ႇသရေး လႄႈ ထႅင်ႈ 3 ၵေႃႉ ပဵၼ်ၵူၼ်းၶိူဝ်း လေႇပႃႇၼွၼ်ႇ၊ ထႅင်ႈ 2 ၵေႃႉသမ်ႉပဵၼ် ၵူၼ်းၶိူဝ်းဢိတ်ႇသရေး ၼႆယဝ်ႉ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 14 February 2024 ၼႆႉၵေႃႈ မီးၽူႈသိုဝ်ႇၶၢဝ်ႇ ၵူၼ်းၶိူဝ်းပႃႇလႅတ်ႉသတၢႆး လူႉသဵင်ႈတၢႆၼႂ်းပိုၼ်ႉတီႈၵႃႇၸႃႉထႅင်ႈ 11 ၵေႃႉ ဝႃႈၼႆ။ ယူႇတီႈ CEO ၶွပ်ႇမတီႇၵႅတ်ႇၶႄႁႄႉၵင်ႈၽူႈသိုဝ်ႇၶၢဝ်ႇ လၢတ်ႈတီႈ VOA ဝႃႈ လွင်ႈဢၼ်ၼႆႉ ပဵၼ်ဢၼ်ဢမ်ႇယၢမ်ႈမီးမႃးသေပွၵ်ႈ လႄႈ ႁဝ်းလႆႈပိုင်ႈဢိင် ၽူႈသိုဝ်ႇၶၢဝ်ႇၵူၼ်းၶိူဝ်းပႃႇလႅတ်ႉသတၢႆး ၵဵဝ်ႇလူၺ်ႈငဝ်းလၢႆးပၢင်တိုၵ်းၼႂ်းၵႃႇၸႃႉ တႄႉတႄႉ သေဢမ်ႇၵႃး ၸိူဝ်းၶဝ်ယင်းလႆႈၸႂ်ႉၸၢတ်ႈပၢၼ်ယူႇၼႂ်းၵႄႈပၢင်တိုၵ်း တွၼ်ႈတႃႇလၢႆးငၢၼ်းၶၢဝ်ႇထႅင်ႈၵွၼ်ႇ ဝႃႈၼႆ။ CPJ လၢႆးငၢၼ်းထႅင်ႈဝႃႈ ၸွမ်းၼင်ႇလႆႈၵူတ်ႇထတ်းတူၺ်းၼႂ်း 18 ၸိုင်ႈမိူင်း ၸွတ်ႇတူဝ်ႈလုမ်ႈၾႃႉ ဢၼ်ဢမ်ႇပႆႇႁူမ်ႈပႃးမိူင်းပႃႇလႅတ်ႉသတၢႆး တႃႇၼႂ်းပီႊ 2023 ၼၼ်ႉ မီးၽူႈသိုဝ်ႇၶၢဝ်ႇလူႉသဵင်ႈတၢႆ 22 ၵေႃႉ တေလႆႈဝႃႈလူတ်းယွမ်းလူင်းမႃး သင်တႅၵ်ႈၼိူင်းၵၼ်တင်း ၼႂ်းပီႊ 2022 ဢၼ်မီးၽူႈသိုဝ်ႇၶၢဝ်ႇ လူႉသဵင်ႈတၢႆယူႇတီႈ 69 ၵေႃႉၼၼ်ႉ ၼႆယဝ်ႉ။ ၼႂ်းလၢႆးငၢၼ်း CPJ ယင်းလၢတ်ႈဝႆႉထႅင်ႈဝႃႈ ၵူၼ်းၵေႃႉႁဵတ်းၽိတ်းယဝ်ႉ ဢမ်ႇၺႃးတူတ်ႈတၢမ်ႇၶိုၼ်း လႄႈ ၵွပ်ႈၼၼ် ၸွမ်းၼင်ႇ CPJ ၵူတ်ႇထတ်းၵဵပ်းႁႃမႃး တႄႇၸဵမ်မိူဝ်ႈပီႊ 1992 ၼၼ်ႉ မီးၽူႈသိုဝ်ႇၶၢဝ်ႇလူႉသဵင်ႈတၢႆၸမ် 1,000 ၵေႃႉ ၵူၺ်းၵႃႈ ၼႂ်းၼႆႉတႃႇႁူဝ်ပၢၵ်ႇပႅတ်ႇသိပ်း 80% ဢမ်ႇမီးၵၢၼ်ႁဵတ်းသၢင်ႈၸွမ်းၼင်ႇ မၢႆမီးပၵ်းပိူင် ဝႃႈၼႆ။ CEO ၶွင်ၸုမ်း CPJ လႆႈလၢတ်ႈထႅင်ႈဝႃႈ ဢိတ်ႇသရေးၵေႃႈ ပဵၼ်သုၼ်ႇၼိုင်ႈၶွင် ၵၢၼ်တၢႆၽူႈသိုဝ်ႇၶၢဝ်ႇ ဢၼ်ဢမ်ႇလႆႈႁပ်ႉတူတ်ႈတၢမ်ႇတၢင်းၽိတ်း လႄႈ မိူဝ်ႈ 22 ပီႊပူၼ်ႉမႃးၼၼ်ႉၵေႃႈ သိုၵ်းဢိတ်ႇသရေး ၶႃႈႁႅမ်ပႅတ်ႈၽူႈသိုဝ်ႇၶၢဝ်ႇ 20 ၵေႃႉ ၼႂ်းၼႆႉတႃႇ 18 ၵေႃႉ ပဵၼ်ၵူၼ်းၶိူဝ်းပႃႇလႅတ်ႉသတၢႆးသေ ၽၢႆႇတၢင်းဢိတ်ႇသရေး ၵေႃႈ ဢမ်ႇလႆႈဢွၵ်ႇမႃးယွမ်းႁပ်ႉဢဝ်ပုၼ်ႈၽွၼ်းသင်သေလွင်ႈ ဝႃႈၼႆ။ ၸိူင်ႉႁိုဝ်ၵေႃႈလီ တႃႇႁႂ်ႈပဵၼ်လွင်ႈၽဵင်ႇပဵင်းၼၼ်ႉၵေႃႈ ယူႇတီႈသိုဝ်ႇၶၢဝ်ႇ VOA လႆႈသူင်ႇ Email ၵႂႃႇတီႈႁွင်ႈၵၢၼ်လူင်ၽၢႆႇၼွၵ်ႈမိူင်းဢိတ်ႇသရေး တွၼ်ႈတႃႇတွင်ႈထၢမ်တၢင်းႁၼ်ထိုင် ၵဵဝ်ႇလူၺ်ႈလွင်ႈၼႆႉ ၵူၺ်းၵႃႈ ဢမ်ႇပႆႇလႆႈႁပ်ႉၶေႃႈတွပ်ႇသင်ၶိုၼ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-16T11:14:45

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba%e1%82%87/

ဢမေႇရိၵၢၼ်ႇ ယိုဝ်းမၢၵ်ႇၼူၾႆး ၶိုၼ်ႈၵူတ်ႇထတ်းၼိူဝ်လုၵ်ႈလိူၼ်ထႅင်ႈ

ဢမေႇရိၵၢၼ်ႇ ယိုဝ်းမၢၵ်ႇၼူၾႆး Falcon-9 သူင်ႇၶိူင်ႈၵူတ်ႇထတ်းၶိုၼ်ႈၵႂႃႇၼိူဝ် လုၵ်ႈလိူၼ် ၼႂ်းႁွပ်ႈ 52 ပီႊ။ မိူဝ်ႈဝႃးဝၼ်းထီႉ 15 February 2024 (လိူၼ်သၢမ်မႂ်ႇ 6 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇပၢႆးၵၢင်ႁၢဝ်ဢမေႇရိၵၢၼ်ႇ ဢမ်ႇၼၼ် NASA လႆႈယိုဝ်းမၢၵ်ႇၼူၾႆး Falcon-9 ၶွင် ၶွမ်ႇပၼီႇ SpaceX ဢၼ်ပဵၼ်မၢၵ်ႇၼူၾႆးတေႃႉတၢင်ႇ ၶိူင်ႈၵူတ်ႇထတ်းလုၵ်ႈလိူၼ် Nova-C ၶူင်သၢင်ႈႁဵတ်းဢွၵ်ႇလူၺ်ႈၶွမ်ႇပၼီႇၽၢႆႇပၢႆးၵၢင်ႁၢဝ် Intuitive Machines ၼၼ်ႉ ၶိုၼ်ႈၵႂႃႇၼိူဝ်လုၵ်ႈလိူၼ်သေ တေၸႂ်ႉၶၢဝ်းတၢင်း 1 ဝူင်ႈ တႃႇႁွတ်ႈၽႅဝ်ထိုင် တီႈလုၵ်ႈလိူၼ် လႄႈ ၼႂ်းဝၼ်းထီႉ 22 February 2024 ၼၼ်ႉ တေလူင်းယဵပ်ႇႁိမ်း လုၵ်ႈလိူၼ်ပွတ်းၸၢၼ်း ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ သင်ၸိူဝ်ႉၶိူင်ႈၵူတ်ႇထတ်းလမ်းၼႆႉ လူင်းယဵပ်ႇလႆႈၼိူဝ် လုၵ်ႈၼိူဝ်ပေႃးၼႆၸိုင် တေပဵၼ်ပွၵ်ႈၵမ်း 2 ဢၼ်ဢမေႇရိၵၢၼ်ႇ ၶိုၼ်ႈၵူတ်ႇထတ်း ၼိူဝ်လုၵ်ႈလိူၼ်လႆႈ ဝၢႆးသေလႆႈသူင်ႇၵူၼ်းၶိုၼ်ႈၵႂႃႇ မိူဝ်ႈၼႂ်းပီႊ 1972 ယဝ်ႉသေဢမ်ႇၵႃး ယင်းတေပဵၼ်ၶွမ်ႇပၼီႇသုၼ်ႇတူဝ် ၶွင်ၵူၼ်းၶိူဝ်းဢမေႇရိၵၢၼ်ႇ ဢၼ်သူင်ႇၶိူင်ႈၵူတ်ႇထတ်းလူင်းယဵပ်ႇၼိူဝ်လုၵ်ႈလိူၼ်လႆႈ ဝႃႈၼႆ။ ၸိူင်ႉႁိုဝ်ၵေႃႈလီ ဢၼ်ၶိုၼ်ႈၵူတ်ႇထတ်းၼိူဝ်လုၵ်ႈလိူၼ်လႆႈၼၼ်ႉ ယင်းတိုၵ်ႉမီး 5 ၸိုင်ႈမိူင်း မိူၼ်ၼင်ႇ− ရၢတ်ႉသျႃး (ပၢၼ်သူဝ်ႇပီႇယႅတ်ႉ)၊ ဢမေႇရိၵၢၼ်ႇ၊ ၶႄႇ၊ ဢိၼ်းတီးယႃး လႄႈ ၵျႃႇပၢၼ်ႇ ၵူၺ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-16T11:06:00

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%82%81%e1%80%b0%e1%82%87%e1%80%90%e1%80%ae%e1%82%87%e1%80%90%e1%80%b1%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%95%e1%80%ad%e1%80%af/

ၸုမ်းႁူႇတီႇတေသိုပ်ႇပိုတ်းယိုဝ်းၼႂ်းပၢင်ႇလၢႆႇလႅင်ၵႂႃႇထႅင်ႈ

မိူဝ်ႈဝၼ်းထီႉ 15 February 2024 (လိူၼ်သၢမ်မႂ်ႇ 6 ၶမ်ႈ ပီႊတႆး 2118 ၼီႈ) ၸုမ်းလုၵ်ႉၽိုၼ်ႉႁူႇတီႇ ၼႂ်းယေႇမႅၼ်ႇ ဢွၵ်ႇမႃးလၢတ်ႈဝႃႈ လႆႈယိုဝ်းမၢၵ်ႇမိတ်ႉသႆး သႂ်ႇႁိူဝ်းဢင်းၵိတ်ႉထႅင်ႈ လႄႈ ၸုမ်းႁူႇတီႇ တေသိုပ်ႇတိုၵ်းတေႃး ႁိူဝ်းတေႃႉသူင်ႇၵုၼ်ႇၵႃႉၼႂ်းပၢင်ႇလႅင်ထႅင်ႈ မိူဝ်ႈဢၼ်ဢိတ်ႇသရေး ယင်းတိုၵ်ႉတိုၵ်းတေႃးၼႂ်းတွၼ်ႈၵႃႇၸႃႉယူႇ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ၸုမ်းႁူႇတီႇၵေႃႈယင်းတိုၵ်ႉတေသိုပ်ႇၵမ်ႉထႅမ် ၵူၼ်းမိူင်းပႃႇလႅတ်ႉသ်တၢႆးယူႇ သမ်ႉဝႃႈဢမေႇရိၵၢၼ်ႇလႄႈဢင်းၵတ်ႉ တေတိုၵ်းတေႃးၸုမ်းႁူႇတီႇၼႂ်းယေႇမႅၼ်ႇ ဢၼ်ဝႃႈတုမ်ႉတွပ်ႇၶိုၼ်း လွင်ႈၸုမ်းႁူႇတီႇ ပိုတ်းယိုဝ်းႁိူဝ်းၼႂ်းပၢင်ႇလၢႆႇလႅင်ၼၼ်ႉၵေႃႈယဝ်ႉ ဝႃႈၼႆ။ ၸုမ်းလုၵ်ႉၽိုၼ်ႉႁူႇတီႇ လႆႈႁပ်ႉလွင်ႈၸွႆႈထႅမ်မႃးတီႈဢီႇရၢၼ်ႇလႄႈ လႆႈတႄႇသူင်ႇတရူၼ်း ဢိၵ်ႇတင်း ယိုဝ်းမၢၵ်ႇမိတ်ႉသႆး ၵႂႃႇၸွမ်းသဵၼ်ႈတၢင်းၵၢၼ်ၵႃႉၶၢႆမိူင်းတေႃႇမိူင်း ၼႂ်းပၢင်ႇလၢႆႇလႅင်မႃး ၽွင်းဢၼ်ဢိတ်ႇသရေး ၶဝ်ႈလူမ်ႇတိုၵ်းၼႂ်းတွၼ်ႈၵႃႇၸႃႉၼၼ်ႉ၊ လွင်ႈၵၢၼ်ထုၵ်ႇတိုၵ်းတေႃး ၼႂ်းပၢင်ႇလၢႆႇလႅင်ၼႆႉၵေႃႈ ႁဵတ်းႁႂ်ႈတုမ်ႉတိူဝ်ႉတေႃႇၵၢၼ်တေႃႉသူင်ႇတူဝ်ႈလုမ်ႈၾႃႉမႃးယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-02-15T13:45:43

https://taifreedom.com/%e1%82%81%e1%80%b0%e1%80%9d%e1%80%ba%e1%80%95%e1%80%9d%e1%80%ba%e1%82%88%e1%80%9c%e1%80%b0%e1%80%84%e1%80%ba-%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae%e1%82%87%e1%80%a2/

ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး လူင်းႁူပ်ႉထူပ်းပေႃႈမႄႈၵူၼ်းမိူင်း ၼႂ်းၸႄႈဝဵင်းမိူင်းပၼ်ႇ

ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၸွမ်သိုၵ်းလူင် ယွတ်ႈသိုၵ်း လူင်းႁူပ်ႉထူပ်းၵူၼ်းမိူင်း ၸတ်းႁဵတ်းပၢင်ပၼ်ၵႂၢမ်းႁူႉလႄႈ ထွမ်ႇသဵင်ၵၢင်ၸႂ်ၵူၼ်းမိူင်း ၼႂ်းၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း မီးၵူၼ်းမိူင်း (630) ၵေႃႉ ၶိုၼ်ႈႁွတ်ႈထွမ်ႇငိၼ်း ဝႃႈၼႆ။ မိူဝ်ႈဝၼ်းထီႉ 14 February 2024 (လိူၼ်သၢမ်မႂ်ႇ 5 ၶမ်ႈ ပီႊတႆး 2118 ၼီႈ) တႄႇၶၢဝ်းယၢမ်း 10:00 မူင်း ထိုင် 13:45 မူင်း ဢိင်ၼိူဝ်ငဝ်းလၢႆးၼႂ်းပိုၼ်ႉတီႈသေ ယူႇတီႈ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) လူင်းသူႇၸႂ်းႁူပ်ႉထူပ်းပေႃႈမႄႈၵူၼ်းမိူင်း ၸတ်းႁဵတ်းပၢင်ပၼ် ၵႂၢမ်းႁူႉလႄႈ ထွမ်ႇသဵင်ၵၢင်ၸႂ်ၵူၼ်းမိူင်းတီႈ ဢိူင်ႇၼႃးဝွၼ် ၸႄႈဝဵင်းမိူင်းပၼ်ႇၼႆသေ မီးၽူႈယႂ်ႇၵူၼ်းလူင် ၽူႈမီးပုၼ်ႈၽွၼ်း ၼႂ်းၼႃႈတီႈဢုပ်ႉပိူင်ႇ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) လႄႈပေႃႈမႄႈၵူၼ်းမိူင်းၼႂ်းပိုၼ်ႉတီႈ ၶိုတ်ႈႁွတ်ႈတၢင်းၼမ်။ ၸွမ်သိုၵ်းလူင် ယွတ်ႈသိုၵ်း ပၼ်ၵႂၢမ်းႁူႉၵူၼ်းမိူင်းၵႂႃႇ (5) ႁူဝ်ၶေႃႈ 1. ထွတ်ႈမျၢတ်ႈ (4) ယိူင်ႈ၊ 2. လၵ်းၼမ်း (6) ၶေႃႈ မုၵ်ႉၸုမ်း ဢၼ်လႆႈတႅမ်ႈတမ်းမႃး လႄႈ မီးလွင်ႈလႅၵ်ႈလၢႆႈၸွမ်းငဝ်းလၢႆးၵၢၼ်လုၵ်ႉၽိုၼ်ႉ ၵၢၼ်ၽွမ်ႉႁူမ်ႈၸိူဝ်ႉၸၢတ်ႈ၊ 3. ၵၢၼ်ဢုပ်ႉပိူင်ႇ၊ 4. ၽေးၶဵၼ်လူင် 5 ပိူင် မိူၼ်ၼင်ႇ ၽေးၶုၼ်၊ ၽေးၽူႈလၵ်ႉၵူၼ်းၸူၼ်၊ ၽေးၾႆး၊ ၽေးၸင်းၵၼ်၊ ၽေးလုၵ်ႈလၢင်း၊ 5. ၽူႈဢၼ်ဢမ်ႇလီပိုင်ႈဢိင် ၸိူဝ်းၼႆႉသေ၊ ဝၢႆးၼၼ်ႉ ၵူၼ်းမိူင်းၶိုၼ်းလႆႈသိုပ်ႇတွင်ႈထၢမ်တီႈႁူဝ်ပဝ်ႈလူင်လႄႈ တၢင်ႇထိုင်လွင်ႈၶွင်ႉၶမ်လွင်ႈယၢပ်ႇၽိုတ်ႇ ၼႆယဝ်ႉ။ ဝၢႆးလႆႈတွပ်ႇၵႄႈသဵင်ၵၢင်ၸႂ် ပေႃႈမႄႈၵူၼ်းမိူင်းယဝ်ႉၼၼ်ႉ ယူႇတီႈႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း လႆႈမွၵ်ႇလၢတ်ႈၶေႃႈၵႂၢမ်း လူပ်းလင်ပၢင်ႁူပ်ႉထူပ်းၵူၼ်းမိူင်းၵႂႃႇ (3) ႁူဝ်ၶေႃႈဝႃႈ “1. ဢၼ်ၶႃႈႁဝ်းလႆႈမႃးႁူပ်ႉထူပ်းပၼ်ၵႂၢမ်းႁူႉၵၼ်ၼႆႉ ႁႂ်ႈလႆႈတႅမ်ႈမၢႆဝႆႉသေ ႁႂ်ႈဢဝ်မိူဝ်းဝူၼ်ႉ ၽႅၼ် ၽေႃႇၼမ်ႉၽေႃႇတူဝ် လႄႈ ၶႂ်ႈႁႂ်ႈသူၸဝ်ႈ ဢဝ်မိူဝ်းဢုပ်ႇၵၼ်သေပူၵ်းပွင်ၵႂႃႇ မိူၼ်ၼင်ႇ လွင်ႈတႃႇႁႂ်ႈပဵၼ်မႃးဝၢၼ်ႈမူၼ်းၵူၼ်းၵိုၼ်း လႄႈလွင်ႈႁွင်ႈၼႄပိုၼ်း ၶူးမေႃလိၵ်ႈတႆးၸဝ်ႈၵေႃးလီႇ မိူင်းပၼ်ႇ၊ 2. လွင်ႈပေႃႇလသီႇ တပ်ႉသိုၵ်းၸိုင်ႈတႆး၊ 3. လူဝ်ႇလႆႈႁူမ်ႈမိုဝ်းၵၼ်ၵူႈၵေႃႉ လူဝ်ႇႁူမ်ႈၵၼ်ဝူၼ်ႉ၊ ႁူမ်ႈၵၼ်ႁဵတ်း၊ ႁူမ်ႈၵၼ်ၽေႃႇၼမ်ႉၽေႃႇတူဝ်၊ ၵႆၽေးႁႂ်ႈဝႄႈၽေး ၸမ်ၽေးယႃႇဝႄႈၽေး၊ ႁႂ်ႈဢဝ်ၵၢၼ်ၸိူဝ်ႉၸၢတ်ႈ ပဵၼ်လၵ်းသေ ႁူမ်ႈမိုဝ်းၵၼ်” ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-02-15T13:15:55

https://taifreedom.com/%e1%81%b5%e1%82%85%e1%81%bc%e1%80%ba%e1%82%87%e1%80%9e%e1%82%83%e1%82%87%e1%80%95%e1%80%bd%e1%80%90%e1%80%ba%e1%82%87-%e1%82%81%e1%80%b5%e1%80%90%e1%80%ba%e1%80%b8%e1%82%81%e1%82%82%e1%80%ba%e1%82%88/

ၵႅၼ်ႇသႃႇပွတ်ႇ ႁဵတ်းႁႂ်ႈမီးၵူၼ်းတၢႆၼမ်လိူဝ်ပိူၼ်ႈ

ၵႅၼ်ႇသႃႇပွတ်ႇ ပဵၼ်တၢင်းပဵၼ်ၵၼ်ၵႆႉလႆႈထူပ်းႁၼ် လႄႈ ၸွမ်းၼင်ႇၶေႃႈမုၼ်းၼႂ်းလုမ်ႈၾႃႉ ဢၼ်မၵ်းမၢႆမႃးၵူႈပီႊပီႊၼၼ်ႉ ထတ်းႁၼ်လႆႈဝႃႈ ၵူၼ်းပဵၼ်ၵႅၼ်ႇသႃႇပွတ်ႇ 1 ပီႊ ၼႆႉ မီးယူႇမွၵ်ႈ 1.8 လၢၼ်ႉၵေႃႉ ၼႆယဝ်ႉ။ ၵႅၼ်ႇသႃႇပွတ်ႇၼႆႉ ဢမ်ႇပေႃးလႆႈထူပ်းႁၼ်ၼမ်တၢၼ်ႇ ၵႅၼ်ႇသႃႇမၢင်မဵဝ်း မိူၼ်ၼင်ႇ ၵႅၼ်ႇသႃႇတဝ်ႈၼူမ်း၊ ၵႅၼ်ႇသႃႇတွမ်ႇလုၵ်ႈမၢၵ်ႇၸိူဝ်းၼႆႉသေတႃႉ၊ ၵူၺ်းၵႃႈ ၵႅၼ်ႇသႃႇပွတ်ႇၼၼ်ႉ ပဵၼ်ၵႅၼ်ႇသႃႇ ဢၼ်ႁဵတ်းႁႂ်ႈမီးၵူၼ်းတၢႆၼမ်လိူဝ်ပိူၼ်ႈ ပဵၼ်မၢႆ 1 ၸွမ်းလူၺ်ႈမၼ်းပဵၼ်ၵႅၼ်ႇသႃႇဢၼ်ႁၢႆႉႁႅင်းလႄႈ တေထူပ်းႁၼ်လႆႈၵေႃႈ မိူဝ်ႈမၼ်းၽႄႈလၢမ်းၵႂႃႇၼမ်ယဝ်ႉ၊ ပဵၼ်တၢင်းပဵၼ်ဢၼ်လီၵူဝ်သေ လွင်ႈတၢင်းဢၼ်ႁဵတ်းႁႂ်ႈပဵၼ်ၵႅၼ်ႇသႃႇပွတ်ႇၼႆႉ ၵမ်ႈၼမ်လုၵ်ႉမႃးတီႈ ၵၢၼ်လုတ်ႇလႅၼ်းယႃႈလႄႈ လွင်ႈလႆႈသုတ်ႇၺႃးၵႂၼ်းလႅၼ်းယႃႈ၊ သုတ်ႇၼူမ်ၺႃး radon gas ၊ asbestos လႄႈ ဢၼ်ၵူၼ်းၼႂ်းၼႃႈႁိူၼ်း မီးပိုၼ်းတူဝ်ပဵၼ်ၵႅၼ်ႇသႃႇပွတ်ႇၸိူဝ်းၼႆႉ ယူႇယဝ်ႉ။ လၢတ်ႈလႆႈဝႃႈလႅၼ်းယႃႈၼႆႉ ပဵၼ်လွင်ႈတၢင်းႁဵတ်းႁႂ်ႈ ပဵၼ်ၵႅၼ်ႇသႃႇပွတ်ႇ လႆႈၼမ်လိူဝ်ပိူၼ်ႈ၊ ၵွပ်ႈပိူဝ်ႈၼႂ်းလႅၼ်းယႃႈၼၼ်ႉ မီးသၢၼ်ၵွင်ႉဢၼ်ႁဵတ်းႁႂ်ႈပဵၼ်ၵႅၼ်ႇသႃႇလႆႈလၢႆလၢႆမဵဝ်းၼႆယူႇ၊ လိူဝ်သေၼၼ်ႉ ယင်းမီးၵၢၼ်ထတ်းသၢင်ဝႃႈ သင်ဢမ်ႇမီးလႅၼ်းယႃႈ ၼႂ်းလုမ်ႈၾႃႉၼႆႉ ၵႅၼ်ႇသႃႇပွတ်ႇၵေႃႈ တေလူတ်းယွမ်းလႆႈထိုင် 80-90% ၵမ်းလဵဝ်ၼႆယဝ်ႉ။ ၽၢင်ႁၢင်ႈၵူၼ်းပဵၼ်ၵႅၼ်ႇသႃႇပွတ်ႇ ဢၼ်ဢမ်ႇပေႃးမီးၽႂ်သူၼ်ၸႂ်ၼၼ်ႉ တေမီးမိူၼ်ၼင်ႇ ဢႆ၊ ႁိူဝ်ႉငၢႆႈ၊ ၼမ်ႉၼၵ်းယွမ်းလူင်း၊ ဢမ်ႇမီးဢဵၼ်ႁႅင်း၊ ဢမ်ႇၶႂ်ႈၵိၼ်ၶႂ်ႈယႅမ်ႉ၊ ၵူၼ်ႉၵူၼ်ႉၶိုၼ်ႈၶိုၼ်ႈ ၸွမ်းလုပ်ႇၸွမ်းဢဵၼ်သေ ၽၢင်ႁၢင်ႈၸိူဝ်းၼႆႉ ဢမ်ႇၸႂ်ႈဝႃႈပဵၼ်ၵႅၼ်ႇသႃႇလႄႈပဵၼ်၊ ၵူၺ်းၵႃႈ ၵူၼ်းဢၼ်လုတ်ႇလႅၼ်းယႃႈၵေႃႈၵႆႉထူပ်းၺႃးယူႇ မၼ်းတေပဵၼ်ၵႅၼ်ႇသႃႇလႆႈၵေႃႈ မိူဝ်ႈမၼ်းႁၢႆႉႁႅင်းမႃးၼႃႇၼၼ်ႉ ယူႇယဝ်ႉ။ ၵူၼ်းဢၼ်ၸၢင်ႈပဵၼ်ၵႅၼ်ႇသႃႇပွတ်ႇလႆႈၼၼ်ႉပဵၼ်ၵူၼ်းဢၼ် လုတ်ႇလႅၼ်းယႃႈ 2 ၵၢပ်ႈတေႃႇ 1 ဝၼ်း ၼႂ်းၶၢဝ်းတၢင်း 15 ပီႊၼၼ်ႉ ၼႆယူႇ။ သင်ၸိူဝ်ႉဝႃႈ လုတ်ႇလႅၼ်းယႃႈမႃးၶၢဝ်းတၢင်းႁိုင်ယဝ်ႉၼႆ လီလႆႈၵႂႃႇၵူတ်ႇထတ်းၸႅတ်ႈတူၺ်း ပၢႆးယူႇလီ ၼိုင်ႈပီႊၼိုင်ႈပွၵ်ႈ၊ ပေႃးဝႃႈထူပ်းႁၼ်ၵႅၼ်ႇသႃႇပွတ်ႇ ၶၵ်ႉထီႉ 1 ၵူၺ်းတႄႉၵေႃႈ ၸၢင်ႈယူတ်းယႃၶိုတ်းတၼ်းလႆႈလႄႈၸိုၼ်ႈၶႅၼ်းၶိုၼ်းလႆႈ ၼႆယူႇယဝ်ႉ။ ၵွပ်ႈၼၼ် မိူဝ်ႈႁူႉဝႃႈလႅၼ်းယႃႈပဵၼ်လွင်ႈတၢင်းႁဵတ်းႁႂ်ႈပဵၼ်ၵႅၼ်ႇသႃႇၼႆၵေႃႈ ၼင်ႇႁိုဝ်တေဢမ်ႇပဵၼ်မႃးၼၼ်ႉ သင်ငိူင်ႉဝႄႈလႆႈၵေႃႈလီလႆႈငိူင်ႉဝႄႈ၊ ပေႃးပဵၼ်ႁၢႆႉႁႅင်းမႃးယဝ်ႉၼႆ ဢမ်ႇၸၢင်ႈယူတ်းယႃႁႂ်ႈၶႅၼ်းၶိုၼ်းလႆႈငၢႆႈငၢႆႈ ယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-02-15T12:47:32

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%81%b5%e1%80%b0/

ပလိၵ်ႈထႆး တီႉၺွပ်းလႆႈၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းထႆးတင်းၼမ်

ၸဝ်ႈၼႃႈတီႈပလိၵ်ႈထႆး တင်ႈလၢၼ်ႇတီႉၺွပ်းလႆႈ ၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်း ထႆး လူၺ်ႈၽိတ်းမၢႆမီႈတင်းမူတ်း 17 ၵေႃႉ။ မိူဝ်ႈဝႃးဝၼ်းထီႉ 14 February 2024 (လိူၼ်သၢမ်မႂ်ႇ 5 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းၸဝ်ႈၼႃႈတီႈပလိၵ်ႈထႆး လႆႈႁပ်ႉၶၢဝ်ႇဝႃႈ တေမီးလွင်ႈလၵ်ႉလွမ်တေႃႉ သူင်ႇၵူၼ်းမိူင်းႁူမ်ႈတုမ် ၶဝ်ႈမိူင်းထႆး လူၺ်ႈၽိတ်းမၢႆမီႈ ၽၢၼ်ႇတၢင်း ဝၢၼ်ႈၾရႃႉၸေႇတီႇသၢမ်ဢူင်း ပွၵ်ႉ 9 ဢိူင်ႇၼွင်လူး ၸႄႈဝဵင်းသင်ႇၶလႃႉပူႈရီး လႄႈ ၸင်ႇလႆႈ ၵႂႃႇတင်ႈလၢၼ်ႇပႂ်ႉၵူတ်ႇထတ်းသေ ထူပ်းႁၼ်ၵႃးဢၼ်မီးလွင်ႈထၢင်ႇထိူမ် 5 လမ်း၊ ၸင်ႇလႆႈႁႄႉၵိုတ်းတေၵူတ်ႇထတ်း ၵူၺ်းသမ်ႉမီးလွင်ႈသုၵ်ႉယုင်ႈပေႃႇပဵၼ်မႃးသေ ၵႃး 3 လမ်း ဢၼ်ၸွမ်းလင်မႃးၼၼ်ႉ ၸင်ႇလႆႈဢဝ်တိုဝ်ႉတၢင်းႁေႃႈပၢႆႈလွတ်ႈၵႂႃႇ ဝႃႈၼႆသေတႃႉ ၽၢႆႇတၢင်းပလိၵ်ႈထႆး တီႉၺွပ်းဝႆႉလႆႈ 2 လမ်း ႁူမ်ႈပႃးၵူၼ်းမိူင်းႁူမ်ႈတုမ်တင်းမူတ်း 17 ၵေႃႉ၊ ၸၢႆး 14 ၵေႃႉ၊ ယိင်း 3 ၵေႃႉ ဢၼ်ၶီႈမႃးၸွမ်းၼႂ်းၵႃးၼၼ်ႉ ၼႆယဝ်ႉ။ ၸွမ်းၼင်ႇၸဝ်ႈၼႃႈတီႈထႆး ၸႅတ်ႈထၢမ်တီႈၵူၼ်းႁေႃႈၵႃးၼၼ်ႉသေ လၢတ်ႈဝႃႈ ၶဝ်လႆႈၵႂႃႇႁပ်ႉၵူၼ်းမိူင်းႁူမ်ႈတုမ် တီႈလႅၼ်လိၼ် ဝၢၼ်ႈၾရႃႉၸေႇတီႇသၢမ်ဢူင်း ပွၵ်ႉ 9 ဢိူင်ႇၼွင်လူးသေ တေၵႂႃႇသူင်ႇတီႈတႃႈႁိူဝ်း ဝၢၼ်ႈဝၢင်းၵႃႇ ပွၵ်ႉ 2 ဢိူင်ႇၼွင်လူး ၸႄႈဝဵင်းသင်ႇၶလႃႉပူႈရီး လႄႈ လႆႈၵႃႈၸၢင်ႈ 1 ၵေႃႉလႂ် 1,500 ဝၢတ်ႇ သေ မိူဝ်ႈပူၼ်ႉမႃးၵေႃႈ ယၢမ်ႈႁဵတ်းၸိူင်ႉၼႆမႃးယဝ်ႉ 6 ပွၵ်ႈ ဝႃႈၼႆ။ ၸိူင်ႉႁိုဝ်ၵေႃႈလီ ၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းထႆးပွၵ်ႈၵမ်းၼႆႉ လႄႈ ႁူမ်ႈပႃးလူတ်ႉၵႃး 3 လမ်း ဢၼ်ႁေႃႈပၢႆႈလွတ်ႈၵႂႃႇလႆႈၼၼ်ႉ ၽၢႆႇတၢင်းၽူႈမီးပုၼ်ႈ ၽွၼ်းထႆးၶဝ် တေသိုပ်ႇၵူတ်ႇထတ်းသေ ဢွၵ်ႇလိၵ်ႈတီႉၺွပ်း ဢဝ်မႃးပၼ်တၢမ်ႇ တၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-02-15T12:43:12

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%81%a2%e1%82%86%e1%82%81%e1%80%ad%e1%80%b0%e1%80%9d%e1%80%ba%e1%82%88%e1%80%9c%e1%82%85%e1%80%84%e1%80%ba%e1%80%b8-%e1%82%81%e1%82%85-2/

ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ သိုဝ်ႉၶွင်ၵိၼ်ယႅမ်ႉ ၸွႆႈထႅမ် ၵေႃႉသိုၵ်း RCSS/SSA

ယိူင်းဢၢၼ်းႁႂ်ႈပဵၼ်လွင်ႈၵမ်ႉၸွႆႈ ၽူႈႁၢပ်ႇၵၢၼ် ၸိူဝ်ႉၸၢတ်ႈ၊ ဝၢၼ်ႈမိူင်း၊ ၽႃႇသႃႇ၊ သႃႇသၼႃႇၼႆသေ ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ သိုဝ်ႉၶွင်ၵိၼ်ယႅမ်ႉ ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA။ မိူဝ်ႈဝၼ်းထီႉ 10 February 2024 (လိူၼ်သၢမ်မႂ်ႇ 1 ၶမ်ႈ ပီႊတႆး 2118 ၼီႈ) ၼၼ်ႉ ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ ႁူမ်ႈလူၺ်ႈ ၽူႈမီးၼမ်ႉၸႂ် ၸေႇတၼႃႇ လႆႈသိုဝ်ႉဢဝ်ၶွင်ၵိၼ်ယႅမ်ႉလၢႆလၢႆမဵဝ်း တူၵ်းမႅၼ်ႈသၢင်ႉငိုၼ်းထႆး 10,000 ဝၢတ်ႇ (ၼိုင်ႈမိုၼ်ႇဝၢတ်ႇတဵမ်တဵမ်) သေ ၸွႆႈထႅမ်ပၼ်တီႈၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ယူႇဝႆႉၼႂ်းၼႃႈတီႈၵုမ်းၵမ်တီႈၼိုင်ႈ ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်တင်း သဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ လႄႈ ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႇႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ယူႇၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-02-14T12:30:49

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%80%90%e1%80%b0%e1%81%b5%e1%80%ba%e1%80%b8%e1%80%9e%e1%80%af%e1%80%99%e1%80%ba%e1%80%b8%e1%81%b5%e1%82%83%e1%80%b8/

ရၢတ်ႉသျႃး တူၵ်းသုမ်းၵႃးၵၢပ်ႇလဵၵ်း 3 ႁဵင်ပၢႆ ၼႂ်းပၢင်တိုၵ်းယူႇၶရဵၼ်း

တႄႇၸဵမ်မိူဝ်ႈရၢတ်ႉသျႃး ၶဝ်ႈလူမ်ႇတိုၵ်းယူႇၶရဵၼ်းမႃးတေႃႇထိုင်ယၢမ်းလဵဝ်ၼႆႉ ၽၢႆႇရၢတ်ႉသျႃး တူၵ်းသုမ်းၵႃးၵၢပ်ႇလဵၵ်းၵႂႃႇယဝ်ႉတီႈဢေႇသုတ်း 3,000 လမ်း ဝႃႈၼႆ။ မိူဝ်ႈဝႃးဝၼ်းထီႉ 13 February 2024 (လိူၼ်သၢမ်မႂ်ႇ 4 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈသုၼ်ႇၵၢင်ၽၢႆႇၶူၼ်ႉၶႂႃႉဢင်းၵိတ်ႉ လၢႆးငၢၼ်းဝႃႈ ပၢင်တိုၵ်းၼႂ်းမိူင်းယူႇၶရဵၼ်း ၼၼ်ႉ ရၢတ်ႉသျႃးလႆႈတူၵ်းသုမ်းၵႃးၵၢပ်ႇလဵၵ်းၵႂႃႇဢမ်ႇယွမ်း 3,000 လမ်း လႄႈ လႆႈဢဝ်ၵႃးၵၢပ်ႇလဵၵ်းၵဝ်ႇၵဝ်ႇ ၼႂ်းၵူဝ်ႇတွင်ႇ 1 လိူၼ်လႂ်မွၵ်ႈ 90 လမ်း မႃးတႅၼ်းတၢင် သေ မၢႆထိုင်ဝႃႈ ရၢတ်ႉသျႃးတေမီႇမီႇတိၼ်းတိၼ်းၵႂႃႇလႆႈထႅင်ႈ 3 ပီႊသေ ၽိူမ်ႉၵႃးၵၢပ်ႇလဵၵ်းၶဝ်ႈၵႂႃႇၼႂ်းၵူဝ်ႇတွင်ႇလႆႈၶိုၼ်း ပႅၵ်ႉသမ်ႉမၼ်းတေမီးၼမ်ႉၵတ်ႉ တႅမ်ႇၵေႃႈယဝ်ႉ၊ ၼႆႉယင်းဢမ်ႇပႆႇလႆႈၼပ်ႉသွၼ်ႇပႃး ၼမ်ႉၵတ်ႉႁဵတ်းဢွၵ်ႇၶိူင်ႈယိပ်း သႅၼ်းမႂ်ႇၶွင်ရၢတ်ႉသျႃးထႅင်ႈၼႆ ၽၢႆႇၵၢၼ်ၶူၼ်ႉၶႂႃႉဢင်းၵိတ်ႉလၢႆးငၢၼ်း လၢတ်ႈထႅင်ႈၼင်ႇၼႆ။ ရၢတ်ႉသျႃး မီးၵႃးၵၢပ်ႇလဵၵ်း ဢၼ်တူင်ႉၼိုင်ယူႇဝႆႉမွၵ်ႈ 1,750 လမ်း ႁူမ်ႈပႃးၵႃးၵၢပ်ႇလဵၵ်းသႅၼ်းၵဝ်ႇ T-55 တေႃႇပေႃးထိုင် ၵႃးၵၢပ်ႇလဵၵ်းသႅၼ်းမႂ်ႇ T-80 တင်း T-90 သေဢမ်ႇၵႃး ယင်းမီးယူႇၼႂ်းၵူဝ်ႇတွင်ႇၶိူင်ႈယိပ်းထႅင်ႈ 4,000 လမ်းၼႆ Military Balance သုၼ်ၵၢင်လဵပ်ႈႁဵၼ်း ၽၢႆႇၽႅၼ်ၵၢၼ်သိုၵ်းၸၢတ်ႈၸိုင်ႈလုမ်ႈၾႃႉ လၢႆးငၢၼ်းဝႆႉၼင်ႇၼႆ။ ၸိူင်ႉႁိုဝ်ၵေႃႈလီ တီႈၼႂ်းပၢင်တိုၵ်းၼၼ်ႉ ၽၢႆႇတၢင်းယူႇၶရဵၼ်းၵေႃႈ မီးလွင်ႈတူၵ်း သုမ်းတင်းၼမ် မိူၼ်ၵၼ် ၵူၺ်းၵႃႈ ယွၼ်ႉမိူင်းဝၼ်းတူၵ်းၸွႆႈထႅမ် လႄႈ ႁဵတ်းႁႂ်ႈ ယူႇၶရဵၼ်း ယင်းတိုၵ်ႉၵႅတ်ႇၶႄႁႄႉၵင်ႈၽေးပူၼ်ႉပႅၼ်တီႈရၢတ်ႉသျႃးလႆႈယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-02-14T12:02:40

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%a2%e1%81%bc%e1%80%ba%e1%81%b8%e1%81%a2%e1%80%84%e1%80%ba%e1%82%88%e1%81%b8%e1%80%95%e1%80%ba%e1%80%b8%e1%80%99/

တၢင်းပဵၼ်ဢၼ်ၸၢင်ႈၸပ်းမႃးလႆႈမိူဝ်ႈႁူမ်ႈၵႃႇမ

တၢင်းပဵၼ်ဢၼ်ၸၢင်ႈတိတ်းၸပ်းမႃးလႆႈ မိူဝ်ႈႁူမ်ႈၵႃႇမၼၼ်ႉ ဢမ်ႇၵွမ်ႉၵႃး ၸိူဝ်ႉမႅင်း HIV ၵူၺ်း ယင်းမီးထႅင်ႈ တၢင်းပဵၼ်မၢင်မဵဝ်း မိူၼ်ၼင်ႇ− Syphilis တေမီးၽၢင်ႁၢင်ႈ တုမ်ႇလႅင်ဢွၵ်ႇၸွမ်း တီႈဢၼ်ၸိူဝ်ႉမႅင်းၸၢင်ႈၶဝ်ႈလႆႈ တေၸၢင်ႈထူပ်းလႆႈ ၶိူင်ႈဢင်ႇၵႃႇ၊ သူပ်း၊ ႁူးၵူၼ်ႈ ၸိူဝ်းၼႆႉသေ တေဢမ်ႇၸဵပ်းသႅပ်ႇသင်လႄႈ တေႁၢႆၵႂႃႇၼႂ်း 1-5 ဝူင်ႈ၊ ၵူၺ်းၵႃႈ ၸိူဝ်ႉမႅင်းယင်းတေယူႇၼႂ်းလိူတ်ႈသေ သင်ပွႆႇၵႂႃႇၼႆ ၸၢင်ႈမီးတုမ်ႇသီၶွၼ်ႇဢွၵ်ႇၸွမ်း ၽႃႇမိုဝ်း၊ ၽႃႇတိၼ် ၵူၺ်းဢမ်ႇၶူမ်း၊ ႁုတ်းတေၸၢင်ႈဢွၵ်ႇမႃးလႆႈၸွမ်း ၵိင်ႇႁႄႉ၊ ႁူးၵူၼ်ႈ၊ ငဝ်ႈၶႃ လႄႈ ၶူၼ်ႁူဝ်တေၸၢင်ႈႁူင်ႈပဵၼ်ယုမ်ပဵၼ်ယွမ်ႇ၊ သင်ဝႃႈမၼ်းႁၢႆႉႁႅင်းမႃးတိၵ်းတိၵ်း ၸိူဝ်ႉမႅင်းတေၸၢင်ႈႁဵတ်းႁၢႆႉထိုင်လႆႈ ႁူဝ်ၸႂ်လႄႈလွတ်ႇလိူတ်ႈ၊ ဢွၵ်းဢေႃ၊ တႃမွတ်ႇ ဢမ်ႇၼၼ် လုပ်ႇႁၵ်းငၢႆႈ ၸိူဝ်းၼႆႉမႃးယူႇယဝ်ႉ။ ၼွင်ၼႂ်း ၶူမ်းၶူမ်းၵၢႆးၵၢႆးၸွမ်းၶိူင်ႈဢင်ႇၵႃႇလႄႈ တေသႅပ်ႇမိူဝ်ႈၽၢႆႈဢွၼ်ႇ၊ မီးၼွင်လိူင်လိူင်ဢွၵ်ႇမႃးၸွမ်းလွတ်ႇယဵဝ်ႈ၊ သင်ပဵၼ်ၽူႈယိင်း တေၸၢင်ႈမီးပႃးလိူတ်ႈၶၢဝ်လႄႈ လိူတ်ႈလႅင်ဢွၵ်ႇမႃးၽိတ်းသၽႃႇဝ။ ၼွင်ၼႂ်းပွမ် မၼ်းတေၸဵပ်းယဵၼ်းၸွမ်းလွတ်ႇယဵဝ်ႈ ပဵၼ်ၵၢၼ်တိတ်းၸပ်းၸိူဝ်ႉမႅင်း ဢၼ်ဢမ်ႇၸႂ်ႈၼွင်ၼႂ်းတႄႉ ၽၢင်ႁၢင်ႈမၼ်းသမ်ႉ တေၶႂ်ႈငၢႆးၼင်ႇၼွင်ၼႂ်း၊ မီးၼွင်လႆဢွၵ်ႇမႃးတီႈၶိူင်ႈဢင်ႇၵႃႇလႄႈ ၸဵပ်းသႅပ်ႇမႆႈ မိူဝ်ႈၽၢႆႈဢွၼ်ႇ၊ ၽူႈၸၢႆးတေၸၢင်ႈၸဵပ်းမူၺ်ႈတီႈၶိူင်ႈဢင်ႇၵႃႇ။ ၽူႈယိင်းတေၸၢင်ႈပဵၼ်ယဵဝ်ႈၵႅတ်း၊ လိူတ်ႈၶၢဝ်၊ ႁူဝ်ၼဝ်ႇၸဵပ်း မီးလိူတ်ႈဢွၵ်ႇမိူဝ်ႈႁူမ်ႈၵႃႇမ။ Chancroid ပဵၼ်တုမ်လဵၵ်ႉလဵၵ်ႉဢွၼ်ႇလႄႈ ပေႃးပဵၼ်ၽူႈၸၢႆး တေမီးၸွမ်းပၢႆၶိူင်ႈဢင်ႇၵႃႇ ၼၼ်ႉသေ တေၸဵပ်းႁႅင်း၊ ပေႃးပဵၼ်ၽူႈယိင်းတေဢမ်ႇပေႃးၸဵပ်း ၵွပ်ႈၼၼ်လႄႈ ႁဵတ်းႁႂ်ႈၽႄႈလၢမ်းတေႃႇၵူၼ်းတၢင်ႇၵေႃႉလႆႈငၢႆႈ၊ ပဵၼ်ယွၼ်ႉတွမ်ႇၼမ်ႉလိူင်တီႈငဝ်ႈၶႃယႂ်ႇ လႄႈ ပေႃးတဵၵ်းတေၸဵပ်း ပေႃးမၼ်းတႅၵ်ႇၵႂႃႇပဵၼ်ၼွင်ၼႆ ၶဝ်တေႁွင်ႉမၼ်းဝႃႈ LGV ၼႆယဝ်ႉ။ LGV တၢင်းပဵၼ် LGV (Lymphogranuloma Venereum = LGV) မီးႁွႆးၸဵပ်းတီႈၶိူင်ႈဢင်ႇၵႃႇ တွမ်ႇၼမ်ႉလိူင်တီႈငဝ်ႈၶႃယႂ်ႇ မီးၼွင်လႆဢွၵ်ႇမႃးလႄႈ ယင်းတေၸဵပ်းၸွမ်းလွတ်ႇယဵဝ်ႈ၊ တေၸၢင်ႈမီးၼွင်ဢိၵ်ႇတင်းလိူတ်ႈဢွၵ်ႇမႃး တီႈႁူးၵူၼ်ႈ မိူဝ်ႈၼဵင်ႇၽၢႆႈလူင်ယူႇၼၼ်ႉ။ တၢင်းပဵၼ်ဢၼ်တိတ်းၸပ်းၸွမ်းလွင်ႈႁူမ်ႈၵႃႇမၼႆႉ ၸၢင်ႈထူပ်းလႆႈတီႈ ၼႂ်းၵူၼ်းဢႃႇယုမွၵ်ႈ 10-24 ပီႊ ၼမ်လိူဝ်ပိူၼ်ႈ၊ ၵွပ်ႈၼၼ် တွၼ်ႈတႃႇငိူင်ႉဝႄႈလွင်ႈတိတ်းၸပ်းတၢင်းပဵၼ်လႄႈ ႁႄႉၵင်ႈၼင်ႇႁိုဝ်တေဢမ်ႇပႃးတွင်ႉလႆႈ မိူဝ်ႈဢမ်ႇပႆႇၶႂ်ႈမီးလုၵ်ႈၼၼ်ႉၵေႃႈ မိူဝ်ႈႁူမ်ႈၵႃႇမၼၼ်ႉ လီလႆႈၸႂ်ႉတိုဝ်းထူင်ယၢင်ၵႂႃႇ ယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း ဢၢင်ႈဢိင်မႃးတီႈ−sanook

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']